
				Een

				Een

				Bergendal, Augustus 1933 

				’n Oujongnooi. Dis wat sy is. ’n Verstokte oujongnooi. Sommer een van die dae al vier en twintig.

				Maryn leun nader aan die spieël. Nie dat sy al plooie het nie ... darem nog nie. Peaches and cream, sê haar oom Aidan altyd. Dis hoe haar vel glo lyk. Dis klaarblyklik ’n kompliment, maar al wat sy weet, is die sprinkeling sproete op haar neus begin ’n riel dans as sy te veel in die son kom. Haar oë is haar grootste pluspunt. Christiaan het haar altyd geterg dat haar oë soos sy gunsteling- groen ghoen lyk wat hy gehad het toe hy nog albaster gespeel het. Komende van haar tweelingbroer, is dit ’n enorme kompliment. Maar dan is daar haar hare.

				Maryn sug. Kon sy maar nie, soos Deborah, moeder Tamara se reguit blonde hare geërf het nie? Of soos Annabella daardie pragtige goudbruin bos? Dis asof haar eie hare nie kan besluit of hulle wil blond of rooi wees nie, steil of krullerig nie. En dan is daar boonop so baie daarvan. Fyn, maar staan in alle rigtings as dit klam is. Dis hoekom sy dit so lank dra, dan kartel dit darem minder. En dis maklik om dit te vleg en die vlegsel in ’n bolla te dra terwyl sy in die fabriek werk. Dan lyk sy netjies en bekwaam, soos mens in ’n inmaakfabriek moet lyk. Maar ook soos ’n verstokte oujongnooi. Wat sy natuurlik is.

				Maryn wip op van die bankie voor haar spieëlkas en gaan staan voor die venster. So ver die oog kan sien, is dit net lemoenboorde, nou al skuins op teen die voet van die Magaliesberge wat Bergendal omring ook. Die laaste oes, die Valencias, is af, en in die laatwinterson staan die donkergroen bome asof hulle halfverlig is om van hulle las verlos te wees.

				Aankomende maand is dit lente. Vrydag oor ’n week al, op die eerste September, die lentebal op Orange Hall. Miskien is dit waarom sy so ongedurig voel. Maar miskien is dit omdat sy vanoggend vir Isabelle en Arendt by die kerk te siene gekry het. Hoe gelukkig lyk hulle nie. Haar kleinniggie word by die dag mooier, en sy was beeldskoon om mee te begin. Sou dit die huwelikslewe wees, of omdat sy haar eersteling, weliswaar nog onsigbaar, onder haar hart dra? En sy is meer as ’n jaar jonger as Maryn.

				Isabelle het nou wraggies met haar spreekwoordelike stêre in die botter geval. Beeldskoon, ’n gravin, die ongelooflikste man op die aarde, Orange Hall nou amptelik hare nadat haar pa dit vir haar en Arendt as trougeskenk gegee het – en boonop swanger. En dan praat mens nie eens daarvan dat sy en Arendt besig is om groot opspraak in die kunswêreld te wek nie – sy met haar skilderye en hy met sy keramiekwerk.

				Maryn sug weer. Dis nie dat sy jaloers is nie. Sy is doodgelukkig in haar werk en alles, maar ai, dit raak so eensaam hier op Bergendal. En die Depressie wat bly knyp, plaas ’n demper op alles. Maar die ergste is die spanning wat aan die opbou is tussen vader Joshua en Christiaan. 

				Daar is nou vir jou twee harde klippe wat nie saammaal nie. Soms dink sy Christiaan is onnodig dwars met dié dat hy so knaend is oor sy aspirasies om ’n wynboer te word. Maar dan dink sy weer vader Joshua is onregverdig om Christiaan nie sy voorliefde te gun nie. Nie te probeer begryp dat Christiaan werklik ’n aanleg en passie vir wynbou het nie.

				As Christiaan nie die enigste seun was nie, sou dit seker anders gewees het. Maar hoe gemaak as jy die erfgenaam van Bergendal en Klipfontein is, die een ’n lemoenplaas en die ander ’n beesplaas, en jou kop staan wyn toe? Sy sien albei se punt in. Christiaan, wat sy hart en aanleg wil volg, en vader wat van Christiaan verwag om ’n waardige opvolger vir hom te wees hier in die Magaliesberge, waar ’n druiweprieel die naaste is wat hulle aan wingerd kom.

				Moeder Tamara is bekommerd, weet sy, en tog het sy Maryn nou die dag gemaan om haar nie te veel aan die sluimerende vete te steur nie. “Laat Christiaan en jou pa hul eie verskille oplos, Maryntjie,” het sy met haar gewone pragmatiese houding probeer korte mette maak van Maryn se kommer.

				Miskien is dit haar en Christiaan se jaarlikse besoek aan Annabella en Stefan se wynplaas op Franschhoek wat Christiaan so vir wynbou begeester het. Christiaan is nie iemand wat sommer oor iets swymel nie, maar sy onthou goed hoe die wingerde hom uit die staanspoor aangegryp het. En nie net die wingerde nie. Alles wat iets te doen het met druiwe of wyn, fassineer hom. As hulle op Franschhoek is, sien sy hom feitlik nooit nie, en as hulle op Orange Hall is, kan jy Christiaan nie met ’n span osse uit Arendt se geselskap hou nie. Veral noudat Arendt se wynlandgoed in Frankryk weer feitlik op dreef is nadat die château se brandskade herstel en sy wynmeester weer aan die gang is.

				Arendt. Maryn voel hoe haar wange warm word. Gelukkig is sy oor daardie vlugtige vlaag van verliefdheid ná daardie soen by hul reünie laas jaar na aanleiding van Christiaan se verspotte voorstel. Een hele aand het sy gedink sy het moontlik in Arendt die man van haar drome gevind. Net om die volgende dag ontnugter te word toe sy sien hoe Arendt en Isabelle na mekaar kyk. 

				Nou besef sy dit het nie om Arendt self gegaan nie. Die soen was droomheerlik, maar sy was verlief op die moontlikheid om verlief te raak. Nie op Arendt de Leeuw self nie. Wonderlik is hy wonderlik, maar hy en Isabelle pas so perfek by mekaar, dit lyk nou absurd om te dink hy sou ooit enigiemand anders raakgesien het. Laat staan vir vaal Maryn met haar besluitelose hare en ghoens vir oë, haar skuheid en stil doelgerigtheid wat mans so maklik afskrik.

				Ondanks haar eie vooroordele oor haar voorkoms, weet sy darem sy is aantreklik. Nie geheimsinnig mooi soos Annabella, of so opgewek mooi soos Deborah, of net eenvoudig beeldskoon soos Isabelle nie, maar tog mooierig op haar eie manier. Nee, sy weet dis nie haar voorkoms wat mans afskrik nie. Dis haar bekwaamheid, haar nougesetheid en gedrewenheid – en waarskynlik haar sukses. 

				En tog. Almal het gedink Deborah is te slim om ’n man te kry, en Annabella te feministies. Isabelle te opstêrs. En elkeen van hulle het mans gekry wat presies by hulle pas, en dit deur die bank voor hulle mondig geword het.

				“Jou deel sal na jou toe kom, Maryntjie,” lag moeder Tamara altyd as hulle in dié rigting praat. “Op ’n dag gaan jy nog wonder of jy ooit jou ander helfte gaan ontmoet, en net die volgende oomblik staan hy voor jou. Wag maar, jy sal sien.”

				Maklik vir Moeder om te praat. Vader het haar so te sê grootgemaak. Dis maar net omdat hulle gedink het hulle is halfbroer en -suster dat hulle nie getroud is toe Moeder hubaar geraak het nie. Dis seker hoekom hulle mekaar so goed verstaan.

				Maryn draai weg van die venster af. Sondagmiddae is ’n pes! Sy weet dis die Sabbat en die Liewenheer het dit goed gedink dat mens een dag in die week moet rus, maar sy werk eerder as om so baie tyd te hê om oor allerhande twak te dink.

				Waarvoor het sy ’n man nodig? Sy woon op ’n lieflike familieplaas en het al die ondersteuning en liefde in die wêreld. Boonop geniet sy haar werk. Dis vir haar ’n uitdaging om nuwe produkte te skep uit ’n eenvoudige lemoen en sy neweprodukte. 

				Finansieel is sy onafhanklik. Toe sy mondig geword het, was haar geskenk van Moeder volle vennootskap in Tamaryn, die maatskappy wat Moeder ’n paar jaar gelede gestig het. Sy moet eerder haar vryheid koester. Dis nie almal wat so gelukkig is soos haar twee susters en niggie nie. Hoeveel meisies van haar eie ouderdom sit nie al met ’n stringetjie kinders en ’n bombastiese man en verwens van harte die dag toe hulle getroud is nie? En kyk vir arme Gita van der Stoep met haar haaslippie. Seker die dierbaarste mens wat mens kan kry, maar so sku en skaam geen man sien haar raak nie.

				Nee, sy moet haar seëninge tel pleks daarvan om op ’n Sondagmiddag te sit en lamenteer oor haar oujongnooiskap.

				In die gang slaan die klok vier lang slae en Maryn slaak ’n sug van verligting. Uiteindelik. Koffietyd. Nog net veertien uur voordat sy weer in die fabriek kan inval. En tog is die opwinding daar ook weg, dink sy terwyl sy met die trap afstap na die voorkamer waar Bettie hulle koffie sal gereed hê.

				Sy sal so graag met ander goed as lemoene en suurlemoene wil eksperimenteer. Dit het sy nou die dag weer besef toe sy en Moeder verby die laventellande naby Magaliespoort gery het. En nie net laventel nie. Kruie ook. Daar is soveel goed wat mens kan doen. Dit besef sy telkens weer wanneer sy nog ’n resep of resepteboek van haar tante Willemien kry. 

				Isabelle se ma bring elke jaar vir haar nuwes saam van oor die hele Europa, en selfs nog verder ook. En by Sylvia, Annabella se skoonma, leer sy elke somervakansie iets nuuts uit die Hongaarse kombuis. By Lottie leer sy weer Franse geregte en dinge telkens wanneer sy op Orange Hall kom en daar in die kombuis om Isabelle se wonderlike huishoudster rondhang. Laas jaar het sy selfs ’n maand daar gaan bly toe Isabelle-hulle Frankryk toe is, en dis toe dat Lottie haar in die geheimenisse van kruie en eetbare blomme ingelei het. 

				Saans het sy tot laatnag in Orange Hall se uitgebreide biblioteek gesit en nalees oor alles wat Lottie haar in die praktyk gewys het, die agtergrond daarvan bestudeer en soms nuwe goed saam met Lottie probeer. Daardie maand was vir haar oneindig meer werd as die diploma in Huishoudkunde wat sy ná skool verwerf het.

				Maryn glimlag suurderig toe sy Bettie in die gang teëkom, ’n lemoenkoek in haar hande.

				“Gee maar, Bettie, ek sal dit voorkamer toe neem.”

				“Wat lyk jy so suur?” vra Bettie terwyl sy die koek aangee.

				“Waar lyk ek suur?” skerm Maryn.

				“Maryntjie, ek het jou doeke vir jou aangesit. Ek het jou eerste lemoen vir jou pap gerol sodat jy dit kan uitsuig. Hoe sal ek dan nou nie weet wanneer jy lyk asof jy in ’n Seville gebyt het pleks van ’n Valencia nie?” Bettie vee haar hande aan haar voorskoot af. 

				Maryn grinnik. “Miskien omdat ek al omtrent soos ’n lemoen voel.”

				“Niks fout met lemoene nie. Tel jou seëninge.” Sy kyk oor Maryn se skouer. “En jy, Christiaan, wat staan jy ook jou neus so en optrek?”

				“Nee, niks fout met lemoene nie, Bettie, maar ook niks fout met sjokoladekoek so af en toe nie – hoor maar hoe tel ek my seëninge dán,” laat hoor Christiaan agter Maryn.

				“Lyk dit vir jou of daar blikkies kakao aan onse bome groei? Ondankbare kinders, dis wat julle is. Te lekker grootgeword, dis wat.” Bettie swaai om terug kombuis toe en bly mompel totdat sy die deur agter haar toeklap.

				Maryn loer oor haar skouer na Christiaan en lig ’n wenkbrou. “Hoe lank dié keer, dink jy?”

				Christiaan grinnik. “Ten minste drie dae van skimpe oor ondankbaarheid, maar ons behoort so teen Vrydag sjokoladekoek in die huis te hê.” Hy knipoog sameswerend en lig die koek uit Maryn se hande. “Kom, daar’s regtig niks fout met lemoenkoek nie en ek is honger.”

				Maryn klik haar tong en stap vooruit. “Jy is altyd honger, Christiaan. En jou oordeel oor wat lekker is en wat nie, word net bepaal deur hoeveel minute verloop het tussen die verorbering van die een ding tot die verorbering van ’n ander. Hoe langer dit duur hoe kleiner word jou oordeelsvermoë. Jy ...” Maryn steek op die voorkamer se drumpel vas. “Simon! Dis ’n lekker verrassing.”

				“Maryn. Christiaan. Ek hoop nie ek is ongeleë nie?” Simon druk sy ronde brilletjie vaster op sy neus en kom glimlaggend uit die rusbank orent. 

				“Natuurlik nie.” Maryn soengroet hom en wens vir die soveelste maal hy wil tog maar die stekelrige snorretjie afskeer. “Waar val jy uit?”

				“Dag, Christiaan.” Hulle skud hand en Simon gaan sit weer. “Nee, ek het gou kom loer na die myn hier naby Brits. Hulle het ’n geologiese verslag nodig gehad. Toe dink ek ek kom maak sommer gou ’n draai hier voor ek teruggaan.” Hy kom weer orent. “Tante Tamara. Oom Joshua.” 

				Maryn luister met ’n halwe oor na die heen en weer gegroet en die gesprek wat tussen die koffiedrinkery deur gevoer word. Dis half vreemd om Simon sonder Ruby aan haar aanneempa se sy te sien. 

				“En waar is Ruby?” vra haar ma dan ook kort voor lank. 

				“Catherine het weer een van haar sporadiese moederinstinkaanvalle gekry,” grimlag Simon, maar daar is geen sprake van humor in sy oë nie. “Gelukkig is my pa daar om ’n oog te hou.” 

				“Dan weier sy steeds dat jy Ruby amptelik aanneem?” vra Tamara op haar gewone, reguit manier. Maryn voel soms ongemaklik as haar ma so sonder skroom vra wat sy wil vra, of sê wat sy wil sê, maar gelukkig ken Simon haar so. 

				“Sy het geen rede nie, tante. Vandat Vader vir haar die kothuis op Acorn Manor se erf laat bou het, is sy ten minste uit ons onmiddellike omgewing uit, maar sy sit soos ’n neet, en sy weet Ruby is haar wapen om te bly waar sy is.” 

				Tamara skud haar kop. “En Ben? Enige nuus van hom daar in Australië?” 

				“Ons het nou die dag weer ’n brief van hom gehad, tante. Lyk my hy oorweeg dit uiteindelik om sy dogter te kom ontmoet. En om te dink Ruby is al nege. Maar my pa dink nie dis ’n goeie ding dat Ben terugkom Suid-Afrika toe nie. Vader was mos vroeër vanjaar daar by Ben en hy is glad nie oortuig daarvan dat my broer werklik so goed vaar as wat hy in sy briewe voorgee nie. Ook nie dat Ben van die morfien af is nie.” 

				Simon lyk werklik ongelukkig, kom Maryn ineens agter. Hy is nie van nature ’n vreeslike ekstrovert nie, maar hy lyk nou beslis meer ingetoë as ooit. Sy self onthou Ben sleg. Dis al amper tien jaar gelede sedert oom Ruben Ben weggejaag het nadat hy so lelik gemaak het met Annabella en Stefan én Catherine boonop verwagtend agtergelaat het. 

				Volgens haar ma is dit Simon se teleurstelling toe Deborah vir Heath bo Simon verkies het wat veroorsaak het dat hy so ’n hegte band met Ruby, Ben en Catherine se dogtertjie, gevorm het. Die koeksister, noem Tamara hulle. En dis omtrent waar. Maar almal is dit eens, Catherine moet Simon toelaat om Ruby aan te neem. Catherine steek egter viervoet vas. Sy weet watter kant van die brood gebotter is. 

				“Maryn, sie jy ophou droom?” 

				Maryn kyk verskrik op na haar pa. “Jammer, Vader. Het Vader iets gesê?” 

				Joshua sug plafon toe. “Ek sê vergesel Simon na sy motorkar toe, die man is haastig. Hy moet op Rustenburg kom en kyk waar staan die tyd.” 

				“Wat gaan jy op Rustenburg maak?” vra Maryn toe hulle ná die groetery na Simon se motor stap.

				“Nog ’n geologiese verslag doen.” Hy lyk diep ingedagte. 

				“Lyk my die universiteit moor hul professore?” terg Maryn. 

				Simon grinnik effens. “Nee wat, dis lekker om bietjie uit die lesinglokaal te kom. Die studente begin dié tyd van die jaar op my senuwees werk.” 

				“Maar jy geniet dit darem, of hoe?” Maryn gaan staan by die bestuurdersdeur. 

				Simon se oë versag en hy knik. “Ja, ek geniet dit. Eintlik is dit net die ding met Catherine wat regtig my lewe versuur.” Hy druk sy hande in sy broeksakke en kyk af na sy effens stowwerige skoenpunte voor hy weer opkyk “Maryn, ek het nie vir koek en koffie hier aangery nie, en ek kon Brits se myn môre ook besoek het saam met Rustenburg s’n.” 

				Maryn kyk hom fronsend aan. “Wat skort, Simon?” 

				Hy trek sy hande weer uit sy broeksakke en neem albei hare. “Maryn ...” Die son blink effens op sy brilglase, maar Maryn kan nie die erns in sy goudbruin oë daaragter miskyk nie. “Ek wou eintlik met jou kom praat, maar dit het te laat geword. Ek wil ’n voorstel aan jou maak.” 

				Maryn frons dieper. “Praat, Simon.” 

				Simon kyk af op haar hande en speel met sy duime oor haar kneukels. “Jy weet hoe ek destyds oor Deborah gevoel het. Dis al amper tien jaar gelede. Ek reken ’n dekade is lank genoeg om oor ’n vergeefse liefde te kom.” Hy kyk op en trek sy asem diep in. “Maryn, ek het besluit dis tyd vir my om te trou.” 

				Maryn glimlag verras. “Maar dis wonderlike nuus, Simon! Baie geluk! Wie is die gelukkige meisie?” 

				“Dis die voorstel wat ek wil maak, Maryn. Ek wil jou vra om my vrou te word.” Simon druk albei haar hande tussen syne vas. “Asseblief, Maryn, trou met my en word Ruby se ma? Saam kan ons Catherine en Ben oortuig om van Ruby afstand te doen. En as hulle dit nie vrywillig doen nie ... jou oom Gabriël reken hy kan genoeg rede in die hof aanvoer dat ek ...” Simon kyk haar skielik indringend aan. “Maryn? Hoekom het jy nou so bleek geword? Jy weet mos al lankal ek en jy ... ons gaan dan altyd saam na geleenthede, word al saamgenooi ook.” 

				Maryn skud haar kop verward en ruk haar hande uit syne. “As vriende, Simon! As twee alleenlopers waarmee gasvroue nie weet wat om te doen nie. Ek is dalk ’n oujongnooi, maar dit beteken nie ek is bereid om my suster se plaasvervanger te wees net sodat jy Ruby kan kry nie. Ek het ook my drome, Simon. En ek droom oor ’n man wat mý sal liefkry oor wie ék is! Is dit so vergesog?” 

				“Maar ...” Simon gooi sy hande in die lug. “Maar ek ís lief vir jou, Maryn. Op ’n heel ander manier as wat ek vir Deborah was. Ek is ouer, wyser. Maar al is dit ’n stiller soort liefde, is dit liefde. Jy is jonk, jy’s pragtig, intelligent en so sagsinnig, so minsaam – hoe kan enige man jou nié liefkry nie? En ek sien mos hoe goed jy met Ruby oor die weg kom, wat ’n wonderlike ma jy sal wees. En jy sal die ideale gasvrou vir Acorn Manor uitmaak. Dis tog geen geheim dat Ben vir alle praktiese doeleindes onterf is en Acorn Manor na my toe kom nie? Dink net die dinees wat jy sal kan voorsit met jou voortreflike aanleg vir kos maak.” Hy sug en vou sy hande om haar wange. “Ek is tog nie só ’n slegte vangs nie, Maryn?” 

				Maryn sluk swaar, haar gedagtes ’n warboel. “Maar, Simon, só ... ek stap saam met jou motor toe en dan druk jy die vraag so half tussen die groetery in? En ek is nie ’n kok nie, ek spesialiseer in preservering!” 

				Simon streel haar hare weg van haar slaap. “Wanneer moes ek dan gevra het, Maryn? Jy is altyd omring deur mense hier op Bergendal, of dit nou in die opstal of in die fabriek is. Selfs as ons op Orange Hall kuier, is daar altyd familie. Wanneer en waar moes ek jou gevra het?” 

				Maryn kan aan duisend plekke en tye dink. In die maanlig by die waterval in die kloof, in die lemoenboord onder die eerste nawelbloeisels bietjie later in die lente, by die rivier wanneer die son deur die blare skif en duisende spieëltjies op die water maak. Maar sy weet ook hy is op ’n manier reg. Dit is so. Daar is altyd mense om haar. Selfs wanneer sy wel tyd het om ’n entjie te gaan stap, kom haak Moeder in, of loop Vader saam, of haal Christiaan haar van êrens af in. En verder is sy maar gedurig in die kombuis of in die fabriek – omring deur familie of werkers. 

				Simon lig haar ken. “Ek sien ek het die tyd en plek sleg gekies, Maryn, en jou boonop heeltemal verras. Ek het eintlik gedink jy sien dit lankal kom, wag eintlik daarop, maar ek het my misgis. Ek is jammer ek het die saak so verkeerd aangepak.” Hy soen haar liggies op die lippe, maar al is dit lig, is dit ’n ander soort soen as ’n groetsoen. “Vergewe my, en dan gaan dink jy oor die saak sodat ek jou op ’n romantiese tyd en plek weer kan vra en jou oortuig van my liefde vir jou?” 

				Hy het mooi oë, besef Maryn vir die eerste keer. En die snor is seker nie só stekelrig nie. Sy versluier haar oë en tree terug. “Ek weet nie, Simon. Jy het my kop nou skoon deurmekaar.” 

				“Ek verstaan, Maryntjie, maar gaan dink daaroor, asseblief?” 

				’n Mooierige mond ook, dink Maryn verward en knik. 

				Eers toe die lemoenboomlaning sy motor insluk, kom sy werklik tot haar sinne. Natuurlik sal gehoorsame Maryntjie daaroor gaan dink. En waarskynlik sal minsame Maryntjie instem om met ’n man te trou wat dalk ’n goeie vangs is, maar haar hart nie eens een sekonde vinniger laat klop nie. Want bekwame, inskiklike, sagsinnige Maryntjie doen altyd alles wat almal vir haar sê om te doen, en boonop na die heel beste van haar vermoë. Tot feitlik enigiets sal sy instem, of dit haar pas of nie, enigiets doen om tog net die vrede te bewaar. 

				En sy ís immers ’n oujongnooi. Deel van die meublement op Bergendal. ’n Geliefde stuk, ingeburger in haar familie, soos ’n gerieflike leunstoel in ’n gerieflike huis. 

				En hoe dan anders? dink sy terwyl sy terugstap opstal toe. Met soveel vuurvreters om haar. Twee intimiderende susters, ’n formidabele ma, ’n patriarg van ’n pa, en ’n broer wat net in een ding nie sy sin kry nie – die een ding wat sy hartsbegeerte is.

				

			

		

	
		
			
				Twee

				Twee

				Maryn skok tot stilstand in die voorportaal toe sy die harde stemme in die voorkamer hoor. 

				“... Pa se marionet nie!” galm Christiaan se stem in die gang af. 

				“Jy is die erfgenaam van Bergendal en Klipfontein, en basta, Christiaan! Gaan koop vir jou ’n kis wyn by die handelaar as jy dan so erg oor die duiwelsgoed is, maar boer sal jy met beeste en lemoene boer!” bulder Joshua behoorlik. 

				“Duiwelsgoed! Pa het nie die vaagste benul ...” 

				“Ek het gesê basta, Christiaan! Het jy geen respekte vir die heilige Sondag nie? En waar kom jy daaraan om my te ‘pa’? Jy kruip nie uit ’n bywonershuis nie. Ek is jou vader. Iemand vir wie jy eerbied behoort te hê.” 

				Maryn loop sluipvoet nader. 

				“Joshua ...” 

				“Stil, Tamara. Dis ’n saak tussen my en Christiaan.” 

				Maryn hou haar asem op. Die Davel-humeure hou nie by die manlike geslag op nie, dit weet sy maar alte goed. 

				“Christiaan, ek dink jy moet my en jou vader ’n oomblik se privaatheid gun, as jy nie omgee nie,” kom haar ma se stem dan ook heelwat sagter, maar ysig. 

				Die volgende oomblik word sy byna onderstebo geloop toe Christiaan uitgestorm kom, sy gesig hoogrooi van woede. 

				“Christiaan!” roep Maryn agter hom aan, maar hy gooi net een hand in die lug en storm verder. 

				“Laat staan, Maryn.” Maryn kyk om toe sy Bettie se stem sag agter haar hoor. Bettie wink met haar kop kombuis se kant toe en Maryn volg haar werktuiglik. 

				“Kom sit, jy’t versterking nodig.” Bettie se bekwame hande vat hier en vat daar en dan staan daar ’n koppie soet tee voor Maryn. 

				Bettie gaan sit oorkant haar by die kombuistafel. “Maryntjie, ek was soos ’n ma vir jou toe jou se mamma besig was om die fabriek te kry dat hy werk en aanhou werk.” Sy sit haar donker hand met die gelerige palm teen haar gul boesem. “Hier in my hart sit jy. Ek is lief vir julle almal, maar jy is my meerkatkind. Die enetjie wat altyd eers oor die walletjie loer om te sien of alles veilig is. Die een wat stil-stil haar gang gaan en almal probeer tevrede hou.” Sy leun nader en neem Maryn se hande in haar eelteriges. “Vergeet wat aangaan daar tussen jou se broer en jou se vader. Dis húlle saak. Maar ek sê nou, jy sta g’n en trou met daardie ma-soeker van ’n Joodjie nie.” 

				Maryn laat val amper die koppie uit haar ander hand en gaap Bettie stom aan. 

				“Moenie so verbaas lyk nie. Ek het mos oge in my kop, allawêreld! Ek het hierdie ding lankal sien kom, en flussies toe ek hier uit die venster staan en kyk toe jy die man na sy mouterkar vat en ek sien hoe julle praat en hy jou bolip met daardie snor kielie, toe weet ek, die vraag is gevra. Die een waarmee hy so lank al in sy se binneste rondloop.” 

				Bettie sit agteroor en vou haar arms voor haar groot boesem. “Ek ken ’n man wat vrou soek en een wat ma soek vir sy kind. En ek ken ’n meisiekind wat voel dis tyd en die jare stap aan.” 

				Sy waai ’n wysvinger van die een kant na die ander. “Nee, Maryn.” Sy druk haar vingerpunt op die tafel en tik die woorde af. “Nee. Jy vat g’n Deborah se oorskiet en boonop daardie Katryn-vrou se weggooikind nie. Rubytjie is fraai en oulik en ons almal kry haar baie jammer oor die manier waarop sy die wêreld ingebring is, maar sy word ook maar vir die verderf grootgemaak. Heeltemal te bederf en te gewoond om al die aandag te kry – en natuurlik in elke dingetjie haar sin. En jy sal haar nie kan regruk nie. Daarvoor is jy te sag. Buitendien, jy verdien ’n skoon papier om jou eie naam op te skryf. Nie ’n papier waarop een naam al soveel keer uitgewis en weer oorgeskryf is nie. Op die Joodjie se papier staan steeds ‘Deborah’, ten spyte van die wisser se werk, en dit sal ’n baie spesiale naam vat om Deborah s’n doodgeskryf te kry.”

				Maryn sluk die laaste slukkie stroperige tee. “Simon sê hy’s lief vir my.” 

				“Natuurlik is hy lief vir jou. So ’n mooi en liewe meisiekind soos jy is, maar jy sal nooit sy Deborah wees nie. En dis in elk geval nie waaroor dit gaan nie. Is jý lief vir hóm? Dis waaroor dit éigentlik moet gaan.” Bettie kyk haar deurvorsend aan. 

				Maryn laat sak haar blik na haar ineengestrengelde vingers op haar skoot. “Dit voel vir my of ek Simon al my hele lewe lank ken. Ek en Christiaan was nog tjokkers toe ons almal, Simon inkluis, gedurende die Groot Oorlog by tante Willemien se skooltjie skoolgegaan het.” Sy kyk op. “Maar hy en Deborah was toe al só.” Sy vou haar middelvinger oor haar wysvinger. 

				“Dit het nooit by my opgekom om anders na Simon te kyk as my sussie se beste vriend en later die man met wie sy gaan trou nie. En nadat Deborah en Heath mekaar gevind het ... ek weet nie hoekom nie, maar dit was steeds vir my asof Simon Deborah s’n was. Hy voel vir my soos ’n aangelapte boetie. En tog ...” Maryn roer haar skouers. “Hy is aantreklik en ’n goeie man. ’n Professor in Geologie aan die Universiteit van die Witwatersrand, Ryk Ruben Gould se seun en erfgenaam ... ek dink baie meisies sal hul ou skoene agternagooi.” 

				Sy kou haar onderlip ingedagte. “Ek kan aan baie swakker opsies dink vir ’n meisie in my posisie. Buitendien, ek hou regtig vreeslik baie van hom. As ek miskien anders na hom kyk, as ’n moontlike eggenoot pleks van Deborah se ou liefde ... miskien kan ek hom liefkry.” 

				“Maryntjie, dis nou ’n baie lang en mooi verduideliking, maar eigentlik sê jy vir my nee, jy’s nie lief vir hom op daardie spesiale manier nie. Nie soos Deborah vir Heath of Annabella vir haar Stefan lief is nie. Is ek reg?” Bettie se pikswart oë blink simpatiek. 

				Maryn skud haar kop. “Almal is nie bevoorreg genoeg om só lief te kry nie, Bettie.” Sy skuif die stoel agteruit en kom orent. “En onthou, ek is die vervelige sussie. Die gehoorsame, getroue een. Mans vind my nie opwindend nie. Ek ís nie opwindend nie. En Simon ook nie juis nie. Miskien pas ons juis daaroor by mekaar.” 

				Bettie rol haar oë en gooi haar hande in die lug. “Behoede my van soveel vervelentheid! Jou se sussies en jou se ma sit soos spoke in jou kop. Dís jou probleem. Jy sien in hulle wat jy graag sal wou wees, maar jý, Maryntjie, moet nog agterkom wie jý is. En dit sal nie kwaad doen om bietjie te leer wimpers fladder nie, hoor? Jy’s ’n Valenciatjie. Word laat in die seisoen ryp, maar is dan soeter as heuning. Maar dis nou tyd dat die Valenciatjie van die boom afkom.” Bettie staan ook op en vee haar rok oor haar breë heupe plat. 

				Maryn glimlag skewerig. “Bettie, hoe het dit gekom dat jy amper meer van ’n ma vir my is as my eie ma?” 

				“My se ma, ma Saar, was ma vir jou se ma. Ek en Tamara het saam grootgeword aan ma Saar se knieg, saam geleer skryf en rekene doen. My Hempies-kind het weer saam met Deborah grootgeword – en daar sit hy en sy vrou steeds saam met Deborah-hulle op daardie godverlate plaas doer bo, maar gelukkig tussen sy eie Lemba-mense. 

				“Op hierdie Bergendal van ons maak ons mekaar en mekaar se kinders groot soos dit uitwerk. Jy was jou se ma se helpertjie, haar saggieskind. Sy moes aandag gee aan moeilike Annabella en willewragtig Deborah, en natuurlik aan die kroonprinsie van ’n Christiaan, wat alles waarvoor Joshua en Tamara so hard gewerk het, moet verder vat. En dan moes sy nog die fabriek begin en laat werk en aanhou ná die droogte, ná die veesiekte, ag, al die peste en ellendes deursien. Hoekom sou ek dan nou nie instaan en vir jou ma gewees het nie? Buitendien, jy was die enigste een van julle hele gebroedsel wat belang gestel het in die kombuis en waar die goed vandaan kom wat die ander dink net vanself op julle se eetborde verskyn.” 

				Bettie begin haar voorskoot afhaal. “Ja, Maryntjie, jy is jou ma se vlees en bloed en Hempies is my seun, maar vir my is jy my hartskind.” Sy skommel om die tafel en neem Maryn se hande in hare. “En daarom wil ek net die beste vir jou hê. En die Joodjie, so gaaf as wat hy is, is dit nié.” 

				Maryn laat sak haar oë. “Ek sal mooi dink, Bettie.”

				“Ja, Maryn, dink mooi. En onthou, dit help nie jy vlug hiervandaan omdat Bergendal en sy lemoene jou druk net om daar in die sondige stad ’n ander soort vasdruk te beërwe nie.” 

				Maryn kyk verras op na Bettie. 

				“Ek sê dan jy’s my hartskind, Maryn. Ek weet jy kan ’n lemoen skaars meer in die oë staar.” Bettie se boesem skud toe sy sag begin lag. “Ek dink ons almal hier op Bergendal voel al soos lemoene.” 

				Maryn lag saam. “En dan moet ek nog lentedans toe gaan op Orange Hall ook.” 

				Bettie se boesem skud harder en bedaar dan. “Seker saam met Simon?” 

				Maryn knik. “Wie anders sal my vra?” 

				Ja, inderdaad, dink sy toe sy later in die gang af stap, wie anders?

				Maryn is verlig om die volgende dag fabriek toe te stap, al waai die Augustuswind koud en ruk aan haar rokspante. Die atmosfeer in die huis is soos dikmelk waarvan die wei afgetap is. Christiaan het blykbaar gistermiddag veldin gery met sy perd totdat dié amper flou was, teruggekom, die spens geplunder en hom toe in sy kamer toegesluit. 

				Moeder en Vader moes ’n hewige uitval gehad het, want hulle het nie ’n woord met mekaar gepraat terwyl hulle sop en broodjies geëet het nie. Maryn het nie die moed gehad om te vra wat aangaan nie, en die hele etery was binne minder as ’n tjoepstil halfuur verby. En dit het Vader se gemompelde seënvra en dankgebed ingesluit.

				Maryn sluit die deure van die fabriek oop en begin ligte aansit. Sy stap tussen die rakke en rakke vol bottels lemoenkonfyt deur, die halwe lemoene soos skepies wat in ’n goue see gesink en opmekaargestapel het. Die konfyt is altyd die grootste werk wanneer die Valencias aan die beurt kom.

				Maryn gaan sit agter haar lessenaar en trek haar beplanningsboek nader. Nou nog die jam, die konserf en die sjelei wat van die swakker gehalte lemoene gemaak word. Sy sal moet ekstra pektien maak vandag.

				Maandag oor ’n week, net ná die lentebal, begin die landbouskou, en dan moet Bergendal se hele Valencia-reeks daar staan, saam met bitter marmelade gemaak van die Seville-lemoene, soet marmelade van die Hamlins en Clanors en versuikerde lemoenskil. Op die ander tafel sal die pomanders, die gewilde lemoenreukballe oortrek van naeltjies wat geweek is in lemoenbloeiselolie, te koop aangebied word, asook die moeseliensakkies gevul met die gedroogde lemoenskilsnippers en bloeisels, en die bottels met lemoenstroop. Alles afgerond met Tamaryn-etikette en oranje lint. Hopelik sal daar rosette aan meer as een van die produkte hang. Sy wen gewoonlik ’n hele klompie pryse op hul skou.

				Terwyl sy haar aantekeninge maak en ’n program vir die res van die week uitwerk, hoor sy die werkers se stemme toe hulle streep-streep begin aankom en dan die voorvrou se harder stem toe sy orde roep.

				Maryn kry haar werklys en stap deur na die fabriekgedeelte. ’n Koor van stemme groet haar toe sy voor hulle tot stilstand kom en sy groet terug in Tswana. Sy knik vir Emma, buig haar kop en maak haar oë toe. 

				Emma bid soos gewoonlik lank en uitgebreid in Tswana vir seën op hul werk en slaan dan in Afrikaans oor toe sy ook vir seën op Maryn se werk vra. Die “amen” wat op Emma s’n volg, ruis deur die groot saal toe die res van die vroue die gebed beaam. 

				Maryn maak haar oë oop en kyk oor die twintig stuks glimmende swart gesigte. Die dag het begin. Die week het begin. Die res van haar lemoenryke lewe het begin. En sy het die seën daarop ontvang. 

				Maryn sug heimlik, maar dwing ’n glimlag na haar mond voor sy begin take uitdeel, orden die proses van bottels steriliseer, vrugte skil en snipper, wit skil eenkant sit vir die pektien en die veelvoudige ander takies wat uiteindelik vasgevang sal wees in die bottels vol perfek gepreserveerde lemoene in een of ander vorm. 

				Die pektien is teen middagete gebottel. Maryn eet die sop en toebroodjies wat Bettie vir haar gestuur het sommer by haar lessenaar en trek weer haar beplanning nader. Sy tik af wat reeds gedoen is en maak seker sy het nie iets vergeet nie. Dan stoot sy die boek geïrriteerd weg. 

				Hoe sou Vader en Christiaan vandag oor die weg kom? wonder sy. Sy weet hulle sou vandag Klipfontein toe gegaan het om die beeste te gaan dip. Sy staan ongedurig op en stap na die venster toe. Eenkant uit die toegeboude stoep hoor sy die werkers gesellig kwetter terwyl hulle aan die lang tafel sit en weglê aan wat Bettie Tswana-kos noem. Bettie het grootgeword met boerekos, soos sy dit stel, maar die fabriekvroue verkies steeds hul pap saam met ’n vullende sous wat Bettie vir hulle maak. 

				Die ergste wind het gaan lê, sien Maryn, en die son is nie meer so yl en winterig soos ’n week of wat gelede nie. Die somer kom altyd vinnig en vroeg hier in die Magaliesberge. Net ná die eerste lentereën. 

				Maryn loer na die horlosie teen die muur. Daar’s nog ’n goeie driekwartier oor voor die etensuur verby is. Gewoonlik werk sy dwarsdeur etenstyd, maar daar is niks wat werklik dringend is nie. Die onrus in haar maak haar lusteloos, ’n onrus met twee kante. Vader en Christiaan aan die een kant. En Simon aan die ander. En dan is daar ’n derde kant – eintlik ’n randjie wat getrek kan word om die ander twee. Bergendal en sy ewige lemoene. 

				Maryn trek impulsief haar wit fabriekjas uit, gooi haar ligte trui oor haar skouers en glip by die sydeur van haar kantoor uit. Sy adem die vars lug diep in, asof sy so die stroopgeure van die fabriek kan vervang. 

				Sy stap in die enigste rigting waar daar nie plaat op plaat lemoenbome staan nie – na die ou kliphuis toe deur die appelboomlaning. Die huis wat haar pa eiehandig gebou en waarin haar ma en pa gewoon het in die dae ná die Engelse Oorlog. Maryn kan nie onthou dat sy hier gewoon het nie, maar sy weet sy en Christiaan is hier gebore, nes Annabella en Deborah. Sy onthou net die grootword in die groot Herbert Baker-huis wat gebou is toe dit begin beter gaan het op Bergendal en ’n paar jaar terug vergroot is. 

				’n Paar blomperskes is vol in die bloei, en kappertjies rank wild langs die klipmuurtjie wat die groot werf afskort. Weerskante van die stoeptrappies blom malvas uitbundig. Die res van wat blykbaar ’n tuintjie was, is dor en onversorg. 

				Mattheus en Trynie – Willemien se pa en Moeder se broer, en sy tweede vrou – onthou sy vaagweg, het in ’n stadium hier gewoon voor Willemien en Aidan vir hulle ’n dorpshuis op Rustenburg gekoop het, maar sedertdien staan die plek leeg. 

				Die deur is stram in die kosyn en sy moet haar skouer gebruik om dit oop te stamp. Die skarniere kraak en ’n effense muwwe reuk slaan teen haar vas toe sy die koel skemerte binnestap. Sy stoot die binneluike oop en laat die son instroom. 

				Die uitleg is eenvoudig. Geen voorportaal nie, net ’n ruimerige vertrek waar daar nou nog ’n lang houttafel met agt stoele staan. Daaragter is meer as genoeg plek vir ’n rusbank en leunstoele ook. Dit sal heerlik wees om voor die groot kaggel te sit wat in die regterkantste muur ingebou is, besef sy. Deur die ruitjiesdeur wat oorkant die voordeur is, sien sy, agter die stoeppilare, die agterwerf waar ’n paar verlate hoenderhokke nog staan, nou ingeneem deur onkruid en kappertjies. Links van die groot tafel lei ’n deur haar na die kombuis en spens, en toe sy die deur aan die regterkant neffens die kaggel oopdruk, is daar ’n kort gangetjie met twee deure weerskante na twee slaapkamers. 

				Alles is stowwerig en daar is spinnerakke, maar die plankvloere is nog stewig, die rietplafon netjies en die vensters heel. 

				Maryn stap terug na die sitkamerdeel en voel aan die dubbele ruitjiesdeure. Dit swaai makliker oop as die voordeur en loop uit op nog ’n stoep, met aan die linkerkant langs die agterdeur ’n vertrek onder die stoepdak ingebou. Die badkamer, besef sy toe sy die sinkbad in die middel van die vloer sien staan. 

				Die agterwerf lewer ’n sinkkleinhuisie in die regterhoek op, en agter die badvertrek is daar twee reënbalies en ’n drom waaronder vuur gemaak kan word. Natuurlik vir warm water. Die linkerkantste hoek van die werf was kennelik ’n groentetuin. Daar is wraggies nog ’n paar opslagtamatieplante en -pampoenranke. ’n Stokou vyeboom leun krom, soos ’n moeë, ou man, teen die muur aan en net anderkant die werfmuur kreun ’n windpomp en stoot leksels water in die plaasdam in. En dan begin die lemoenboorde weer met die dynserige Magaliesberge daaragter. 

				Hoe vreemd om te dink haar ma-hulle het so primitief gebly. Die huis en die werf is in so ’n groot teenstelling met die nuwe opstal, sy kan haar nie indink dat Annabella en Deborah nog hier gespeel het toe hulle klein was nie. Dalk nog in die plaasdam geswem het. En tog het die plekkie ’n sjarme van sy eie. Die klip gloei goudbruin in die son en die sinkdak kraak gesellig, amper asof die dak en die windpomp in gesprek is. 

				Maryn stap terug die huis in en sorg dat die deure goed toe is. Sy het moeite met die voordeur, maar kry dit darem weer toe. Toe sy omdraai, sien sy eers hoe mooi die uitsig van die voorstoep af is. Die voorwerf is kaal, buiten die blomperskes, kappertjies en malvas, maar agter die voorste werfmuur kronkel die paadjie tussen die blommende appelbome waardeur sy hierheen gestap het. Weerskante van die appelbome is daar ’n gemengde vrugteboord. Amandelbome, perskebome, appelkoosbome en nog ’n paar ander. Daaragter lê die groot opstal en daaragter die res van die reeks Magaliesberge wat Bergendal feitlik omring. Verder is daar natuurlik net lemoenboorde, en slegs ’n skoorsteen met ’n yl rokie verklap die teenwoordigheid van die inmaakfabriek. Hier voel dit egter asof daar ’n afstand tussen haar en die lemoene is. ’n Plek waar mens jou nie aljimmers vasstaar teen lemoene nie. Waar mens kan asemhaal.

				“Ons het maar altyd die huisie en werf reggehou ingeval een van die broers eendag daar wil intrek, maar buiten Mattheus-hulle destyds, wou niemand ooit terugkom Bergendal toe nie. Nou het dit eintlik skandelik verwaarloos.” 

				Tamara hou ’n bottel lemoenkonfyt teen die lig en knik tevrede. “Die ander huise op die plaas is glad nie meer bruikbaar nie. Ons het die nuwe opstal gebou waar die ou groot huis gestaan het. Dis immers die sentraalste deel van die plaas en naaste aan die grootpad. Daar by die rivier staan die ruïnes van Mattheus en Markus se huise wat deur die Engelse vernietig is, maar daar is niks aan te redde nie. Daniël en Ellie se huis het van die Engelse behoue gebly, maar toe ek en jou pa nog gedink het om daar te gaan bly, kom die rivier af en vat helfte van die geboue saam. Jong Dawid se huis aan die voet van Vêrberg was te ver vir ons van alles af, maar perfek vir ma Saar-hulle – en nou Bettie-hulle – om in te woon. En Lukas se huis, so klein as wat hy is, werk goed vir die stoor van soutlekke en goed, veral nou – dis mos amper op die grens met Klipfontein.” 

				Maryn kan nie altyd onthou watter een van haar ooms wat doen of waar bly nie. Hulle kuier selde op Bergendal, en haar hordes nefies en niggies verwar haar in elk geval. Dis net Gabriël wat regtig soos familie voel en hulle sien af en toe darem vir Mattheus, Willemien se pa. Nou en dan ook vir Daniël en Ellie wat naby Groot-Marico boer. ’n Paar van die ooms, weet sy, is oorlede. Twee in die Groot Griep. Juis Lukas en Jong Dawid. En sy verbeel haar die jongste broer, Benjamin, is in die Rebellie dood. Van die ander vier weet sy feitlik niks. 

				“Maar hoekom vra jy nou oor die kliphuisie, Maryn?” Haar ma staak haar inspeksie van die bottels wat Maryn vir haar uitgesit het en gaan sit in die stoel anderkant Maryn se lessenaar. 

				Maryn kyk af na die bestelboek wat oop voor haar lê. “Ek het oor middagete daarheen gestap. Sommer gaan lug skep en toe daar gaan rondloer.”

				“Wat kyk jy so af, Maryn? Iets broei in jou kop.” Tamara plant haar elmboë op die lessenaar. 

				Maryn sug en kyk op. “Ek wil graag ... ek het gewonder ...” Maryn spring op en druk haar hande in die wit jas se sakke. “Ek wil dit laat skoonmaak en daarheen trek,” blaker sy die gedagte uit wat haar al heelmiddag ry. 

				“Jy wil wát?” Tamara se frons keep diep tussen haar wenkbroue in. 

				“Moeder, ek is moeg vir Vader en Christiaan se bakleiery. Die spanning in die huis is so voelbaar ek wil naar word daarvan. Ek is moeg daarvoor om nie privaatheid te hê nie. Ek wil ’n plekkie van my eie hê waar ek self kan bak en brou aan goed wat nié lemoene is nie en waar ek nie in Bettie se pad is nie. Ek wil vir my ’n landjie laventel plant. Kruie kweek. Eksperimenteer met versuikerde vrugte en blomme. Allerhande goed.” Maryn kyk haar ma dapper in die oë. “Dis wat ek wil.” 

				Tamara skud haar kop. “Maar jy sal eensaam wees. En om alleen snags daar te slaap ... nee, Maryn, jou vader sal dit nooit toelaat nie.” 

				Dis asof iets in Maryn losbreek, soos tameletjie van die pan se bodem. “Ek is buitendien eensaam. En Vader sal nie eens agterkom ek is nie in die huis nie, Moeder! Die enigste mens wat vir Vader bestaan, is sy kosbare erfgenaam. Destyds het hy darem nog ’n sagte plek vir Annabella gehad, en Deborah met haar wildewragtigheid het ook sy aandag getrek, maar vir my het Vader nog nooit eens raakgesien nie. En al hoekom ek aandag van Moeder kry, is omdat ek van kleins af so ’n handige helpertjie in die fabriek was en nou Moeder se vennoot is.” Maryn steur haar nie aan die trane wat oor die keerwalle van haar wimpers wel en blertse op die ink van die netjiese inskrywings in die bestelboek maak nie. 

				Tamara kyk haar met ’n verdwaasde uitdrukking op haar gesig aan. “Liewe hemel, Maryn, wat het in jou ingevaar? So ken ek jou glad nie. Buitendien, weet jy dan nie albei jou susters het my in een of ander stadium verwyt dat jy my witbroodjie is nie? Hoe kan jy sê ...” 

				“Wat is Annabella se gunstelingkleur, Moeder?” 

				“Groen, maar ...” 

				“En Deborah s’n, as sy nie in kakieklere rondflenter nie?” 

				“Blou.” 

				Maryn kan sien haar ma begin iets begryp. “En myne?” vra sy sag. 

				Tamara skud haar kop. “Ek weet nie, Maryn, maar ek weet pienk werk nie saam met jou hare nie. Maar jy lyk pragtig in liggroen. Dit komplementeer jou oë.” 

				“Ek haat pienk, net oranje haat ek nog meer.” Maryn vee haar trane ongeduldig af en gaan sit weer. “Ek hou van groen en blou, Moeder, maar veral blou skakerings van pers is my gunsteling. Vandat ons nou die dag verby daardie laventellande naby Magaliespoort gery het, droom ek van ’n lappie pers om my. Laventel, viooltjies, vergeet-my-nietjies, kerslelies, noem maar op.” 

				“Die kliphuis se tuin is vrot van die kappertjies,” grinnik Tamara lakoniek. “Dis al blomme wat destyds daar wou groei. Dit en die malvas.” 

				Maryn glimlag. “Kappertjies is die uitsondering op my ek-haat-oranje-kampanje – veral die geles.” 

				Tamara raak ineens weer ernstig. Sy druk haarself orent. “Maryn, ek weet nie wat om te sê nie. Ek het jou nog nooit gesien soos ek jou vandag gesien het nie. Aan die een kant is dit ’n goeie ding dat jy jou hart vir my oopmaak, aan die ander kant weet ek nie hoe ek Christiaan en nou nog boonop jou vaandel ook, by jou vader kan dra nie. Ek kon jou vader nog altyd oorreed om sy kinders kanse te gun as ek genoeg goeie redes kon aanvoer, maar die ding met Christiaan ... dit sit swaar op my Joshua se hart.” Sy sug diep. “Ek ken jou vader nie soos hy die afgelope maande is nie, maar as die geleentheid hom voordoen, sal ek met hom praat en net so voel-voel met hom werk.” 

				“Hy sal darem seker nie beswaar hê as ons die kliphuis intussen laat skoonmaak nie?” vra Maryn met ’n pleitende glimlag. 

				Tamara rig haar oë plafonwaarts. “Ons speel met die leeu se stert, maar nou toe. Vra vir Bettie om iemand in te bring om skoon te maak, sommer ’n klong ook om die tuin bietjie om te spit – dit kan in elk geval nie kwaad doen nie. Maar onthou,” sy waai haar vinger voor haar eie neus, “ek belowe niks.” 

				Maryn sit peinsend agteroor op haar stoel toe Tamara wegstap. Sy het haar ma vandag onkant betrap, weet sy. Dit was onbedagsaam van haar. Sy weet Tamara ly eintlik die meeste van almal onder die vete tussen Vader en Christiaan. En nou kom sy ook nog met haar dinge. Maar sy wil nie meer meerkat-Maryn wees nie. En as sy dan tog Simon se huweliksaansoek aanvaar, kan hulle, en later hul kinders, in die kliphuis bly as hulle op Bergendal kom kuier. 

				Maar as sy met Simon trou ... wie gaan haar werk in die fabriek doen? Wat gaan sy op Acorn Manor doen? Ruby grootmaak. Dinees reël. Universiteitsgesellighede saam met Simon bywoon. 

				Sy staar na die goue vrugte in hul bottels. Ondanks alles kan sy haar nie ’n lewe sonder die fabriek indink nie. Sonder die uitdaging om iets te neem en dit in ’n ander vorm tot sy reg te laat kom nie. Of dit nou lemoene is, of iets anders. 

				Isabelle het eenkeer aan haar probeer verduidelik waarom sy so ’n begeesterde skilder is. 

				“Ek kyk na die leë doek, na die buisies verf, die kwaste. Ek tel ’n stukkie houtskool op en begin werk. En ek voel soos daardie prinsessie wat ’n baal hooi tot goud moes spin. Dis angswekkend, totdat die skildery voltooi is, maar as ek dan na my handewerk kyk ... dan voel dit vir my, Maryn, asof ek dit reggekry het. Goud uit die hooi gespin het,” het sy gesê met oë wat blink. 

				Maryn tel ’n bottel konfyt op. Draai dit onderstebo en dan weer regop. Die halwe lemoene roer en beweeg in die goue helderte van die stroop, kry weer ’n lêplekkie. Dis die goud wat sy uit haar eie hopie hooi spin, besef sy. Hier in die fabriek is sy nie net Bettie se meerkat-hartskind, Moeder se handige helpertjie en vennoot, of Vader se soet kind nie. Sy is die prinses. 

				En op Acorn Manor? Daar sal sy bloot Simon se vrou en Ruby, en later hul eie kinders, se ma wees. Niks minder nie, maar ook niks meer nie. 

				Maar dit sal waarskynlik in elk geval die geval wees, maak nie saak met wie sy trou nie. Weg sal sy hier moet weg. Sy sal van haar troontjie hier in die fabriek moet afstand doen. Haar familie verlaat, haar man moet aanhang. 

				Miskien was Paulus van die Bybel reg. Miskien is party mense net nie gemaak om te trou nie. Mense soos sy. 

				Teen Donderdag is die kliphuis blinkskoon en die tuin omgespit. Die hoenderhokke is weggery en die kleinhuisie weer sanitêr gemaak. Die houttafel en sy agt stoele is blink geolie, en in die opstal se solder het Maryn ’n paar los meubelstukke uitgesnuffel, laat skoonmaak en laat oordra toe sy seker was haar pa is nie in die omgewing nie. 

				Vrydag is Maryn douvoordag op pad Rustenburg toe onder die voorwendsel dat sy ’n rok vir die bal wil laat maak en sommer bottels by die Consulfabriek naby Magaliespoort wil kry op pad terug. 

				Sy ry met die lorrietjie waarop haar ma Tamaryn in vloeiende letters geverf het. Sy moet inderdaad ’n rok laat maak en bottels gaan haal, suiker en so aan koop ook, maar wat haar veel meer interesseer, is die vendusie wat vandag plaasvind. Daarvoor sal die lorrietjie meer as nuttig te pas kom. Hoe sy by haar pa gaan verbykom as hy haar betrap dat sy met ’n spulletjie meubels agterop die werf binnegery kom, sal sy maar later bedink, maar gelukkig is hy die afgelope week selde tuis. Soms slaap hy selfs sommer in Deborah-hulle se huis op Klipfontein oor. 

				Die atmosfeer in die opstal is steeds byna onhoudbaar. Christiaan praat net as hy werklik nie anders kan nie, en haar ma loop met dik oë rond. Bettie hou haar skaars en Maryn bly ook maar eerder uit almal se pad uit. As sy nie in die fabriek is nie, vat sy pad kliphuisie toe. 

				Die rokgoed vind sy verbasend maklik in net die regte blouerige skakering van pers, en Jacomien, die kleremaker, ken Maryn se smaak en mates goed sodat hulle vinnig ’n patroon kies. Die algemene handelaar het haar bestelling van suiker, vanieljegeursel, naeltjies en die ander goed reeds gereed en dis net vir laai. Sy het dus heelwat tyd om tussen die vendusieware rond te dwaal voor die afslaer op sy verhogie sal klim. 

				Daar is ’n rusbank en twee leunstoele wat haar aanstaan en net ’n goeie skoonmaak kortkom, ’n laaikassie en hangkas wat nuttig sal wees, al is dit nou nie juis iets vir die oog nie. Die geelhouttafeltjie en greinhoutkombuiskas met sy bont glasvenstertjies is egter pragstukke. Dit sal net mooi in die kombuis pas, reken sy. Maar dis die koperledekant met sy hoë kopstuk met vlerkies wat regtig haar hart steel. 

				“Dit het nog saam met die 1820-setlaars hierheen gekom,” praat iemand langs haar toe sy oor die voetenent se koperknoppe streel. Die gryskopvroutjie se oë lyk hartseer. “Was my grootjie se grootjie s’n gewees.” 

				“Is dit tante se meubels?” vra Maryn simpatiek. 

				Die grys koppie knik. “Ja, my seun en skoondogter wil nie hê ek moet meer so alleen bly nie. Hulle het vir my ’n plekkie reggemaak op die plaas. Dis te klein vir al my ou goedjies.” Sy vee oor die kopervoetenent. “Ek hoop jy kry die bed, hartjie. Ek kan sien jy sal dit waardeer. Die matras is splinternuut. My ou man het dit laat maak net voor sy oorlye. So onverwags gewees. Sy ou hart. Ons het nooit eens saam op die nuwe matras lê gekry nie. Maar wag, hier kom die afslaer. Goed gaan, hartjie.” 

				Maryn was al ’n paar keer saam met haar ma by vendusies, maar dis die eerste keer dat sy self bie. Sy kom egter gou agter hoe dinge werk en palm vir haar die meeste van die goed in wat sy graag wou hê. Die geelhouttafel gaan moeiliker. Êrens is daar ’n man wat teen haar bie. Sy hoor sy stem, diep en resonerend, en sy sien die vinger wat opgaan in dieselfde ry as wat sy sit, maar sy kan nie verby die vrou met die groot hoed sien hoe hy lyk nie. Net die kroontjie van sy swart kop steek uit. 

				Sy bie weer, en weer gaan sy hand op. Maryn byt haar onderlip vas. As sy nog genoeg wil oorhou vir die ledekant ... 

				Sy verhoog die bod. Basta, sy het vir haar ’n perk gestel, maar dis darem nie asof sy pennieloos hier sal uitstap net omdat sy weet wat sy wil hê en bereid is om meer te betaal as wat sy gereken het nie. 

				Toe die bod uiteindelik wel op haar toegeslaan word, kos die tafeltjie haar feitlik twee keer meer as wat sy gereken het. Tot haar misnoeë gebeur presies dieselfde met die kombuiskas. As die ellendige man tog net nie nou boonop die koperledekant wil hê nie, kners sy heimlik op haar tande, maar toe die afslaer begin, is die onbekende man se hand eerste in die lug. 

				Maryn wag totdat hy ’n paar ander bieërs afgeskud het voor sy tot die bod toetree, en sommer met ’n groot sprong. 

				Die afslaer kyk onseker na haar, maar sy knik net kalmpies. Uit die hoek van haar oog hou sy die vreemdeling se hand dop om te sien of dit weer opgaan, maar dis nie sy hand wat sy sien nie. Hy leun vorentoe terwyl sy oë oor die mense in hul ry gaan. Sy draai haar kop, lig haar ken en kyk in sy oë met wat sy hoop ’n vreeslose uitdrukking op haar gesig is. Iets maak kadoemp reg in die middel van haar maag toe hul oë sluit. Nog nooit het sy sulke oë gesien nie. Die kleur van kerslelies in volle blom. En die kleur is selfs nog opvallender omdat sy oë na haar loer uit nessies van roetswart wimpers onder roetswart wenkbroue onder ’n roetswart kuif. 

				“Vir die eerste maal ...” ruk die afslaer se stem haar terug na die werklikheid. Word die bod op haar toegeslaan, of het die man met die oë ’n teken gegee wat sy nie raakgesien het nie? “Vir die tweede maal ...” 

				Die man met die kerslelie-oë lig sy hand en kyk dan eers van haar af weg. ’n Oomblik vrees sy hy gaan die prys die hemele in stuur, maar hy bie net ’n paar sjielings meer. En kyk haar dan met ’n skewe glimlag aan, verby die ses of so mense tussen hulle ingeryg op die kerksaal se stoele. 

				Maryn knik toe die afslaer na haar loer en steek haar vinger op om ’n pond te beduie. Die afslaer se wenkbroue skiet die lug in. 

				Mense begin opgewonde murmel.

				“Bergendal ... daardie spoglemoenplaas ... mos een van die ryk Davels se dogters ...” hoor sy flardes van ’n vrou wat nader aan die bie-man sit se fluistergesprek en Maryn val amper op haar rug. 

				Ryk Davels! Dis vir haar ’n nuutjie. Maryn hou egter die man se hand soos ’n valk dop, oorbewus daarvan dat hy vir haar kyk, maar nie van plan om weer in sy oë te kyk nie. Die hand roer, maar bly op sy skoot. 

				“Vir die eerste maal ... die tweede maal ... en vir die derde en laaste maal. Bod toegeslaan op juffrou Davel. Dankie, dames en here, dis dan al vir vandag.” Die afslaer se stem vervaag in die gebabbel wat om haar losbars. 

				Maryn steur haar nie aan die mense nie. Groet hier en daar waar sy ’n bekende gesig sien, maar baan vir haar ’n paadjie oop na waar sy moet opdok en haar goedere se laaiwerk moet reël. 

				Sy is besig om toesig te hou oor die laai van die bed toe hy uit die bloute langs haar staan. En oor haar toring. Hy vou sy arms, sy oë op die bed.

				“Dit was ’n goeie koop.” Sy stem is nog dieper as wat dit voorheen geklink het. Ryk en resonant. Dan eers kyk hy af na haar en steek sy hand uit. “Corneille von Wildenstein, maar noem my gerus Niel.” 

				Maryn huiwer, maar vertrou dan tog haar hand aan hom toe. “U het my vandag baie meer uit die sak gejaag as wat ek beplan het, meneer Von Wildenstein.” Sy probeer koel klink, maar haar ore suis en sy weet nie of sy dit regkry nie. “Maryn Davel.” 

				Niel von Wildenstein glimlag. Dis iets wat hy eintlik nie in die openbaar behoort te doen nie, dink Maryn verward en voel ineens onvas op haar bene. Daardie glimlag het ’n heeltemal te verwoestende aanslag op ’n mens se sinne. 

				“Ek is jammer jy voel so. Ek het nou weer gereken jy het ’n baie regverdige prys betaal. Buiten die bed. Dit was ’n winskoop. Maar ek gun jou dit.” Hy glimlag weer en leun nader. “Ons gaan dit immers vir baie jare lank nog saam gebruik,” sê hy sag en daarmee draai hy luiters om en stap weg. 

				Maryn gaap die man met die hoekige skouers agterna. 

				“So ja, juffrou Davel, alles is mooi stewig vasgemaak,” laat hoor die toesighouer langs haar. 

				Maryn knip haar oë en draai na hom. “D ... dankie, meneer ... e ...” probeer sy verward haar gedagtes bymekaarkry. 

				“Strydom.” Die man frons. “Voel jy siek, juffrou? Jy lyk bietjie koorsig?” 

				“Nee, alles ... e ... alles in die haak, meneer Strydom.” Maryn probeer gerusstellend glimlag, maar haar hand bewe toe sy die dokumentasie by hom neem. 

				“Jy het Von Wildenstein darem lekker op die neus laat kyk,” grinnik die ouer man. “Vandat hy so drie jaar gelede hier in die omgewing aangekom het, maak en breek hy maar alte lekker. Weet presies wat hy wil hê, en sorg hy kry dit. Maar veral harte breek hy glo so op ’n ry. Die meisiekinders skrop soos broeis hennetjies om hom wanneer hulle die geleentheid kry. Jy moes hulle laas maand op die kerkbasaar gesien het toe hy met sy botteltjies en goedjies daar gesmous het. Duiwelsgoed as jy my vra, maar dit ruik darem lekker. Maar wag, daar roep die afslaer my. Geniet die aankope!” 

				Maryn skud haar kop stadig en klim dan steeds in ’n toestand van verdwasing agter die stuur in. Maak nie saak hoe deurmekaar sy voel nie, as sy nog haar bottels wil gaan laai, moet sy wikkel. Daar lê ’n magdom plaashekke, slote en bulte voor – om van die myle se sinkplaatpad nie te praat nie, en die lorrietjie is swaar gelaai. 

				Toe sy voor die Consulfabriek net buite Magaliespoort stilhou, kan Maryn nie onthou hoe sy daar gekom het nie. Haar gedagtes is ’n maalkolk, met Niel von Wildenstein se oë in die middel daarvan. Sy laat die bottels laai, teken vir die ontvangs daarvan en is weer op pad sonder dat sy mooi onthou of sy ooit iemand gegroet of met hulle gepraat het. Maar sy het seker. 

				Sy is al by die laventellande toe sy weer onthou sy wou stilhou en die lande van naderby bekyk. Sy trek die lorrietjie in ’n stofwolk van die pad af en wag dan eers tot die stof gaan lê het voor sy uitklim. Bult na bult na bult lê die grysgroen lande voor haar uitgesprei. Die laventel sal eers hoogsomer vol in blom wees, maar daar lê tog ’n ligpers waas, asof die plante ’n lila asem het. 

				’n Ent vorentoe sien sy die ingang na die plaas. Laas is sy en moeder Tamara so vinnig hier verby hulle kon nie eens die naam op die sierlike wit boog lees nie. Sy stap daarheen, gaan staan dan ’n ent terug. La Lavende, lees sy die elegant geskilderde letters. 

				Uit die niet skiet ’n kleuterrympie haar te binne, een wat Shevaun, Isabelle-hulle se oppasser toe hulle kinders was, hulle geleer het en wat hulle tot vervelens toe agter haar aan gedreunsing het: “Lavender’s blue, dilly, dilly, lavender’s green; when I am king, dilly, dilly, you shall be queen,” prewel sy saggies en lag. Skoon verspot is sy. 

				Haar oë volg die netjiese pad wat van die sierlike poort reguit deur die laventel koers kry tot waar dit in die verskiet teen ’n gebou van een of ander aard vasloop, maar dis te ver om te eien wat dit is. Lyk soos ’n klipkasteel van hier af, maar dit kan seker nie wees nie. Sy wonder hoe vriendelik die mense sal wees. Hoe bereid om van hul laventelplantjies met haar te deel, of aan haar te verkoop. 

				Op pad terug lorrie toe kan sy nie die versoeking weerstaan nie. Nadat sy vlugtig rondgeloer het, rek sy oor die heining en pluk versigtig vir haar ’n paar takkies met spoortjies aan. As sy dit in potjies met sanderige grond plant, behoort die steggies sommer gou wortel te maak. Al vat sy net een, sodat sy ’n moederplant kan hê. 

				Sy is ’n paar tree van die lorrie af toe sy ’n gedreun agter haar hoor. Sy swaai om en sien ’n lang, slap motor van die ander kant af aankom, stadiger ry en by die hekke begin indraai. Dan kom die motor tot stilstand. 

				Maryn wonder wat die insittendes eerste sal sien, die laventelsteggies wat sy in haar hand vasknyp, of die skuldige uitdrukking op haar gesig. Die son blits op die vensters en sy kan nie binne sien nie, maar hulle het sekerlik nie dieselfde probleem nie. 

				Sy verwag die ergste, maar dan trek die motor net weer egalig weg en ry in die laning af. Sy haal diep asem, ruik die vars, kalmerende reuk van laventel om haar voor sy na die lorrie toe draf, inspring en wegtrek asof die duiwel haar jaag.

				As al vyf vat, sal sy weet sy is bestem om in hierdie kliphuisie te kom woon, besluit Maryn toe sy die steggies die volgende middag in potjies plant nadat sy hulle oornag net in die water gelos het. Dis reeds ’n goeie teken dat Vader nie die pakkaas op die lorrie gesien het nie. 

				Sy het net by die fabriek se skuur ingetrek en alles so laat staan tot vanoggend, toe sy seker was Vader is Magaliespoort toe om nog dip by die koöperasie te gaan haal. Toe eers het sy laat aflaai en aandra kliphuis toe. En dit lyk wonderlik hier binne. Alles pas, asof dit vir die plekkie gemaak is – veral die koperbed. En Bettie het boonop ’n spulletjie ou gordyne vir haar uitgegrawe en opgehang. Nogal ’n mooi, sagte groen wat eentyd in Annabella se kamer gehang het, en ’n bypassende kwilt ook.

				Miskien moet sy ook die plekkie ’n naam gee, mymer sy terwyl sy die steggies versigtig natgooi. Iets moois soos La Lavende, maar natuurlik haar eie breinkind. Dalk iets te doen met lavendula, die botaniese naam. Of sommer net laventelhuisie. Nee, dis darem te prosaïes. Buitendien, al laventel wat nog te sien is, is net hierdie vyf steggies wat in gelid op die werfmuur staan. 

				“En wat in die naam van alles wat goed en mooi is, gaan hier aan, Maryn?” 

				Maryn ruk soos sy skrik toe haar pa skielik agter haar praat waar hy om die hoek van die huis moes gekom het om haar hier in die agterwerf op te spoor. 

				“Vader! Sjoe, hoe skrik ek.” Sy gee ’n senuagtige laggie. 

				“Mens skrik gewoonlik as jou duiwelstreke jou inhaal.” Joshua se oë flits van onder sy ruie grys wenkbroue rond, neem elke veranderinkie waar. “Waar’s die hoenderhokke?” 

				“Hulle was lendelam, Vader. Ek het dit laat wegry. Een van Bettie se mense het gevra of hy die ogiesdraad en pale kan gebruik vir sy hoenders.” Maryn sluk. Kalm bly en eerlik wees, dis al wat met Joshua Davel werk – as hy in die bui is om enigsins te luister. 

				“Sien ek gordyne hang?” grom haar pa. 

				“Ja, Vader. Dis oues van Annabella.” 

				“Kleinjan sê vir my hulle het meubels ingedra.” Hy vou sy arms en kyk haar indringend aan. 

				“Ja, Vader. Ek het ’n paar stukke op die solder gekry en gister ’n paar goedjies op ’n vendusie gekoop. Met my eie geld.” Maryn voel duiselig. Haar pa gaan haar nooit vergewe nie. 

				“Hoe oud is jy, Maryn?” vra hy dreigend. 

				Haar eerste impuls is om te sê sy is net so oud soos Christiaan, maar sy beteuel haar. “Ek word vier en twintig in Desember, Vader.”

				“En het daardie Gould-mannetjie jou nou al die groot vraag gevra?” 

				Maryn voel sommer hoe haar oë groot word en haar maag keer om. Is daar dan niks geheim op hierdie plaas nie? “So op ’n manier, Vader.” 

				“My liewe magtig, meisiekind, ’n man vra nie ’n vrou se hand ‘op ’n manier’ nie. Hy vra, of hy vra nie. Het hy, of het hy nie?” 

				Maryn kyk weg en sien die vyeboom se botsels is al besig om blaar te maak. “Hy het gevra dat ek oorweging daaraan skenk om sy vrou te word, Vader.” 

				“En?” Hy lig sy hande in ’n ongeduldig vraende gebaar. 

				Maryn kyk dapper terug na hom. “Ek dink nog daaroor, Vader.” 

				Joshua snork en beduie met sy ken na die kliphuis. “En dié?” 

				Maryn haal diep asem, blaas dit hoorbaar uit. “Ek wil hier kom woon, Vader. Op my eie.” 

				“Sodat jy en Simon in privaatheid hier kan opsit?” 

				“Nee, Vader. Dit sal mos nie betaamlik wees nie. En buitendien ...” Maryn voel die blos na haar wange opskiet. 

				“Buitendien wat?” Joshua is definitief besig om sy humeur te verloor, sien sy. Dis te sê as hy ooit een gehad het. 

				“Ek dink nie juis aan opsit as ek aan Simon dink nie. Ons is eintlik net vriende. Ek dink nie ek gaan sy huweliksaanbod aanvaar nie.” Oë die kleur van kerslelies dans ineens voor haar geestesoog verby en dit ontstig haar nog meer as haar vader se inkwisisie. 

				“Kleinjan!” bulder haar pa skielik en sy ruk skoon ’n tweede maal van die skrik. “Bring die goiingsak,” gee hy opdrag toe Kleinjan om die hoek van die huis gedraf kom. 

				Maryn voel die onsekerheid in haar opborrel. Wat gaan vandag met haar pa aan? 

				“Wat is dié?” Joshua stap na die vyf plantjies in hul potte waar hulle in ’n ry op die werfmuur staan. 

				“Laventel, Vader. Ek wil al buiteom die werfmuur en die grootste deel van die voorwerf toeplant met laventel. Hier agter ook ’n lappie.” 

				“En dink jy dalk jy is die Liewenheer wat vyf steggies tot genoeg plante vir soveel aarde kan vermeerder?” 

				“As ek eers ’n moederplant aan die gang kry, miskien twee of drie, sal dit net ’n jaar of so duur.” 

				“Bring,” ignoreer Joshua haar toe Kleinjan weer om die hoek verskyn en dan die goiingsak voor Joshua kom neersit. “Kry die res van die sleepwa af.” Joshua kry die sak aan die punte beet en skud die inhoud op die grond uit. “Die koöperasie het nie geweet van kerslelie nie. Hulle noem dit agapante, maar ek verneem dis een en dieselfde ding.” 

				Maryn slaan haar hand oor haar mond en kyk Joshua uit die veld geslaan aan. “Agapantebolle? Kerslelies! En so ’n vrag daarvan?” 

				“Jou ma sê jy hou van bloupers.” Hy beduie Kleinjan nader toe hy weer om die hoek kom, dié keer met ’n bekwame laventelplant in elke hand. 

				“Ek het die res in die voorwerf gepak, Ouwaas.” Hy sit die plante voor Maryn neer. 

				Sy hurk sprakeloos daarby. Dis twee verskillende variëteite sien sy voor sy opkyk na Joshua. Stoechas en angustifolia. 

				“Vader?” Haar oë begin ineens brand. 

				“Tog net nie trane nie, Maryntjie. Jy weet ek kan dit nie verduur nie.” Hy trek haar aan haar boarm op en lei haar na die stoepmuur waar hy gaan sit, sy hoed afhaal en met sy sterk plaasvingers deur die silwer van sy hare vee. “Kom sit hier neffens my, kind.” Sy oë is ineens sag en simpatiek. 

				Maryn sluk swaarder as ooit, maar gehoorsaam. 

				“Jy moet maar kyk of ek genoeg gebring het. Ek is ’n beesman, nie ’n blommeman nie. Maar ek dink dit sal jou ’n ent ver bring. Die uitlander by wie ek die goed gekry het, het vir my aanwysings vir die plant van die goed neergeskryf. Ek sal dit vir jou gee.” 

				Hy draai skuins en kyk haar ernstig aan. “Maryn, ons moet mekaar nou baie mooi verstaan. Jou ma het verduidelik hoekom jy stoksielallenig hier in dié verskoning vir ’n huisie wil kom bly. Ek gee nie voor ek verstaan waarom nie, maar jou ma verstaan glo wel. En dis seker goed genoeg. 

				“Die ou werf is gelukkig ’n klipgooi van die groot huis af en so veilig as wat ’n huis op ’n plaas maar kan wees. Ek sal jou dus jou sin gee, maar daar is voorwaardes. Ons gaan vir jou ’n hond kry. ’n Waghond. Jy sal mooi vir hom moet sorg en seker maak hy kan hom op die plaas gedra. Jy weet ek verdra g’n hoenderstelers nie. En jy sorg dat die haelgeweer wat ek vir jou sal gee, altyd onsigbaar maar binne vatafstand van jou is. Ek sal vir jou ’n foonlyn laat aanlê sodat jy kan lui as jy moeilikheid het, of net bang of eensaam is. Ek sal vir jou ’n bad en alles laat inbou en water aanlê in die badkamer en in die kombuis. As daar nog iets is wat jy nodig het, praat. Maar Sondagmiddae eet jy in die groot huis, en die res van die week skeep jy ons nie af nie. Is dit duidelik, Maryn?” 

				“Dis baie duidelik, Vader.” Maryn kyk hom ’n oomblik stil aan en dan gooi sy haar arms om sy nek. “Dankie, Vader! Dankie, dankie, dankie!” En dan kan sy nie meer die trane keer nie. 

				“Vroumense,” brom haar pa by haar oor, maar druk haar teen sy ou beerlyf vas en wieg haar heen en weer. “Dink jy maak hulle gelukkig, dan gee dit ’n tranedal af. Nee, verstaan, sal ek julle nooit verstaan nie.” 

				Die week het verbygevlieg, besef Maryn toe sy die pakkies wat haar ma vanoggend by die kleremaker gaan haal het, oopmaak. Môre is daar nie tyd vir sulke dinge nie. Hulle sal seker al vroegmiddag Orange Hall toe gaan vir die lentebal en dan sommer daar oorslaap. En Saterdagoggend sal sy en haar ma douvoordag moet Rustenburg toe ry om die stalletjie reg te kry vir die landbouskou wat Maandag begin. Vader en Christiaan sal hul spogdiere seker eers Maandag self deurvat. Volgende week gaan dus nog ’n groter deurmekaarspul wees. Gelukkig bly hulle sommer daar by die Van der Stoeps oor, soos hulle die afgelope drie jaar al doen. 

				En eintlik kan sy nie wag om terug te kom om die kliphuis te betrek nie. Een voordeel is darem dat die badkamer en kombuis teen volgende naweek seker al sal reg wees. Sy sal die week daarna finaal kan intrek. Haar laventelplante sal al klaar geplant wees en die kersleliebolle ook. Met Kleinjan en ’n paar handlangers se hulp, gaan dit gelukkig vinnig. Volgende jaar dié tyd sal sy eers werklik die vrugte van haar tuinarbeid pluk, maar teen daardie tyd sal sy al heerlik ingeburger wees in die kliphuis. 

				Maryn skud die voue ingedagte uit die rok uit en hang dit aan ’n hanger. Sy haak dit aan die deur van haar klerekas en draai weg om die bypassende aandsakkie uit sy pakkie te haal en met die nodige te vul. Wat klaar is, is klaar. Op pad na haar bed waar die pakkie lê, steek sy vas en frons. Sy draai stadig om en haar hand beweeg onwillekeurig na haar mond toe sy die rok vir die eerste keer met aandag bekyk. 

				Liewe land, wat het Jacomien besiel? Hulle het ’n eenvoudige, moulose rok met ’n ronde nekkie, ’n nousluitende empirelynlyfie waarvandaan die rok geleidelik tot op die voete uitklok, gekies. Elegant, eenvoudig, kuis. Marynerig. 

				En nou hang hiérdie rok aan haar kasdeur. Dis die lap wat sy gekoop het, in die regte skakering van lila, maar dis gewis nie háár rok nie. Pleks van bloot mouloos, het die rok net ’n dun bandjie oor elke skouer. Pleks van die ronde nekkie, is die halslyn diep uitgeskulp in ’n hartvormige halslyn, en agter is die rug oop tot onder haar armholtes. En daar het voile bygekom. Die fynste, deursigtigste voile van ’n effens blouer pers hang soos ’n missluier van onder die buustelyn oor die satyn. 

				In ’n dwaal skil Maryn haar dienlike fabriekrok af en klim uit haar dienlike skoene. Sy kyk af na haar brassière. Dié sal ook moet waai. Die rok glip koel oor haar lyf en pas soos ’n handskoen. Haar vol borste pas volmaak in die kort, gedrapeerde bolyfie wat met kraletjies versier is. En omdat die lap op die skuinste gesny is, volg die satyn die kontoere van haar lyf sensueel, maar die lagie voile bo-oor roer byna misterieus oor die satyn. Die bloupers kontrasteer vars met die sagte roomkleur van haar vel en laat haar oë op een of ander manier amper deursigtig groen lyk. Net die vlegselbolla sal gewis nie werk nie, maar die pers tem die ergste rooi skynsel en laat haar hare blonder lyk. 

				Sy tol op haar tone voor die spieël in die rondte en kyk hoe die soom wyd om haar voete uitklok. Dis die mooiste rok wat sy nog ooit aangehad het ... maar so káál. 

				Wat het Jacomien besiel? wonder sy weer. Sy vroetel die pakkie op die bed oop, asof daar hoop is dat daar ’n kuiser rok in weggesteek is, maar dis ’n handsakkie, geborduur om by die bostuk van haar rok te pas, en daarby ook ’n sjaal in dieselfde voile as die rok. Maryn drapeer dit om haar skouers en voel sommer dadelik beter. Dit steek niks van haar kaalheid weg nie, maar sy voel ten minste meer bedek. 

				Maryn se kop ruk op toe haar kamerdeur ná ’n kloppie oopvlieg. “Ek het vergeet om jou skoene ...” 

				Tamara steek in die deur vas, haar oë aan die groter word. “O, aarde.” 

				“Ek ... ek weet nie wat Jacomien besiel het nie, Moeder. Ek het nie ... ek is jammer ... ek sal ’n ou rok ...” Maryn is ineens na aan trane. 

				“Is jy nou heeltemal laf? My liewe kind, jy lyk lieflik! Soos ’n godin of ’n ding uit die klassieke mitologie!” Tamara kom nader en gooi nog ’n pakkie op die bed neer. Sy draai Maryn se rug na haar toe en begin haar hare losmaak. “Maar hierdie alewige stywe vlegselbolla van jou bederf die hele prentjie.” 

				Met behendige vingers draai sy die rol los en ontvleg die lang stringe. Sy kam met haar vingers deur Maryn se hare. “Soos ’n goue waterval waarop die son sy dagbreekstrale gooi.” In die spieël kyk sy Maryn in die oë. “Daar is ’n naam vir die kleur, weet jy? Strawberry blonde, het Aidan dit laas jaar met Isabelle en Arendt se Suid-Afrikaanse troue genoem.” 

				“Maar wat máák ek daarmee? Lang hare is so onmodieus.” 

				Tamara kyk haar verwonderd aan. “Hoe kan so ’n lieflike vag hare aan mode gebonde wil wees? Jy doen wat Isabelle doen. Jy steur jou net eenvoudig nie aan die mode nie. Maar by hierdie rok, dink ek, moet jy dit in ’n sagte rol dra, en dan moet daar net so ’n paar stringetjies loshang. Op jou voorkop, langs die kant van jou gesig en agter. Dié kan ons miskien korter sny.” 

				Maryn kyk haar ma verstom aan. Sy ken Tamara nie as iemand wat haar steur aan fieterjasies nie. Sy trek altyd mooi aan as hulle na ’n geleentheid gaan, maar nooit uitspattig of selfs opvallend nie. Maryn onthou wel haar pa se geliefkoosde storie oor die eerste bal waarheen haar ma gegaan het nog voor die Engelse Oorlog en hoe Tamara Ruben Gould en, volgens haar pa, al wat man is se voete onder hulle uitgeslaan het. En hy kan in detail beskryf hoe die “onbehoorlike” rok wat Tamara aangehad het, gelyk het, maar sy het die prentjie wat hy geskets het nog nooit werklik in verband gebring met die ma wat sy ken nie. 

				“Moenie my so aankyk asof jy pas agtergekom het ek het drie oë en elf vingers nie, Maryn. Dis dalk lank terug, maar ek was ook ’n jong meisie op my dae,” lag Tamara sag. 

				Sy draai na die bed toe en tel die derde pakkie op, vroetel dit oop en hou ’n paar fyn balskoentjies in die lug. “Ek het dié vir jou laat borduur. Daardie Jacomien-kind is regtig haar sout werd. Sy moet eintlik ’n behoorlike ontwerper word. Isabelle dink ook so.” 

				“Dis pragtig, Moeder.” Maryn neem een van die skoene en bekyk dit verwonderd. Dan frons sy. “Isabelle? Ek het nie geweet Isabelle laat haar klere by Jacomien maak nie? Tante Willemien koop dan so graag vir haar in Parys?” 

				Tamara gooi die ander skoen weer op die bed en vou haar arms. “Jy gaan dit in elk geval uitvind, dus sê ek maar vir jou. Ek het vermoed dit gaan weer ’n vervelige nommertjie afgee as dit van jou afhang. Ek het vir Isabelle gevra om oorleg te pleeg met Jacomien oor jou rok en haar diskresie te gebruik. Dis Isabelle se ontwerp, maar Jacomien het dit glo aangepas om jou voorkeure in ag te neem. Is bietjie kaal, stem ek saam, en jou pa gaan waarskynlik ’n driedubbele knoop in sy slukderm kry, maar jy lyk pragtig, Maryn. Jonk en vroulik. Jy moet die idee dat jy ’n oujongnooi is by die deur uitgooi, en ophou om so bekwaam en deugdelik te probeer lyk. 

				“Jy ís bekwaam en deugdelik – jy hoef dit nie nog in jou kleredrag te verkondig ook nie – maar jy is ook jonk en pragtig.” Sy kom staan weer voor Maryn en neem haar hande. “Geniet jou jongmeisiedae, Maryn. Hulle is kort genoeg.” Sy gee Maryn se hande ’n drukkie en is by die deur uit voor Maryn oor haar verbasing kan kom.

				“Maryn, ek het nie woorde nie,” kry Simon dit uiteindelik uit ná sy aanvanklike stomme verdwasing toe hy haar aan die onderpunt van Orange Hall se swierige trap ontmoet. “Jy lyk skoon anders. Asemrowend.” 

				“Naand, Simon,” glimlag Maryn. Die rok is getoor, daarvan is sy seker. Nog nooit het sy so mooi en vroulik gevoel nie, asof sy in ’n ligpers waas van onwerklikheid beweeg. 

				Simon glimlag effens verleë. “Naand, Maryn.” Hy mik om haar te soengroet, maar intuïtief draai Maryn haar wang. Vanaand is hy nie haar aangelapte boetie nie. Vanaand is hy ’n aantreklike man in die fleur van sy lewe. ’n Man wat haar om haar hand gevra het. En hom kan sy nie sommer net soengroet nie. 

				“Maryn!” Isabelle kom aangesweef soos ’n droom in wit-en-goud, so beeldskoon soos altyd. “Jammer ek was nie hier om julle vroeër te ontmoet nie. Ek vertrou Lottie het julle na julle kamers geneem en alles is na julle sin?” Haar oë gaan vlugtig oor Maryn en haar oë dans ondeund.

				“Alles is wonderlik, soos gewoonlik,” glimlag Maryn. “En dankie vir die ... res ook.” 

				“Dis ’n groot plesier en ’n enorme sukses.” Isabelle knipoog vlugtig en draai na Simon. “Lyk sy nie lieflik nie?” 

				“Onuitspreeklik,” beaam Simon en lyk steeds asof hy sy oë nie kan glo nie. 

				“Daardie Jacomientjie is ’n ware vonds. Ek voorspel nog groot dinge vir haar. Maar nou toe, kom ons stap solank na die balsaal toe. Arendt is reeds daar om die vroeë aankomelinge te ontvang. Ek het so bietjie te lank gedraai.” Sy haak aan Simon se ander kant in. 

				Maryn hoor skaars hoe Isabelle Simon gesellig oor sy wel en wee uitvra. Isabelle en Lottie het weer wondere verrig. Orange Hall lyk soos iets uit ’n sprokiesboek en op die agtergrond begin die strykkwartet musiek maak. Maryn dink onwillekeurig terug aan die heel eerste bal wat sy hier bygewoon het – ’n maskerbal nogal. 

				Sy en Isabelle was so twaalf, dertien jaar oud en hulle moes maskers aan die gaste uitdeel. Hoe goed onthou sy nie hoe mooi Annabella toe vir haar gelyk het nie. Soos ’n prinses. En Annabella het nogal gespot en gesê sy vóél behoorlik soos ’n prinses, en ’n prinses soek maar altyd ’n bekoorlike prins op so ’n aand. En wraggies, toe vind sy haar prins – al moes hy later die aand op sy perd wegjaag omdat sy vyande op sy spoor was. 

				Maryn sug heimlik. Haar susters en Isabelle se liefdeslewe het so avontuurlik begin. So goed geëindig. Maar dis omdat hulle opwindende en avontuurlike mense is. So anders as wat sy is. Annabella met haar musiek, Deborah met haar argeologie en Isabelle wat vinnig besig is om ’n deurbraak as skilder te maak. En wat doen sy wat Maryn is? Kook konfyt! 

				Maar sy plant darem nou ook laventel. Haar lewe is dalk vervelig in vergelyking met haar susters en niggie s’n, maar sy is ten minste besig om dit in te rig soos dit haar pas. Nog net die week van die landbouskou en daarna trek sy in haar klippaleisie in. Haar eie plekkie. En sy het soveel planne daarvoor. Vanoggend het sy vinnig daar gaan loer, en die laventel was grotendeels geplant. Dit begin al klaar soos háár plek lyk. As die bolle nou net ... 

				“Maryn! Jy’s myle ver,” kom Isabelle se stem laggend. “Kry vir jou sjampanje.” Sy beduie na die diensmeisie wat ’n silwerskinkbord na haar uithou. 

				“Skuus,” bloos Maryn en gehoorsaam. 

				Isabelle lig haar glasie. “Op die lente en op die liefde!” Haar oë skitter soos twee natgedoude viooltjies. 

				“O, hier is jy uiteindelik, Izi,” hoor Maryn Arendt se breierige stem agter hulle, draai om en bly dan versteen staan.

				“Maryn, Simon. Goed om julle te sien. Welkom. Kan ek julle voorstel? Niel, dis Maryn Davel, Isabelle se kleinniggie en professor Simon Gould, ’n baie goeie vriend van die familie. Maryn, Simon, ontmoet Niel von Wildenstein. Isabelle doen ’n paar opdragskilderye vir hom en ek is druk besig met ’n ...” 

				Maryn hoor nie die res nie. Sy verdwaal in die kerslelie-oë wat skitter in die lig van die kristalkandelare en omraam is deur die lang roetswart wimpers. 

				“Juffrou Davel. Jy lyk verruklik.” Sy oë skeur los van hare toe hy sy hand na Simon uitsteek. “Professor Gould, aangenaam. Jy’s ’n baie gelukkige man.” 

				Simon neem sy hand, maar daar is ’n stram trek om sy mond. “Meneer Von Wildenstein,” erken hy die kennismaking kortaf. 

				Maryn wonder of almal nie kan sien sy het innerlik aan die rittel en beef gegaan nie. 

				“O, en hier kom my pragtige metgesel nou net aan. Neusie gepoeier, Jacomien?” glimlag Niel en nooi Jacomien met ’n galante handgebaar nader. “Ek neem aan jy ken almal?” 

				“Naand, Isabelle, Maryn, Arendt.” Sy glimlag om die beurt vir elkeen en kyk dan na Simon. “Ek dink nie ons het al ontmoet nie?” lig sy haar wenkbroue effens. “Ek is Jacomien Ferreira.” Sy steek haar delikate hand na Simon uit. 

				“Simon Gould,” antwoord Simon minder stram. “Aangename kennis.” 

				“Dis te danke aan Jacomien dat Isabelle en Maryn vanaand so verruklik lyk, Simon. Sy ontwerp en stik klere waaroor Isabelle swymel – en soos jy weet, is dit nie maklik om haar ladyship tevrede te stel nie,” terg Arendt, trek Isabelle onder sy blad in en plant ’n soen op haar kroontjie. 

				Simon glimlag vaerig, maar Maryn kan sweer sy oë gaan ’n bietjie te deeglik oor Jacomien se fraai gelaatstrekke, omraam deur die guitige goudbruin karteling van haar kort kapsel, en nog deegliker oor haar kort, wulpse figuurtjie. 

				Jacomien is die ene vrolike kuiltjies. “Tog nie professor Simon Gould, die geoloog, nie? My pa is ’n mynvoorman en hy het ons vertel hoe hy jou so ’n week of wat terug rondgeneem het op die myn.” 

				Simon se oë flikker en hy glimlag. “Piet Ferreira? Jou pa? Hy was baie behulpsaam en het my werk vir my baie makliker gemaak.” 

				Jacomien se pêreltandjies flits. “O, maar hy sou. Hy is mos klipverskrik. Wou self ook ’n geoloog geword het, maar hy kon natuurlik nooit studeer nie. My oupa-hulle se plaas is deur die Engelse vernietig en hulle het bywoners geword. Daar was nie geld vir studie nie. My pa was ’n penkop in die Engelse Oorlog. Hy het ’n vleiswond opgedoen en ’n ou prospekteerder het na hom omgesien toe die kommando verder moes gaan. En net daar het hy sy liefde vir klippe ontwikkel. Ons spot hom altyd daaroor.” Die kuiltjies verdiep en vervlak dan weer toe sy na Maryn kyk. “Jy lyk pragtig, Maryn. Ek hoop nie jy was kwaad oor tante Tamara en Isabelle se gekonkel nie?” 

				Maryn voel hoe haar wange warm word. “Glad nie,” prewel sy verleë. 

				“Gekonkel?” frons Arendt. 

				“Moenie so nuuskierig wees nie, Arendt, gaan groet eerder gou vir tante Maureen. Daar staan sy in die deur. Sies tog, sy moet nog flou wees. Gister eers hier aangekom van Holland af. Sy het besluit om tog maar te kom, al is my ma-hulle onverwags vertraag toe Eamon bietjie grieperig geraak het. Waar dink jy is jou pa, Simon? Ek het hom en tante Maureen langs mekaar aan tafel geplaas. O, en hier kom nog mense aan. Verskoon ons, mense, dat ons die taak van gasvrou en -heer kan vervul.” 

				“Maryn, kan ek jou hier by Jacomien-hulle los? Ek gaan net gou my pa probeer opspoor. O, daar staan hy en Christiaan by die wyntafel. Ek is nou terug.” Simon glimlag verskonend vir Jacomien. “Vergewe my, ons gesels later weer.” 

				Toe Maryn haar weer kom kry, is dit net sy en Jacomien en Niel von Wildenstein wat oor is van die geselskap. 

				“Maryn maak die lekkerste lemoenkonfyt in die hele wêreld, Niel.” Jacomien kyk op na hom en haar kuiltjies speel weer wegkruipertjie. “Jy moet tog volgende week by die skou daarvan kry. En jy sal moet gou maak, die Tamaryn-produkte vlieg gewoonlik van die tafels af.” 

				Hoe is dit dan dat sy nooit raakgesien het hoe bekoorlik Jacomien is nie? wonder Maryn. Aangenaam en hulpvaardig, ja, en bekwaam, maar sy het nooit opgemerk wat ’n oulike meisiekind sy eintlik is nie. 

				“Ek sal gewis so maak.” Sy stem is diep, met ’n natuurlike rustigheid onder die oppervlak van gemeensaamheid. 

				“En haar lemoengegeurde linneverfrissers verkoop soos soetkoek. Ek dink jy kan stywe kompetisie in daardie opsig verwag.” Jacomien staan op haar tone en kyk verby Maryn. “O, jinne, daar is een van my klante en sy het die syroos te laag op haar bors vasgesteek. Ek gaan net gou kyk of ek haar daarmee kan help. Sien jou nou, Niel. Skuus, Maryn.” Jacomien woerts verby Maryn en kry koers na iemand tussen die mengelmoes van nuwe aankomelinge. 

				“Het professor Gould dalk iets teen mense van Duitse afkoms, juffrou Davel?” verbreek Niel von Wildenstein die kort, ongemaklike stilte wat volg op Jacomien se wegstap. 

				Maryn kyk vervaard op. Sy het nie besef hy het Simon se reaksie opgemerk nie. “Ons is maar almal bekommerd oor wat in Duitsland aan die gebeur is. En ek dink mense van Joodse afkoms het meer rede as die res van ons, meneer Von Wildenstein.” Sy lê nadruk op sy van.

				“Die feit dat ek ’n Duitse van het, maak nie van my ’n Nazi nie, Maryn.” Sy warm stem vou intiem om haar naam. “Die professor behoort darem oopkop genoeg te wees om dit te besef.” 

				“Praat met hóm daaroor, meneer Von Wildenstein, dit sal waarskynlik meer effek hê as wanneer ek die boodskap aan hom oordra.” Maryn probeer haar stem kil hou om die effek wat hy op háár het, teë te werk. 

				“Ek sal gewis so maak, maar waaroor praat ek dan met jou?” Sy oë flikker tergend en hy leun effens nader. “Oor ons koperledekant?” Sy stem resoneer in haar ore. 

				Maryn se oë vlieg na syne. “Jy ...”

				“So ja, ek kon darem red wat daar te redde was,” val Jacomien haar genadiglik in die rede. 

				Maryn dwing ’n glimlag na haar mond, gee Niel ’n tersluikse maar vernietigende kyk. “Ek wil gou ook Simon se pa gaan groet. Ek het oom Ruben lank laas gesien. Ons sien mekaar seker deur die loop van die aand weer.” Maryn wag nie ’n oomblik langer nie, maar stap ken in die lug weg sonder om haar aan Jacomien se effens verwarde gesigsuitdrukking te steur. 

				Die saal is nou een woelende massa van mense in hul uithangklere, besig om te groet en mekaar aan ander voor te stel. Maryn kry Ruben Gould waar hy besig is om Isabelle se tante te groet en sy kan dus twee vlieë met een klap slaan en terselfdertyd weer by Simon inhaak. Kort daarna begin die uittog na die dineesaal, wat deel is van die balsaal noudat die skuifdeure oopgemaak word. 

				Isabelle en Lottie het hulself oortref, dink Maryn toe hulle binnestap. Net soos met die Suid-Afrikaanse viering van haar en Arendt se troue, blink en glinster alles wat kan blink en glinster. Maar waar die ruikers destyds alles wit was, is dit vir die lentebal ’n bonte mengelmoes van lenteblomme wat Isabelle van wie weet waar af sou moes ingevoer het en wat ’n sagte lentegeur in die lug versprei. 

				Ná Arendt se pittige toespraak word ’n kreefkelkie bedien. Maryn kan steeds nie die gevoel van onwerklikheid afskud nie. Dit voel vir haar asof sy van agter haar ragfyn sjaal sien hoe mense opgewek gesels, beduie en lag. 

				“Jy lyk droomverlore, Maryn,” sê Simon sag. 

				Maryn glimlag en probeer haar regruk. “Ek verstom my maar net oor al die oorvloed en weelde wat altyd ’n kenmerk van die Connellys, en nou die De Leeuws, se onthale is. Niemand in die omgewing kan by die Orange Hall-geleenthede kers vashou nie. En dis asof Isabelle se kunssin nog meer luister verleen, dink jy nie so nie?” 

				Simon knik. “Dis die detail. Soos die roosblare wat op die tafels gestrooi is. Maar ek hoor daar naby Magaliespoort gaan binnekort nog so ’n luisterryke geleentheid wees. Isabelle het netnou iets gesê van een of ander fees of ’n ding wat op daardie nuwe laventelplaas gehou gaan word. Daardie klipkasteel wat so stil-stil verrys het, is glo iets uit ’n storieboek.” 

				“La Lavende? Ek het nou die dag daar stilgehou. Dis die mooiste, mooiste plaas wat ek nog gesien het. Al daardie laventellande! Dis waar ek die idee gekry het om laventel rondom my kliphuis te plant,” glimlag Maryn opgewonde. 

				“Jou kliphuis?” frons Simon liggies. 

				“O ja, ek het nog nie eens tyd gehad om jou te vertel nie. Ná die landbouskou trek ek in die ou kliphuis in wat Vader ná die Engelse Oorlog gebou het. Vader het vir my laventelplante gekoop. Oor bietjie meer as ’n jaar oes ek my eie blomme. Ek hoop ...” Maryn kantel haar kop toe Simon haar met ’n vreemde uitdrukking op sy gesig aanstaar. “Wat skort, Simon?” 

				Maar voor hy kan antwoord, klingel Arendt met ’n vurk teen ’n kristalglas en word dit stil om die lang tafel. 

				“Vriende, voor die tweede gang bedien word, open ek en Isabelle graag die dansbaan.” Hy hou sy hand na ’n stralende Isabelle uit en dan val die dansorkes weg met Strauss se Lentewals. 

				Arendt en Isabelle sweef behoorlik in mekaar se arms oor die dansvloer, hul oë met soveel liefde aanmekaargegom, dis amper tasbaar. Dan knik Arendt met ’n breë glimlag vir Ruben. Simon se pa buig voor Maureen en lei Isabelle se tante ook na die dansbaan, en dan is die toeloop aan die gang. 

				Langs haar sug Simon. “Nou toe, kom ons gaan dans dan ook maar.” 

				Simon is ’n goeie danser, maar uit ondervinding weet Maryn hy is nie besonder lief vir dans nie. Hy lei haar behendig oor die dansbaan, maar sy kan aanvoel daar is min entoesiasme daaragter. 

				Om haar tol laggende paartjies. Sy sien haar ma en pa verbyflits, Gys van der Stoep en sy vrou, en selfs haar oom Daniël en tannie Ellie, wat natuurlik in die omgewing is vir volgende week se skou. Bekendes en minder bekendes maal en draai op driemaat om hulle. 

				Tog jammer Isabelle se ouers kon nie hier wees nie, mymer sy, maar Eamon, Isabelle se tweelingbroer, se wisselvallige gesondheid lê Aidan en Willemien baie na aan die hart. Veral noudat klein Aidan daar is. Gelukkig is Caitlin, Eamon se vrou, ’n bekwame verpleegster en ken sy Eamon se simptome al goed, maar sy sal Eamon seker moeilik kan versorg en nog aandag aan hul seuntjie ook gee. Dis seker hoekom Willemien-hulle nou eers later kom as wat hulle beplan het. 

				En Annabella en Deborah sou ook graag hier wou gewees het, weet Maryn, maar hulle is so ver. Annabella en Stefan op Franschhoek en Deborah en Heath daar teen die Limpopo, steeds in ’n stryd gewikkel met die regering wat die plaas wil onteien omdat hul argeologiese opgrawings en bevindings nie met die hedendaagse politiek klop nie. 

				Asof die gedagtes aan haar susters ’n invloed op die dansorkes het, vervolg hulle met Strauss se Rose uit die Suide, nog altyd Bella en Stefan se gunstelingwals. 

				Die volgende oomblik tol Jacomien laggend verby hulle. Bo-oor haar kop, wat skaars by haar dansmaat se kieliebak kom, kyk ’n paar kerslelieblou oë haar vlugtig in die oë. Maryn struikel effens, maar herstel vinnig. 

				“Skuus,” mompel sy en kyk op na Simon. “Jy is besonder ernstig?” vra sy effens uitasem. 

				Simon kyk af na haar. “Jou woorde het my ontstel, Maryn.” 

				Maryn frons. “Dat ek laventel aangeplant het?” 

				Hy skud sy kop, sy goudbruin oë ernstiger as ooit. “Nie juis dit nie, maar dat jy na die kliphuis trek en klaarblyklik ’n hele spul planne het.” 

				Die wals kom tot ’n einde en die strykkwartet neem by die dansorkes oor. 

				Die gebondel van mense wat almal weer gaan aansit, verhoed dat hulle verder praat. Verkilde artisjokkesoep wag die gaste in. 

				“Dit het ek nog nooit geëet nie,” merk die man langs Maryn op. Sy herken hom as die nuwe apteker op Rustenburg. 

				“Isabelle se huishoudster en kok het in ’n château in Frankryk leer kos maak. Ek dink dis dalk ’n Franse gereg,” glimlag Maryn en proe. “H’m, dis heerlik.” 

				Die apteker se vrou leun verby haar man. “Is Isabelle regtig ’n gravin, of is dit nou sommer weer ’n skinderstorie?” 

				Maryn knik. “Sy is die jongste gravin van Coney in Ierland. Haar ma en ouma dra ook die titel. Haar pa is ’n earl en haar tweelingbroer is sy opvolger.” 

				“Genade, maar dis mos hoge geselskap waarin ons ons bevind.” Die ontsag is duidelik in die vrou se oë te lees. 

				“Nie een van hulle staan op die gebruik van hul titels nie. Veral hier in Suid-Afrika voel hulle dit dien geen doel nie.” Maryn laat sak haar oë weer na haar bord en hoop die vrae droog op. ’n Gevoel dat iemand na haar staar, laat haar opkyk. Skuins oorkant haar betrap sy Niel von Wildenstein se oë op haar. Pleks van wegkyk, glimlag hy lui, druk sy servet teen sy lippe en knipoog vir haar. 

				Maryn voel hoe haar hals en wange aan die brand slaan en laat sak vinnig weer haar wimpers. Wat ís dit met die man? ’n Regte Don Juan. Flirt seker so buitensporig met al wat rok dra. Pleks bepaal hy sy aandag by Jacomien. 

				Asof hy haar gedagtes gehoorsaam, sien sy deur haar wimpers hoe sy kop sak en hy iets in Jacomien se oor fluister. Jacomien se giggellaggie styg bo die gedruis van die res van die gaste se stemme uit. 

				Maryn bepaal haar volle aandag weer by haar bord, net om te besef dis leeg. ’n Blik in Simon se rigting verklaar waarom hy so stil is. Hy is in gesprek met die vrou langs hom. Een van die tabakboere se vroue as sy dit nie mis het nie. 

				Die laaste soeplepel het skaars sy lê op die borde gekry toe die dansorkes weer wegtrek, dié keer met ’n vrolike polka. Maryn merk op hoe Ruben al laggende Maureen se stoel vir haar uittrek. Sy het hom lank laas in so ’n goeie luim gesien. Hulle is nogal ’n mooi paartjie. Ruben is natuurlik heelwat ouer as Maureen, maar hy dra sy jare goed en lyk nog heel fiks en gesond. Nes vader Joshua, wat seker so twee jaar ouer as Ruben is. 

				Simon se gespreksgenoot volg haar man ook dansbaan toe. 

				“Waar is Ruby?” vra Maryn net om die ongemak tussen hulle te verbreek. 

				“Gita van der Stoep vermaak haar hier bo. Sy het ’n wonderlike slag met kinders, nes met haar pasiënte, al is sy so sku in geselskap. Sy het aangebied. Ek dink haar haaslippie is vir haar ’n groot verleentheid in ’n groter geselskap.” Simon se oë lyk nog maar peinsend. “Sal ons gaan dans?” 

				Maryn knik en skuif haar stoel agteruit. Eerder dans as hierdie ongemaklike gesprek met Simon. 

				Die dansery verloop in stilte, die derde gang en die twee danse daarna ook. Gedurende die hoofgang eis die apteker se vrou weer haar aandag op, en Maryn is verlig toe die dansery ná die hoofgereg in volle swang begin. 

				Ná die derde dans kry Simon haar aan die arm beet en stuur haar buitetoe. Die lenteluggie is koel, maar ná die hitte van die dansery is dit welkom. 

				Oral in die bome flikker olielampe. Die spuitfontein is verlig en gooi ook ’n dowwe skynsel oor die roostuin. Simon lei haar na ’n bankie onder een van die reusewildevye aan die rand van die grasperk. 

				Hy keer toe sy wil gaan sit. “Maryn?” Hy neem haar hande in syne en trek haar nader. 

				Maryn kyk vraend op na hom. 

				“Dit klink vir my asof jy besig is om vir jou ’n lewe op Bergendal in te rig. ’n Nuwe lewe.” 

				“Ek ... die groot huis ...” Maryn weet ineens nie hoe om te antwoord nie. Sy weet wat Simon eintlik vra, wens hy wil dit daar laat, so aanvaar, sonder dat sy dit vir hom hoef uit te stippel. 

				“Is dit tydelik en voorsien jy maar net nie dat ons binne die volgende jaar sal trou nie? Of beteken dit ...” Hy laat die sin in die lug hang. 

				Maryn kyk af na die digte mat van kikoejoe onder hul voete. “Simon ...” 

				“Maryn,” val hy haar haastig in die rede. “Moenie dadelik antwoord nie. Luister net eers.” Simon haal diep asem en trek haar hande teen sy bors vas. “Maryn, toe ek jou vanaand met daardie trap sien afstap ... ek kon my oë nie glo nie. Eerstens omdat ek nooit werklik besef het hóé mooi jy is nie, maar veral omdat ek nie kon glo ek het vir so lank met sulke dik skille voor my oë rondgeloop nie. Ek kon in daardie oomblik nie begryp dat ek nie lankal gesien het hoe begeerlik jy is nie. Jou ander wonderlike eienskappe het ek nie misgekyk nie, maar vanaand ... dis asof iets in jou ontluik het. ’n Vroulikheid, ’n bewuswees van jouself sonder selfbewustheid. 

				“Ek het gehoop ... hoop nou nog dis dalk omdat ek jou om jou hand gevra het. Dat dit dít is wat jou wakker gemaak het uit jou slaap van onskuld, die besef dat ’n man jou as sy vrou wil hê. En toe vertel jy my jy gaan in die kliphuis intrek en verwag om volgende jaar jou laventel te oes.” Hy soen haar kneukels. “Hoe rym dit daarmee dat ek gehoop het ons sal nog voor die einde van die jaar voor die kansel staan?” 

				Maryn kyk vertwyfeld na hom. Maak sy nie dalk die grootste fout van haar lewe nie? Gaan sy nie dalk nog bitter spyt wees dat sy nie aangegryp het wat na haar kant toe gekom het nie? Sê nou sy sterf baie jare vorentoe ’n eensame dood in die kliphuisie van Bergendal omdat sy nie haar een kans op ’n huwelik aangegryp het nie? 

				“En Deborah, Simon?” vra sy om tyd te wen terwyl Bettie se woorde in haar kop galm. 

				Simon hou haar oë. “Deborah sal altyd ’n spesiale plek in my hart hê, soos dit maar met jeugliefdes gaan, maar Maryn, vanaand het ek besef ek sal jou net so lief kan kry as wat ek haar gehad het.” 

				Alles in Maryn ontspan ineens, asof haar siel asemgeskep het. “Simon, ek is bevrees my antwoord moet nee wees,” sê sy stilweg. Sy skud haar kop toe hy iets wil sê. “Jy sien, dis nie vir my goed genoeg dat jy my moontlik net so lief sal kry nie. As ek eendag trou, moet dit wees omdat ek die belangrikste persoon in daardie man se lewe is. Nie naasbeste nie. En om regverdig te wees teenoor hom, moet hy ook die heel belangrikste persoon in my lewe wees. Die een mens vir wie ek bereid sal wees om te sterf. Dis dalk naïef, maar dis hoe ek voel. En as ek myself en my eie idees oor die lewe verloën, verloën ek ook die mense naaste aan my s’n. 

				“As ek met jou trou, Simon, verneuk ek nie net myself uit wat ek glo reg is nie, maar ook vir jou. Ek is lief vir jou as familievriend, as Simon my metgesel en gespreksgenoot. Maar ek het jou nie lief soos ’n vrou ’n man behoort lief te hê nie. En ek dink jy lieg vir jouself as jy glo dis met jou anders gesteld. Jy het my nie lief nie, Simon, jy het ’n ma vir Ruby nodig.” 

				Simon sluk swaar. “En wanneer het jy namens my besluit ek het jou nie lief nie?” Die sarkasme word gefnuik deur die hartseer in sy oë. 

				“Toe ek gesien het hoe jy na Jacomien kyk.” Sy skud haar kop toe hy begin protesteer. “Ek sê nie jy het gevoelens vir Jacomien nie. Dit maak in elk geval nie aan my saak nie. Ek sê bloot, ’n man wat die vrou aan sy sy werklik liefhet, sal nooit só vir ’n ander vrou kyk nie. Kyk maar na Arendt, of enigeen van my twee swaers. My pa. Oom Aidan. Nog nooit het ek hulle só na ’n ander vrou as hul eie sien kyk nie.” Maryn skud haar kop. “Ek is jammer, Simon, maar ek kan nie met jou trou nie.” 

				Simon kyk lank af na haar voor hy haar in sy arms trek en sag soen. “Dankie dat jy so eerlik was, Maryn. Miskien het jy ons albei gered van ’n ramp soos my pa se huwelik met my ma was.” Hy soen haar weer en hou haar dan ’n entjie weg. “Maar ek hoop ons kan steeds vriende wees. Metgeselle as dit nodig is? Dat niks gaan verander nie?” 

				Maryn knik. “Natuurlik.” Sy glimlag. “Gaan vra Jacomien vir ’n dans. Ek wil nog so bietjie hier buite vertoef.” 

				Maar toe Simon wegstap, weet sy dinge tussen hulle hét verander en dit sal nooit weer dieselfde wees nie. Vir die soveelste keer is ’n Gould deur ’n Davel-vrou weggewys. Sy sug. Maar dis ten minste die eerste keer dat dit gebeur sonder dat daar ’n ander man in die prentjie is. En dis die eerste keer dat ’n Gould deur ’n oujongnooi weggestuur word, grinnik sy suurderig. Sy trek die sjaal stywer om haar skouers. Dis koel, maar sy is nog nie lus vir die gewoel daarbinne nie. En dit sal vreemd voel om daar te sit sonder om te dans. En nog vreemder om na dese met Simon te dans. 

				Sy drentel in die rigting van die roostuin, romanties gebaai in die dowwe lig van ’n halwe maan, en die verligte spuitfontein. Hoeveel stories kan hierdie einste roostuin nie vertel nie? mymer sy. Willemien het eenkeer vir hulle vertel dis waar Aidan haar die eerste keer in sy arms geneem het, en dis hier waar Stefan met ’n swart perd oor die muur agter die roostuin geseil en Annabella agtergelaat het. Hoeveel ander vroue het nie dalk ’n herinnering van ’n gesteelde oomblik in hierdie welriekende oase nie? 

				Die sproei van die spuitfontein stuif koel teen haar gesig aan en sy maak haar oë toe. Net vir Maryn is daar geen earl, geen prins op ’n swart perd, geen gesteelde oomblik nie. En nou ook nie eens meer ’n professor met ’n snor en ’n bril nie. 

				Toe sy haar oë oopmaak, moet sy hulle knip om seker te maak sy droom nie. Natuurlik onthou sy die roosbedding is afgerond met ’n soom van agapante. Maar sy weet ook wanneer hulle blom, en dis nie op die eerste September nie. En tog, net voor die bedding met die donkerste van die rooi rose staan daar een kerslelie, kiertsregop en feitlik vol in blom. 

				Maryn stap ingedagte terug na die helderverligte dubbelverdiepinghuis. Die dansmusiek kom na haar toe aangebaljaar saam met die klank van vrolike stemme. Op die stoep huiwer sy. Balsaal toe, of op met die sierlike trap na die kamer wat aan haar toegewys is? 

				’n Beweging regs van haar trek haar aandag en sy swaai om. 

				Hy staan skuins teen een van die pilare geleun en druk hom met sy skouer regop toe sy hom eien. Maryn voel hoe alles in haar verstil. 

				Hy stap rustig nader en kom reg voor haar tot stilstand. “Ek dink jy skuld my ’n dans, aangesien jou metgesel myne geannekseer het.” ’n Lui glimlag speel om sy mondehoeke. 

				“En ek dink jy moet maar net jou nooientjie beter oppas, meneer Von Wildenstein.” Maryn begin wegdraai, maar hy hou haar aan haar arm terug. 

				“Sy is my metgesel, nie my nooientjie nie. Maar selfs al is sy net my metgesel, sal ek haar nie warm vry onder die bome en dan met ’n ander man se metgesel gaan dans nie.” 

				Maryn trek haar asem verras in. “En hoekom staan jy mense en afloer terwyl jou einste ‘metgesel’ in daardie stadium nog nie geannekseer was nie?” 

				Die plooitjies om sy oë verdiep. “Omdat ek wou weet waarmee my toekomstige ledekantgenoot haar besig hou as sy nie dans nie.” 

				Maryn trek haar oë op skrefies. “Meneer Von Wildenstein, ek sal jou aanraai om jou onsmaaklike insinuasies vir jouself te hou.” 

				“Noem my tog in hemelsnaam Niel. En ek is nie besig om onsmaaklik te wees nie. Dis net dat ek iets weet wat jy nie weet nie.” Sy grinnik is uitdagend. 

				Maryn weet hy is besig om haar uit te lok, en tog kan sy haar nie weerhou nie. “En wat sou dit nogal wees?” 

				Hy streel een van die sliertjies wat sy korter gesny het van haar wang af. Dis asof daar ’n streep weerligvonke onder sy vingerpunte uitskiet. “Die oomblik toe ek jou daar by die vendusie in die dieselfde ry sien sit het, jou wenkbroue soos geboogde poortjies bo jou oë, het ek geweet ek en jy gaan voor die kansel staan.” Hy maak ’n terloopse gebaar met sy hand. “En dit was dus heeltemal ’n geredelike gevolgtrekking dat ons in elk geval die ledekant sal deel en ek dus nie veel kon verloor as ek jou toelaat om dit te koop nie.” 

				Maryn voel haar mond oopsak. “In my lewe het ek nog nie enigiets so vermetel of verregaande gehoor nie!” 

				“Dis moontlik, maar ek wil jou waarsku, ek deel nie my trouvrou met ander mans nie. Staak dus jou vryery met die professor van hierdie oomblik af.” Hy streel met sy wysvinger oor haar neus. “Asseblief?” 

				Maryn kyk hom verstard aan, verdwaal in die dieptes van sy oë. Ver weg hoor sy die dansorkes oorslaan na ’n nuwerwetse nommertjie. ’n Glimlag kruip om sy mond, dan gryp hy haar hand en sleep haar behoorlik dansvloer toe. 

				“Los my uit!” probeer sy losruk, maar hy kry haar net om die skouers beet en dan is hulle in die gemaal van dansendes. Hy trek haar in sy arms en kyk af in haar oë terwyl hul lywe vanself die deuntjie volg. 

				“I ... only have eyes for you,” prewel hy saam met die musiek. “I only have eyes for you,” herhaal hy en dan druk hy haar wang teen sy skouer. 

				Sy ruik die vars geur van seep, ’n effense draling van sigaarrook en iets anders wat sy nie kan eien nie. ’n Manlike geur. ’n Bedwelmende geur wat iets warms en loperigs in haar losmaak, haar lyf vul met onbekende gevoelens en haar hart moeisaam laat klop. 

				Maryn is steeds in ’n dwaal toe die volgende nommer begin. Sy kyk byna pleitend op na hom. Hy laat haar nie gaan nie, hou haar oë met syne. Die romantiese tweemaatmusiek vul die saal, intensiveer dit wat warm en loperig in haar is. Sy voel dronk, en tog lewend. Asof haar kop swymel, maar haar lyf wakker gemaak is. 

				“They ... ask me how I knew,” sing hy sag saam terwyl hy haar oor die baan stuur, “my true love was true, Oh ... I of course replied ... Something here inside ... cannot be denied. They ... said someday you’ll find ... All who love are blind ... Oh, when your heart’s on fire ... you must realise ... smoke gets in your eyes.” Hy trek haar vaster teen hom sonder om oogkontak te verbreek en stuur haar nou in dubbelmaat tussen die ander pare deur. 

				Maryn voel hoe haar hart oopgaan, haar voete vleuels kry en haar mond met ’n wil van sy eie breër en breër glimlag. Sy is uitasem toe Niel haar met die eindakkoorde agteroor buig en die laaste woorde weer vir haar sing: “Smoke ... gets ... in ... your eyes.” En dan druk hy haar laggend teen hom vas, wieg haar heen en weer en Maryn voel inderdaad hoe haar oë warm word van trane sonder dat sy die oorsprong hoegenaamd ken. 

				Sy asem jaag effens in haar oor en rilling op rilling trek deur haar terwyl sy fluistering deur haar vibreer: “Jy, Maryn Davel, is myne. Onthou dit.” En dan eers laat hy haar gaan. 

				Maryn voel of sy skielik deur ’n fratsgolf op ’n eensame strand uitgespoel het voor sy bewus raak van stemme om haar en die musiek wat hervat het. Sy volg Niel gedwee terwyl hy haar galant teruglei na die tafel, die stoel vir haar uittrek en dan ’n kamma buiging maak voordat hy tussen die gemaal inbeweeg. 

				Maryn is dankbaar sy sit. Haar bene is so lam, sy is nie seker of sy ’n oomblik langer sóú kon staan nie. Haar gedagtes is ’n mallemeule. Wat op aarde gaan met haar aan? En met watse speletjie is Niel von Wildenstein besig? Hy is sekerlik nie ernstig nie! Sy ken hom van g’n Adam af nie! 

				“O, hier is jy, Maryn.” Simon kom sit langs haar. “Dan is dit hoe die wind waai.” Hy kyk haar met peinsende oë aan.

				“Watse wind?” vra sy verward. 

				“Jy kon my maar net gesê het, Maryn, pleks daarvan om so ’n lang relaas daarvan te maak. Is dit omdat hy ’n Duitser is en jy my gevoelens probeer ontsien het? Dis tog futiel. Ek sou een of ander tyd uitgevind het.” 

				Maryn kyk Simon stom verbaas aan. Dinge gebeur te vinnig. Óf sy, óf Simon, óf dalk hulle albei het die kluts kwytgeraak. “Op die aarde waarvan praat jy, Simon?” 

				“Kom nou, Maryn. Die hele dansvloer se oë was op jou en die Duitser. En ek moet sê, julle is ’n formidabele danspaar, al is dit bietjie van ’n verleentheid om soveel onderdrukte passie met die blote oog te aanskou.” Simon se mondhoek krul ondertoe. 

				“Ek het geen benul waarvan jy praat nie, Simon. Hy het my teen my wil dansvloer toe gesleep en ons het gedans omdat ek nie ’n spektakel wou maak nie,” protesteer sy ergerlik. 

				“Wel, Maryn, dan het ek vir jou slegte nuus, want dit wás ’n spektakel. Júlle was ’n spektakel.” Simon se stoelpote knars toe hy vinnig orent kom. “Verskoon my,” pers hy tussen stywe lippe uit. 

				Maryn bly doodstil sit, voel hoe gloed na gloed deur haar trek en sitplek in haar wange kry. Om haar sien sy ’n paar mense fluister en grinnik. O, liewe hemel, selfs al was daar nie voorheen ’n spektakel nie, is daar nou een, besef sy. Almal in die nabyheid het gesien wat tussen haar en Simon gebeur het, selfs al het hulle dalk nie gehoor wat hy vir haar gesê het nie. 

				“Moet jou nie aan hom steur nie, Maryn,” hoor sy Isabelle se stem agter haar en dan kom skuif sy langs Maryn in. “Jaloesie, dis al. En ’n seer hart, of dalk net ’n gekneusde ego. Maar niks ernstigs nie.” Sy vou haar hand oor Maryn s’n. “Jy en Niel het pragtig saam gedans.” 

				“Simon dink nie so nie. Hy het dit byna obseen laat klink. Wie is die man, Isabelle?” vra Maryn moedeloos. “Hy’t my hele aand bederf.” 

				Isabelle gee ’n ongelowige laggie. “Bederf? Hoe kan ’n man soos Niel von Wildenstein enige vrou se aand bederf? Genade, Maryn, hy is ’n droom van ’n man. Daar is nie een vrou in hierdie hele saal wat nie graag in jou posisie sou wou gewees het as hulle die geleentheid gegun is nie.” Isabelle leun nader en laat sak haar stem. “Bederf? Nee, Maryn, hy het juis jou aand ’n opwindende een gemaak as ek die situasie reg lees. Een wat ’n kosbare herinnering kan word.” Sy frons liggies. “Maar toe Arendt julle voorgestel het, het ek ál die idee gekry julle het mekaar reeds voorheen ontmoet?” 

				“By ’n vendusie laas week.” Maryn sug. “Hy sê die vermetelste goed vir my.” ’n Gloed staan in haar wange op. 

				Isabelle lag sag. “Ek sou enige ander man kwalik geneem het as hy jou ontstel of iets vermetel toegevoeg het, Maryn, maar Niel is iemand besonders. Glo my.” Sy sit agteroor. “Ek is besig om ’n paar skilderye vir hom te maak en het hom nou al so bietjie leer ken. Hy is ’n man wat weet wat hy wil hê, én sorg hy kry dit. En tog is daar ’n sagtheid en ’n meegewendheid aan hom. Seker maar die vermenging van Duitser en Fransman. Dit maak van hom ’n komplekse man, maar, o, so interessant.” 

				Maryn wil nog verder uitvra toe iemand langs hulle keel skoonmaak. 

				“Ek weet julle klets nou lekker, maar kan ’n pa sy dogter darem vir ’n walsie vra noudat die nuwerwetse geraas voorlopig opgedroog het?” Joshua glimlag af na hulle. 

				“Natuurlik, oom Joshua. Op voorwaarde dat ek ook darem met my gunstelingoom gedans kry voor die laaste wals speel?” Isabelle gee Maryn se hand ’n laaste drukkie voor sy opstaan. “Ons praat later weer.” 

				Maryn laat haar deur haar pa orent trek. “Graag, Vader.” 

				Joshua sê niks terwyl hy haar dansvloer toe lei nie en Maryn wonder benoud of hy iets oor haar rok te sê gaan hê. Of dalk oor haar vorige dansmaat – as Simon reg was en almal hulle wel dopgehou het. Het vader Joshua dalk ook gedink sy maak ’n spektakel van haarself? Maryn se maag trek op ’n knop. Takt was nog nooit Joshua Davel se sterk punt nie – veral nie wat sy kinders betref nie. 

				Hulle is al so ’n paar passies in die wals in toe Joshua na haar afkyk. “Jy lyk heeltemal te mooi vanaand, Maryn.” 

				Maryn sluk. 

				“Ek kan nie glo my jongste dogter het skielik so pure vlinder uit die papie gekom nie.” Sy mondhoeke roer. “Bietjie kalerig na ’n vader se smaak. Het my amper versluk toe ek jou die eerste keer gesien het, maar jou moeder verseker my die tabberd is nie onbetaamlik nie.” 

				“Dankie, Vader,” prewel Maryn verlig en wonder hoeveel situasies haar ma al vir haar en haar twee susters gered het. Uit die hoek van haar oog sien sy Christiaan verbydans. Nogal met Jacomien in sy arms. 

				“Wat lyk die Gould-mannetjie so bekaf?” 

				Maryn kyk weer op na haar pa. “Ek het vir hom gesê ek kan nie met hom trou nie, Vader.” 

				Joshua knik nadenkend. “Dis goed so, my kind. Ek het nog altyd geweet jy is ’n verstandige enetjie.” Joshua laat rus sy ken ’n oomblik op haar kroontjie voor hy weer na haar afkyk, alles sonder om ’n passie van die stadige wals mis te trap. “En die uitlander? Is daar iets waaroor ek bekommerd hoef te wees?”

				“Hy is maar net ’n aanmatigende ... vént, Vader.” 

				Joshua se ruie grys wenkbroue wip plesierig op en sy oë blink ineens prettig. “O, ’n vent, nè? H’m. Lyk darem of julle lekker gedans het.” 

				“Ek wou nie ’n spektakel maak toe hy my feitlik dansbaan toe gesleep het nie, Vader,” herhaal sy wat sy vir Simon gesê het bloot omdat sy nie weet hoe anders om te verduidelik nie. Hoe kan sy vir haar pa sê die man het haar behoorlik gemesmeriseer? 

				“Spektakel, nè? H’m.” Sy oë flikker met iets soos beterweterigheid. En humor. 

				Maryn vererg haar. “Die man is ’n verpesting en ek het net probeer ordentlik wees,” roep sy sag uit. “Hoekom wil niemand my glo nie?” 

				Joshua kry haar stewiger beet vir die laaste tollende draai van die wals. “Ag, my kind, seker maar omdat jy so ’n vrot leuenaartjie is.” 

				“Nou’s dit my beurt,” onderbreek Christiaan hulle toe die wals op daardie oomblik tot ’n einde kom en sleur haar uit haar pa se arms voor sy aan enigiets kan dink om vir Joshua te sê. 

				“Jy lyk soos ’n droom, sus,” glimlag Christiaan af na haar. “Was Pa besig om jou die leviete voor te lees oor jou bekoorlike décolleté?” Hy grinnik. “Oupa Groot Dawid moes iets vreeslik verkeerds gedoen het waarvoor die Liewenheer mý nou straf. Hoekom anders sal dit altyd my susters of kleinniggie wees wat die mooiste vroue by enige geleentheid is?” 

				“Miskien omdat die Liewenheer weet ’n lummel soos jy is heeltemal te aantreklik en breek hopeloos te veel harte sonder om dit eens agter te kom,” grinnik Maryn vir haar tweeling, wat jare lank al oor haar uittroon. “Jy het vanaand al met soveel vroue gedans, ek weet nie eens wie amptelik saam met jou hier is nie.” 

				“Dis eenvoudig, my liewe Watson, soos onse Sherlock Holmes sou sê. Dis omdat ek my nie beperk het tot ’n amptelike metgesel nie. Wie wil nou heelaand met een nooientjie dans as hier ’n saal vol pragtige vroue is?” Christiaan vervat en tol haar in die rondte. 

				“Christiaan!” lag Maryn en kyk dan weer op na hom toe hulle rustiger verder dans. “Ek vermoed jou straf kan glad nie voor oupa Groot Dawid se deur gelê word nie. Dis jy wat dit oor jouself bring met jou reuseaptyt vir die skoner geslag.” 

				Christiaan grinnik. “Miskien, Maryntjie, maar ek weet ... eendag sal ek haar raaksien en ek sal net weet ... daar staan sy. Die vrou van my drome, die vrou wat nie ’n duit terugstaan vir die formidabele Davel-vroue saam met wie ek grootgeword het nie. Dít sal die vrou wees met wie ek die res van my lewe gaan deurbring. En glo my, dan sal ek nooit weer na ’n ander vrou kyk nie. Dit weet ek, sonder enige twyfel. Maar voordat ek haar ontmoet,” hy gooi nog ’n wilde draai sodat Maryn uitasem en laggend teen hom aanleun, “is die wêreld my woning en gevul met wonderlike skepseltjies wat hulself meisies noem.” 

				Maryn staan terug toe die musiek wegsterf. “Nou toe, gaan soek jou volgende slagoffer uit. Dis te sê as daar nog ’n enkele een is met wie jy nog nie gedans het nie.” 

				“H’m,” mymer Christiaan met vonkelende oë en klink ineens nes hul vader. “Daar ís nog een. Ek dink ek gaan haar gou haal. Waar is Isabelle? Ek het haar hulp nodig. O, daar is sy.” En daarmee woerts hy weg en laat haar net so in die middel van die dansvloer staan. 

				Maryn skud haar kop en glimlag terwyl sy weer na die lang tafel stap om haar voete rus te gee. Dis hoe sy Christiaan ken, nie soos die afgelope weke wat hy met ’n stram gesig op Bergendal rondgeloop het nie. 

				Die orkesleier het pas aangekondig hulle gaan die voorlaaste dans speel toe Christiaan met sy nuwe dansmaat terugkeer en Maryn se oë skiet byna vol trane. Christiaan het Gita gaan haal. En hoekom nie? Ruby slaap seker vergete al. 

				Maryn kyk hulle agterna. Haar aantreklike, blonde reus van ’n broer en die skraal, pynlik skaam Gita, wat inderhaas in een van Isabelle se pragtige tabberds moes verklee het. O, hemel, Christiaan, dink Maryn besorg, wat jy gedoen het, is so wonderlik, maar moet net nie hierdie bekwame verpleegster wat so ’n kompleks oor haar haaslippie het, se hart breek nie. 

				Maryn staan op, gaan staan langs die nou reeds uitgedunde dansbaan om hulle dop te hou toe Christiaan Gita oor die dansvloer laat gly. Hoekom sien sy nou eers wat ’n mooi figuur Gita het en hoe pragtig dik haar donker hare glim? 

				Christiaan knipoog vir Maryn oor Gita se kop toe hulle ’n stadige draai voor haar maak. Hy hou Gita vas asof sy van porselein gemaak is. En dan sien Gita haar ook oor Christiaan se skouer raak, haar haaslippie versteek agter sy baadjiemou, maar in die bruin dieptes van haar pragtige, sielvolle oë, kan Maryn sien sy glimlag. 

				“Jou broer is ’n besonderse mens.” 

				Maryn kyk op na die skraal, ouerige man langs haar. “Hy is, oom Gys. En Gita ook.” 

				Gys van der Stoep sug. “Ja, my arme Gita-kind. Die lewe behandel geskendes en gestremdes nie goed nie. En om te dink dat ek nóg as haar pa nóg as geneesheer enigiets daaraan kon doen om dit vir haar beter te maak.” 

				“Gita is skaam, oom Gys, maar sy is sterk ook, en baie bekwaam. Eamon en veral Caitlin kon nie uitgepraat raak oor haar vaardighede nadat Gita hulle laas jaar as verpleegster Ierland toe vergesel het nie.” 

				Gys knik terwyl sy oë sy dogter volg. “Sy is ’n uitstekende verpleegster en so lief as wat sy vir kinders is ...” Hy sug weer. “Dis wat dit vir my so moeilik maak. Om te dink iemand wat soveel het om ’n man te bied, sal waarskynlik nooit een kry nie, en dit net omdat sy ’n gesplete bolip het.” Hy kyk af na Maryn en glimlag effens hartseer. “Maar nou ja, dis die beloop van die lewe. Laat ek Brigitta vir die laaste wals gaan haal, anders hoor ek nooit weer die einde daarvan nie.” 

				Toe die orkes met die laaste wals wegval, vul die vloer weer tot volle kapasiteit. Sy sien hoe Christiaan Gita oor die baan stuur, haar pa en ma skuins agter hulle, Ruben en Maureen dieper in die gemaal in en hoe Jacomien saam met haar verpestelike metgesel oor die vloer sweef, maar van Simon is daar geen teken nie. 

				Maryn stap tafel toe om haar handsakkie te gaan haal. Sy is tog nie lus om muurblom te speel nie. Dis so ’n antiklimaks ná die opwindende, eienaardige aand. 

				Maar haar handsakkie is skoonveld toe sy by haar stoel kom. Sy kan sweer sy het dit oor die rugkant van die stoel gehang. Sy hurk, lig die damastafeldoek en loer onder die tafel in, maar daar lê net servette wat van skote afgeval het. Het sy haar handsakkie by haar gehad toe sy saam met Simon buitetoe is? Nee, kan nie wees nie – hulle het tog van die dansvloer af daarheen gestap. Of het hulle? Dit was so ’n deurmekaar aand sy kan ineens nie onthou nie. 

				Die naglug sal haar dalk in elk geval goed doen, besluit sy, en glip by een van die sydeure uit. Die maan het intussen ’n hele ent deur die uitspansel geseil en hang nou soos een van die halwe lemoene in ’n fles Tamaryn-konfyt teen die donker sterbespikkelde gewelf. By die bankie kry sy niks. Sou die kettinkie waarmee sy dit oor haar skouer gedra het dalk gebreek het? Sy stap roostuin toe sonder dat sy eintlik haar eie redenasie glo. 

				In die balsaal het die musiek stil geword, maar nog nie die laggende stemme nie. Maryn stap om die spuitfontein en sak dan op ’n bankie in die donkerste hoekie neer. Sy het nie regtig gedink sy sal die handsakkie hier kry nie. Lottie sal dit wel môre aan haar terugbesorg. Iemand sal dit kry. Elmboog op die knie, laat rus sy haar ken in haar hand en staar na die meermin waaroor die spuitfontein se water spat en drup. Ja, meermin, so ver van die oseaan af, mymer Maryn. Jy voel seker soos ek. Uitgespoel op die rand van die samelewing. Maar daar is drie van ons wat nie soos die res is nie. ’n Oujongnooi, ’n klipmeermin en ’n meisie met ’n haaslip. 

				Maryn ruk regop toe sy ’n ritseling langs haar op die bankie hoor en kyk af. Die kraletjies op die handsakkie blink in die dowwe lig. Maryn kom stadig regop en draai om. Die satynafwerking van sy aandbaadjie glim effens. 

				“Waar ... hoe het jy geweet ...” Maryn laat die gestamelde sin in die lug hang toe Niel om die bankie gestap kom en voor haar tot stilstand kom. 

				“Ek het die fraai dingetjie weggesteek.” Hy kyk haar met ’n skewe glimlag aan. 

				“Maar hoekom?” vra sy oorbluf. 

				“Sodat ek kon seker maak ek sien jou nog een keer voor die aand om is.” Sy hande kom liggies op haar skouerknoppe neer. “Sodat ek jou kon nag sê.” Hy trek haar sagkens nader. 

				Maryn weet sy moet weerstand bied. Sy weet sy moet iets anders doen as om net gedwee teen sy bors aangetrek te word. Iets om te keer dat sy kop oor haar buig. Te keer dat sy lippe vlindersag oor hare speel. Nie haar lippe toelaat om vanself van mekaar te gaan nie. En definitief nie so ’n suggie van behaaglikheid gee nie. 

				Maar sy kan om die dood nie dink wat nie en vergeet dan selfs wat sy veronderstel is om nie te doen nie, laat staan hoe. Niel se lippe is tegelykertyd sag en ferm, eisend en tog teer. Maryn voel hoe sy verswelg word deur ’n emosie wat te groots is om ’n naam daaraan toe te dig. Haar lyf beërwe ’n wil van sy eie, versmelt en pas kontoer vir kontoer perfek teen syne. 

				Sy hande is warm en koesterend terwyl dit oor haar kaal rug en skouers gaan, sy vingers bedwelmend in haar nek en haar hare. Vaagweg is sy bewus daarvan dat haar sjaal met ’n sagte suggie op die paadjie lêplek kry en die sluier van haar hare teen haar rug afstroom, maar dis detail. Onbelangrike detail. Wat saak maak, is die diep honger wat in haar lyf wakker gemaak word. Die ontstellende maar verruklike sensasies wat deur haar lyf stu en haar vel so sensitief maak dat sy amper die lyntjies op Niel se palm kan voel toe hy sy een hand om haar wang skulp en die soen verdiep. 

				En dan laat hy haar gaan. Staan ’n tree terug. “Goeienag, Maryn,” sê hy met ’n vreemde, hees stem voor hy omdraai en wegstap. 

				Maryn verloor beheer oor haar knieë en syg op die bankie agter haar neer. Sy laat sak haar kop in haar hande en die waterval van haar hare tuimel om haar gesig, verskuil haar van die wêreld wat sy op hierdie oomblik nie in die gesig kan óf wil kyk nie. Hierdie oomblik is net hare. Hierdie oomblik wil sy koester. Hierdie een klein ewigheid waarin sy ’n oerbewustheid van haar vroulikheid ontdek het. Ontdek het wat al die jare verskuil gelê het in die dieptes van haar wese. 

				Maryn weet nie hoe lank sy so gesit het nie, maar uiteindelik dring die koue deur haar beswymelde verstand. In ’n dwaal tel sy haar sjaal op, hang dit om haar skouers, voel-voel na haar handsakkie en stap dan deur die roostuin se poortjie agter om die huis en kry ’n sydeur om daar in te glip.

			

		

	
		
			
				Sewe

				Sewe

				Maryn en Tamara kom eers ná twaalf Saterdagmiddag by die skousaal aan. 

				Christiaan wag hulle al dikbek in. “Ek het die tafels uitgesit, die goiingpanele gespan en die hooibale reggesit. Ek is dood van die honger. Hoekom is julle so laat? Ek hoop julle het kos gebring, die kosstalletjies maak eers Maandag oop.” 

				“Hemel, Christiaan, is kos al waaraan jy kan dink?” laat Maryn ergerlik hoor. “Ons het nie so vroeg weggekom van Orange Hall af soos ons gehoop het nie en moes al die voorraad op Bergendal gelaai kry. Dat ons reeds hier is, is ’n wonderwerk.” 

				“Daar is ’n kosmandjie in die lorrie, Christiaan. Bring dit hierheen. Ek en Maryn het ook nog nie nat of droog oor ons lippe gehad sedert ons baie vroeë ontbyt op Orange Hall nie. Bring sommer die mudsak met gedroogde lemoenpitte ook,” gee Tamara opdrag en begin skuif aan die hooibale wat hulle vir uitstaldoeleindes sal gebruik. “En laat Kleinjan solank die kiste begin afdra. Hy het op pad hierheen sommer agter op die lorrie geëet.” 

				“Darem iemand wat al geëet het,” brom Christiaan voor hy koers kry uit die saal uit. 

				Om hulle is dit ’n gedreun en ’n gewerskaf soos stalletjiehouers besig is om te gesels, hul produkte uit te pak en na die beste van hul vermoë uit te stal. Daar is egter nie tyd vir Maryn om haar aan die ander stalletjies te steur nie. Hulle eie moet regkom. 

				Tamaryn het nou al twee jaar agtermekaar die prys vir die mooiste stalletjie gewen en Maryn hoop dit sal vanjaar weer die geval wees. Maar die belangrikste is, hulle lok klante. Klante wat in groot maat koop. Die uitvoermarkte het die afgelope paar maande gevaarlik gedaal namate die Depressie sy tande al dieper in die wêreldekonomie inslaan, en plaaslik sukkel Tamaryn al lankal met die gepreserveerde produkte. Die regering se besluit om af te stap van die goudstandaard het ook nog nie tot dusver veel aan Tamaryn-produkte se heil gedoen nie. 

				Maryn gooi die goiingtafeldoeke oor die tafels en vou die rafelrande onder in. Hul ekstra voorraad sal onder die tafels gestoor word, maar dit moet buite sig wees. En die lemoenpitte wat op die vloer gestrooi word, moenie inval waar kiste heen en weer geskuif sal moet word nie. Dit sal net hinderlik wees. 

				Bo-oor die goiingtafeldoeke gooi sy vierkantige oranje tafeldoekies sodat die punte waarop Tamaryn en die Tamaryn-embleem, ’n lemoen met twee diepgroen blaartjies in kruissteek, aan die voorkant afhang.

				“Laat my bietjie aan ’n oproerige kanselkleed dink,” spot Tamara terwyl sy brosjures uit ’n boksie haal. 

				Maryn grinnik net en skil die bruin papier van hul naambord af. “Waar sit ons dié op?” 

				Tamara gaan staan vuiste in die sye en bekyk die stalletjie. “Christiaan moet dit teen die middelste goiingpaneel vasheg sodat die boonste derde bo uitsteek. Of hoe dink jy?” 

				Maryn knik. “Dit klink reg, maar laat hy tog net in hemelsnaam eers eet. Hy is tot niks in staat as sy maag nie vol is nie. Waar hy al die kos hou, weet nugter. En hy kan waaragtig nie meer ’n growing boy wees soos hy nou al jare lank pleit nie.” 

				“Hy’t al hard gewerk vanoggend, Maryn. Wat is jy in elk geval so stekelrig vandag? Ek ken jou nie so nie. Lyk my jy het vanoggend duwweltjies saam met jou hare gevleg. En terloops, kan jy nie iets anders met jou hare doen as daardie stywe vlegselbolla nie? Ná gisteraand val dit my nou éérs op.” 

				Maryn dop haar oë om. Sy wens almal wil ophou aan haar karring. “Dis gerieflik uit die pad uit só, Moeder. En ek is nie stekelrig nie. Ek wil net hier klaarkry. Ons het min slaap gehad.” En sy feitlik geen slaap ná daardie aardskuddende soen van Niel von Wildenstein nie. Maryn se wange begin gloei net by die gedagte daaraan. 

				“Jy lyk koorsig, Maryn. Jy’t nie dalk verkoue opgedoen met daardie bietjierok nie? Ek het hoeka gesien jy is twee maal uit buitetoe sonder ’n warm ding,” praat Tamara terwyl sy die produkte- en pryslyste in netjiese hopies pak. 

				“Hemel, Moeder, is daar niks wat ek kan doen sonder om bespied te word nie?” verloor Maryn ineens haar humeur heeltemal. 

				Tamara kyk haar stom verbaas aan. “Maryn, wat ís dit vandag met jou?”

				“Niks. Net mooi níks. Verskoon my, ek gaan lug skep. Dis doodsbenoud hierbinne.” Maryn plak die rolletjie oranje lint ongeduldig neer, swaai om en stoom weg. 

				Reeds toe sy by die saaltrappies afstap, voel sy sleg oor haar uitbarsting. Sy gaan staan met haar hande in die sye en haal diep asem. Dis nie haar ma se skuld dat sy so ongedurig is nie. Dis niemand se skuld nie. Net daardie ellendige ... vént wat met sy gladde bek en sy Don Juan-streke haar hele sienswyse van haarself kom omkeer het. Wie dink hy is hy? En wat dink hy is sý? 

				Die gesnork van ’n trekker agter haar laat haar vinnig uit die pad staan. Met groeiende verstomming sien sy hoe die pers trekker met ’n ellelange pers sleepwa, toegepak van die laventelplante, verby haar dreun. La Lavende is in sierlike wit letters op die sykant van die sleepwa aangebring en op die modderskerms van die trekker ook. 

				Maryn stap onwillekeurig agter die stadig bewegende voertuig aan. Een ding is duidelik: as La Lavende ’n stalletjie hier het, gaan dit nie in die saal wees nie. Daardie magdom plante sal omtrent die hele saal volmaak. Sy steek in haar voetspore vas toe sy die ligpers markiestent sien wat klaarblyklik pas klaar opgeslaan is – twee handlangers is nog besig om tenttoue styf te trek. Toe die trekker tot stilstand kom, peul nog ’n paar handlangers uit die tent uit en begin die laventelplante fluks aflaai. 

				Die eienaar van La Lavende sit die pot mis as hy dink hy gaan soveel plante hier rond verkoop, dink sy suurderig. Dis ’n boeregemeenskap. Een wat deur droogte en boonop die Depressie geteister is en nie tyd of geld vir fieterjasies soos blomplante het nie. Behalwe Joshua Davel, wat vir sy gefrustreerde oujongnooidogter ’n halwe sleepwa vol gekoop het. Dis dan seker ook die uitlanders van wie haar pa gepraat het. 

				Die geur van die laventelblare wat gekneus word, vul die lug. Maryn asem die vars reuk diep in en draai dan om. Sy het nie tyd om by ander stalletjies te staan en ginnegaap nie. Sy het haar eie om na om te sien. Hopelik is Christiaan se maag al vol en kan hulle nou êrens kom. 

				Maryn staan terug en bekyk die drie van hulle se handewerk krities. Sy het vanoggend vroeg-vroeg ingekom nadat hulle Saterdag nie alles kon klaarkry nie. Gelukkig ken sy Magiel, die voorsitter van die skoukomitee, en hy het haar ’n ekstra sleutel vir die saal geleen op voorwaarde dat sy nie Sondag sal inkom nie. 

				Die feit dat sy op hete kole was oor die stalletjie het die heiligheid van die Sondag in elk geval meer in die wiele gery as wat dit iets aan haar sieleheil gedoen het. Ook net ’n man wat so kortsigtig is om ’n skou op ’n Maandag te wil open, dink sy grimmig. Geen sakesin of gevoel vir praktiese oorwegings nie. En hoe dan ook anders? Al wat sy vrou te doen gehad het, was om ’n tafel neer te sit vir die monsterkoeke en -terte wat sy bak. En sy het sweerlik die versiering daarvan op die einste heilige Sondag gedoen. Om vanoggend haar pienk tafeldoek oor te gooi en die koeke uit te stal sal nie meer as tien minute neem nie. 

				Maar hul eie harde handewerk het goeie resultate tot gevolg gehad, besluit Maryn. Die stalletjie lyk vrolik en tog professioneel. 

				“Dit lyk goed, Maryn!” hoor sy ’n stem agter haar en draai om. Praat van die duiwel. Die gesette vrou van die voorsitter se wange blink bloesend. 

				“Dankie, tant Hannie.” Maryn dwing ’n glimlag na haar lippe. 

				“Julle doen altyd soveel moeite, maar ek sê weer solank my koeke verkoop, is ek doodtevrede. En daar het gelukkig nog nooit een oorgebly nie. Maar nou ja, ek hoef darem nou ook nie ’n bestaan daaruit te maak nie.” Sy klik met haar tong. “Dis tog vir my nog so vreemd dat vroue deesdae uithuisig moet werk. Ek en my ou man glo nog aan die goeie ou waardes – ’n vrou op haar plek by die huis en haar gesin. Maar dis nuwe tye, nè?” 

				Maryn se glimlag bly net met die grootste moeite om haar lippe. “Ja, tante, dis nuwe tye.” 

				“Ja,” knik sy gesalig, “ek en my ou man offer liewer rykdom op vir goeie, ou familiewaardes. Soos Paulus sê, ’n goeie vrou en moeder se waarde is ver bo krale.” 

				Maryn laat vaar haar poging om aan te hou glimlag, maar kry dit darem reg om nie die skynheilige vrou in te lig wat die Bybel sê van luiaards wat na die miere moet gaan om wys te word nie. Of dat Paulus na kórale verwys het nie. 

				“En van die Bybel gepraat, my ou man is bietjie bekommerd oor daardie laventelman se tent. Hy het nie geweet die man is ’n kruiedokter nie. Laat my tog alte veel dink aan ’n toordokter. Hy weet glo te vertel mens kan jou gesond snuif. Kan jy nou meer! Maar ek moet sê, dis ’n pragtige uitstalling wat hy daar het. Ek dink julle sal dié jaar maar moet bes gee om die prys vir die mooiste stalletjie in te palm. Haai, maar wag, ek het werk om te doen. Die koeke moet op die tafel kom. Dít sal ek jou vertel, ek kan nie insien dat die mense hul monde aan daardie danige laventelgoed van die uitlander sal sit nie. Verbeel jou, tee gemaak van laventel. Waar in die lewe het jy nou al van so iets verspots gehoor?” Sy waggel kopskuddend verby na haar stalletjie toe. 

				Maryn frons. Sy het by die voordeur ingekom en daardie pers tent is aan die agterkant van die saal opgeslaan. Sou daar nog genoeg tyd wees om te gaan loer? Sy is nou doodnuuskierig. Maar dan sien sy die beoordelaars binnekom, met hul lyste vroetel, koukus en na die eerste stalletjie stap. Kort op hul hakke volg die eerste klante en Maryn besef kort voor lank sy sal eers weer kans kry vir rondkyk wanneer Tamara haar kom aflos. 

				“Ek hoop nie dit gaan hier soos by die veeveiling nie,” laat Tamara hoor toe sy net ná twaalf agter die tafels instap. “Dag, my kind.” Sy soengroet Maryn op die wang. 

				“Middag, Moeder. Hoe het dit by die veeveiling gegaan?” 

				Tamara haal haar skouers op. “Die jong stoetbul het nie ’n slegte prys gehaal nie, maar die vleisbeeste ...” Sy skud haar kop en loer onder die tafel in na hul voorraad. Sy kom glimlaggend orent. “Lyk darem aansienlik beter hier.” 

				“Miskien, maar dis vir my al asof dit stiller is as ander jare. Veral vir die eerste dag van die skou.” Maryn gaan sit op ’n lae veldstoeltjie verskuil agter die tafel, verlig om van haar voete af te kom. 

				“Maar ook g’n wonder nie, al wat leef en beef drom in en om die laventeltent saam. Dis ’n wonderwerk mense kom steeds hier in die saal. Ek moet sê, die moeite wat die man gedoen het, regverdig die aandag wat hy trek. Ek kon nie eens inkom nie en was te haastig om jou te kom aflos om in die ry te staan. Maar elke siel wat asem het, loop rond met ’n gerfie gedroogde laventel of ’n kardoes met La Lavende daarop gedruk. Ek ...” 

				Maryn kyk op na haar ma toe sy skielik ophou praat. Nuwe klant, besef Maryn toe Tamara na die oorkant van die tafel waar Maryn nie uit die lae stoeltjie kan sien nie, glimlag. “Goeiemiddag. Dis ons Valencia-lemoenkonfyt wat u daar opgetel het. Meneer Von Wildenstein, as ek dit nie mis het nie? Ek herken u van die lentebal op Orange Hall.” 

				Maryn krimp ineen agter die tafel, koes effens laer en sien hoe Tamara haar hand oor die tafel uitsteek. “Tamara Davel.” 

				“Aangenaam, mevrou Davel. Dis reg. Niel von Wildenstein,” kom die diep, rustige stem. “Dit spyt my dat ons nie daar aan mekaar voorgestel was nie, maar ek herinner my u goed. Ek het oom Joshua natuurlik al ontmoet.” 

				Tamara staan terug. “Hier is so baie Davels in die omstreke, noem my eerder Tamara. Tante as jy wil. Wil jy van die konfyt proe?” 

				“Nee wat, ek hoor dis die lekkerste wat daar is. Om die waarheid te sê sal ek graag een van elke produk wat julle hier het, neem. As u dit vir my eenkant in ’n kissie kan hou, sal ek later vanmiddag iemand stuur om dit te kom haal.” 

				Maryn sien hoe die pondnoot na haar ma uitgehou word. 

				“Die pomanders en linneverfrissers ook?” 

				“Een item van elk van julle produkte, ja,” herhaal Niel. “U kan sommer die kleingeld saam met my handlanger stuur. Ek is ongelukkig ’n bietjie haastig.” 

				Tamara lag. “Ek is nie verbaas nie. Julle stalletjie is ’n reusesukses. En met goeie rede. Ek wil juis later kyk of ek nie daar kan inkom nie.” 

				“Laat roep my net, dan neem ek u self daardeur. Of nog beter, kom kyk ná vyf. Dan kan ek u rustig wys wat ons maak.” 

				O, so ’n galante derduiwel, stoom Maryn innerlik en wonder van watter stalletjie haar ma praat. Sekerlik nie ... 

				“Sê my, tante Tamara, is dié die enigste marmeladekleurige vlegselbolla wat oor is?” 

				Tamara loer na Maryn en begin lag. “Ja, maar ek dink nie dis te koop nie,” grinnik sy. 

				Maryn voel asof sy in die vloer kan wegsink, wegraak onder lemoenpitte. Sy loer met ’n bose voorgevoel op. Niel het oor die tafel geleun en kyk haar met dansende oë aan. 

				“Goeiemiddag, Maryn. Amper sien ek jou nie raak nie.” Sy gesig is sedig, maar die kraaispoortjies om sy oë keep al dieper in. 

				Maryn kom stadig regop en vee die wit valletjievoorskoot plat. “Middag, meneer Von Wildenstein. Ek rus net bietjie ná ’n besige oggend. En my hare is nie marmeladekleurig nie. Ek verneem dis strawberry blonde.” 

				Niel byt sy onderlip vas en vryf met gemaakte erns oor sy sterk ken. “Blond, ja, maar aarbeikleurig?” Hy skud sy kop. “Ek moet besig wees om kleurblind te word. Vir my lyk dit nes die diep goue kleur van die stroop waarin hierdie lemoenhelftes lê.” Hy beduie na die piramidetjie lemoenkonfytbottels. Hy hou haar oë oomblikke lank en kyk dan weer na Tamara. “Ek moet sê, julle stalletjie is verreweg die mooiste in die saal. Ek hoop die verkope gaan goed. Gee tante om as ek Maryn vir ’n rukkie steel?” 

				“Ek het haar kom aflos. Sy is vry vir ’n ruk. Gaan gerus, Maryn.” 

				Maryn kan haar ma verwurg en sy hoop die kyk wat sy Tamara gee, wys dit deeglik. Dan draai sy na Niel en begin haar voorskootbande losmaak. “Ek is jammer, meneer Von Wildenstein, maar ek wil graag nog na die La Lavende-tent gaan kyk. Ek verneem dis iets om te aanskou.” 

				“O, gaaf, want dis presies wat ek vir jou wil gaan wys. Die La Lavende-tent.” 

				Maryn kyk verward van hom na haar ma. 

				“La Lavende is Niel se plaas, Maryn. Ek dag jy weet. Dis waar jou pa jou laventelplante gaan koop het. Gaan gerus so lank as wat jy wil. Ek sal die fort hier hou.” 

				Hý? La Lavende? Die droomplaas? Maryn kyk vinnig van haar ma na hom en terug na haar ma, sien die antwoord in Tamara se oë. En sy’s boonop vas, besef Maryn. Dit sal darem te kinderagtig wees om nou te weier om saam met hom te stap. En sy wil in elk geval graag die tent sien. 

				Sy trek die voorskoot uit, vou dit op en sit dit op die veldstoeltjie neer. Sy druk-druk aan haar hare en kyk dan eers na Niel. 

				“Jy het ’n baie mooi plaas. Ek het nou die dag daar verbygery,” probeer sy so kalm moontlik sê terwyl bloed deur haar ore druis. Daardie mond. Hoe goed onthou sy nie die tekstuur van sy lippe nie. 

				“Het die steggies toe gevat?” vra hy met ’n kastig onskuldige optrek van die wenkbroue. 

				Maryn trek haar asem vinnig in. Dan was dit hý in daardie lang, slap motor. Sy versluier haar oë ’n oomblik, blaas haar asem stadig uit en kyk weer op na hom. “Al vyf staan mooi regop, ja. Of ten minste, hulle het nog teen Vrydagoggend toe ek hulle laas gesien het.” Sy draai na haar ma. “Ek is nou-nou terug.” 

				“Ek hoef eers drieuur weer by jou vader en Christiaan vir die sweepslaankompetisie aan te meld.” Tamara se oë is vol pret. 

				Maryn gee haar ma ’n waarskuwende kyk, maar dit loop soos water van ’n eend se rug af, besef sy toe Tamara se innerlike pret na haar mondhoeke oorspoel. 

				Met ’n heimlik sug kyk sy weer na Niel. “Ek is seker meneer Von Wildenstein se toertjie sal nie naastenby so lank neem nie.” 

				Niel steur hom nie aan die effense venyn wat deur haar woorde skemer nie, hou net sy arm na haar uit, maar sy ignoreer dit en stap voor hom uit. Hy haal haar met een tree in en trek haar arm deur die krink van sy elmboog. 

				Maryn voel die oë van stalletjiehouers en besoekers op haar rus en laat hom maar begaan. Sy wil tog nie nog meer aandag op hulle vestig as wat nodig is nie. 

				“’n Lieflike lentedag, is dit nie?” sê hy toe hulle uit die saal stap. “Dis ’n jammerte om dit binnenshuis deur te bring. Is dít waarom jy so omgekrap lyk?” 

				“Nee, daar sal immers nog baie sulke dae wees voor die lente om is.” Sy kyk reg voor haar, haar ken wederstrewig gelig. Op die agtergrond hoor sy beeste bulk, mense lag en gesels, maar dit voel vir haar asof sy in ’n kokonnetjie beweeg. 

				Niel gaan staan in die skadu van ’n jakarandaboom en bring haar ook tot stilstand. Maryn kyk werktuiglik op na hom. 

				“Wat is dit dan wat jou so omkrap?” Die terg het uit sy stem en oë verdwyn. 

				Maryn kyk hom stip in die oë, staal haar teen die gezoem in haar ore en die gevoel dat haar hele lyf en al haar sintuie buitengewoon gevoelig geraak het. “Jy en jou voorbarigheid, jou vrypostigheid en die belaglike goed wat jy sê.” 

				Hy trek sy wenkbroue op en sy onderlip teen sy bolip vas. “Voorbarig? H’m, miskien. Vrypostig ... dalk. Maar ek kan nie aan een belaglike ding dink wat ek kwytgeraak het nie.” 

				Maryn ruk haar arm uit syne. “Jy dink dus nie dis ’n belaglike stelling wat jy gemaak het toe jy gesê het ons gaan ... voor die kansel staan nie?” vra sy ontstem en dankbaar sy het nie die koperledekantaanhaling gebruik nie. 

				Hy skud sy kop. “Nee. Bietjie voortydig dalk, maar nie belaglik nie.” 

				“En jy dink nie dis belaglik om so iets te sê vir iemand wat jy van g’n Adam ken en wat op die aarde niks van jou af weet nie?” Iets gaan in die kern van haar lyf aan die bewe. 

				“Voorheen sou ek dalk, maar nie nou meer nie. Toe ek jou daardie dag by die vendusie gesien het, Maryn, het ek net geweet: hier is sy. Die vrou op wie ek my lewe lank gewag het. Dit het my bietjie onkant betrap, maar ek is ’n praktiese man.” Hy neem albei haar hande. “Ek besef nou ek moes nie so eerlik met jou daaroor gewees het nie. Dis duidelik dat jy nie jou instinkte so deeglik vertrou soos ek myne nie. Maar die feit bly staan, Maryn, ek weet ek en jy gaan trou. En hoe langer jy teen die prikkels skop hoe langer gaan dit neem om mekaar darem te leer ken voor dit gebeur.” 

				“Dis nie hoe dinge werk nie. Dis nie hoe ’n mens tot trou kom nie!” roep sy sag uit. 

				“Hoe bedoel jy nou? Sal jy my nie darem ten minste bietjie beter wil leer ken voor ons trou nie? In daardie geval is ek heeltemal gewillig om jou ouers se toestemming te vra om hierdie week nog gebooie op te gee.” Daar speel ’n glimlag om sy mond, maar sy oë is doodernstig. 

				Maryn gaap hom verward aan. “Is jy heeltemal van jou verstand af? Ek het nie die vaagste benul wie of wat jy is nie. Al wat ek van jou weet, is wat jou naam is. Iemand het êrens gesê jy het Franse en Duitse bloed. My ma het my pas ingelig jy is die eienaar van La Lavende. En verder weet ek niks! Nie eens hoekom jy foutloos Afrikaans praat, of hoekom jy twee, drie jaar gelede in Magaliespoort begin laventel plant en geboue opgerig het nie. Ek weet nie eens wat jy met die laventel aanvang nie.” 

				Niel sug diep. “Dít, my liewe Maryn, is presies wat ek jou nou wil gaan wys. Wat ek met laventel aanvang. En die res sal ek met die grootste liefde vir jou vertel as jy my die geleentheid daartoe gun. Byvoorbeeld, ek praat Afrikaans sonder ’n aksent omdat ek ’n groot deel van my lewe in Suid-Afrika skoolgegaan het. Ek praat ook Frans aksentloos omdat ek ’n Franse ma gehad het en in Frankryk gewerk het. En ek praat Duits vlot, hoewel nie aksentloos nie, omdat my pa Duits was en ek aan die Ruprecht-Karls Universität in Heidelberg, Duitsland, gestudeer het. Maar kan ons voorlopig daarby volstaan? Goed uit die verlede – joune en myne – is goed wat ons met verdrag van mekaar kan uitvind. Ek dink dis belangriker dat jy weet waarmee ek my in die hede besig hou – veral omdat ek dink dit sal jou baie interesseer. Kan ons nou gaan?” 

				Maryn se verstand voel ineens soos ’n uitmekaargeplukte vinknes. Sy wil iets sê, wil antwoord, hom op iets wys wat nie rym nie, maar sy kan aan niks dink nie. 

				“Nou goed, kom ek gaan wys jou.” Niel glimlag, trek weer haar arm deur syne en kry koers agter die waens en voertuie verby na waar die pers tent se bopunt met die pers-en-wit La Lavende wimpels, wat lig-lig in die effense bries, uitsteek. Dit laat die tent amper soos ’n Middeleeuse kasteel lyk. 

				Maryn volg willoos, maar steek vas toe hulle om die voertuie gestap kom en die tent in volle sig kom. Sy trek haar asem in. “Dit lyk soos ’n prentjie uit ’n sprokiesboek,” prewel sy. Rondom die tent staan plate laventelplante wat wil-wil blom. Weerskante van die paadjie na die groot ingang is ’n ry pers meibome versier met laventel en pers en wit linte. ’n Streep mense maal rond terwyl hulle wag om in te gaan. By die ingang sien sy ’n jong meisie geklee in ’n lang donkerpers rok in agttiende-eeuse styl. Sy het selfs ’n blonde Marie-Antoinette pruik op. 

				“Jacomien het ingestem om my te help om die toegang te beheer sodat die tent nie oorvol raak nie. Ek wil hê mense moet rustig daardeur kan stap en alles kan sien en beproef sonder om vertrap te word,” verduidelik hy toe hy haar oë klaarblyklik volg. “Maar kom eerder agterom, na die ander ingang wat ek gebruik.” 

				Maryn volg hom gedwee en glip saam met hom deur ’n gekamoefleerde spleet in die seile. Wat Maryn eerste opval, is die vermenging van sagte geure waarmee die tent gevul is. Haar oë speel oor die uitstalling. Daar is tafels reg rondom, en dan nog ’n dubbele ry in die middel ook. Oor alles hang ’n waas van skakerings van pers met wit as kontras. Van die dak af is bane pers en wit voile gedrapeer, en in die middel ’n enorme vierkant van bosse gedroogde laventel, wat blomkant ondertoe hang. 

				Niel lei haar na die naaste tafel. “Dis my hoofproduk, die essensiële olie van laventel. Dis ook die langste storie om te vertel, maar dit kom daarop neer dat ek in my studie en navorsing agtergekom het aroma kan genesend op die mens inwerk. My mentor en vriend, René-Maurice Gattefossé, noem dit aromaterapie.” 

				“Die voorsitter se vrou sê nou weer jy maak aanspraak daarop dat mens jou gesond kan snuif,” lag Maryn ineens heelwat kalmer en tel een van die pragtige glasbotteltjies met olie op. “En ek het gedink sy praat dalk van ’n soort snuif wat van gedroogde laventelblare gemaak word.” 

				Niel grinnik af na haar. “Lyk my ek het ’n groter opvoedingstaak as wat ek vermoed het.” 

				Iets in Maryn verstil terwyl sy oë met ’n vreemde teerheid oor haar gaan. 

				“Maar kom, as ek nou begin verduidelik, bly ons heeldag net hier staan. Neem ’n pamflet, en as jy dit gelees het, gesels ons weer daaroor.” Hy beduie na die stapeltjie dun boekies met ’n prentjie van laventel bo-op gedruk. 

				Maryn sit die botteltjie neer, neem ’n pamflet en stap dan saam met hom na die volgende tafel. 

				“Potpourri. Jy ken dit natuurlik, maar hier is heelwat mense wat nog nooit daarvan gehoor het nie.” 

				Maryn tel een van die porseleinballe met gaatjies op en ruik daaraan. “Hier is jasmyn by?” 

				Niel knik. “En ’n klein bietjie roosmaryn.” 

				Maryn sit die bal terug. “H’m,” sê sy ingedagte. 

				“Jy hou nie van roosmaryn nie?” 

				“Ek hou van roosmaryn, maar dit oordonder die jasmyn en die laventel. Ek sou sê jy moes eerder pelargonium gebruik het – die roosgegeurde een. Of selfs bergamot en bietjie suurlemoenskil. Ek dink dit sal ’n ryker mengsel wees.” Sy tel een van die organzasakkies gevul met gedroogde laventel op en ruik daaraan. “Hierdie een is beter, maar dit kan doen met bietjie neroli ... lemoenblomolie?” 

				“Weet ek dit nie! As ek net lemoenblomolie in die hande kan kry. Ek verstaan van jou vader julle produseer nie lemoenblomolie vir verkoopdoeleindes nie?” 

				Maryn skud haar kop. “Ons het die Seville-lemoene nodig vir die marmelades. Dis een van ons beter verkopers. Ons kan dus nie genoeg bloeisels oes om meer lemoenblomolie te maak as vir gebruik in ons eie produkte nie. Ons het ook nie ’n behoorlike distilleringsaanleg nie.” 

				Hy beduie na die langnekbottels op die volgende tafel toe Maryn begin aanbeweeg. “Laventelwater.” 

				Tafel na tafel raak Maryn al hoe meer beïndruk. Alles is keurig, die verpakking, die uitstalling, die pamflette. Drie meisies, almal geklee in agttiende-eeuse drag, help mense heel bekwaam en stuur hulle na ’n sentrale betaalpunt met hul aankope. 

				“Ek is beïndruk,” sê sy dan ook toe hulle uiteindelik weer by die tafel met die essensiële olies tot stilstand kom. “Julle is professioneel en innoverend. En ek het ’n lessie geleer vanmiddag.” 

				Niel se wenkbroue lig. “Steel jy my idees?” 

				Maryn lag sag. “Nee, nooit nie, maar ek het besef daar is iets wat ek kan doen wat Tamaryn se verkope dalk kan verbeter. Of in elk geval die reeks bietjie kan opkikker.” 

				“En dit is?” 

				Maryn loer met ’n fyn glimlaggie op na hom. “My geheim.” 

				Sy oë word donkerder en ligter en dan weer donkerder. “Dis gevaarlik om met ’n man te staan en flankeer voor so baie toeskouers, Maryn,” sê hy sag, sy stem ineens effens grinterig. 

				Maryn se oë rek en haar glimlag verstar. “Jy’s heeltemal laf. Ek weet nie eens hoe om te flankeer nie.” 

				Niel grinnik. “Wel, dalk nie voorheen nie, maar jy het vinnig geleer. Miskien is dit die ilang-ilang wat in daardie reuklampie brand.” 

				“Wat is dit?” 

				“Dis ’n staandertjie met ’n bakkie bo-op waarin water gegeur met essensiële olie deur die hitte van die kers onder die bakkie verwarm word.” 

				Maryn klik met haar tong. “Ek kan sien wat jy bedoel met ’n reuklampie. Ek bedoel wat is ilang-ilang?” 

				“Die blomme van ’n boom wat in Asië groei, ook bekend as die parfuumboom. Die naam ilang-ilang beteken ‘blom van blomme’, en die olie wat uit die blomme verkry word, word kanangaolie genoem. Dis baie gewild in parfuums met ’n blomgeur. Jean Patou gebruik dit onder meer in sy Joy, die parfuum wat jy gebruik.” Sy oë skitter. “Ilang-ilang is die sensuele noot daarin. Gattefossé reken dis ’n geur wat balanseer, vertroebelde emosies kalmeer en gevoelens van woede en frustrasie stil. Maar dis veral ’n bevrydende geur wat mens ontvanklik maak vir romanse en die sensuele. Dis natuurlik nie naastenby so potent soos niaouli-olie nie. Dié stimuleer seksuele bewustheid, bevorder passie, oorgawe en toegeneentheid. Albei is bekend as geure van bekoring en verleiding, betowering selfs.” 

				Maryn voel haar wange warm word. “Ek dink nie jy gaan in hierdie omgewing ver kom met sulke vergesogte idees nie. Inteendeel, jy kan dalk beskuldig word van duiwelsdinge. As jy ’n vrou was, dalk selfs van heksery.” 

				Hy lag sag. “Moenie jou eie mense onderskat nie, Maryn, maar dis in elk geval nie my doelstelling om plaaslike mense te oortuig nie. Laat dink, ja, maar hoogstens dit. Ek weet baie goed my mark lê nie hier nie.” 

				“Hoekom het jy dan hierheen gekom? Hier ’n plaas, of liewer plase gekoop?” Maryn probeer die gloed wat deur haar lyf getrek het toe hy sy stellings oor die effek van geure gemaak het, met praktiese oorwegings in bedwang bring. 

				Niel roer sy skouers. “Ek het lank gesoek na ’n plek waar laventel goed sal aard. Dis immers nie ’n gewas wat juis in Suid-Afrika verbou word nie. Hoogstens ’n struik in tuine. Ek het geweet waarvoor om op die uitkyk te wees en het dit in die Magaliespoortvalleitjie gevind. Die vallei se eienskappe is so ’n bietjie van ’n frats. Nes Bergendal. Nêrens in hierdie omgewing groei lemoenbome so welig en dra soveel lemoene soos op Bergendal nie – dis my vertel met verskillende grade van afguns deur meer as een persoon wat ek oor lemoenblomolie genader het. Maar dit daar gelaat. Ek vermoed die ligging en spesifieke klimaat van Bergendal is net presies reg vir lemoene. Ek het dieselfde gevind met La Lavende. ’n Valleitjie wat perfek is vir die verbouing van laventel. Tien myl verder in enige ander rigting sal laventel nie op groot skaal werk nie. En kyk weer eens ook na Bergendal. Jou vader se ander plaas, Klipfontein, grens daaraan, maar dáár sal ’n lemoenboom baie yl dra omdat dit aan die verkeerde kant van die berg lê. En om waarskynlik dieselfde rede wil lemoenbome niks weet van ordentlik blom in die Magaliespoortomgewing nie. Dit het alles met die berg en die invloed van die berg op die klimaat te doen.” Niel se oë flikker weg en toe Maryn haar kop draai, sien sy hoe een van die meisies wat diens doen by die tafels vir hom iets beduie. 

				Niel knik vir haar en kyk dan weer na Maryn. “Lyk my daar’s ’n navraag wat my assistent nie kan behartig nie. Verskoon my ’n oomblik? Ek is nou terug, dan praat ons verder.” 

				Maryn skud haar kop. “Ek moet in elk geval gaan. Moeder raak gou ongeduldig met klante. Dankie vir die toertjie.” Sy hou die pamflet in die lug. “Ek sal dit lees.” 

				Niel huiwer asof hy iets oorweeg, maar dan glimlag hy net en hurk by die tafel. Hy lig die tafeldoek op en haal ’n boksie verpak in lila vloeipapier uit. Dan kies hy twee botteltjies uit die versameling essensiële olies, sit alles in ’n kardoesie en hou dit na haar uit. “Om dankie te sê vir jou geduld en geselskap en die tyd wat jy afgestaan het.” 

				Maryn wil weier, maar hy skud sy kop. “Asseblief?” 

				“Meneer Von Wildenstein?” hoor sy die meisie roep. 

				Niel druk die kardoesie in haar hande. “Sien jou later.” 

				“Dankie!” roep sy gedemp agterna. Niel beantwoord dit met ’n vinnige wuif en ’n glimlag voor hy hom by die klant bepaal. 

				Maryn staan ’n oomblik onwennig met die sakkie in haar hande voor sy haar skouers effens ophaal en dan deur die spleet in die tent glip. Buite vorm die geure van wors wat braai, hooi en diere in aanhouding ’n swaar kontras met die sagte geure wat die tent deurspoel het. 

				Sy loer sommer so in die stap in die kardoes. Die boksie, weet sy, bevat ’n reuklampie, dis die olies wat haar interesseer. Sy steek vas toe sy die name op die sierlike botteltjies lees. Ilang-ilang en niaouli. Geure van betowering, onthou sy het hy gesê. 

				Wel, sy weier om betower te word – met of sonder die hulp van vreemde blomgeure. Die gloed in haar lyf kan hoogstens aan ergerlikheid toegeskryf word. Die man is dalk interessant, maar uiteindelik meer van ’n ergernis as enigiets anders.

				Maryn is gewoond daaraan dat die eerste skoudag altyd verwoed wegspring, dinge dan stiller daaraan toe gaan en Vrydag dan weer besig raak, met Saterdag die hoogtepunt wanneer die skoukoningin die aand aangewys word voordat die verrigtinge met die osbraai en dans afgesluit word.

				Sy kan egter nie onthou dat sy al ooit so ’n stil Woensdag op die skou by die Tamaryn-tafel beleef het nie. En dit ondanks die lemoenkonfyt en marmelade wat albei met die eersteprysrosette spog en sy ook ’n tweede prys vir haar linneverfrissers gekry het. 

				Toe Tamara haar kom aflos, is sy verlig om bietjie buite te kan ronddwaal. By die seepkokery lyk dit besig en sy gaan staan ’n rukkie daar rond voor die toutrekuitdunne aangekondig word. Sy onthou Christiaan-hulle se span is aan die beurt en gaan moedig hulle aan. Die kompetisie word goed ondersteun en Christiaan-hulle word entoesiasties toegejuig toe hulle die Groot Marico-span sonder veel moeite oor die wenstreep trek. Maar die groot aantrekkingskrag is steeds die laventeltent, sien sy toe sy terugstap. 

				Voor die tent is daar steeds ’n gemaal van mense, merendeel vroue, wat bereid is om te wag om in te gaan. En dit in die hitte. 

				Maryn gaan staan in die koelte van die jakarandaboom om bietjie uit die son te kom. 

				Vir Niel het sy nog nie weer gesien nie. Sy handlanger het sy kissie met Tamaryn-ware kom haal en Maryn het ’n ekstra pomander bygesit om te vergoed vir die reuklampie. Dié staan nog net so in sy boksie met die twee botteltjies olie onoopgemaak in Gita se kamer by die Van der Stoeps waar sy saans oornag. Sy is maar bly Simon het Gita Dinsdag gevra om ’n paar dae lank op Acorn Manor na Ruby te gaan omsien omdat hy onverwags Kimberley toe moes gaan. Saans het sy waarlik nie krag om gesellig te wees nie. 

				Om een of ander rede kan sy hierdie vreemde omgekraptheid in haar binneste nie afgeskud kry nie. Sy wens die skou was al verby dat sy in haar huisie kan intrek. En dan wil sy nog na Arendt-hulle toe gaan ook. Sy wil met hom gaan gesels oor verpakkingsmoontlikhede. Dis juis die aandag wat Niel aan sy verpakking gee wat haar Maandag opgeval het. As Arendt dalk vir haar potjies kan maak vir ... 

				“Ag, nee, ou vrou,” verbreek ’n nors stem haar gedagtegang. “Wat wil ek nou gaan staan en ruik aan lavintil?” 

				“Maar ou man, ek hoor dis so mooi daarbinne. Hannie sê vir my die man maak selfs tee van lavintil en dis glo nie onaardig saam met bietjie heuning nie. Mens kan glo daarbinne proe – nogal verniet,” sê die tante oorredend. 

				“Die man is net daarop uit om ons van ons swaar verworwe pennies te verlos, vrou. Mense gee nie goed verniet weg sonder om iets in ruil te verwag nie. Niks vir niks, en baie min vir ’n tiekie. Dit weet jy mos. Gaan ruik liewer aan jou eie lavintilbos in die tuin en trek jou eie tee daarvan,” bly die oom dwars. 

				Maryn grinnik onderlangs. Niel se opvoedingstaak is baie groter as wat hy ooit kan besef. Sy wonder of hy dit weet. 

				“Ag, nee wat, ou man, jy’s net krapperig oor die veiling nie so goed gegaan het nie. Hannie sê juis die man sê die geur van lavintil maak mens kalm en rustig. Kom nou saam en kry die reuk van beesmis vir ’n slaggie uit jou neusgate,” gee die tante nie bes nie. 

				“Maar nou is jy heeltemal laf, vrou. Hoe kan ’n blom nou vir ’n mens staan en wil kalm maak? Buitendien, niks ruik vir my lekkerder as vars beesmis nie,” laat hoor die oom nou behoorlik omgekrap. “Lyk my die man toor met julle vroue. Ek hoor Jacomientjie van Piet is glo skoon oorlams oor hom.” 

				Maryn se wenkbroue wip onwillekeurig die lug in. 

				“Almiskie, ou man, maar Jacomientjie kan maar op haar maag skryf, hoor? Hy was dalk aan die begin danig oor haar, maar ek hoor die lavintilman slyp deesdae sy tande vir Joshua se jongste. Die kind wat so met die lemoene woeker. Wat is haar naam nou weer? Die stilste een van daardie mooie Davel-meisiekinders.” 

				Maryn verstar en koes onwillekeurig effens weg agter die jakaranda se stam. 

				“Kan nie onthou wat die kind se naam is nie, maar ek hoor weer dis meer oor die halsbandjie. Glo agter Bergendal aan. Wil glo lemoenblomolie maak. Dit vertel Hannie se Magiel vir my. Joshua het self vir Magiel gesê die Duitser het hom gepols oor verkoop. Maar Joshua sal nimmer as te nooit Bergendal laat gaan nie – al wil sy klong glo eerder wyn maak as met beeste of lemoene boer. Dis dan die familieplaas. 

				“Dis seker hoekom die Duitser hom maar eerder in die plaas wil introu. Sien natuurlik jong Christiaan sal dalk wynweivelde gaan soek en Bergendal sal dalk na sy sustertjie gaan as sy tot trou kom. Maar kom, vrou, my maag gor. Die pannekoeke ruik darem alte lekker. Jy kan later op jou eie gaan lavintil ruik.” 

				Maryn bly soos Lot se vrou staan toe die oom en tante verbystap. Skielik maak soveel dinge sin. Niel wat haar pa gevra het of hulle lemoenblomolie vir verkoopdoeleindes maak. Niel wat sê hy kry dit nie in die hande nie. Wat verduidelik hy dink Bergendal is ’n frats en agtergekom het lemoene groei nie aan La Lavende se kant van die berg nie. 

				Haar oë begin brand en iets raak dik in haar keel. Natuurlik. En natuurlik is sy sy droomvrou. Een wie se pa ’n florerende lemoenplaas het. G’n wonder hy het met die eerste oogopslag geweet sy is die vrou met wie hy wil trou nie. Hy het immers seker nes sy gehoor toe daardie vrou by die vendusie iets geskinder het van die kastige ryk Davels van Bergendal met sy lemoene. 

				Maryn sluk swaar. Hoe afgryslik netjies pas die legkaart nie nou inmekaar nie. 

				“Ag, nee wat, Maryn, ek weet ons verkope was nie na wense nie, maar dis nie genoeg rede om so langlip rond te loop nie,” laat Tamara Saterdagoggend geïrriteerd hoor. “En kyk hoe lyk jy! Kringe onder die oë, asof jy in maande nie ’n oog toegemaak het nie. Dis nie asof ons op die rand van bankrotskap staan nie. Ons het tog wel ’n paar bestellings gekry. Wat gaan aan?” 

				“Niks nie, Moeder. Ek is net moeg vir hierdie skouspulletjie.” Maryn skud die laaste paar pryslyste bymekaar en sit hulle weer op die hoek van die tafel neer. 

				“En ook g’n wonder nie. Elke keer as ek jou wil kom aflos, sê jy dis te warm of te sus of te so buite.” Tamara plant haar hande in haar sye. “Haal nou daardie voorskoot af en gaan ondersteun jou broer by die eindstryd in die toutrek. En dan sê jy hom aan om saam met jou te gaan driebeentjie hardloop. Julle het laas jaar amper eerste gekom. Sou ook as hy nie gestruikel het nie.” 

				“Ek is te oud vir driebeentjie, en Moeder kan eerder vir Christiaan gaan ondersteun.” Maryn druk ’n pomander wat effens skuins geval het regop. “Of sit net ’n stuk sjokoladekoek neer waar hy dit kan sien as hy omkyk.” 

				“Hoe het ek dit deesdae met jou, Maryn?” Tamara sug diep. “Het jy ten minste al geantwoord op enigeen van die briefies wat Niel se handlanger vir jou gestuur het die afgelope paar dae? Hoekom gaan luister ...” 

				“Nee, Moeder. Ek stel nie belang in sy demonstrasies of lesings nie.” Maryn buk en skuif aan die kissies onder die tafel. 

				“Dit kan ek vir geen oomblik glo nie. Ek het twee bygewoon en interessanter kan jy nie kry nie. Die man is ’n uitstekende spreker en wat hy vertel het, is ongelooflik leersaam. Ek het lank laas ...” 

				“Ek sê dan ek stel nie belang nie, Moeder!” roep Maryn sag maar ergerlik uit. 

				Tamara skud haar kop. “Hoe kan jy nie belang stel nie? Jy wat dan juis met ander produkte as lemoene wil eksperimenteer? Wat ’n laventellandjie aan die groei het en kruie wil aanplant? Dis dan presies so in jou kraal?” Tamara se oë vernou en dan maak haar onbegrypende blik plek vir ’n eureka!-uitdrukking op haar gesig. “Dis hý. Dis Niel von Wildenstein wat aan jou krap.” 

				“Ag, bog, Moeder! Hoekom sal hy nou aan my krap? Ek ken die man dan nie eens nie.” Maryn buk weer onder die tafel in. 

				“Maryn, daardie kiste staan haakser as wat ’n meesterbouer hulle met ’n skietlood kan kry. Staan nou regop en kyk my in die oë. Ek wil nóú weet wat met jou aan die gang is. En wat Niel daarmee te doen het.” 

				Maryn spring behoorlik orent en kyk haar ma wrewelig aan. “Maar my magtig, Moeder, ek sê dan daar gaan niks met my aan nie! En wat kan die ellendige Duitser daarmee te doen hê? ’n Verwaande laventelhaan wat pronk voor ’n spul broeis henne het met my niks op die aarde uit te waai nie. Vir my part kan hy Deutschland Überall deur sy watsenaam fluit en ‘Heil, Hitler!’ van sy verspotte tent se paal afskree. As Moeder aan sy lippe wil hang, doen dit met die grootste liefde, maar moenie van my verwag om na die gekweel van ’n aartskonkelaar en ’n kwaksalwer te gaan staan en luister nie. En besef Moeder nie dis sy skuld dat ons stalletjie so stil is nie? Almal staan óf en wag voor daardie vergalste tent óf dwaal wie weet hoe lank binnekant rond en bestee hul afknypgeldjies op goed waaraan die boereverneuker een of ander danige toorkrag toeskryf. Teen die tyd dat hulle daar uitkom, is hulle so bedwelm en platsak, hulle kom nie eens naby ons nie. Ek wil van daardie slinkse swernoot niks weet nie. Is dit so moeilik om te verstaan? Hoe kan ek dit duideliker stel?” 

				Tamara se oorblufte blou blik flikker weg van Maryn s’n na ’n punt heelwat hoër as Maryn se skouer. 

				“Nie veel duideliker nie, dink ek, hoewel jy gerus van jou feite kan seker maak,” hoor Maryn ’n diep stem agter haar. 

				Maryn swaai om, maar nie om te sien wie dit is nie. Sy het die stem onmiddellik geëien. Die gloed wat deur haar trek, gaan sit in haar wange. 

				“Gaaf. Dan weet julle nou albei hoe ek voel. En in jóú ‘feite’ stel ek nie belang nie.” Maryn ruk die voorskoot se bande los, pluk die lus oor haar kop, smyt dit neer en stoom eers verby Tamara en dan verby Niel von Wildenstein. 

				Sy loop Hannie, wat met twee pienk versierde koeke in haar hande aangestap kom, rakelings mis. En dan is sy by die deur uit en kry koers weg van die gemaal van mense. 

				In die verste hoek van die skouterrein kom sy in die koelte van drie jakarandabome wat verstrengel inmekaar groei tot stilstand. Sy leun met haar voorkop in die krink van haar elmboog teen die een stam soos ’n kind wat tot honderd moet tel voor sy haar maatjies kan gaan soek. Haar frustrasie het haar verby trane gedryf. Sy staan net daar en haal diep asem om weer beheer oor haar emosies te kry. 

				Beheer oor haar emosies! Wie probeer sy bluf? Vandat sy in daardie kerslelie-oë gekyk het, het sy nog nie ’n enkele emosie in bedwang gehad nie. 

				Sy moes Simon se huweliksaanbod aanvaar het. Hulle kon hul verlowing op Isabelle-hulle se lentebal aangekondig het en dan het al hierdie dinge nie met haar gebeur nie. 

				Wat het haar besiel om Simon weg te wys? ’n Rustige lewe as ma vir Ruby op Acorn Manor sal enige meisie se droom wees. Maar nee, sy glo aan sprokies waar ’n man met óf sonder wit perd haar kom haal en haar vir altyd en ewig sal liefhê. Net vir haar. Mens sou sweer sy is ’n flaarsie van sestien! En wat gebeur? Sy val amper in die web wat ’n slinkse skarminkel vir haar gespan het. 

				Natuurlik lyk dit asof sy in weke nie geslaap het nie. Sy het sedert Woensdag nog nie ’n oog toegemaak nie. Sy het nie geweet mens het so ’n presiese geheue nie. Elke gesigsuitdrukking van die man, elke sensasie wat elke aanraking van Niel by haar ontlok het, teister haar snags, en bedags ook. Die gevoel van sy vingerpunte teen haar wang, die tekstuur van sy lippe. Dis asof hy ’n bose spreuk oor haar uitgespreek het. 

				As sy nie daardie oom se woorde gehoor het nie, sou sy waarskynlik elke uitnodiging na die laventeltent aanvaar het. ’n Demonstrasie in die maak van laventelwater, ’n lesing oor hoe parfuum in Frankryk vervaardig word, ’n praatjie oor die verskillende soorte tee wat van kruie gebrou kan word en watse effek elke soort tee en geur op die mens het. 

				Sy het gebrand om te gaan, maar sy het ook geweet sy sou net dieper en dieper in sy web vasgewoel word. Dat sy mettertyd die ou oom se woorde uit haar geheue sou gewis het. Want die vader weet, sy wou so graag glo Niel von Wildenstein het met die eerste oogopslag op haar verlief geraak soos sy op hom. Ja, dit moes sy die aflope twee omgeworstelde nagte in die oë staar. Sy het haar hart verloor op ’n man wat haar wou misbruik om sy hande op ’n lemoenplaas te lê. Hy het haar onkant betrap met sy uitspraak dat hy die eerste keer toe hy haar gesien het, geweet het hulle gaan trou. 

				Maar in haar onnoselheid het sy nie besef hy het nooit gesê hy het dadelik op haar verlief geraak nie. Nee, dit het sy aanvaar omdat sy die twee met mekaar vereenselwig. Liefde en huweliksklokkies. Hand aan hand. Vir haar, maar nie vir hom nie. En tog moes haar onderbewussyn haar gewaarsku het. Dis hoekom sy aanvanklik teen die prikkels geskop het. Nie kon aanvaar hy praat die waarheid nie. Iets diep binne-in haar het haar gewaarsku dit is te goed om waar te wees. En hoe dankbaar is sy nie daaroor nie. 

				Sy kap met haar vuis teen die growwe stam en staan weg van die boom. ’n Idioot was sy wel, maar gelukkig nie ’n volslae een nie. 

				“Een, twee, drie, blok myself.” Sy handpalm klap liggies teen die jakaranda se stam. 

				Maryn haal diep asem voor sy na Niel omdraai en hom vas in die oë kyk. “Ek speel nie meer saam nie.” 

				Hy vou sy arms en sy effense glimlag verdwyn. “Ek sien.” 

				“Los my asseblief uit, Niel. Ons het niks vir mekaar te sê nie.” 

				Sy wenkbroue wip op. “Dink jy nie dis bietjie onregverdig nie? Jy het jou sê gesê, maar ek het nie die geleentheid gehad om daarop te antwoord nie.” 

				“Ek stel nie belang in enigiets wat jy te sê het nie.” 

				“Wat het gebeur, Maryn? Wat het hierdie skielike vyandigheid tot gevolg gehad? Het Simon Gould jou kop vol Nazi-stories gepraat? Of is jy werklik kleinsielig genoeg om my kwalik te neem omdat julle stalletjie minder goed as ander jare gedoen het?” Sy blik pen haar vas terwyl ’n verdwaalde jakarandakelkie ondertoe fladder en sy lê kry op sy skouer. 

				Maryn vou ook haar arms. “Ek het Simon nie sedert die lentebal gesien nie. Ons het vroeg vertrek, voor die ander mense op was. Maar ons is darem nie so agtertangs hier dat ons nie weet wat in Duitsland aan die gang is nie. En wat die stalletjie betref ...” 

				“Hokaai!” Hy hou een hand op. “Kom ons kry nou net vir eens en vir altyd duidelikheid oor my nasionaliteit en politieke sentimente. Ek is gebore op ’n klein dorpie in die Alsace-Lorraine-streek. Reg op die grens tussen Alsace en Lorraine, om spesifiek te wees. Dis ’n streek waaroor die Franse en die Duitsers eeue lank al veg. Gedurende die Pruisiese Oorlog was dit deel van Duitsland, nou, ná die Groot Oorlog, weer deel van Frankryk. Dis ’n streek waaroor daar altyd geveg sal word. Dit kan oor ’n paar jaar weer ’n Duitse streek word vir al wat ek weet, maar die politieke bestel in beheer van die streek het weinig te make met wat mens in jou hart is. Dink só daaraan, toe die Engelse in beheer van die Transvaalse Republiek was, het dit nie van jou mense Engelse gemaak nie. Dieselfde gebeur in Alsace-Lorraine. Daar is pro-Duitse gemeenskappe, maar die pro-Franse gevoel oorheers. 

				“In die dorpie waar ek vandaan kom, beskou die inwoners hulself as Franse. Selfs my pa, wat ’n Duitse van het, het hom meer met die Franse deel vereenselwig as met die Duitse deel. En my ma was deur en deur Frans. Sy kon skaars Duits praat. Ek dink nie daar is een lotjie mense wat ’n groter pes in die Duitsers het as die Franse van Lorraine nie. Kry dit nou asseblief vir eens en vir altyd uit jou kop uit dat ek enigsins Nazi-sentimente het. ‘Heil Hitler’ is twee woorde wat nooit oor my lippe sal kom nie, of dit nou van ’n tentpaal is of andersins. En Deutschland Überall is ’n lied wat nooit deur my gefluit sal word nie – veral nie deur my watsenaam nie.” 

				Maryn kyk hom net stil aan. 

				“Ek weet dis ’n lang verduideliking en daarom doen ek net die moeite om wel te verduidelik wanneer ek voel dis belangrik genoeg. Maar verstaan jy nou?” Hy lyk ineens moeg. 

				Maryn verhard haar hart. “Ek is nie heeltemal ’n idioot nie, Niel. Ek verstaan wat jy vir my verduidelik het. Wat ek nie verstaan nie, is waarom jy die moeite doen, want weet jy, ek gee nie ’n snars om of jy ’n Nazi is en of jy onder ’n Franse klip uitgeseil het nie.” 

				“Dan moet jy so suur wees omdat julle stalletjie nie so goed gedoen het nie en jy dink dis te wyte aan die toeloop na La Lavende se tent.” Hy skud sy kop. “Ek het half gehoop dis nie wat dit is nie. Ek het jou nie as so ’n kleinsielige mens opgesom nie. Maar ek sê jou wat, kom stal Tamaryn-produkte op La Lavende uit wanneer ek die laventelfees in November daar hou. Al voorwaarde is, daar moet êrens in jou produkte ’n laventelkonneksie wees. Isabelle stal skilderye uit met ’n laventeltema en Arendt ook van sy werk. Tamaryn kan die uitstalruimte gratis kry en sodoende baat vind by al die oorsese en plaaslike handelaars wat ek besig is om uit te nooi om van die produkte te kom beproef. Dis hoofsaaklik ’n uitstalling vir handelaars met die oog op Kersaankope, maar op die laaste dag sal die uitstalling vir die publiek oopgegooi word en ons hou dan ook ’n laventelbal. Stel dit jou bietjie meer tevrede?” Sy oë is koud. 

				“Ek het nie jou ellendige laventelfees nodig nie!” roep Maryn ergerlik uit. “Ek ...” 

				“Jy dalk nie, Maryn Davel, maar wat van Tamaryn? Ek het nog nie kans gehad om julle produkte te beproef nie, maar julle verpakking en aanbieding, julle hele invalshoek is verouderd, plattelands en verbeeldingloos as mens dit aan wêreldstandaarde meet. Hoekom dink jy het julle verkope so afgeneem? Ek verneem daar skort niks met die produkte self nie, maar as die hele wêreld in ’n Depressie is, moet mens planne maak. Dan kan jy nie kyk na klante uit die verarmde middelklas nie. Rykes is geneig om altyd ryk te wees en dis daar waar jou teikenmark moet lê. Die res is net ’n bonus. 

				“Hou jou middelklas met een of twee produkte gelukkig, maar slaan jou slag met spesialiteitsprodukte wat op ’n wêreldmark kan meeding. En doen dit professioneel. Dis die geheim agter die sukses van La Lavende. Mense wat groot koop en bereid is om vir ’n bogemiddelde produk te betaal, wil alles van die produk en die prosesse daaragter weet. Hulle wil demonstrasies sien, hulle wil weet die produkverskaffers weet wat hulle doen. Met ’n oulikerige stalletjie op Rustenburg se skou sal jy nooit ver genoeg kom om werklik suksesvol te wees nie. En om net agter ’n tafel te staan en smous met ’n wit voorskootjie aan, is ook verreweg nie genoeg nie.” 

				“Ek het nie nodig om jou beledigings te staan en sluk nie!” roep Maryn siedend uit. 

				“Nee, dis nie beledigings nie. Dis uitstekende advies. Wys my jy het staal in jou. Aanvaar die uitdaging. Kom stal uit op die laventelfees met oorspronklike, vars idees. Ek gee jou ’n geleentheid wat dalk net een keer in ’n leeftyd kom. Of laat dit verbygaan, kruip weg agter jou kleingeestige jaloesie en bly ’n konfytkokertjie in ’n voorskoot vir die res van jou lewe.” 

				Maryn neem geen besluit nie, sy reageer net instinktief. Eers toe haar hand pynlik begin brand en sy die vlammende vingermerke op sy wang sien lê, besef sy sy het Niel met elke onsie krag in haar geklap. 

				Die volgende oomblik is daar twee staalklampe om haar polse. Niel ruk haar teen hom vas dat hulle bors aan bors met mekaar staan. Met een tree druk hy haar teen die jakaranda se boomstam vas en dan kom sy lippe plunderend op hare neer. Die soen duur net etlike sekondes, maar toe hy terugtree, haar gewrigte steeds in sy hande vasgeknel en hulle asems albei jaend, weet sy die verwoestende effek van daardie soen sal haar vir die res van haar lewe bybly. 

				“Ek vergewe jou net omdat ek weet hoe dit voel om van aangesig tot aangesig met ’n onaangename waarheid te kom. Maar ek vergewe net een keer. Moenie dink jy sal ooit weer so ligtelik met so iets wegkom nie, Maryn Davel,” pers hy die woorde deur geklemde kake. Hy staar haar oomblikke lank deurpriemend aan voor hy haar gewrigte laat gaan, omswaai en met lang, woedende hale wegstap. 

				“En jy moenie dink ek sal jou ooit toelaat om jou kloue in Bergendal te slaan nie, Niel von Wildenstein!” krys sy blind van woede en vernedering agter hom aan. “Bergendal is Davel-grond en Davel-grond sal dit bly, ten minste tot die kluite eendag op mý kis klap!” 

				Hy steek in sy spore vas, draai skuins en kyk haar met ’n onpeilbare blik aan. “Dan, Maryn Davel, sal jy jou sokkies vinnig en hoog moet optrek. Want soos jy nou aangaan, is Bergendal myne voor die laaste laventelblom van my lande af is. En ons wil nie hê die kluite moet so voortydig op jou kis klap nie, wil ons?” Hy hou haar blik nog ’n klein ewigheid lank en kies met ’n baie rustiger tempo koers terug na die skoubedrywighede. 

				Maryn leun terug teen die boomstam, probeer haar asem terugkry en sien dan met groeiende ongeloof hoe hy so in die loop sy kop agteroor gooi en hard en diep lag, asof hy pas die beste grap in sy lewe gehoor het.

				“Jy gaan saam met ons skoudans toe, Maryn, en basta. Ons los jou nie alleen hier nie. Christiaan is ook sonder amptelike maat, soos baie ander jongmense.” 

				Dis vir Maryn duidelik dat Tamara die einde van haar geduld bereik het, maar sy gee nie eens om nie. “Ek kan nie gaan nie. Ek het vergeet om ’n rok vir die geleentheid in te pak.” Dis net gedeeltelik waar. Sy het aanvanklik onthou sy moet een van haar rokke saambring, maar langs die pers rok het die ander vaal en outyds gelyk. Sy het gedink sy sal later besluit, en toe met dié dat hulle Saterdagoggend laat was om by die skou te kom, het sy werklik skoon vergeet. En met al die ander dinge aan die gang, het sy ook nie weer daaraan gedink om iets daaromtrent te doen nie. Vader en Christiaan was immers albei al weer terug Bergendal toe in die week. 

				“Dis nou toevallig.” Tamara glimlag grimmig. “Dan is dit maar goed ek het vir Isabelle gesê om sommer vir Jacomien te vra om twee te maak.” Sy stap na die klerekas toe en maak die krakende deur oop. 

				“Twee wat? Kan nie rokke wees nie, Jacomien het heelweek in daardie tent gewerk,” brom Maryn stuurs. 

				Tamara draai om met ’n rok aan ’n hanger in haar hande. “Wel, Jacomien het gesê sy sal nie dié week kans hê nie en het toe laas week albei gemaak. Hierdie een was bedoel om vir jou ’n verrassing te wees. Van my af om dankie te sê vir al jou harde werk by die skou.” Tamara hou die hanger in die lug en tel die punt van die wye rompgedeelte op. “Isabelle het die lap gekies en die patroon vir Jacomien geskets. Ek dink dit sal baie mooi by jou oë pas.” 

				Maryn druk haar vuis teen haar mond, so naby aan trane sy moet ’n paar keer sluk. “Moeder ...” 

				“Ag, toe, kind. Moenie dat ons nou albei aan die grens gaan nie. Ons is te moeg daarvoor.” Tamara se oë begin ook swem. 

				“Dis pragtig.” Maryn lig een na die ander van die lae voile in verskillende lengtes wat oormekaar vou en plooi in skakerings van ylgroen tot ysblou tot die teerste, ligste lila. Die hoë lyfie is liggroen met blou en pers pêrelkraletjies geborduur. 

				“Die dun skouerbandjies is klaarblyklik nou hoogmode, dis waarom Isabelle dit weer gekies het, maar kyk, die rug is anders as jou pers rok.” Tamara swaai die rok om en lig die sagte lagie voile wat om die lae rug gedrapeer is. “Nou toe, ek wil sien hoe jy hierin lyk. Brigitta het ’n bad vir ons berei. Gaan jy eerste en dan sal ek bad en jou pa laaste. Christiaan moet maar self sien en kom skoon onder die windpomp.” 

				Tamara grinnik. “Dis half snaaks dat ons op die plaas soveel beter geriewe het as hier op die dorp. Dis die invloed wat Orange Hall op my gehad het. Vandat ek die eerste keer daar in ’n gietysterbad binnenshuis gebad het met warm en koue krane vir die oop- en toedraai, het ek geweet my eie huis moet dit ook eendag hê. Dit sal die een luukse wees wat ek myself sal gun.” 

				Maryn slaan haar arms om haar ma en laat rus haar wang teen Tamara s’n. “Ons is baie bevoorreg op Bergendal. En dankie, Moeder, vir die pragtige rok. Nou voel ek éérs sleg dat ek heelweek so kortgebaker was.” Sy staan terug. “En ek is baie jammer oor daardie tirade vanoggend. Ek weet nie wat in my ingevaar het nie.” 

				“H’m.” Tamara druk die rok in haar hande. “Ek het my suspisies, maar gaan bad nou, voor ons almal in koue water moet skoonkom. Ons pluis jou vreemde buie later uit.” 

				Al het sy vroeër vandag hoegenaamd nie kans gesien om na die dans te gaan nie, voel Maryn tog effens opgewonde toe sy die laaste haarnaalde in haar kapsel druk. Die rok laat haar mooi en jonk voel, en sommer roekeloos ook. Daarom het sy dié keer nie ’n rol van haar hare gemaak nie, maar dit net in ’n krullerige massa bo-op haar kop vasgesteek, met karteltjies wat langs haar gesig en teen haar rug afhang. Haar ma was reg. Die liggroen van die bostuk komplementeer die kleur van haar oë perfek. 

				Maryn staan op van die spieëlkasstoeltjie en staan terug sodat haar volle beeld in die spieël sigbaar is. Sy skud die sagte lae voile reg, lig die punte weerskante soos vlerke op en buig verspot. 

				Sy lyk jonk en mooi en baie vroulik. En sy gaan vergeet van ’n Duitser wat eintlik ’n Fransman is, van kiste vol lemoenkonfyt wat nie verkoop het nie en van daardie beledigende uitdaging wat aan haar gestel is.

				Sy gaan haar ook nie daaraan steur wanneer die prys vir die mooiste stalletjie net voor die kroning van die skoukoningin aan La Lavende toegeken gaan word nie.

				Sy het vrede daarmee dat dit nie sy sal wees wat vanjaar as wenner van die stalletjieprys die naam van die skoukoningin sal uitlees en ook ’n stem in die kompetisie sal hê, soos die afgelope twee jaar nie. Sy gaan die aand geniet, al moet sy Christiaan afdreig om elke dans met haar te dans as sy nie ander dansmaats kry nie. 

				Ander jare was Simon altyd aan haar sy, maar hy sit in Kimberley, en dis beter so. Simon sou nie ’n goeie metgesel gewees het met al die dinge wat tussen hulle kom lê het nie, maar as iemand haar vra waarom sy sonder metgesel is, kan sy steeds in alle eerlikheid sê Simon kon nie kom nie. Almal weet hulle is gewoonlik saam. Dit sou darem net te vernederend gewees het as sy geen verskoning daarvoor gehad het dat sy alleen na die dans gaan nie. 

				Maar nou kan sy dit gaan geniet. Snaaks wat ’n mooi rok aan mens se gemoedstoestand kan doen. Sy knipoog vir haar beeld in die spieël. 

				Is dit dan so vergesog, wonder sy ineens, dat reuke ook ’n invloed op mens se gemoedstoestand kan hê? Sy loer na die reuklampie en twee botteltjies wat op die laaikassie staan. Ag, bog, besluit sy ergerlik. En al is dit so, het dit niks met die prys van eiers uit te waai nie. Buitendien, daardie olies sal in hul botteltjies staan en vrot voor sy dit oopmaak en beproef. 

				“Maryn?” hoor sy Christiaan se stem by die deur. “Moeder sê jy moet nou klaarmaak, ons moet ry.” Hy klink nie alte vriendelik nie. 

				“Nou daar.” Maryn druk vlugtig van die Joy-parfuum wat Isabelle nog Kersfees vir haar gegee het aan haar polse en agter haar ore, gryp haar handsakkie en sjaal wat reglê. 

				Sy glimlag vir Christiaan toe sy die deur oopmaak. “Hier’s ek.” 

				Christiaan se nors uitdrukking ontspan en hy glimlag. “Oelala! My suster gaan vanaand ’n hart of twee breek. Draai bietjie om?” 

				Maryn gehoorsaam en tol sommer ’n paar keer in die rondte dat die sagte lae voile om haar dwarrel. 

				“Ag, nou ja, as ek dan aangesê word om heelaand met my suster te dans is dit seker ’n troosprys dat sy so mooi is en so lekker ruik,” sug hy gemaak beswaard. 

				“Sal jy?” Maryn loer na hom toe hulle in die gang af stap. “Heelaand met my dans?” 

				Christiaan grinnik. “Ek glo nie dit sal nodig wees nie.” Hy kyk ineens met ’n ietwat beteuterde uitdrukking na haar. “Die vraag is of jy nog met my sal wil dans as jy hoor wat ek aangevang het.” 

				Maryn frons. “Wat het jy aangevang?” 

				“Ek het nie gedink jy sal my kwalik neem nie, maar Moeder sê jy gaan my afransel.” 

				“Wat ís dit, Christiaan?” 

				“Dis oom Magiel. Hy het jou gesoek om jou toestemming te vra en toe sê ek ek is seker jy sal nie omgee nie, hy kan maar jou naam opskryf. Dis tog net eintlik vir die pret.” Hy hou die lorrie se deur vir haar oop en help haar in. 

				Toe Maryn haar sit gekry het, kyk sy na hom. “Maar sê dan tog nou waarvan jy praat, Christiaan, en maak gou, daar trek Moeder-hulle al weg en jy weet Vader wil altyd hê ons moet saam in die saal aankom.” 

				“Jy’s genomineer vir die skoukoningin, sus, en ek het namens jou toestemming gegee dat jou naam op die lys kom.” Hy staan vinnig terug en druk die deur toe. 

				Maryn kyk oorbluf hoe Christiaan omloop en dan agter die stuur inklim sonder om weer na haar te kyk. 

				“Christiaan Davel, is jy nou heeltemal van jou verstand af! Wie sal my in die eerste plek nomineer? En in die tweede plek ... het jy nog nooit jou ore oopgemaak as ek praat nie? Hoeveel jaar al sê ek die hele kompetisie is ’n vernederende affêre? Ek gaan g’n soos stuks vee op ’n verhoog paradeer nie! Besef julle simpel mans dan nie hoe voel die meisies wat nié die kroon dra nie? Liewe hemel, Christiaan, as daar een deel is van die skou wat ek verafsku, is dit die skoukoninginkompetisie.” 

				“Jy oorreageer,” protesteer Christiaan. “Dis mos ’n kompliment om genomineer te word. En die meisies weet mos daar is net een wat kan wen, en hulle stem in tot die hele ding. Dis juis waarom hulle moet toestemming gee as hulle genomineer word. Dis net bietjie onskuldige pret om die manne kans te gee om te sien waar die meeste talent lê.” 

				“Maar ék het nié ingestem nie, en die laaste ding wat ek wil doen, is om ‘die manne’ die geleentheid te gee om te sien waar mý ‘talente’ lê! Dit kan hulle in Tamaryn se stalletjie sien. My borsmaat en omtrek van my middel en heupe het met talent op dees aarde niks te doen nie. Hoe kón jy, Christiaan! En wie was in elk geval so idioties om ’n oujongmeisie soos ek te gaan staan en nomineer?” 

				“Jy weet mos dis anonieme briefies wat in die bus gegooi word.” Christiaan sug. “As ek geweet het dit gaan so ’n herrie afgee ...” 

				Maryn probeer nog haar asem terugkry, maar ’n nare voorgevoel kom by haar op. “Christiaan, dis nie dalk jý wat my genomineer het nie?” 

				Christiaan hou op die skouterrein stil, trek die handrem goed op en draai met ’n diep sug na haar toe. 

				“Maryn, moet nou nie kwaad wees nie. Moeder het my en Vader een middag uitgevreet en gesê dis ons vete wat jou uit die huis gejaag het en dat ons minder as niks aandag aan jou gee nie. Dat almal maar net verwag jy moet doen wat jy doen en konyne uit hooftooisels moet ruk om Tamaryn aan die gang te hou. Sy het gesê ons waardeer jou nie en dis hoog tyd ons sien in dis eintlik ons wat nog al die jare jou kanse bederf om ’n goeie man te kry. Ag, sy’t ons nog ’n klomp ander goed ook voor die kop gegooi. En daar steek nogal waarheid in, moet ek erken. Ek is jammer, sus, dat ek jou ook maar net altyd as vanselfsprekend aanvaar het.” 

				“Christiaan ...” Maryn gooi haar hande in die lug en weet nie of sy wil lag of huil nie. 

				“Ek het gedink as ek jou nomineer, sal een van die oulike, jong boere jou raaksien. Dit was laf van my. Niemand sal jou in elk geval vanaand kan miskyk nie. Jy lyk regtig baie mooi.” 

				Maryn gee ’n magtelose sug. “Kan jy nie die nominasie terugtrek nie, Christiaan? Ek glo jy het nie kwaad bedoel nie, maar ek sien regtig nie kans hiervoor nie.” 

				Christiaan skud sy kop. “Oom Magiel sal my nooit vergewe nie. Hy het my hoeveel keer gevra of ek seker is jy sal instem, en my die dood voor die oë gesweer as ek sy reëlings vir die hoogtepunt van die skou omvergooi. En jy was mos al op die verhoog. Toe jy en Moeder eerste prys vir die stalletjie ontvang het. Twee keer al. En laas jaar het Moeder jou juis aangesê om te stem en die naam van die skoukoningin aan te kondig.” 

				“Liewe hemel, Christiaan, daar is ’n yslike verskil om net ’n prys te gaan haal, ’n naam op ’n stembriefie neer te skryf en die naam uit te lees. Die kandidate vir die skoukoningin stap hoeveel keer verby die beoordelaars. Mens word op en af bekyk en getakseer soos ’n jerseymelkkoei op ’n vendusie. Hoe de hel kan dit dieselfde wees as om net ’n prys te ontvang!” Sy laat sak haar kop agteroor en probeer van voor af om te kalmeer. 

				“Ag, sus, miskien tel jou ouderdom teen jou en dan val jy in die eerste ronde uit. Maar nou moet ons aanstaltes maak, kyk hoe staan Vader al en rondtrap.” Hy spring uit en draf om na haar deur toe, maar Maryn is al byna uit toe hy daar kom. 

				“Ek kan nie glo hoe jy kon gedink het jy bewys my ’n guns nie!” hervat sy haar tirade. “Weet jy hoe dit voel om deur ’n spul grillerige ooms aangestaar te word?” 

				“As jy praat van die beoordelaars ... hulle is darem nie almal grillerige ooms nie. Wel, ten minste een is nie. Ek dink baie van die meisies het vanjaar harder as ooit vantevore gebid om genomineer te word. Niel von Wildenstein is op die oomblik kroonwild, en hy is hoofbeoordelaar.” 

				“Maar my magtig, kêrel, wat draai julle so?” jaag Joshua hulle aan. “Kom, Maryn. Julle weet mos ek hou daarvan dat ons as ’n familie by die spulletjie aankom.” 

				Maryn val soos ’n outomaat langs haar pa in terwyl Christiaan na Tamara se kant toe beweeg. Die laaste brokkie van Christiaan se ontstellende nuus is net mooi die kersie op die koek. 

				“Jou moeder het my vertel van die belaglikheid wat Christiaan nou weer aangevang het.” 

				Maryn kyk verras op na haar pa. 

				Joshua kom tot stilstand toe Tamara in ’n groetery betrokke raak. “As dinge nie so sleg was tussen my en Christiaan nie, het ek hom deeglik die kop gewas, maar die vrede tussen my en Christiaan is broos. Die enigste verskoning wat ek vir hom kan bedink, is dat hy nog nooit ’n vrou liefgehad het nie. Dan sal hy weet hoe dit voel as ander mans kyk na wat vir jou die kosbaarste op aarde is. En dan sou hy besef het wat ’n onreg hy jou aangedoen het.” 

				“Vader, is daar geen manier waarop ek kan onttrek nie?” Maryn kyk pleitend op na haar pa. 

				“Dit sal al die reëlings en goed ontwrig, Maryn, en Magiel is onder baie druk as voorsitter van die skoukomitee. Veral hierdie jaar. Die skou was ’n reusemislukking vir die meeste van ons. Die veepryse was vrot en al die stalletjiehouers kla oor swak verkope. Dis net die laventelman wat goed gedoen het, en selfs hy het nie so goed gedoen soos hy ander jare sou kon nie.”

				Joshua sug en hulle begin weer aanstap toe Tamara voorlopig die bekendes groet. “As jy regtig glad nie kans sien nie, sal ek met Magiel gaan praat, maar as jy dink jy kan maar oë toeknyp ... dit sal soveel beter vir almal wees om nie ’n stok in die reeds lendelam wiel te steek nie. Die mense is neerslagtig genoeg. Ek wil nie verder onmin aanstig nie.” 

				Maryn sug diep. “Ai, Vader ...” 

				“Dis net ’n halfuurtjie se onaangenaam vir jou, Maryn. As jy jou onttrek, is dit ’n hele onaangenaamheid in die komitee tot wie weet wanneer toe. Ek weet van ’n paar manne wat my baie kwalik sal neem as ek inmeng, en nog meer, wat enige lat waarmee hulle Magiel sal kan slaan, baie deeglik sal gebruik.” 

				Maryn kyk verward om toe iemand haar aan die elmboog beetkry. “Kom, Maryntjie, julle mooistes sit hier eenkant, voor in die saal. Jy was mos skoonveld toe ons jou gesoek het om die reëlings te verduidelik.” Die sekretaresse van die skoukomitee glimlag, maar daar is ’n moeë trek om haar oë. 

				Maryn gee nog een hulpsoekende kyk na Joshua voor sy knik en haar laat weglei. 

				“Jacomien hou vir jou plek. Kyk, daar sit sy. Wanneer die laaste pryse uitgedeel is, gaan julle kleedkamer toe om vir oulaas mooi te maak en dan stap julle een-een oor die verhoog. En o ja, as Tamaryn pryse wen, sal jou moeder dit in ontvangs neem. Jy bly net hier sit,” verduidelik die sekretaresse haastig en du Maryn in Jacomien se rigting. 

				“O, hier is jy,” Jacomien se kuiltjie verdiep toe sy glimlag. “Lyk my ek het vir myself ’n klip aan die voet vasgemaak. Die rok lyk pragtig. Jý lyk pragtig.” 

				Maryn skuur verby haar en gaan sit op die leë sitplek. “Dis ’n lieflike rok. Dankie vir die moeite wat jy gedoen het,” glimlag Maryn, amper gelate noudat die koeël deur die kerk is. 

				“Dis nie moeite nie. Dis vir my lekker om mooi klere te maak vir iemand met so ’n mooi figuur soos joune. ’n Heerlike afwisseling van die dienlike rokke vir tantes wat lyk soos vaatjies. Buitendien, ek spaar om ’n kursus in modeontwerp te gaan loop en jou twee rokke was ’n lekker bonussie. Die werk vir Niel hier op die skou het my spaarvarkie gelukkig ook ’n goeie hupstoot gegee.” 

				’n Getik op die kateder laat Maryn opkyk na die verhoog. Magiel hou sy hand op om stilte. “Dames en here, stilte, asseblief? Dominee Pansegrouw open vir ons met Skriflesing en gebed.” 

				Maryn hoor verder nie ’n woord van wat om haar aangaan nie. Sy konsentreer op die oomblik wanneer hulle almal na die danssaal kan verkas. Wat voor dit gebeur, is net ’n nare nagmerrie, en dit sal, agterna beskou, vinnig verby wees. 

				En tog voel elke sekonde soos ’n ewigheid. 

				Sy sien haar moeder twee keer verhoog toe stap vir hul twee eerste pryse, sien Christiaan die beker vir toutrek ontvang as kaptein van hul span en haar pa vir die sweepklapkompetisie, maar niks registreer werklik nie. Totdat die prys vir die mooiste stalletjie aangekondig word. Daar is luide applous, maar geen uitroepe van verrassing nie toe Niel von ellendige Wildenstein se naam uitgelees word. 

				Sy skouers roer breed en vierkantig onder sy baadjie toe hy met die trappie opstap om die wisseltrofee wat Tamara vanoggend nog terugbesorg het, in ontvangs te neem. 

				“Niel sal ná die skoukoninginkompetisie as wenner van die prys vir die stalletjie ook die naam van die mooiste onder ons mooiste nooientjies uitlees,” kondig Magiel aan en klop Niel op die skouer. “En ek dink ons kan dié keer verwag dat die twee wenners van hierdie twee hoogtepuntkompetisies, anders as die vorige twee jaar toe Tamaryn gewen het, vanaand die dansbaan sal kan open.” 

				Niel maak ’n ligte buiging terwyl die gehoor lag. “Dit sal ’n voorreg wees,” glimlag hy en stap dan weer terug onder die handeklap van die gehoor. 

				“Ek wil ook noem,” vervolg Magiel, “dat La Lavende vanjaar die skoukoninginkompetisie borg en elkeen van die mooie nooientjies sal met ’n geskenkpakkie van hulle laventelprodukte wegstap. Die drie nooientjies wat tot die laaste ronde deurdring, sal elkeen ’n tabberd kan laat maak by Jacomien Ferreira, waarvoor La Lavende sal betaal, en die wenner sal vanjaar ’n groot verrassing kry, maar dit bly geheim totdat ons skoukoningin aangekondig word.” 

				Daar is ’n opgewonde gefluister onder die meisies totdat Magiel weer met sy hand in die lug om stilte vra. “Die beoordelaars kan nou hul plekke hier voor die eerste ry stoele by die tafels kom inneem en intussen sal die nooientjies hulle vir oulaas gaan mooi maak.” 

				“Dink jy nie dis wonderlik van Niel om soveel vir die skou te doen nie?” sêvra Jacomien toe hulle almal in ’n ry na die deur stap wat na agter die verhoog lei. 

				Maryn knik net. Wonderlik se voet. Dis suiwer bemarkingstrategie. En ’n goeie een ook. Sy en haar moeder moes lankal daaraan gedink het. Miskien nie op so ’n groot skaal soos rokke en dinge nie, maar geskenkies vir die deelnemers sou ’n baie oulike advertensie vir Tamaryn-produkte gewees het. 

				In een opsig was Niel reg – Tamaryn sal haar sokkies moet optrek en heelwat innoverender moet dink. Maar sy sal hom wys. Sy sal hom waaragtig wys. Met volgende jaar se skou sal hy nie weet wat hom getref het nie. Dis te sê as Tamaryn dan nog bestaan.

				Maryn tik ’n klein bietjie lipstiffie aan haar lippe, haar gedagtes by Niel se voorspelling oor Tamaryn. Dis waar, hul verkope gaan vinnig agteruit en plekke om die produkte bekend te stel is so skaars soos hoendertande. Daar is geen skou of uitstalgeleentheid in die omgewing voor volgende jaar nie. 

				Tensy sy die uitdaging vir die laventelfees in November aanvaar. Twee maande om voor te berei, nuwe idees uit te dink, die verpakking te verbeter, strategieë vir bemarking in werking te stel. Agter haar voorskoot uit te kom. Wat het sy om te verloor? 

				“Kom, Maryn, ons loop in alfabetiese volgorde. Jy is agter die Calitz-meisie,” beduie Jacomien opgewonde. 

				Maryn stap ingedagte agterna verhoog toe. Sy sien hoe Annie Calitz, soos die twee meisies voor haar, haar La Lavende-geskenksakkie kry voor sy die verhoog betree. Die geskenksakkie is wit en groot genoeg dat die donkerpers letters wat skuins daaroor gedruk is, duidelik leesbaar sal wees van die gehoor af. Slim, dink Maryn toe sy nader staan om haar sak ook te ontvang. 

				“Toe Maryn, stap, jong, Annie is al amper anderkant af,” por die sekretaresse haar in die rug. 

				Maryn besef vir die eerste keer behoorlik waar sy is toe sy die mense in die gehoor hoor ritsel. Voor die verhoog agter ’n lang tafel sit drie mans en twee vroue – Niel op die middelste sitplek. 

				“Maryn Davel,” kondig Magiel aan. “Maryn is van Bergendal en julle ken haar almal as die maker van die lekkerste lemoenkonfyt in die kontrei.” 

				Maryn moet alles inspan om met ’n mate van waardigheid oor die verhoog te stap pleks daarvan om soos ’n vlakhaas die pad te kies. Sy glimlag strammerig toe Magiel hande klap terwyl sy verby hom stap. 

				“Ek is seker julle kan sien hoekom die Davel-vroue in hierdie omgewing die mooi Davels genoem word,” vervolg hy tot haar verdere verleentheid. 

				’n Paar wolwefluite klink skril uit die gehoor op. 

				“Dis onregverdig! Sy’s my suster!” hoor Maryn skielik Christiaan se stem. ’n Gelag bars los en Maryn kan nie help om saam te lag nie. Sy kyk verleë weg en vas in Niel se oë. Daar is nie ’n sweem van ’n glimlag om sy mooi mond nie. 

				Sy versluier haar oë vinnig en slaak ’n sug van verligting toe sy agter die gordyn in stap. 

				Haar verligting is van korte duur toe haar naam uitgelees word as een van die tien finaliste, en die nagmerrie bereik ’n hoogtepunt toe, ná die marteling van ’n tweede en ook ’n derde keer oor die verhoog stap, haar naam boonop as een van die laaste drie finaliste uitgelees word. 

				“Kan jy glo!” gee Jacomien ’n gilletjie toe ook haar naam weer uitgelees word. “Ek wonder wat is die prys? Jy sal vir ons sê as oom Magiel dit nie self afkondig nie, nè, Maryn?” 

				Maryn kyk verward na Jacomien en die derde finalis wat pas afgekondig is terwyl die ander meisies teleurgesteld wegstap. 

				“Ag, toe nou, Maryn, dis van die begin af duidelik dat jy die gunsteling onder die gehoor is,” lag Jacomien. “En g’n wonder nie. Jy is verreweg die mooiste. Ons almal weet dit van die begin af al. Toe, stap voor. Dis weer alfabeties.” 

				Maryn stap in ’n dwaal na die middel van die verhoog waar Magiel hulle inwag. Haar bene voel bewerig. Die applous van die gehoor is oorverdowend en Maryn wens die verhoog wil ’n sinkgat kry net daar waar sy staan. 

				“Ek wil nou vir Niel von Wildenstein vra om die drie finaliste se pryse, geborg deur La Lavende, aan hulle te oorhandig. Hierdie drie mooiste nooientjies sal dan van die verhoog afstap totdat die beoordelaars hul finale keuse gemaak het, en die nooientjie wat dan weer opstap, sal die skoukoningin wees, tot ons volgende jaar weer hier byeen is. Sy wen ook, met die komplimente van La Lavende, ’n reis na enige plek in Europa.” 

				Die toeskouers snak na hul asem en Jacomien maak groot oë vir Maryn. 

				Niel kom opgestap en mik na die meisie langs Jacomien. Hy oorhandig ’n koevert aan haar en soen haar liggies op die wang. “Baie geluk,” sê hy net hard genoeg vir hulle op die verhoog om te hoor, “ek hoop jy sal die tabberd wat Jacomien vir jou gaan maak met groot vreugde dra,” glimlag hy. 

				Die meisie bloos. “Baie dankie. Dis wonderlik.” 

				Neil gaan staan voor Jacomien. “Ek het eintlik verwag dit gaan waarskynlik so gebeur dat jy die trotse wenner van jou eie rok gaan wees en daarom het ek voorsiening gemaak ingeval jy een van die finaliste is. Baie geluk, Jacomien. Ek het die prys vervang deur die kontantwaarde. Dis vir jou spaarvarkie.” Hy glimlag vir haar ook en soen haar wang. 

				“Dankie, Niel. Dis wonderlik van jou.” Jacomien se oë blink. 

				Terwyl Niel na Maryn toe stap, is daar weer ’n gefluit en gejil in die gehoor. 

				Niel se glimlag het egter verstrak toe hy voor Maryn staan. “Geluk. Dis ’n bietjie onregverdig dat jy wat maklik nog ’n dosyn rokke by Jacomien kan laat maak, die prys wen, maar dit kan niemand verhelp nie.” Hy gee vir haar die koevert, mik vir haar wang sodat dit seker lyk asof sy lippe aan haar raak, maar in werklikheid voel sy net die effense beweging van lug. 

				“Dankie, nooientjies, en geluk,” praat Magiel weer. “Kom ons gee applous vir die drietjies terwyl hulle afstap. Die beoordelaars sal nou hul finale besluit neem. Soos in die verlede, het elke beoordelaar, asook die wenner van die wisseltrofee,” hoor Maryn terwyl hulle wegstap, “een stem, behalwe die hoofbeoordelaar, wat ’n tweede en finale stem het as die stemming gelykop verloop.” 

				Daar’s ’n duidelik hoorbare gefluister in die saal. 

				“Die beoordelaars skryf die naam van die nooientjie wat hulle voel moet wen op ’n papiertjie, gooi dit in ’n hoed en dan tel ek die stemme. Gun ons so ’n minuut of wat. A, daar sien ek die eerste papiertjie in die hoed. Die derde, die vierde. So ja, daar is almal. Niel, bring maar die hoed sodra jy jou twee stempapiertjies ingegooi het. Ek wil dit net duidelik maak, mense, dat ons natuurlik nie geweet het Niel gaan die wisseltrofee ook wen toe ons hom met die aanvang van die skoureëlings genader het om as hoofbeoordelaar op te tree nie. Dis bloot toevallig dat hy nou moontlik drie stemme het.” 

				Van agter die gordyn kan Maryn sien hoe Magiel die papiertjies oopvou. Hy sit die eerste een links op die kateder neer en die tweede regs. Die derde regs, en die vierde ook. Die vyfde gaan weer links en die sesde ook. 

				“Dis nou spannend, dames en here. Die stemming is gelykop tussen twee van die kandidate.” 

				Die saal ruis van fluisterstemme. 

				Magiel draai na Niel toe en skud sy kop meewarig. “Niel, ek beny jou nie jou taak nie, maar as hoofbeoordelaar sal jy die finale keuse moet maak, en dan kan jy sommer die nooientjie kroon en haar wonderlike prys oorhandig.” 

				Niel knik. “Dis inderdaad ’n baie moeilike taak.” 

				Die gehoor is tjoepstil. 

				“Maar ongelukkig kan net een van hierdie drie mooie meisies wen. En die wenner is ... Jacomien Ferreira.” 

				’n Oomblik is daar stilte in die saal, dan ’n gefluister en ’n paar uitroepe voor Niel begin hande klap en die toeskouers een vir een inval. 

				Jacomien kyk verward na Maryn. “Maar ...” Sy skud haar kop en druk dan haar gesig in haar hande toe dit by haar insink. 

				“Geluk, Jacomien. Baie geluk.” Maryn glimlag. “Toe, jong, die mense wag vir jou.” Sy kyk hoe Jacomien verhoog toe stap en dan voor Niel tot stilstand kom. 

				“Ek kan dit nie glo nie,” sê die derde finalis. 

				“Ek kan. Jacomien is ’n baie waardige wenner.” En dan het Maryn nie meer beheer oor haar voete nie. 

				Eers toe sy buite staan en die koel aandlug diep inasem, voel sy weer asof daar nog suurstof in die lug is. Is Jacomien werklik vir Niel die mooiste, of het hy vir haar, Maryn, probeer straf? Sy voel ’n histeriese laggie opborrel. As hy maar weet hoe dankbaar sy is dis nie sy wat daar staan nie. 

				En tog, tog maak dit seer dat hy Jacomien bo haar verkies het. Want dis waarop dit neerkom. En op ’n meer openbare en blatante manier kon hy dit nie gedoen het nie. Dit neem ’n baie eenvoudige sommetjie om te weet, as hy drie stemme gehad het en hy telkens dieselfde keuse gemaak het, net een van die ander beoordelaars vir Jacomien gestem het. Sy wou nie wen nie, sy wou nie eens vir die verdekselse ding ingeskryf gewees het nie, maar dat Niel so wraakgierig kan optree, is vir haar ’n skok. Tensy Niel natuurlik net eerlik was en dink Jacomien is soveel mooier as die konfytkokertjie. 

				En as hy Maryn Davel aangekondig het pleks van Jacomien Ferreira? Sou sy nie dan steeds gedink het hy is agter Bergendal aan nie? 

				O, die ellendige Christiaan! As hy net nie kom staan en foeter het nie! 

				“Ek kan my nie indink wat in die man se kop aangegaan het nie. Kyk, Jacomientjie is ’n fraaie en liewe ou dingetjie, maar haar mooi is nie die regte soort mooi soos die Davel-meisiekind is nie.” 

				Maryn koes weg in ’n donker kol in toe die eerste mense wat die saal verlaat, verby haar stap. 

				“Miskien broei daar iets tussen die laventelman en Jacomien. Sy het dan glads in sy tent gehelp, en die finalispryse was ook rokke wat sy moet maak. Ja-nee, ek dink hy het dalk ’n ogie op haar, maar mens moet tog neutraal bly as jy beoordelaar is. Ek voel ...” Die stemme word verswelg deur die lawaai van die groot toeloop uit die saal uit. “. . . ’n skande, dink ek. Maryn is baie mooier ...” “. . . niks teen hulle nie, maar kry half lekker as die Davels vir ’n verandering op hul neuse kyk ...” “. . . eerder my stewels onder die rooikop se kooi staanmaak ...” 

				Maryn druk haar hande oor haar ore terwyl haar oë oor die mense wat verbystroom, flits. En dan sien sy haar pa wat bo die res van die mense uittroon. Sy wag totdat hy by haar is voor sy vinnig by hom aansluit. 

				“O, hier is jy.” Joshua trek haar onder sy blad in. “Die man het óf nie oë in sy kop nie óf hy’t ’n ander agenda, maar ek moet sê, Maryn, ek is baie bly die affêre is verby. Dankie dat jy al weer die minste was, my kind.” 

				“Ek is ook dankbaar dis verby, Vader. En baie verlig ek hoef na dese niks verder met die skou te doen te hê nie.” Maryn voel hoe sy vir die eerste keer sedert Christiaan haar van sy inmengery vertel het, ontspan. 

				“Ja-nee, vir Christiaan sal ek nog te gelegener tyd voor stok kry, maar ek moet sê, jy het baie mooi gelyk, my kind. Vader was trots op jou.” 

				“Dankie, Vader. Waar is Moeder en Christiaan?” Maryn loer oor haar skouer. 

				“Jou moeder het iewers by mense vasgehaak. Sy het my gestuur om jou te kom soek. Sy kry ons weer by die danssaal. En Christiaan en ’n paar van sy belhamelvriende het heel eerste skoongemaak danssaal toe. Kastig om die mooiste meisies eerste vir ’n dans te vra, maar waarskynlik om ’n vinnige dop te steek voor ek daar aankom.” Joshua se groot lyf skud effens. “Hy moet dink ek is onder ’n kalkoen uitgebroei. Was mos ook jonk – al was dit lank gelede. Ook ’n befoeterde vader gehad, nes hy.” 

				Maryn kan nie help om te lag nie. “Christiaan is darem verantwoordelik. Was Vader ook?” 

				Joshua knik. “Meestal, my kind, meestal. Nes Christiaan.”

				In die danssaal kan sy nie meer agter haar pa wegkruip of in donker hoekies wegkoes nie en moet sy mense se opinies, gelukwensing en opmerkings oor die kompetisie gelate aanhoor, ’n glimlaggie om haar mond geplak totdat dit voel asof sy dit nooit weer van haar lippe gaan afkry nie. 

				Maryn is doodverlig toe die orkes die mense met ’n paar simbaalslae tot stilstand bring en laat stilraak. 

				“Dames en here, applous vir ons skoukoningin en, verstout ek my om te sê, die amperse skoukoning van Rustenburg se 1933-skou.” Die tromme rammel en dan is daar nog ’n simbaalslag toe ’n stralende Jacomien aan Niel se arm by die sydeur ingestap kom. Hy lei haar na die middel van die vloer en dan trek die orkes los met die Kalfiewals. Jacomien se kop kom nie eens tot by Niel se skouer nie toe hy haar in sy arms trek en oor die vloer stuur. 

				’n Bitter smaak in haar mond laat Maryn sluk aan die vrugtepons wat haar pa vir haar gebring het. Magiel en Hannie gly ook oor die baan en dan vul die dansruimte gelukkig vinnig sodat sy net nou en dan Niel se lang gestalte tussen die ander kan eien. 

				“Kom, sus, Moeder vergewe my nooit as ek nie die eerste dans met jou dans nie.” 

				Maryn kyk op na Christiaan. “Ek is lus en gee jou eerder ’n oorveeg as om met jou te dans, maar nou ja.” Sy vat Christiaan se hand en laat haar ander hand op sy skouer rus. 

				“Ag, dit was toe mos nou nie so erg nie.” Hy stuur haar tussen die dansendes in. 

				“Hoe sal jý weet? Vir my was dit seker die vernederendste oomblikke van my lewe.” Haar beskuldigende woorde het minder fut as wat sy bedoel het. 

				“Ag, sus, ek weet nie hoekom Niel Jacomien gekies het nie, maar jy was verreweg die gehoor se gunsteling. En hoe dan anders? Jy is sowaar die mooiste ongetroude meisiekind hier in die Magaliesberge.” Hy kyk met deernis af na haar. 

				“Laat staan maar gerus die vleitaal. En ek het vrede met die laventelhaan se redes. Ek is net innig dankbaar hy het Jacomien gekies. Dit sou vir my in elk geval heelwat minder van ’n nagmerrie gewees het as ek in die eerste ronde al uitgeval het. Die vernedering lê nie daarin dat ek nie gewen het nie, maar dat ek hoegenaamd op daardie verhoog was. Kan jy dit nie begryp nie?” 

				“Nee, en daar was definitief geen kans dat jy in die eerste rondes sou uitval nie. Ek weet nie hoekom jy nog altyd agter jou voorskoot en vlegselbolla weggekruip het nie. Dis asof jy nou vir die eerste keer tot jou reg kom.” 

				“Los jy my voorskoot en bolla uit. Dis wie ek is. ’n Konfytkoker met ’n bolla en ’n voorskoot. Daar is niks daarmee verkeerd nie!” Moet Christiaan nou juis na haar voorskoot verwys? Ná Niel se snydende woorde is dit amper soos ’n vloekwoord. 

				“Stadig, sus. Jy besef dit dalk nie, maar ek was eintlik besig om jou te komplimenteer,” probeer Christiaan paai. 

				Maryn rol haar oë, maar besluit om dit daar te laat. Hoe kan Christiaan verstaan as sy self nie verstaan waarom sy so – wat het haar ma dit genoem? – stekelrig is nie. 

				“Dankie, Christiaan,” sê Maryn ná die tweede dans en staan terug. Sy glimlag effens. “Jy het jou broederlike plig gedoen. Ek weet jy brand om met meisies te dans wat nie jou suster is nie.” 

				“Is jy seker?” Christiaan loer verlangend oor sy skouer na ’n donkerkoppie wat van die dansbaan af gelei word. “Moeder het my die dood voor die oë gesweer ...” 

				“Moeder bedoel goed, maar daar is geen rede hoekom ek jou pret moet bederf nie. Toe, gaan vra nou die meisiekind voor iemand haar wegraap. Ek sal self regkom.” Maryn swaai om en mik na die tafel waar haar ma-hulle sit en gesels. Sy word egter in haar spore gestuit toe iemand haar aan die elmboog beetkry. 

				“Jammer, ek ...” begin sy aan verskonings dink, maar haar woorde stol toe sy in Niel se gesig opkyk. Sy probeer haar arm uit sy greep bevry, maar hy verstewig net sy houvas. 

				“Moet nou nie ’n kabaal opskop nie, Maryn. Kom ons dans en wys die mense jy is nie vir my kwaad omdat ek Jacomien gekies het nie.” 

				“Ek hoef die mense niks te wys nie.” 

				“Dan ís jy kwaad vir my omdat ek haar gekies het?” Hy trek haar in sy arms en stuur haar oor die vloer. 

				Maryn kners op haar tande toe sy sien hoe een of twee mense omkyk na hulle en aan die fluister gaan. As sy nou losruk, is sy en Niel vir die volgende maand die besprekingspunt op elke denkbare byeenkoms. 

				“Dis jou goeie reg om te kies wie jy wil,” kry sy die woorde tussen saamgeperste lippe uit. 

				Hulle dans ’n paar passies in stilte saam voor Niel weer praat. “Mag ek vra wat jou besiel het om vir so ’n verspotte kompetisie in te skryf? Ek het nie gedink jy het bevestiging van jou skoonheid nodig nie. Of sou bereid wees om te paradeer voor ’n gehoor waarvan ’n spul hitsige jong mans, en ’n hele paar wellustige oues ook, deel uitmaak nie?” 

				“Jy mag seker vra, maar ek hoef nie te antwoord nie en jy kan dink wat jy wil.” 

				Sy hand knel om hare. “Het jy enige benul hoe ek gevoel het toe ek jou naam op daardie lys sien staan het, Maryn?” 

				Maryn kyk werktuiglik op toe sy die onderdrukte frustrasie in sy stem hoor. “Jy het seker gedink ag, sies tog, dink sy regtig sy kan met een mooi rokkie van haar voorskoot-en-bolla-beeld ontslae raak? Dink sy regtig sy kan die mense flous sodat hulle nie besef sy is ’n hele paar jaar ouer as die res nie?” Sy daag hom met haar blik uit. 

				Hy buig sy kop nader aan hare en sy oë flits. “Nee, dis nie wat ek gedink het nie. Ek het nie jammerte gevoel nie. Ek het woede gevoel. Ek het gewonder waarom jy, wat alles het, dit nodig ag om meisiekinders wat soveel minder het, die loef te probeer afsteek. Ek het gewonder of jy ’n behoefte het aan aandag van mans wat hulle net op die uiterlike van ’n vrou verlaat. En ek was buite myself van woede dat jy bereid was om toe te laat dat hulle jou soos ’n potensiële teelvers op en af bekyk.” 

				Maryn knak haar kop agteroor. “En op die aarde waarom sou dit vir jou saak maak?” 

				Sy oë glim diep en donker. “Omdat, Maryn Davel, ek nie daarvan hou dat ander mans só kyk na die vrou met wie ek binnekort gaan trou nie.” 

				Maryn kyk hom verdwaas aan. “Moenie vir my sê jy hou steeds met daardie belaglike storie vol nie?” 

				Sy hand teen haar rug druk haar stywer teen hom vas, sodat sy haar net nog verder moet agteroor knak. “Ek is nie ’n man wat so maklik van plan verander nie. Al is ek dalk vir jou kwaad, en al het ek dalk vanmiddag teleurgestel gevoel toe ek gedink het jy was kleinsielig. Ek het al voorheen vir jou gesê: jy, Maryn, is myne. Ek wag net vir jou om dit te besef sodat ons kan trou en klaarkry.” Sy is skaars bewus daarvan dat hy met haar by die deure uitgedans het. 

				“En ek, Niel von Wildenstein, het vir jou gesê Bergendal is Davel-grond en jy sal nie jou kloue daar inslaan nie.” Die vars naglug bring nie juis verligting mee vir die benoude gevoel op haar bors nie, maar sy is verlig dat hulle buite in die skadu’s nie meer ten aanskoue van almal is nie. Sy probeer van hom wegstaan, maar hy hou haar steeds in ’n dansposisie styf teen hom vas, haar rug ’n boog oor sy arm. 

				“Dit het jy vanmiddag vir my gesê en dit het my laat besef jy was nie kleinsielig oor Tamaryn se verkope nie, maar een of ander mal idee in jou kop het ek is eerder agter Bergendal aan as agter jou. Waarom en op grond waarvan, sal g’n mens weet nie. Ek het ...” 

				Maryn maak hom met ’n tongklik stil. “Jy moet dink ek is ’n uilskuiken as jy dink ek besef nie wat jou speletjie is nie. En jy kan dit ontken of die saak plooi soos jy wil. Aanvaar nou maar, ek het deur jou gesien.” 

				“En wat het jy nogal gesien?” Hy buig nog nader aan haar sodat hul gesigte amper aan mekaar raak. 

				“Jy is nie agter mý aan nie, jy soek lemoenblomolie.” 

				“En?” Hy lig sy wenkbroue. 

				“En vir lemoenblomolie het jy Bergendal nodig.” Maryn raak kortasem. 

				Sy wenkbroue klim hoër. “En?” 

				“En my pa sal Bergendal nooit verkoop nie, daarom wil jy jou daar introu.” 

				“En dis waarom ek daardie dag op die vendusie in jou oë gekyk en geweet het ons gaan voor die kansel staan en daardie koperledekant deel? Want ek het gehoor jy is Maryn Davel van Bergendal.” 

				Maryn se wange vlam. “Ja,” antwoord sy, al weet sy dit was nie ’n vraag nie. 

				Hy verslap sy greep effens. “Ek sien.” 

				Maryn druk met haar linkerhand teen sy skouer, maar hy is onbeweeglik. 

				“En hoe verklaar jy dít?” Sy mond streel oor hare en elke haartjie op haar lyf kry lewe. Hy proe aan haar onderlip, verkry toegang toe sy haar asem intrek en verdiep die soen. Maryn voel haar knieë meegee onder die aanslag van sensasies wat deur haar stroom. 

				“Hoe verklaar jy,” prewel hy teen haar lippe, “dat ons lywe, wat niks weet van lemoenblomolie en fratsplase nie, wel weet ons hoort bymekaar?”

				“Dis maklik,” fluister sy hees. “Jy’s ’n aartsverleier en ek ’n Valencia.” 

				Hy lig sy kop ’n fraksie en grinnik. “’n Valencia?” 

				“Word laat in die seisoen ryp.” Haar stem raak nog heser en sy is nie meer seker wat sy eintlik bedoel nie. 

				Sy grinnik word strak. “En sal jy sommer enigeen toelaat om jou te pluk? Is dit wat jy op daardie verhoog gaan soek het? Iemand om die ryp Valencia te pluk?” 

				Maryn se gedagtes is in so ’n warboel sy kan hom net aanstaar. 

				“Dan sal ek maar net moet sorg ek is die een wat jou pluk, Valenciatjie, voordat iemand jou onder die voet sagmaak, leegsuig en jou eenkant toe gooi omdat hulle nie weet hoe om te preserveer wat gepreserveer moet word nie. Of hoe?” 

				“Om dit te kan doen, moet die Valencia in twee gesny word, gekook en dan in stroop versuip word voor dit agter glas ingehok en later in elk geval verorber word.” Sy druk Niel so hard sy kan van haar weg en bewerkstellig ’n bietjie ruimte. “Nee, Niel, hierdie Valencia val eerder van die boom af en lê daar en verkrimp en word later in die aarde teruggewerk vir kompos.” 

				“Dit, Maryn, is ondenkbaar. En die hele metafoor is in elk geval verkeerd. Want jy is nog nie ’n ryp Valencia nie. Jy is nog skaars ’n bloeisel, en net ’n baie spesiale man sal van jou lemoenblomolie kan maak. Die een geur wat alle ander geure kan steun en verryk en verdiep. Dit begryp ek nou.” Hy skulp haar gesig onverwags in sy hande toe, laat rus sy lippe oneindig teer op hare. “Gaan dans, Maryn, met wie jy ook al wil. Geniet jou vryheid, want as jy eers agterkom jy is myne, sal jy nooit weer met iemand anders wíl dans nie.” Daarmee draai hy om en stap die saal binne. 

				Jy begryp verkeerd, dink Maryn met haar vingertoppe verdwaas teen haar lippe. Ek ís ’n ryp Valencia en ek is waaragtig net reg om in jou skoot te val – as ek myself sou toelaat om iets so onnosels te doen. En daarom gaan ek inderdaad nou binnetoe om te gaan dans met wie ek ook al kan vind om te dans. Sodat ek jou so gou moontlik kan vergeet. En vergeet jy het nie ontken jy is agter Bergendal aan nie.

				Dis lekker om weer op Bergendal terug te wees, dink Maryn toe hulle voor middagete op die stoep sit en koffie drink. En dis maar goed dis Sondag. Hulle is almal behoorlik flou ná die skouweek. Gelukkig was die dans op ’n Saterdag en is almal middernag huis toe. Behalwe natuurlik Christiaan, wat vir haar maar redelik leepoog lyk waar hy met sy voet op die stoepmuurtjie staan en uitkyk oor die voortuin. 

				“Ek het vlugtig by die kliphuis gaan kyk terwyl julle afgepak het, Maryn,” onderbreek haar pa haar gedagtes toe hy sy koppie op die skinkbord terugsit. “Die loodgieter is klaar in jou badkamer en kombuis. Ons sal môre kan uitverf. En die man van die poskantoor het my belowe om môre jou foonlynuitbreiding te finaliseer.” 

				“Dis gaaf, Vader, baie dankie,” glimlag Maryn. “Ek wou juis vanmiddag ná ete bietjie oorstap om te gaan kyk. Môre gaan ek te besig wees om die fabriek weer reg en aan die gang te kry.” 

				Christiaan draai na hulle toe en stap hande in die sakke nader. “Eintlik moes ék daaraan gedink het om in daardie kliphuis te gaan bly,” sê hy brommerig. 

				Maryn glimlag vermakerig. “Maar nou het jy nie.” 

				“Nee, ek het nie,” bly hy stuurs. 

				“Laat staan jou befoeterdheid, Christiaan,” maan haar pa waarskuwend. “Dit was Maryn se plan. Eerste by die meul kry eerste gemaal.” 

				“Almiskie, maar gewoonlik as daar uit die huis getrek word, is dit die jong mans – nie meisiekinders nie. Buitendien, daar is twee slaapkamers.” 

				“Nee, jy is heeltemal te slordig. En wat sou dit help as jy hier uittrek, Christiaan? Jy sal meeste van die tyd in elk geval hier rond wees aan die aas agter iets te ete aan, want ék gaan jou nie kan versadig hou nie,” terg Maryn in die hoop om Christiaan se bui te lig. Sy kan sien hy en Joshua was weer aanmekaar. Seker op pad terug, want sy en haar ma het met die Tamaryn-lorrie teruggekom terwyl hulle met die veelorrie teruggery het. 

				Haar poging misluk klaaglik. Christiaan gee haar net ’n befoeterde kyk en stap dan die huis in. 

				“Wat byt nou weer, Joshua?” som Tamara ook die situasie reg op. 

				“Nee, Christiaan gooi dit my voor die kop dat ons ons morsdood werk om ’n goeie beeskudde op te bou en dan kry ons nie die vleisbeeste verkoop nie. Asof dit my skuld is. Hy begryp nog nie daar is goeie en swak jare nie. Dat dit is hoe boerdery maar werk nie. Dink natuurlik daar is nie slegte jare as jy met wingerd boer nie.” Joshua sug en staan moeisaam op. “En ek dink die mannetjie kort ’n vrou. Hy is aan die wild raak. Ek het hom gisteraand heeltemal te dikwels by die mampoertafel gesien.” 

				“Ag, Joshua, hy is jonk en gefrustreerd. Dis nie doodsake nie.” Tamara pak die gebruikte koppies inmekaar. 

				“Sê jy wat jou broer Benjamin destyds met ’n sweep uit die hotel se kroeg gaan sleep het,” brom Joshua. Hy gee ’n teësinnige laggie. “En vir hom gesê het hy is besig om die duiwel aan sy siel vatplek te gee en sy spul lieplappervriende vatplek aan sy beursie.” 

				“Ek het hom g’n met ’n sweep daar uitgesleep nie,” protesteer Tamara ergerlik. 

				“Dalk nie, maar jy het daardie Barend-gespuis met ’n sweepklap bo sy kop skrikgemaak.” Joshua se groot lyf skud en hy knipoog vir Maryn. “Jou moeder was ’n regte geitjie in haar dae.” 

				Maryn glimlag. Sy ken die stories goed, maar dis vir haar altyd vermaaklik as haar pa haar ma met soveel toegeneentheid terg. 

				“Laat staan nou die verlede, Joshua. Daar lui Bettie die klokkie al. Christiaan het haar seker aangejaag. Hoor net hoe ongeduldig lui sy.” 

				Maryn is verlig toe haar pa ná die dankgebed wegstap vir sy gebruiklike Sondagmiddagslapie. Vandag gaan sy haar gewis nie steur aan die huisreël dat almal na hul kamers verdaag tot vieruur nie. Sy is heeltemal te opgewonde om die vordering by die kliphuis te sien. Haar pa sal haar nie eens mis nie, en Moeder sal verstaan. Buitendien, binnekort het sy haar eie huis waar sy haar eie huisreëls maak. En die eerste en enigste reël is, daar is nie reëls nie. 

				Die koelte van die appelboomlaning is ’n verligting ná die entjie se stap in die son en sy loop stadiger. Dis die bedompige hitte van die vallei wat dit so geskik maak vir lemoenboerdery, weet sy, maar soms wens sy die lente kan langer aanhou. Hier is eintlik net twee seisoene. ’n Kort winter en ’n ellelange somer. En die somer het nou aangebreek nadat die eerste lentereën geval het terwyl hulle by die skou was. 

				Sy begin ’n deuntjie neurie wat gisteraand by die dans gespeel is. Sy kan nie eens onthou met wie sy gedans het toe dit gespeel is nie. Om die waarheid te sê kan sy min van haar dansmaats onthou. Daar was so baie. Sy het elkeen hoogstens twee danse gegun, en tog het sy bitter selde stilgesit. 

				Nou en dan het sy Niel sien verbydans. Meestal met Jacomien, maar ook met ander dansmaats – dikwels ouer vroue wie se mans by die mampoertafel vasgehaak het. Sy het hom selfs een of twee keer met haar ma sien dans. Gewoonlik wanneer haar pa Maryn vir ’n dans gevra het. Maar basta met gedagtes aan Niel von Wildenstein, klik sy tong vir haarself. 

				Die laventel lyk mooi so rondom die werfmuur, besluit sy toe sy nader aan die werf kom. Sy kan nie wag om dit vol in die blom te sien nie. Vanjaar sal dit nog nie so welig daaraan toe gaan nie, maar volgende somer sal dit een lap pers wees. 

				Die hekkie skree nie meer toe sy by die werf ingaan nie. Sy staan ’n oomblik stil en laat haar oë oor die verandering gaan wat sommer feitlik oornag plaasgevind het. Die hele voortuin is nou toegeplant van die laventel en sy het gesorg sy volg die laventelman se aanwysings noukeurig. Nie dat dit moeilik was nie. Laventel is klaarblyklik ’n dankbare plant. 

				Die beddings weerskante van die paadjie en voor die stoep lyk leeg, maar binnekort sal die kersleliebolle begin deurbreek. Tussenin sal sy vergeet-my-nietjies en viooltjies saai. Die malvas en kappertjies het sy laat bly. Dit sal ’n mooi kontras met al die pers skakerings vorm. 

				Die stoepvloer is blink gepolitoer, sien sy, en toe sy die voordeur oopdruk, glip dit maklik oop. Binne is dit skemer vanweë die toe luike, maar dit ruik nie meer muf nie, eerder na politoer. Die sitkamermeubels lyk gesellig en die lang houttafel blink. Kleinjan het die houtrakke teen die mure aangebring soos sy gevra het. Mooi is dit nou nie juis nie, maar funksioneel. En as sy eers haar boeke daarop uitgepak het, sal niemand kan sien dis eintlik net houtplanke op ysterstutte nie. Die kombuis spog nou met ’n emaljebak in ’n sementtoonbank en twee blink koperkrane. Haar pa het wraggies vir haar warm water ook laat aanlê, besef sy ingenome. Sy sal maar net moet sorg daar brand altyd betyds ’n vuurtjie onder die drom. 

				Die agterstoep is ook netjies gemaak, maar die grootste verrassing is die badkamer. Haar pa het sowaar vir haar ’n bad laat insit met ’n stortkop bo die bad. Vier koperkrane blink daaronder. En dis seker haar ma wat die wastafeltjie laat indra het. Met waskom en lampetbeker op die koop toe. Maryn gaan sit op die bad se rand en kyk rond. Dit ruik na sement en dis donkerig, maar sy het wat so min mense het – ’n regte badkamer. Nou nie heeltemal binnenshuis nie, maar vas aan die huis. 

				Hoe bevoorreg is sy nie. Nie net in wat sy het nie, maar ook die liefde waarmee dit vir haar gegee word. Sy weet Tamaryn trek relatief swaar en die veepryse is swak, en steeds gaan haar ouers hierdie eintlik onnodige koste aan om haar gelukkig te maak. 

				En dan dink sy weer aan Niel se woorde – sy wat alles het. 

				Dit lyk seker so van buite af. Asof sy alles het. En in ’n groot mate is dit so. Sy het soveel meer as die meeste ander meisies van haar ouderdom. En sy weet die grootste gros van daardie jong meisies wat aan die kompetisie deelgeneem het, sal nooit ’n tiende hê van dit waarmee sy sommer net toebedeel is nie. 

				Sy kom orent en stap weer buitetoe. Sy hoop nou maar net Jacomien kan, soos sy haar so in die vinnigheid gisteraand gevra het, uitvind wie die meeste stemme buiten hulle eerste drie gekry het. Dit sal vir haar ’n lekker verrassing wees om tog ’n prys te kry, en veral ’n rok gemaak deur Jacomien is glad nie te versmaai nie. Ja-nee, sy is bly sy het die koevert vir Jacomien teruggegee. 

				“Maryn?” 

				“Op die agterstoep, Christiaan.” 

				“O, hier’s jy. Man, ek is darem lekker jaloers. Jou plekkie lyk pragtig.” Christiaan glimlag, maar sy oë is tog troebel. 

				“Maar bou vir jouself ’n huis enige plek op die plaas, Christiaan. Vader sal nie omgee nie. Dis dan wat in oupa Groot Dawid se dae gebeur het. En ek weet jy kry nou al ’n paar jaar lank jou deel van die winste, jy kan dit bekostig.” 

				Christiaan skud sy kop. “Nee, Maryn, daardie geld word gebêre. As ek eendag ’n huis bou, sal dit wees waar ek op wingerd uitkyk.” 

				Maryn kou haar lip. “Hoe gaan jy dit regkry, Christiaan? Vader sal jou nooit toelaat om Bergendal en Klipfontein te versaak nie.” 

				“Nee, solank Bergendal en Klipfontein tog net nie versaak word nie, maak dit nie saak dat ek my drome moet versaak nie,” sê hy bitter. 

				Dan slaan hy sy arm om haar skouers en trek haar broederlik nader. Hy sug diep en kyk uit oor die agterste werf waar ’n lappie aarde tussen die laventel oopgelaat is vir ’n groente- en kruietuin. “Ek gaan weg, Maryn.” 

				Maryn se kop ruk op. “Wat bedoel jy? Wanneer? Hoekom? Waarheen? Weet Vader?” tuimel die vrae oor haar lippe. 

				Christiaan skud sy kop. “Ek oorweeg dit al lankal, maar ek wou wag tot al die skoudoenighede afgehandel is voor ek dit met Vader bespreek.” 

				“Hy sal jou nie laat gaan nie, Christiaan.” 

				Christiaan roer sy skouers. “Ek is lankal mondig, Maryn. Ek kan kom en gaan waar en wanneer ek wil. Dis nog net my lojaliteit teenoor julle almal wat my hier gehou het.” 

				“Jy gaan Vader se hart breek. Buitendien, Vader sal nie albei plase alleen kan behartig nie. Jy weet dit. Hy word oud.” Maryn kyk pleitend na haar tweelingbroer. “Moenie, Christiaan, asseblief? Jy is Vader se enigste seun. Ons dogters het elkeen ’n plek in sy hart, maar jy is sy hart se klop.” 

				“Twee harde klippe maal nie, Maryn. En ek kan nie inskiklik wees soos jy nie.” Hy sug diep en laat haar gaan. “Ek wou jou maar net kom waarsku. Ek sal sien hoe Vader vanaand daar uitsien, hy het vir my ’n bietjie moeg gelyk, maar ek praat op die laatste môreaand met hom.” 

				“Maar waarheen gaan jy?” Maryn sluk swaar aan die trane wat dreig. Hulle hele lewe hier op Bergendal gaan omvergegooi wees. Haar pa sal verpletter wees. Alles sal anders wees. 

				“Heel eerste gaan ek Frankryk toe. Ek wil gaan kyk hoe hulle daar wyn maak. Op die plase gaan werk. In die wingerd, in die kelders. Waar ook al en wat ook al. En dan dalk Duitsland toe, net ’n kort rukkie, om te leer van hul Rhine Riesling. Daarna wil ek Kaap toe. Daar gaan werk op die wingerdplase. En as alles goed gaan, sal ek stadig begin uitkyk vir ’n plekkie wat ek kan koop om wingerd aan te lê. Eendag, sus, gaan ek my eie wynplaas hê en my eie wyn maak. Al duur dit hoe lank.” 

				“Ek vra weer, Christiaan, wat van Bergendal?” Die trane begin oorspoel op haar wange. “Klipfontein kan nog teruggaan na Deborah en Heath of klein Joshua toe, maar Bergendal is Davel-grond. Jou erfgrond.” 

				“Jý’s ’n Davel, Maryn. Dis in elk geval meer jou grond as myne. Ek boer hier, maar dis jy wat benut wat benut kan word. Moeder het die fabriek begin, maar jy is die hart en siel van Tamaryn. En Tamaryn is die hart en siel van Bergendal. Ek is eintlik heeltemal oorbodig. Pa kan ’n voorman kry om my te vervang as dit nie anders kan nie.” 

				Maryn kan hom net sprakeloos aankyk. Christiaan vou haar in sy arms toe en druk haar styf teen hom vas. “Toemaar, sus, jy sal sien, alles sal regkom.” Hy grinnik af na haar. “Jan Brandt het glo so gesê.” 

				“As elkeen sy plig doen. Dit het hy bygesê, Christiaan.” 

				Christiaan knik en glimlag skewerig. “Dis reg, sus. Doen jy jou plig teenoor jouself, en ek sal myne doen.” Hy draai weg en druk sy hande in sy sakke. Aan sy houding kan Maryn sien hierdie besluit het nie vir hom maklik gekom nie. En dit maak dit soveel skrikwekkender. Vir Christiaan, weet sy, is daar nie meer omdraai nie. 

				“Christiaan!” roep sy hom terug. 

				Hy draai om en kyk haar vraend aan. 

				“Hoekom sê jy nie liewer vir Vader jy wil gaan kyk of jy regtig aangelê is vir wyn maak voordat jy ’n finale besluit neem nie?” 

				“Dit sal nie die waarheid wees nie en hy sal buitendien nee sê.” 

				“Hoe weet jy? Ek bedoel hoe weet jy of jy regtig so gelukkig sal wees op ’n wynplaas? Ons was nog net vakansies op Franschhoek, en ja, jy het wynbou bestudeer as een van jou vakke, maar jy het nog nooit dag na dag op ’n wynplaas gewerk soos hier nie. Miskien kom jy agter jy het ’n verromantiseerde siening gehad? Miskien stem Vader in omdat hy hoop dit sal jou eens en vir altyd genees van jou beheptheid met wingerd en wyn.” Maryn stap na hom toe en vat sy hande. “Praat eers met Moeder, Christiaan. As enigiemand Vader kan ompraat om enigiets te doen, is dit Moeder.” 

				“Ek kan nie agter Moeder se rokspante wegkruip nie, Maryn. Ek is ’n man en ek moet dit soos ’n man hanteer. Vader sal niks minder van my verwag nie – anders is ek boonop sy respek ook kwyt.” Hy trek sy hande uit hare. “Dankie dat jy omgee, sus, maar dié ding is ’n ding tussen my en Vader en ons twee alleen. En onthou, ek vergewe jou nooit as jy vir enigeen vooraf oorvertel waarmee ek jou pas vertrou het nie.” Hy stap met besliste treë met die stoeptrap af. 

				“Nee! Dis nie net ’n ding tussen julle nie. Dis ons vroue wat die meeste moet ly onder julle ellendige hardkoppigheid en kastige manlikheid!” roep Maryn hom ineens woedend agterna. “En respek? Respek se agterwêreld. Dis trots en koppigheid, eiewysheid en selfverheerliking! Dis suiwer onnoselheid!” 

				Christiaan kyk nie om nie, verdwyn net met ’n stywe rug agter die reënbalies. 

				Maryn sak op die stoepmuurtjie neer. Sy wens sy kan verstand in Christiaan inskud, maar sy weet ook hy is reg. Vader sal hom kwalik neem as hy so ’n groot saak deur Moeder laat bepleit. Mans! Meer ego as verstand. Dis wat hulle het. En dis hoekom daar goed soos oorloë en politieke struwelinge is. 

				Maryn laat sak haar kop in haar hande. Tamara het haar vertel van dié keer toe Vader ook van Bergendal weg is. Hoe oupa Groot Dawid Vader weggejaag het net omdat hy durf sê het hy wil op sy eie bene staan. Die hele gesin het daaronder gely, tot die Engelse Oorlog, van alle dinge, weer haar vader en oupa byeengebring en laat vrede maak het. 

				Lank sit sy en uitstaar oor haar werfie, luister na die geknars van die windpomp, die geluid van water wat in die dam loop, maar niks dring werklik tot haar deur nie. Dan staan sy op, sluit haar huis en begin doelgerig aanstap na die groot opstal toe. 

				Sy spoor Christiaan in sy kamer op waar hy op sy rug, met sy hande agter sy kop, na die plafon lê en staar. Die kamer stink na rook en dis nie pyprook nie. Maar sy gaan vandag niks sê van sigarette nie, besluit Maryn. 

				Sy gaan sit op die rand van die bed. 

				“Christiaan.” 

				Christiaan bly na die plafon staar. 

				“Vertel my van wingerd.” 

				Christiaan se felblou oë draai na haar toe. 

				“Hoe gaan mens te werk om rou land in wingerd te omskep? Dis seker ’n lang en duur proses?” 

				Christiaan draai op sy sy en maak meer plek vir haar om te sit. “Vanwaar nou dié belangstelling,” vra hy agterdogtig. 

				Maryn skuif dieper op die bed in. “Ag, met dié dat ek nou ’n laventellappie aanlê, het ek net besef hoe elke gewas sy eie vereistes het. ’n Laventelland het eintlik baie min nodig. Goeie dreinering, sanderige grond, beenmeel. Toe wonder ek oor wingerd.” 

				“Ja, wingerd het baie goeie voorbereiding nodig. Dis ’n lang proses, en dis duur. Maar sonder ordentlike voorbereiding sal jy nie goeie wingerd hê nie. En dan moet jy ook seker maak jy verbou wingerd net waar die klimaat reg is. Wingerd groei nie sommer enige plek nie. Die klimaat, soos die grond se eienskappe, gaan sit in die druif en dit bepaal hoe goed jou wyne gaan wees. Met goeie druiwe kan jy steeds slegte wyn maak, maar met swak druiwe nooit goeie wyn nie.” 

				Sy lig een wenkbrou. “Met ander woorde, mens kan nie net ’n spul wingerdstokke vat, dit op ’n hoop neergooi en dan hoop ’n jaar later staan jou plaas toe onder die wingerd nie?” 

				Christiaan frons. “Natuurlik nie, watse twak praat jy nou?” 

				Maryn wip van die bed af. “Gaan dink daaroor, Christiaan. Gaan dink oor onkruidbeheer wat vooraf gedoen moet word, aan die voorbereiding, die planttoestande, die klimaatvereistes. Jy is heeltemal slim genoeg om self te kan uitpluis wat ek vanmiddag vir jou probeer sê.” 

				“Wil jy my oortuig om te bly, Maryn, want dit ...” 

				“Nee, Christiaan,” maak sy hom stil en kyk hom deurpriemend aan. “Luister vir een maal in jou lewe sonder om net tot die maklikste en vinnigste gevolgtrekking te kom. Ek sê nie jy moet bly nie. Ek sê, dink mooi oor presies wat jy wil maai vóór jy saai. Oor hóé jy jou saak gaan bepleit. En onthou, jy en Vader is nie die enigstes wat deur jou besluit geraak gaan word nie. ’n Bietjie respek vir my en Moeder se gevoelens en die gevolge van jou besluit vir ons, sal waardeer word.” Maryn druk sy kamerdeur beslis agter haar toe en leun ’n oomblik daarteen voor sy afstap ondertoe. 

				In die kombuis is Bettie reeds besig met die koffiegoed. 

				Maryn glimlag toe sy die sjokoladekoek sien gereed staan. “Jy bederf ons vandag.” 

				“Darem alte lekker om julle terug te hê op die plaas, Maryntjie. Was die skou darem tot stigting?” 

				Maryn skud haar kop. “Ek praat later met jou oor die skou, Bettie. Ek wil jou ’n ding vra. Destyds toe Vader weg is van Bergendal af, toe hy en oupa Groot Dawid die uitval gehad het, wat presies het gebeur?” 

				“Sjoe, dis darem nou lank terug, maar ek onthou. Kyk, dit het mos eintlik oor Tamara gegaan. Joshua het besluit om van die plaas af te trek omdat hy, met permissie gesê, nie sy hande kon afhou van die meisiekind wat hy gedink het sy halfsuster is nie. Maar pleks sê hy dit op die regte tyd en plek, toe sê hy dit aan tafel voor al die broers en vroue en kinders, en juis toe Joshua vir jou se moeder verdedig het nadat Groot Dawid haar probeer betig het. Ek onthou nog goed ...” 

				“Dis al wat ek wou weet, Bettie,” val Maryn haar in die rede. Bettie kyk haar fronsend aan. “Bettie, ek wil jou ’n guns vra. As Christiaan nou weer in die kombuis kom aas hier skuins voor etenstyd, moet hom dié keer nie uitjaag nie. Vertel hom die storie van Vader en van Oupa. Vertel hom waarom dit amper tot ’n ramp gelei het en vertel hom veral hoe dit beter sou gewees het as Vader anders opgetree het. Hoe hy eintlik moes opgetree het om die onmin te vermy. Sal jy? Asseblief?” 

				“Nou hoe kan ek sommer net die storie beginne vertel sonder enige aanloop?” 

				“Jy sal ’n plan maak, maar vandag nog, asseblief, Bettie? Dis baie belangrik.” Maryn kyk haar pleitend aan. 

				Bettie dink fronsend na voor sy weer na Maryn kyk. “Hy wil weg, nè?” 

				Maryn haal haar skouers op. “Het ek so gesê?” 

				Bettie skud haar kop en sug diep. “Nee, Maryntjie, natuurlik sal jy nooit so iets kom oorvertel nie. Jy is heeltemal te lojaal aan Christiaan om dit te doen. Of eintlik enigiemand wat jou in sy vertroue neem.” 

				“En nou, Bettie?” Christiaan kyk na die smal sny sjokoladekoek op sy bordjie. “Gewoonlik bring jy die hele koek voorkamer toe.” 

				“Ag, toggie, Christiaan, ek het gedink dis net makliker om in die kombuis klaar te sny. Die koek krummel tog so en dan is die hele koffietafel ’n gemors. As jy nog wil hê, moet jy maar jou tweede stuk in die kombuis kom eet. Ek sien ek het jou bietjie afgeskeep.” 

				Maryn verskuil ’n glimlag agter haar koppie. Sy het geweet sy kan op Bettie reken. 

				“Afskeep is nie die woord nie,” brom Christiaan. 

				“Moeder, ek weet dis Sondag, maar kan ons dalk ná koffietyd net gou fabriek toe stap? Ek het raad nodig voor die meisies môre aanmeld.” 

				Joshua frons. “Daar word nie Sondae op Bergendal gewerk nie, Maryn, jy weet dit.” 

				“Bettie werk Sondae,” kap Maryn onnadenkend terug en kan dan haar tong afbyt. Hoe minder haar vader ontstel word hoe groter kans het hulle om te kan red wat daar moontlik te redde is. 

				“Bettie verkies om een langnaweek ’n maand af te neem eerder as om elke Sondag af te hê. Sy sê sy het dan een lang Sabbat. Jy weet dit tog.” Joshua roer nog ’n lepel suiker by sy koffie. 

				“Buitendien, kos maak is nie werk nie, Maryn,” voeg Bettie haar stuiwer in die armbeurs, frons waarskuwend en verdwyn dan kombuis toe. 

				“Ek het net Moeder se raad nodig, Vader, dis ook nie werk nie,” paai Maryn. 

				“Natuurlik, Maryn, ek is in elk geval lus vir bietjie stap.” Tamara knipoog vir Maryn toe Joshua iets onduideliks brom, maar nie verder teëkap nie. 

				“Wel, ek nie. Hierdie verskoning van ’n stukkie koek was net genoeg om my lus te maak vir nog.” Christiaan kom orent. 

				“Ja, toe, laat my in rus en vrede hier. Ek het hierdie hele week nie by koerant lees uitgekom nie. Maar Maryn, skink net eers nog koffie.” Joshua skuif sy koppie na die koffiekan se kant toe. 

				Maryn gehoorsaam en toe haar ma haar koppie neersit, staan sy op. 

				Hulle is nog nie eens by die voortuin uit nie toe Tamara Maryn vraend aankyk. “Wat pla, Maryn?” 

				“Hoe bedoel Moeder nou?” skerm Maryn en sug dan. “Moeder ken my ook heeltemal te goed.” Sy kou haar onderlip ’n paar oomblikke lank voor sy weer praat. “Weet Moeder dalk wat op Arendt se plaas aangaan?” 

				“Ek neem aan jy praat van die een in Bordeaux? L’Aigle?” 

				Maryn knik. 

				“Wel, sover ek weet, is die château herstel en die kelder ook. Die wynmeester het teruggekom en Arendt het ’n oulike egpaar aangestel om die landgoed te bestuur. Hy en Isabelle was mos nou redelik onlangs daar om te gaan kyk, en ek het afgelei hy is heel tevrede met hoe alles daar verloop. Waarom vra jy, Maryn?”

				Maryn knoop haar hande agter haar rug saam en skop-skop so in die loop na ’n klippie in die paadjie. “Ek het gewonder, Moeder, met die ding wat Christiaan oor wyn en wingerd het ... en hy en Vader wat nou so aanhoudend vassit ...” Sy kyk na haar ma. “Sal dit nie dalk ’n goeie ding wees as Christiaan bietjie wegkom nie? Miskien na L’Aigle gaan, daar gaan werk as handlanger sodat hy kan sien of wyn werklik in sy bloed is? Miskien kom hy agter hy het heeltemal ’n verkeerde prentjie van wynbou gehad? 

				“Die laaste lemoenoes is af. Ek en Moeder kan behartig wat in die boorde behartig moet word sonder om te veel van Vader se tyd in beslag te neem. En Vader kan dalk voorlopig hulp met die beeste kry.” 

				Tamara gaan staan. “Maryn?” 

				“Dis maar net ’n voorstel, Moeder.” Maryn kyk haar met die grootste moeite in die oë. 

				Tamara kyk haar lank en aandagtig aan. Dan sug sy diep. “Maryn, jy weet so goed soos ek ons lieg nie hier op Bergendal vir mekaar nie.” 

				Maryn hou haar asem op. 

				“Daarom gaan ek nie vrae vra wat jou dalk gaan noop om die waarheid te verdraai nie.” Sy begin weer aanstap. “Ek sal gaan dink oor die saak.” 

				Maryn blaas haar asem stadig uit. “Dankie, Moeder, maar ...” Sy kyk weg oor die lemoenboorde heen. “Maar kan Moeder asseblief vinnig dink?” 

				Tamara steek weer vas. “Hoe vinnig, Maryn?” 

				“Voor môreaand ... op die laatste.” Sy kyk weer na Tamara en voel die trane agter haar oë brand. 

				Tamara knik langsaam. “Goed, Maryn, ek sal vinnig dink, maar ek sal nie vinniger as voor môreaand kan dink nie.” Sy slaan haar arm om Maryn se skouer. “Kom, ons gaan kyk maar in elk geval wat in die fabriek aangaan.” 

				Maryn glimlag dapper. “Ek wil buitendien ’n voorstel maak oor verpakking.” 

				Maryn kan sien Christiaan is diep ingedagte toe hulle vir hul ligte Sondagaandete aansit. Haar ma is ook stil, maar haar pa gaan sy gewone brommerige gang. Sy self sit op hete kole. Christiaan moet tog net nie vanaand wil praat nie. 

				Toe haar pa klaar gedank het, staan sy vinnig op. “Dit was ’n lang week, ek dink ek gaan maar vroeg inkruip.” 

				Joshua kom ook orent. “Ja-nee, môre is nog ’n dag.” 

				“Vader ...” begin Christiaan. 

				Joshua loer onder sy ruie wenkbroue na hom en Maryn hou haar hart heimlik vas. 

				“Jammer om jou in die rede te val, Christiaan,” onderbreek Tamara. “Ek wil net gou ’n voorstel maak voor almal kooi toe gaan. Ons is almal doodmoeg ná die uitputtende en teleurstellende week, maar as ons môre vars is, dink ek, moet ons môreaand net bietjie bestek opneem van hoe ons die dinge gaan benader wat ons uit die skou geleer het. Maryn het byvoorbeeld vanmiddag met ’n uitstekende voorstel vir verpakking gekom.” 

				Joshua knik. “Ek dink dis ’n goeie plan, Tamara, maar nou roep die kooi my. Nag, Maryn. Nag, Christiaan. Kom jy, Tamara?” 

				Christiaan loer vinnig na Maryn, maar Maryn glimlag net onskuldig, soen haar pa op die wang wat hy vir haar hou en dan haar ma se wang ook. “Nag, Christiaan.” 

				Maar eers toe sy in haar kamer kom, durf sy ’n sug van verligting slaak. Sjoe, amper gaan staan en befoeter Christiaan alles. 

				Sy is al in die bed met ’n boek toe daar ’n ligte kloppie aan die deur is en Christiaan dit oopstoot. “Ek het gesien jou lig brand nog.” 

				Maryn maak vir hom plek om op die bed te sit. 

				“Ek sien ook jy is toe nie heeltemal so moeg as wat jy gedink het nie.” Hy beduie na die boek op haar skoot en glimlag skewerig. 

				“Ons almal is te moeg, Christiaan. Vanaand sou nie die regte aand gewees het nie.” 

				Hy knik langsaam. “Miskien is jy reg, Maryn, maar hoe gouer dit afgehandel is hoe beter. Ek is bly Moeder het daardie voorstel gemaak. Dit sal die ideale geleentheid wees.” Hy kyk haar skewekop aan. “Baie toevallig, die voorstel van Moeder, is dit nie?” 

				Maryn haal haar skouers op. “Ons sal ’n paar besluite moet neem ná die fiasko van ’n skou, Christiaan. Ek dink nie daar is iets vreemds aan nie.” 

				“H’m ...” Hy kyk haar peinsend aan. Dan buig hy vooroor en soen haar op die wang. “Nag, Maryntjie. Lekker slaap.” 

				Maryn glimlag en kyk hom agterna toe hy uitstap. Hy is so aantreklik, so groot en sterk en manlik, en tog is daar nog iets seunsagtigs aan hom. 

				In die deur draai hy om. “Maryn, jy het nie dalk enige idee waarom Bettie my die hele middag staan en verveel het met stories oor oupa Groot Dawid en Vader terwyl sy my die res van die sjokoladekoek gevoer het nie?” 

				“Miskien het sy nie gedink sy verveel jou nie. Miskien het sy gedink mens kan leer uit die foute van ander?” Maryn onderdruk ’n glimlag met moeite. 

				“H’m,” is al wat Christiaan sê voor hy die deur agter hom toetrek. Dan loer hy weer om die deur. “Lekker droom, Maryn, hoop dis van laventel.” 

				Dié keer klik die deur finaal toe. “Pes,” mompel Maryn terwyl beelde van laventel onmiddellik voor haar oë dans, en in elk van die beelde is dit Niel wat deur die laventellande loop. Niel, wat in laventellande met Jacomien dans. Niel wat grinterig in haar oor fluister: “Jy, Maryn, is myne.” 

				“Ek is g’n,” prewel sy hardop. “En Bergendal ook nie.” Sy klap die boek toe en sit haar bedlampie af. Sy knyp haar oë styf toe, probeer die beelde wegban, maar vergeefs. Pers lande en Niel se gesig bly voor haar geestesoog pleks van die donkerte van soete slaap.

				Joshua is kortaf aan die ontbyttafel toe hy Christiaan opdrag gee om die grensdrade te gaan nasien. 

				“Maar Vader, daar is soveel ander dringender werk ...” begin Christiaan protesteer. 

				“Ek wil vandag alleen met my beeste wees,” val Joshua hom dwarsweg in die rede. “Kan ’n man nie bietjie vrede op sy eie plaas gegun word nie?” 

				“Natuurlik, Vader,” brom Christiaan. 

				“Dank, Joshua, Maryn moet by die fabriek kom.” 

				Maryn kan sien haar moeder het net so sleg geslaap soos sy self. Selfs Christiaan het kringe onder sy oë. 

				Tamara hou Maryn terug toe die mans uit is. “Ek gaan Orange Hall toe.” Sy glimlag moeg toe Maryn haar verskrik aankyk. “Ek gaan met Arendt en Isabelle gesels oor die etikette en potjies vir ons spogprodukte.” 

				Maryn glimlag bewerig. Sy vra nie of dit al is waarom haar ma wil oorry nie. Sy wil nie weet wat die antwoord is nie. 

				Die fabriekmeisies pak die produkte wat van die skou af teruggekom het met ’n onderlangse gefluister terug op die rakke. Daarna raak dit nie veel stiller nie. Teen teetyd is die onrustigheid onder hulle soos die gezoem van ’n swerm bye wat ’n ratel gewaar. 

				Maryn wink die voorvrou na haar kantoor toe en maak die deur agter haar toe. 

				“Sit, Emma, en dan vertel jy my wat is aan die gang.” 

				“Die meisies is bekommerd, juffrou Maryn. Hulle sien die bottels en goeters terugkom. Hulle is bang hulle gaan afgelê word.” Emma kyk haar met bekommerde oë aan. “Is dit so, juffrou? Dit gebeur oral.” 

				Maryn kyk peinsend na die potlood wat sy in en uit tussen haar vingers deurvleg. Dan haal sy diep asem en kyk Emma reg in die oë. “Nee, Emma, ons gaan die volgende twee maande harder as ooit werk.” 

				Emma slaak ’n sigbare sug van verligting voor ’n skeptiese frons weer haar voorkop plooi. “Hoe dan so, juffrou?” 

				“Daar is ’n uitstalling op Magaliespoort waarvoor ons moet voorraad maak. Nie konfyte en marmelades nie, dié het ons genoeg, al gaan ons dit miskien in ander houers moet oorbottel. Ander goed. Ek sal Vrydag voor tjailatyd vir julle meer kan vertel. Ons sal dan vergadering hou, maar stel jou meisies intussen gerus. Niemand sal afgelê word nie, maar ons sal moet werk dat ons hik en nuwe goed leer maak. En ek gaan julle volle samewerking nodig hê.” 

				Emma skommel haar groot lyf orent uit die stoel. “Dankie, juffrou. Dis nie dat ons juffrou nie vertrou nie. Juffrou en mevrou Tamara was nog altyd net goed vir ons, maar ai, die tye ... dit gaan oral swaar. Daar is nêrens werk nie. As Tamaryn moet toemaak ...” Sy skud haar kop. 

				“Emma,” Maryn staan ook op en maak haar rug reguit, “Tamaryn sal net oor my dooie liggaam toemaak. Jy het my woord daarvoor.” 

				Emma knik. “Ek sal met die meisies praat. Juffrou sal ons almal se volle samewerking hê.” 

				Maryn sak weer in die stoel terug toe Emma die deur agter haar toemaak. Wanneer gaan sy eendag die luukse hê om te doen – of nie te doen nie – wat sý wil, wat die beste vir háár is, sonder om haar te steur aan die effek wat dit op ander sal hê? Sy sug diep. Laventelfees, hier kom ons. Daar is net eenvoudig geen ander uitweg nie. 

				“Al ware het, dat ik de talen der menschen en der engele sprake, en de liefde niet had,” begin Joshua sy Skriflesing afsluit en kyk oor sy leesbril na hulle, “zoo ware ik een klinkend metaal, of luidende schel geworden.” Hy maak die Bybel toe en laat sak sy kop, prewel sy gewone dankgebed en sit dan nog ’n rukkie met sy kop geboë voor hy opkyk. 

				“Nou toe. Julle wil vergadering hou, laat ons tog om hemelsnaam vergadering hou. Maryn, begin jy.” 

				Christiaan skuif ongedurig op sy stoel rond. 

				“Voor ek oor Tamaryn praat, wil ek voorstel ons skaf die Afrikaanse Bybel aan noudat dit klaar vertaal is. Hoe mooi sou daardie laaste vers wat Vader gelees het nie in ons eie taal kan klink nie.” Maryn kyk veelseggend na Christiaan. 

				“Jou moeder het reeds een bestel, Maryn. Kom nou aan die gang,” laat hoor Joshua ongeduldig. 

				Maryn knik en kyk vinnig na haar aantekeninge. “Tamaryn se verkope, soos ons weet, het drasties gedaal in vergelyking met verlede jaar se skou. Daar was twee hooffaktore. Die Depressie en onverwagte kompetisie van die laventeltent.” 

				“Die laventeltent het nie konfyt en marmelade verkoop nie.” 

				“Dit is so, Vader, maar die mense het geld in die laventeltent gebruik wat hulle waarskynlik sou gebruik het vir Tamaryn-produkte. Ons linneverfrissers en reukballe, veral, het heelwat slegter gevaar as vorige jare, nie omdat dit van swakker gehalte is nie, maar omdat mense toe reeds in die laventeltent was, of lus was vir iets nuuts. Ons het gestagneer met ons produkte, en ons verpakking en aanbieding is verouderd.” Innerlik krimp Maryn ineen. Dat sy nou wraggies Niel se woorde moet herhaal, maar die waarheid is die waarheid. “Ons is miskien die res van die skouprodukte vooruit, maar La Lavende het ons hand in alle opsigte in die as geslaan.” 

				“En wat gaan ons daaraan doen?” wil Joshua weet. 

				“Niel von Wildenstein het ons uitgenooi om op sy laventelfees uit te stal.” Sy verduidelik vlugtig wat die fees behels. “Dit kan ’n goeie voet in verskeie nuwe deure wees, maar ons sal ons sokkies moet optrek.” Uit die hoek van haar oog sien sy hoe Christiaan ongeduldig met sy servet vroetel. Dis baie duidelik hy hoor nie ’n woord wat daar om die tafel gesê word nie. “Ek het baie planne wat ek met Moeder en Emma wil bespreek. Ek sal graag eerder volgende week ’n volledige plan aan Vader voorlê.” 

				Joshua knik. “Dis goed so, my kind. Tamara, iets wat jy te sê het?” 

				“Ek was vandag by Arendt en Isabelle om oor verpakking te praat. Dis ook iets wat ons volgende week kan uitpluis. Maar ek moet sê, hulle het met ’n paar uitstekende idees vorendag gekom, en hulle gaan ’n paar voorbeelde maak as vertrekpunt.” 

				“Dan is Tamaryn-sake nou voorlopig afgehandel.” Joshua bou kerk met sy vingers. “Die veeveiling was ’n fiasko. Al die beesboere is dit eens vleispryse gaan nie in die nabye toekoms verbeter nie, maar inteendeel, nog verder daal. Die tyd is nie nou ryp om kuddes drasties uit te brei of vleisbees te verkoop nie. Ons sal die gordels moet intrek en net mooitjies moet wag totdat hierdie Depressie sy asem uitblaas. Gelukkig het ons vars lemoene goeie pryse behaal. Dit, en ook omdat Moeder deur die jare al so goed met ons geldsake werk, gee ons iets wat die meeste ander boere hier rond nie het nie: reserwes en geen verbande op die grond nie. En daarvoor moet ons die Vader in die hemel dank.” Joshua frons in Christiaan se rigting. “Sie jy nou ophou kriewel, seun!” 

				“Vader, ek ...” 

				“Stil, Christiaan, ek is nie klaar gepraat nie.” Joshua se oë gaan na Maryn, na Tamara en weer na Christiaan. “Ek en Moeder het gisteraand tot laatnag gepraat, so moeg as wat ons was.” 

				Maryn is seker selfs Christiaan kan nie die beskuldiging in sy pa se oë miskyk nie. 

				“En vandag het ek mooi gaan dink oor baie dinge terwyl ek daar tussen die bees was. Ek het besef ons sal almal bereid moet wees om opofferings te maak om die wa deur die drif getrek te kry. Maryn sal groot aanpassings in Tamaryn moet teweegbring. Moeder sal ons uitgawes fyner moet dophou en snoei op uitgawes wat nie dividende lewer nie. Al is dit teen my sin, sal ek van ’n stoetbul of twee moet ontslae raak. En jy, Christiaan,” Joshua punt met twee wysvingers teen mekaar gedruk na Christiaan. 

				Maryn sien hoe Christiaan se adamsappel op en af wip. 

				“Jy sal ook jou opoffering moet maak.” Joshua sit agteroor op sy stoel. “In tye soos dié ...” 

				Christiaan staan vinnig op. “Vader, asseblief, laat ek net eers praat. Julle, my ouers en my tweelingsuster, is vir my oneindig kosbaar, en Bergendal en Klipfontein lê my baie na aan die hart. Ek besef ons moet almal opofferings maak en was nog altyd bereid om my deel te doen en die plase bo my drome te stel.” Hy huiwer ’n oomblik te lank en gee Joshua geleentheid om hom te onderbreek. 

				“Dankie, Christiaan, vir daardie mosie van vertroue. Soos ek begin sê het ... sit, jy kan nou weer ’n beurt kry. In tye soos dié, Christiaan, en ek sê dit met groot hartseer, het ’n plaas soos Klipfontein nie plek vir ons albei nie. En Bergendal kan ook sonder jou klaarkom. Jou gekweel oor wingerde en wyn het my aan die dink gesit. Ek weet dit sal vir jou ’n ontwrigting wees, maar ek dink dis nou die tyd vir jou om vir eens en vir altyd seker te maak watse soort boer jy is en wil wees. ’n Wynboer, of ’n bees- en lemoenboer.” 

				Christiaan staar sy vader stomverbaas aan. 

				“Maak toe jou mond, Christiaan,” grom Joshua en leun weer met sy elmboë op die tafel. “Jou moeder het vandag sommerso in die verbygaan vir Arendt gepols en hy sê hulle het altyd ywerige handlangers nodig op daardie plaas van hom in Frankryk. Jy sal hard moet werk en dit vir ’n hongerloon, maar jy kry verblyf en kos. Jou reiskoste daarheen moet jy self dra. Ek reken die ervaring sal van jou ’n man maak, maar jy moet maar sê of jy kans sien om Bettie se vleespotte te verruil vir druiwekorrels.” 

				“Vader ... ek weet nie wat om te sê nie.” As Maryn nie van beter geweet het nie, sou sy kon sweer haar broer se oë blink eienaardig. 

				“Kom, kêrel, ek weet dis dalk so bietjie skielik op jou, maar jy weet tog dis nie dat ek jou hier wíl weg hê nie. Die alternatief is natuurlik ...” 

				“Ek stel nie belang in ’n alternatief nie, Vader. Ek sal gaan. Natuurlik sal ek gaan!” Hy spring op, soen Maryn op haar wang en haar ma op haar kroontjie voor hy sy groot hand na Joshua uitsteek. “Dankie, Vader,” sy stem is skielik grof. 

				Maryn sien hoe Joshua opstaan en die twee sterk bruingebrande, enerse hande in ’n ferm greep om mekaar sluit. 

				“Ek dink nie Vader weet hoeveel dit vir my beteken nie. En Vader, wanneer ek terugkom ... as ek enige twyfel het of ek met wingerd wil boer, kom ek terug. Klipfontein en Bergendal toe. Dis ’n belofte.” 

				Joshua knik. “Ek verwag niks minder van jou nie. Jy wou netnou nog iets gesê het?” 

				“Net dat ek julle almal baie liefhet en ek jammer is ek maak soveel moeilikheid met hierdie droom van my, maar dis ’n roeping wat ek voel, een wat ek nie kan versaak nie.” Hy sluk en vra dan skor: “Mag ek verskoon word?” 

				Maryn kan sien Christiaan se vreugde is te groot om binne te wees, maar sy vreugde het ook ’n teenkant. Die besef van alles wat hy gaan agterlaat. Soos sy hom ken, sal hy nou sy perd sommer bloots in ’n koers in ry totdat alles in hom stiller geraak het. Nes Vader ook altyd gedoen het in sy jonger dae. 

				“Versigtig vir die ystervarkgate,” brom haar pa en dan laat Christiaan spat. 

				Maryn sluk swaar toe sy sien hoe haar pa in die stoel terugsyg en sy kop in sy hande laat sak. Dis asof hy in ’n paar sekondes hier voor haar oud word. 

				“Jy het vanaand met wysheid opgetree, Joshua,” hoor sy haar ma sê en sien hoe Tamara haar hand vertroostend op sy arm lê. 

				“Wysheid, Tamara?” Joshua skud sy kop. “Hoe kan dit wysheid wees? Ons, ek en jy, Bergendal ... ons het Christiaan vandag verloor. Alles waarvoor ons so hard gewerk het ... alles vergeefs.” 

				“Jy het jou seun in liefde laat gaan, Joshua. Dit bind hom veel vaster aan ons as om hom teen sy sin, teen sy aard en teen sy drome in, hier te probeer hou.” 

				Joshua kyk op na haar. “En my drome, Tamara? My droom dat ek en my seun saam hier sal boer tot ek my kop neerlê? Dat Bergendal altyd ’n Davel aan die stuur sal hê?” 

				Maryn besef hulle het in hul gedeelde ontsteltenis heeltemal van haar teenwoordigheid vergeet. 

				“Soms moet jongmense se drome voor oumense s’n kom, my man.” Tamara gee sy arm ’n drukkie. 

				Joshua sug diep en dan ontspan sy stram gelaatstrekke effens. “En wie is nogal jou oumens, meisiekind?” 

				Toe Tamara haar arms om Joshua se nek gooi, verdwyn Maryn so ongesiens moontlik terwyl trane oor haar wange stroom. 

				

				Die res van die week is chaos. Maryn trek met hikke en stote oor na die kliphuis, ten spyte van haar pa se gebrom dat dit nie meer nodig is nie, en besef uiteindelik sy sal eers die naweek alles genoegsaam kan uitsorteer om daar te begin oorslaap. 

				Christiaan is soos ’n klippie wat uit ’n styf opgewende kettie losgespring het en is aan die reël en werskaf vir die vale tussen al sy ander verpligtinge deur. Tamara en Bettie maak seker sy klere is reg en maak lys na lys van dinge wat nog gedoen moet kom voor hy kan vertrek. 

				Joshua is meestal op Klipfontein tussen sy beeste, asof hy nie kan verduur om te sien wat hy weet besig is om te gebeur nie: al twee die laatlammers verlaat gelyktydig die huis. Maar Maryn weet dis sy erfgenaam wat so ver weggaan wat sy wange diep laat inkeep wanneer hy dink niemand sien hom nie. 

				Sy self verjaag haar eie spoke met haar beplanning vir nuwe produkte, aanpassings van oues en idees vir verpakking. Vrydagmiddag hou sy en Tamara en die werkers vergadering, besweer dié se vrese en verduidelik wat hulle vorentoe beplan. 

				Maryn voel vir die eerste keer of sy asemskep toe sy Saterdagoggend by die kliphuis aankom. Daar is toe uiteindelik heelwat minder vir haar om te doen as wat sy gedink het. Bettie het reeds vir haar die nuut uitgeverfde kombuis met die noodsaaklikste ingerig. Selfs ’n tafeldoekie oor die geelhouttafeltjie gegooi. Dié pas perfek in die middel van die perskepitvloer, en die greinhoutkombuiskas met sy loodglasvenstertjies maak die vertrekkie heerlik gesellig. Langs die klein Aga is ’n houtmandjie vol netjies gekapte stompe, met neffens ’n kissie vol fynhout. In die es staan twee gietysterpotte met ’n derde driepootpot wat van die haak oor ’n aangepakte vuur hang. 

				Maryn glimlag ingenome. Hier sal sy na hartelus aan allerhande goed kan brou. Selfs kos. 

				In die sitkamer staan kiste vol boeke onder die rakke, maar in haar kamer het iemand reeds haar klere en snuisterye in die klerekas en laaitafeltjie uitgepak. Op die spieëlkassie staan haar botteltjie Joy, asook die musiekkissie wat Willemien nog vir haar dertiende verjaardag van oorsee af vir haar gebring het. 

				Die kwilt oor die bed was Annabella s’n. Haar tante Gertruida het dit nog vir Annabella gegee toe sy by haar en Gabriël in Pretoria geloseer het voor sy Stellenbosch toe is. 

				Op ’n manier het sy haar hele familie saam met haar hierheen gesleep, dink Maryn met ’n skewe glimlag. Isabelle in die bottel parfuum, Annabella in die kwilt, Deborah in ’n hele paar van die boeke wat sy netnou gaan uitpak, Willemien se musiekkissie. Vader is natuurlik die hele huis en tuin vol met alles wat hy vir haar gedoen het. En Moeder? Maryn se oë begin snaakserig brand. Ja, Moeder skemer deur agter elke liewe dingetjie. Dis asof haar essensie in alles wat Bergendal en sy mense raak, geabsorbeer is. 

				Moeder Tamara is soos lemoenblomolie wat die gedroogde lemoenbloeisels deurdrenk voor dit in die moeseliensakkies verpak word. As dit nie vir Moeder was nie, was niks moontlik nie. Dan sou Willemien nooit gaan studeer het nie, Annabella en Deborah nooit hul drome verwesenlik het nie, Christiaan nooit nou op pad wees om sý droom te verwesenlik nie. En sy wat Maryn is, sou nie vandag hier in haar eie huisie gestaan het nie. Hoe bevoorreg is sy nie om so ’n moeder, so ’n familie te hê nie. 

				Jy wat alles het, weerklink Niel se woorde weer in haar kop en uiteindelik laat vaar sy haar poging om die koperledekant te probeer miskyk asof dit nie bestaan nie. Sy plant haar hande in haar sye. Die bed, so mooi as wat dit is, sal moet uit. Daar is geen ander genade nie. Sy kan nie vir Niel saam met die res van haar familie hier in haar huis hê nie. 

				Maryn skrik haar oor ’n mik toe sy ’n dowwe plofgeluidjie by die oop venster hoor. En dan kry sy lag toe sy ’n jong strepieskat stert in die lug aangestap sien kom, doodluiters op die bed spring, haar oprol en houtgerus begin spin. 

				Maryn gaan sit op die rand van die bed. “Hier op Bergendal word katte nie in die huis toegelaat nie, jong.” Sy streel oor die sagte, grys pelsie en sien hoe die kat ril van lekkerte. “Katte is net daar om muise te vang,” probeer sy weer, maar die kat spin net harder. 

				Sy kyk op toe sy swaar voetstappe op die eetkamer se plankvloer hoor. 

				“Sus?” 

				“In my kamer.” 

				Christiaan staan feitlik die hele kosyn vol. “O, hier is jy. En dié katjiepiering?” Hy beduie na die kat op die bed. 

				“Haar net hier tuisgemaak.” Maryn staan op. 

				“H’m. Dit gaan dalk lol. Kom kyk, ek het vir jou iets gebring.” 

				Maryn volg hom agterstoep toe. “Wat gaan lol?” 

				Christiaan beduie na die oop houtkissie wat op die stoep staan. Die volgende oomblik loer bruin ogies en ’n swart snoet oor die wand van die kis. Dan volg twee goudbruin pote, groot en lomp, en wikkel ’n lyfie bo-oor. 

				“O, aarde!” roep Maryn uit en keer die boerboelhondjie net voor hy hom op die stoepvloer te pletter val. Sy tel hom op en druk hom teen haar bors vas terwyl sy na Christiaan opkyk. “En dié?” 

				“Dit lyk dalk nie nou so nie, maar hy sal nog ’n waghond word. My geskenk aan jou.” 

				Maryn se glimlag stol. “Jou afskeidsgeskenk, bedoel jy.” Sy besef ineens hoeveel sy Christiaan gaan mis. Sy geterg, selfs sy befoeterdheid. 

				“Nee, sus, ’n dankiesêgeskenk.” Hy vat die hondjie by haar en sit hom op die gladgepoleerde vloer neer. Lag toe die hondjie se voete gly-gly sonder vastrapplek roei. Dan slaan hy sy arm om Maryn en kyk af na haar. “Ek is darem nie heeltemal onder ’n weglêhen uitgebroei nie. Ek weet wanneer daar magte op die agtergrond aan die werk is.” Hy druk sy wang teen haar kroontjie en staan dan weg. “Wat gaan sy naam wees?” 

				Maryn sluk. Wat is sy so tranerig vandag? Sy kyk af na die hondjie. “Krisjan.” Sy kyk weer na Christiaan. “Sy naam is Krisjan, sodat ek met hom kan praat wanneer ek jou mis.” 

				“En ek dink ek sal daar oor die see vir my ook ’n hond aanskaf as ek enigsins kan, en met haar gesels as ek jou mis. Maar dan moet jy my belowe om nie nou te staan en grens nie.” 

				Maryn knik en sluk hard aan die trane. 

				“Ek is op pad Orange Hall toe, sus. Daar is so baie dinge wat ek en Arendt moet bespreek. Ek kom eers Maandag terug. Dis nou gefinaliseer. Woensdag klim ek op die trein. Oom Gabriël het intussen al my dokumente reggekry. Dit help darem baie om ’n advokaat vir ’n oom te hê. Ek slaap by hom en tante Gertruida oor in Pretoria tot alles daar reg is, en dan is dit met die trein Franschhoek toe. Annabella-hulle kry my op die stasie. Ek gaan vir ’n week of twee by hulle bly dat Stefan my bietjie kan touwys maak, en einde September klim ek op die skip.” Hy lag toe Krisjan by die trap probeer afklim en dan met ’n steun op die grond beland. 

				Maryn glimlag ook ylerig. “En wanneer kom jy terug?” 

				Christiaan haal sy skouers op. “Dit weet ek nie, sus. Dit hang van baie dinge af.” Hy druk haar weer teen hom vas. “Al wat ek wel weet, is dat ek jou en Moeder-hulle en Bergendal oneindig baie gaan mis.” 

				“Om van Bettie en haar vleespotte nie te praat nie,” sê sy gesmoord teen sy bors. 

				Christiaan grinnik af na haar. “Ek verstaan van Lottie die Franse eet heerlik, maar ja, ek sal my skaapribbetjie mis, dis vir seker. Maar wag, ek moet gaan opsaal en koers kry.” 

				Maryn kan die trane nie meer keer toe hy wegstap nie. Hoe kan mens se hele lewe net eensklaps so verskriklik deurmekaarraak? Hoe haat sy nie verandering nie. 

				Die klein huilgeluidjies wat Krisjan maak, dring uiteindelik deur haar hartseer en sy gaan red hom waar hy by die reënbalie aan ’n padda snuif. 

				“Toemaar,” sê sy toe sy hom optel en teen haar vasdruk, “ek en jy en Katjiepiering gaan heerlik hier bly. Net twee groot berge lê voor my. Om Woensdag finaal vir Christiaan te groet en om daardie ellendige man te bel en te sê ons kom na sy ellendige laventelfees toe. Maar daaroor bekommer ek my Maandag.” 

				Maryn het pas haar boeke uitgepak toe Katjiepiering uit die kamer kom om ondersoek in te stel. Sy gee Krisjan een kyk voor sy omdraai om terug te stap kamer toe, maar Krisjan het haar gewaar en probeer haar gly-gly en kef-kef inhaal. Die kat draai ewe lankmoedig om na die hondjie, maak haar rug krom, sis waarskuwend, en toe hy nie daarop ag slaan nie, gee sy hom ’n oorveeg. Krisjan gee ’n geskokte tjankgeluidjie en retireer so vinnig hy kan oor die gladde vloer. 

				“Nou toe, Krisjan, laat dit vir jou ’n les wees.” Maryn kyk op toe die voordeur oopswaai. Sy sien eers die bos rose voor sy haar ma daaragter sien uitloer. 

				“Moeder! Dis pragtig. Vir my?” Sy neem die bos rose versigtig. 

				“Natuurlik, vir wie anders? Welkom in jou nuwe woonplekkie, Maryn. Ek kan sommer sien jy gaan gelukkig wees hier.” 

				“Dankie, Moeder, ek is seker ek sal. Ek sit gou dié in die water. Kom deur kombuis toe. Ek sal later in potte sit. Ek het nog nie die Aga aan die gang nie, dus kan ek nie koffie aanbied nie, maar Bettie het vir my gemmerbier hier laat neersit.” 

				Tamara volg haar. “Dit klink lekker.” Sy gaan sit by die geelhouttafeltjie en kyk rond terwyl Maryn water in die wasbak tap. “Jy het die plekkie regtig mooi gemaak, my kind.” Sy buk af en frommel Krisjan se ore toe dié aan haar skoene kom ruik. “Ek sien Christiaan was hier.” 

				Maryn kry die glase van die rak af en knik. “Sy naam is Krisjan. Drie raaie na wie hy vernoem is.” Sy sit die glas gemmerbier voor haar ma neer en gaan sit oorkant haar. “Lyk my ek het ’n kat ook beërwe.” Sy vertel van die kennismaking tussen die twee. 

				“Jou vader gaan ’n oorval kry as hy weet jy laat die diere in die huis toe, maar ek dink dit sal gesellig wees.” Tamara glimlag, maar haar oë het ’n ver trek. 

				“Moeder?” 

				“Ag, my kind, dis vir my en jou vader so swaar om Christiaan te sien gaan, en nou is jy ook nog uit die huis uit. Dit gaan verskriklik stil en alleen daar wees.” Haar mondhoek bewe effens. 

				Maryn knik, maar weet nie eintlik wat om te sê nie. Dit ontstel haar om haar ma so te sien. Sy ken haar nie so nie. Tamara is altyd die dryfkrag agter almal. 

				“Hoekom gaan Moeder-hulle nie vir ’n rukkie weg as Christiaan vort is nie?” stel sy impulsief voor. “Gaan kuier vir Deborah-hulle. Net om oor die ergste te kom.” 

				Tamara skommel ’n laaste rosyntjie om en om in die glas en staar nadenkend daarna. Sy knik stadig. “Miskien is dit nie so ’n slegte plan nie, maar sal jy sonder my kan klaarkom?” 

				“Bettie kan help as ek vasbrand in die fabriek en so. Kleinjan kan mos vir ’n rukkie na die res omsien. Julle het dit tog al voorheen gedoen?” 

				“Maar toe was Christiaan hier.” 

				“Ek sal regkom, Moeder,” sê Maryn, nie heeltemal so oortuig van haar saak as wat sy voorgee nie, maar wel oortuig daarvan dit sal haar ma en pa goed doen om weg te gaan. 

				Tamara drink die laaste bietjie gemmerbier, kou die rosyntjie ingedagte en sit die glas met ’n besliste gebaar neer. “Ek sal met jou vader praat. Dit sal dalk net die regte medisyne wees vir ons twee oues. Ons het Deborah-hulle juis so lank laas gesien. Maar kom ons gaan eet. Bettie het vir ons sommer net pap en wors vir middagete gemaak.” 

				Maryn moet Katjiepiering eenkant toe skuif toe sy vir die eerste keer daardie aand in haar nuwe bed in haar nuwe huis klim. Tyd om ’n ander bed te gaan soek en te ruil was daar nie. Buitendien, het sy uiteindelik besluit, dis háár bed, gekoop met haar eie geld. En dis ’n mooi bed. Sy sal nie toelaat dat Niel von Wildenstein en sy belaglike uitsprake haar verhoed om dit te gebruik nie. 

				Die maan skemer deur die kantgordyne. Sy kon dit nie oor haar hart kry om die gordyne toe te trek nie. Môreoggend wil sy haar nuwe uitsig bewonder wanneer sy wakker word. 

				Sy maak haar oë toe. Sy sal wel oor hierdie verspotte gevoel vir Niel kom. Hierdie gevoel van krullende, draaiende warmte in haar lyf wanneer sy aan hom dink. Die uitasem gevoel. 

				Dis eintlik maklik. Sy moet net altyd onthou hy is agter Bergendal aan. En eendag sal sy wel iemand vind wat háár liefkry en nie haar familie se plaas of haar potensiaal as moeder nie.

				

			

		

	
		
			
				Dertien

				Dertien

				Maryn voel skoon oorbluf toe sy Woensdagoggend haar kantoor oopsluit. Alles het so vinnig gebeur. Hier sit sy nou alleen op Bergendal terwyl Christiaan en Moeder en Vader douvoordag saam met Arendt op pad Rustenburg toe is. Van Rustenburg af gaan Christiaan met die trein Pretoria toe en Tamara en Joshua Messina toe. Die vader alleen weet of hulle aan alles gedink het, maar dit wat agterweë gebly het, sal sy maar moet hanteer. 

				“Juffrou?” Maryn kyk om. 

				“Môre, Emma.” 

				“Ek wil net hoor van die laventelolie. Het juffrou dit toe al bestel? Ons gaan dit begin nodig kry vir die nuwe poprie.” 

				Maryn kap met die rugkant van haar hand teen haar voorkop. “O, genade, Emma, ek het skoon vergeet van die potpourri. Alles was ook so deurmekaar. Ek sal nou bel en hoor of ons kan kry. Gaan maar eers met die lemoenolie aan. Ons het in elk geval nog daardie bestelling van die skou af wat eers moet klaarkom voor ons die nuwe dinge aanpak. O, en Emma, stuur asseblief een van die meisies groot huis toe. Daar is ’n kissie by Bettie wat sy asseblief vir my moet gaan haal. Ek het ook vergeet om dit saam te bring.” 

				Maryn blaas haar asem stadig uit toe Emma met ’n knik verdwyn. Hier kom Arendt aan met voorbeelde van verpakkingsmateriaal en etikette en sy vergeet dit nie net in die kombuis nie, sy het nog nie eens vir Niel gebel oor die fees nie. 

				Sy staar na die swart instrument teen die muur asof dit haar grootste vyand is. Dan haal sy diep asem, draai die slinger en lig die gehoorbuis. 

				“Môre, tant Liefie. Magaliespoortsentrale, asseblief? Ja, ja, Moeder-hulle is op pad. Ja, Christiaan ook.” Maryn rol haar oë. “Ja, tante, Arendt was betyds. Magaliespoort, ja.” 

				“En wie soek jy daar, hartjie?” kom die verwagte vraag van die telefoniste. 

				Maryn weet sy sal in elk geval weer inluister. “La Lavende, tante.” 

				“Ek sê vir Souf daar. Dis mos die laventelman, nè?” 

				“Ja, tante.” Maryn trommel met haar vingers op die tafel. 

				“Kantoor of huis? Hulle het twee nommers.” 

				“Kantoor, tante.” 

				“Von Wildenstein.” Maryn ruk van die skrik toe die bekende stem so vinnig opklink. 

				“Dis ... e ... Maryn. Davel. Van Tamaryn-produkte,” stamel sy verward. Sy het eintlik eers ’n gesprek met tant Souf van Magaliespoort se sentrale verwag. 

				Daar is ’n oomblik se stilte. “Maryn Davel van Tamaryn. Ek sien.” Hy gee ’n kuggie. “Tant Souf, sit asseblief neer, dis besigheid, tante mag nie inluister nie.” 

				Maryn is verras toe sy die klikgeluid hoor.

				“So ja, Maryn Davel van Tamaryn, wat het jy op die hart?” Sy stem is diep en dit klink asof daar ’n glimlag deurskemer. 

				Maryn haal diep asem. “Die laventelfees. As jou aanbod nog staan, sal Tamaryn graag daar wil uitstal.” 

				“Ek sien. Ek het eintlik verwag om vroeër van jou te hoor. Het half en half aanvaar jy wil toe tog nie van die aanbod gebruik maak nie. En ons het ’n waglys van mense wat graag wil deelneem.” 

				Maryn word yskoud. O, hemel, sê nou net sy het hierdie kans verbrou omdat sy so uitgestel het om te bel? Sy sluk haar paniek saam met haar trots weg. “Wel, soos ek pas gesê het, ons sal graag van die aanbod gebruik maak as dit nog staan.” 

				“Ek sal seker ’n plan kan maak, maar dit hang af van die produkte wat julle beoog om uit te stal.” 

				Maryn is glad nie voorbereid op sy hardekwashouding nie. Sy kners op haar tande. Dink professioneel, Maryn! maan sy haarself. “Jy het ’n voorbeeld van elk van ons produkte op die skou aangekoop. Die reeks sal natuurlik uitgebrei word om die laventeltema te steun, maar ek dink die produkte wat jy het, sal jou ’n goeie aanduiding gee van wat ons maak en die gehalte daarvan.” 

				“Dit is so en ek het hulle getoets. Die marmelade en lemoenkonfyt is jou twee beste produkte, maar dit bevat geen laventel nie en kan dus nie vir die laventelfees kwalifiseer nie. Die reukballe en linneverfrissers kan natuurlik aangepas word om laventel te bevat, maar ek sal eers met sekerheid kan sê of hulle aan ons vereistes voldoen sodra die laventeltema geïnkorporeer en die verpakking natuurlik aangepas is.” 

				Sy kan sommer hoor hy kry lekker om haar so die stryd aan te sê. “Ek kan jou waarborg ...” 

				“Ek is bevrees ’n mondelinge waarborg beteken vir my niks,” val hy haar in die rede. “Ek sal ’n volledige lys van voorgestelde produkte nodig hê en sal dan op grond daarvan ’n voorlopige besluit kan neem. Ek sal Tamaryn se insluiting in die fees eers finaal kan bevestig nadat ek elk van die produkte self gesien en getoets het. Ek is seker jy verstaan. Dis immers werklik ’n fees vir connoisseurs. Ek hoop om baie belangrike handelsooreenkomste te sluit met heelparty invloedryke handelaars oor die wêreld heen. La Lavende se goeie naam is op die spel.” 

				Druk jou fees, La Lavende en dié se goeie naam waar dit pynlik is, wil sy vir hom sê, en sy sou ook as dit nie vir haar werknemers was nie. As sy nie op sy ellendige fees uitstal nie, het sy nie genoeg werk vir elkeen nie. En as daar nie goeie vooruitsigte vir die afsienbare toekoms is nie, sal sy hulle nie almal kan aanhou nie. 

				“Is jy nog daar, Maryn Davel van Tamaryn?” 

				“Ek is nog hier. Ek sal so ’n lys saamstel,” kry sy dit tussen geklemde kake uit. 

				“Gaaf. Jy kan dit Saterdagoggend La Lavende toe bring. Maak dit so elfuur se kant. En dan sal ek die proto-produkte twee weke later verwag. Dié sal ek by jou fabriek kom besigtig en sommer seker maak die fabriek voldoen aan alle standaarde.” 

				Swart kolletjies dans voor Maryn se oë, maar sy hou haar in. “Ek sal sorg dat jy die lys teen Saterdag het.” 

				“Ek aanvaar dit slegs as jy dit persoonlik bring en ons sommer daar en dan daaroor kan gesels. Dan sien ek jou Saterdag. Goeiedag, Maryn.” 

				Maryn sit oomblikke lank na die suisende lyn en luister voor sy die gehoorstuk met geweld op die haak druk en aflui. Sy spring op en stap na die venster, terug na die tafel. Met ’n onderdrukte gilletjie van frustrasie klap sy ’n blikkie met penne en potlode van die lessenaar af dat dit daar trek. 

				“Juffrou Maryn?” Maryn swaai om en sien Emma se bekommerde gesig om die deur loer. “Het juffrou geroep?” 

				Maryn skud haar kop. 

				“Het juffrou onthou van die laventelolie?” 

				Nee, juffrou Maryn het skoon vergeet! wil sy dit uitgil. “Ek sal Saterdag daarvan kan kry. Gaan aan met die lemoenblomolie.” Sy syg op haar stoel neer toe Emma weer uit is en laat sak haar gesig in haar hande. Hoe is dit moontlik dat die man haar so kwaad kan maak, maar sy steeds opwinding voel by die gedagte om hom weer te sien? Getoor. Dis wat dit is. Hy het haar met een of ander brousel of aroma getoor. 

				Maryn kom met ’n besliste beweging orent, tel die penne en potlode op en gaan sit weer. 

				“Juffrou? Die kissie.” Emma bring die kissie wat Arendt vanoggend saamgebring het en maak dit op die lessenaar staan. 

				“Dankie, Emma.” 

				Maryn wag tot sy weer uit is voor sy die deksel aflig. Bo-op lê ’n groot koevert waarop “Tamaryn-etiketvoorbeelde” in Isabelle se fyn handskrif geskryf is. 

				Maryn maak dit eerste oop en pak die een waterverfskets na die ander uit. Lemoenboorde teen die agtergrond van die Magaliesberge. Die Herbert Bakerhuis afgebeeld met lemoenboorde op die voorgrond. Ses verskillendes, die een helderder en mooier as die ander, en elkeen met die naam Tamaryn-produkte kunstig daarop aangebring. 

				Sy draai na die kissie en haal die boonste laag strooi af. Versigtig pak sy die keramiekflessies en -potjies uit – elk ’n klein meesterstukkie met die Tamaryn-embleem in die keramiek ingebak, sommige gebosseer, ander ingesink in die klei en sommige net opgeverf. 

				Nadat sy elkeen aandagtig bestudeer het, gaan sit Maryn weer agter haar lessenaar, haal ’n splinternuwe skryfboek uit en dan begin sy werk. 

				Sy sal Niel von Wildenstein wys. Maryn Davel laat haar nie deur ’n verdekselse laventelhaan intimideer nie. 

				Teen Donderdag is haar finale lys produkte amper gefinaliseer. Teen Vrydag het sy van die mengsels begin toets. Saterdag staan sy voor dagbreek op en tik ’n netjiese lys van produkte op die Remmington uit, sit dit in ’n koevert voor sy terugstap kliphuis toe om te gaan bad en aantrek en Krisjan en Katjiepiering kos te gee. 

				’n Entjie voor die appellaning begin, steek Maryn vas. Die appelbloeisels, die laventel in die verte en die kliphuis word gebaai in die sagte oggendson wat pas oor die berg daaragter begin kop uitsteek het. Maryn drink die beeld ’n oomblik langer in en dan hardloop sy feitlik na die kliphuis toe. “Orange Hall, tant Liefie,” gee sy opdrag oor die foon. “En dis privaat, moet asseblief nie inluister nie. Onthou, dis teen die wet.” 

				“Maar hartjie, tante sal mos nooit ...” 

				“Dis dringend, tante,” knip sy haar kort. 

				Maryn trippel omtrent rond van ongeduld toe sy eers moet wag dat Lottie Isabelle roep. “Sjuut,” maak sy Krisjan stil toe hy klaende tjankgeluide begin maak. “Jy’s nes jou genant. Aljimmers honger. Ek sal nou ...” 

				“Maryn? Is daar probleme?” vra Isabelle effens uitasem. 

				“O gits, nee, Isabelle, ek hoop nie ek het jou laat skrik nie. Nee, geen probleme nie. En jammer ek bel so vroeg. Dis net ... dankie vir daardie sketse, hulle is wonderlik, maar ek moet iets vir jou wys. Môreoggend as dit kan.” 

				“Ons gaan kerk toe. Ons maak ná die tyd ’n draai by jou. Wou in elk geval. Oom Joshua het vergeet om die lys wat hy gemaak het van take wat glo verrig moet word vir jou te gee. Arendt sal dit saambring. Reg so?” 

				“Wonderlik. Dankie, Isabelle. Praat dan môre. Bietjie haastig.” Maryn groet en skarrel dan om Krisjan en Katjiepiering kos te gee terwyl haar bad voltap. Eers toe sy op pad is, het sy oplaas tyd om paniekerig te raak oor die vooruitsig om Niel weer te sien, dié keer op sy eie turf. Sy loer na die koevert wat langs haar lê. Daarmee sal hy nie kan foutvind nie. Ook nie met die produkte wat hy oor twee weke kom beoordeel nie. Daarvoor sal sy sorg. Maar verdomp of hy haar etikette en verpakking voor die fees self gaan sien. 

				Toe sy na La Lavende afdraai, hou Maryn stil. Die amperse pers waas van twee weke gelede het aangegroei tot ’n meer definitiewe pers dynserigheid wat oor die lande hang. Sy maak die venster van die lorrie oop en die sagte walm van laventel draal lui na binne. Sy asem dit diep in. As laventel werklik kalmerende eienskappe het, het sy dit gewis nodig. 

				Sy sit die lorrie weer in rat en ry met ’n slakkegang tussen die laventellande deur. 

				Voor haar doem die klipgeboue groter en groter op. Die voorste gebou vorm ’n poort bo-oor die paadjie met ’n toring weerskante, sien sy toe sy nader kom. Die lorrie waggel deur die poort en dan bevind sy haar in ’n binnehof uitgelê met rivierklippe en met ’n spuitfontein in die middel. Sy parkeer onder ’n seringboom en bly ’n oomblik sit voor sy die koevert neem en uitklim. 

				Niel lyk glad nie soos ’n boer nie, is die eerste gedagte wat by Maryn opkom toe hy uitgestap kom. Hy is informeel aangetrek, maar netjies. Sy broek hang in perfekte voue, sy hemp is kraakwit en sy kruisbande pas knus oor sy breë skouers en plat maag. 

				“Dag, Maryn,” groet hy en sy glimlag slaan haar wind omtrent uit. “Jy lyk besonder vars ná so ’n stowwerige rit. Bietjie tee?” 

				“Dag, Niel. Dankie, dit sal lekker wees.” Maryn kom agter sy knyp die koevert in haar hande vas asof dit haar lewenslyn in ’n storm is en verslap doelbewus haar greep, maan haarself tot kalmte. Sy het vertroue in haar produkte en het ’n verweer teen die man. Dis net die duiwel wat haar van die teendeel wil kom wysmaak. 

				“Gaaf, maar kom ek stel jou net gou eers aan Babette voor.” Hy beduie vir haar om voor hom die ontvangslokaal binne te stap. 

				Die vertrek is ruim en pragtig ingerig, amper mooier as ’n voorkamer – net lugtiger en funksioneler. Dis egter die petite donkerkopvrou wat agter die lessenaar orent kom wat haar aandag oombliklik aflei van die skilderye en uitstalkaste. 

				“Mademoiselle Davel?” Sy glimlag vriendelik en bevestig so haar skoonheid. Die donker hare is modieus gekap, haar diepbruin oë groot en perfek gevorm. 

				Maryn knik en glimlag terug. “Maryn.” 

				“Bonjour, Maryn. Babette Tisserand. Ek is bevrees ek praat nog nie Afrikaans nie,” sê sy in effens gebroke Engels, bekoorlik geaksentueer met ’n onbeskaamd Franse uitspraak. 

				“Babette is my ontvangsdame en rekenmeester,” lig Niel haar in en versoek Babette dan iets in Frans. Sy glimlag en knik. Niel draai weer na Maryn. “Babette sal vir ons laventeltee na my studeerkamer bring. Kom, ons stap solank daarheen. Op met die trap.” Hy beduie na ’n spiraaltrap in die hoek van die vertrek. 

				Dit moet na die linkerkantste toring lei, besef Maryn toe sy met die trap opstap. Die vertrek is ruim en vierkantig met vensters aan drie kante en ’n deur met gekleurde ruitjies in die vierde muur. Waarskynlik lei dit na ’n loopgang oor die poort. Die vensters bied ’n asembenemende uitsig, en boonop kan Niel amper alles sien wat buite aangaan. 

				“Kom sit.” Hy beduie na die stoel aan die duskant van ’n reuselessenaar. 

				Maryn gehoorsaam en bly pennetjieregop op die punt van die stoel sit. Niel gaan sit gemaklik oorkant haar, elmboë op die armleunings, hande lossies inmekaargevleg. Sy sit die koevert op die lessenaar neer. 

				“My voorgestelde lys van produkte.” 

				Hy knik, maar maak geen aanstaltes om daarna te kyk nie. “Jacomien sê vir my jy het die prys vir haar gegee om oor te dra aan die meisie wat die vierde meeste stemme in die skoukoninginkompetisie gekry het.” 

				Maryn probeer om nie te wys hy het haar al weer onkant betrap nie. “Die skou behoort tot die verlede. Ek is nie hier om daaroor te praat nie, maar oor die laventelfees. Ek sal bly wees as jy na die lys sal kyk en my inlig waar ek staan.” 

				Niel glimlag effentjies. “Ons kan darem seker eers tee drink en soos beskaafde mense gesels?” Hy kyk oor haar kop. “Merci beaucoup, Babette.” 

				Maryn glimlag stram toe sy ook dankie sê nadat Babette die teegoed neergesit het. 

				“Je vous en prie, Maryn.” Haar bruin oë blink vriendelik in Maryn s’n voor sy weer iets in Frans vir Niel vra en ná sy kopskud uitstap. 

				Die skinkbord is keurig gedek met ’n teepot en koppies van die fynste spierwit porselein op ’n lila skinkbordlappie omsoom met gestyfde Brusselse kant. Die suikerpotjie bevat suikerklontjies en ’n silwertangetjie lê daarnaas, maar daar is ook ’n kristalpotjie gevul met heuning. 

				“Kry gerus.” 

				Maryn loer na Niel, skink vir haar tee in en hou die teepot vraend in die lug. 

				Hy knik. “Dankie, dit sal gaaf wees.” 

				Maryn gebruik van die heuning om die tee te versoet en Niel ook. 

				“En?” vra hy toe sy die eerste slukkie geproe het. 

				“Heerlik,” knik Maryn. “Vir tee het ek nog altyd Lavandula angustifolia verkies bo Lavandula stoechas of Lavandula dentata. Eintlik vir alle kulinêre gebruike.” Sy kry lekker toe sy sien hoe sy wenkbroue al hoër opkruip terwyl sy praat. 

				“Ek het nie in my pamflet na die botaniese name verwys nie.” Dis meer ’n stelling as ’n vraag. 

				Maryn drink rustig ’n slukkie voor sy antwoord. “Ek sal nie weet nie, ek het nie jou pamflet gelees nie.” 

				“Jy het onderneem om dit te doen.” 

				Sy knik, drink die laaste van die tee en sit die leë koppie op die skinkbord neer. “Ek het, en ek sal, maar ek het nie gesê wanneer nie. Aanvanklik het ek nie tyd gehad nie, en daarna wou ek my nie laat beïnvloed terwyl ek aan nuwe produkte werk nie.” 

				Hy stoot sy koppie ook terug oor die lessenaar. “Maar hoe weet jy of jy nou nie dalk my produkte dupliseer nie? Ek hoop nie jy dink ek gaan produkte goedkeur wat in regstreekse kompetisie met myne is nie. Byvoorbeeld potpourri. Ek maak my eie en gaan gewis nie dat jy ook daarvan uitstal nie.” 

				Maryn se moed sak in haar skoene. Heelwat van haar produkte bevat potpourri. Maar sy kyk hom net met doelbewuste skeptisisme aan. “O? Jy wil dus nie vir jou handelaars die keuse gee om te besluit wat die beste produk is nie? Is dit nie bietjie ... e ... kleinsielig nie?” 

				Hy ignoreer haar sarkasme en druk sy vingers teen mekaar. “Dis sakesin. Kompetisie tussen twee enerse produkte op so ’n klein skaal sal kontraproduktief vir ons albei wees.” 

				“Maar in daardie geval sou ek dink onbetrokke persone moet bepaal watter potpourri-reeks die beste is, sodat jy vir jou handelaars die beste produk kan gee. Dit help ook nie jy verkoop helfte van wat jy kon omdat die produk hulle nie aanstaan nie terwyl myne hulle dalk wel sou aanstaan en hulle meer daarvan sou koop nie?” Maryn sit agteroor op haar stoel. 

				Niel trommel sy vingers teen mekaar. “Hoeveel van ons produkte oorvleuel?” 

				“Net die droë reukgoed. Pomanders, potpourri, linneverfrissers en dies meer. Die res van my produkte is van kulinêre aard. Ek vervaardig nie essensiële olies of laventelwater of so iets nie. En dit beteken natuurlik ook ek sal sowel blomme, veral angustifolia, maar ook dentata en stoechas, as laventelolie by jou moet aankoop om my produkte te vervaardig. Nie net nou vir die laventelfees nie, maar en veral vir die bestellings wat daaruit sal voortspruit. Jy wen dus in elk geval.” 

				Niel kyk haar nadenkend aan. “Ons stel ’n kontrak op dat alle laventelbasisse in jou produkte uitsluitlik van La Lavende moet kom. Op daardie voorwaarde kan jy al die droë reukgoed deel van jou reeks maak.” Hy maak ’n aantekening op ’n vel papier voor hom. 

				“Tensy La Lavende nie genoeg voorraad het, of die gehalte van die basisse nie na wense is nie, of die aflewering van sodanige basisse nie betyds volgens bestelling geskied nie.” 

				“En wie bepaal nogal of die gehalte na wense is?” vra hy terwyl hy weer op die papier krabbel. 

				“’n Onpartydige chemikus as dit nodig is.” 

				“Hoe definieer jy betyds?” 

				“Twee dae grasie as gevolg van onvoorsiene omstandighede, maksimum drie dae as gevolg van basistekorte. En aflewering word deur La Lavende op Bergendal gedoen, ons deel die vervoerkoste en Tamaryn het dertig dae om te betaal.” 

				Niel loer onder sy wenkbroue na haar. “Jy vra nie baie nie?” 

				“’n Kontrak is daar om albei partye tevrede te stel en te beskerm.” Sy vleg haar hande inmekaar op haar skoot en hoop sy lyk kalm. “Dis waarom ek nie op sestig dae aandring of verwag dat jy die vervoer gratis verskaf nie.” 

				Niel gee ’n laggie. “Ek sal die kontrak deur ’n prokureur laat optrek en hoor wat hy sê. Ek bring dit sommer saam Bergendal toe wanneer ek soontoe kom, en dan kan ons die kontrak finaliseer.” 

				Maryn kyk hom peinsend aan. “Jy’t van die begin af besluit om die droë reukgoed vir my te gee, het jy nie?” 

				Hy vou sy hande agter sy kop. “Wat laat jou so dink?” 

				“Eerstens is dit baie meer werk om droë reukgoed te maak as om net die basisse aan my te verkoop, tweedens weet jy mens kan net sóveel met byvoorbeeld potpourri doen, en derdens is my droë reukgoed se geure baie beter gebalanseer as joune. Jy weet my eindproduk is beter as La Lavende s’n, al is my verpakking verouderd.” 

				Niel glimlag behoedsaam. “Dis gedeeltelik waar. Ek is moeg gesukkel met die droë goed. Dis te tydrowend. Hoeveel ‘beter’ jou produk is, sal ons moet sien as jy eers laventel geïnkorporeer het. En wat die verpakking betref, ek wil dit vooraf goedkeur, en verwag dus dat jy oor twee weke ook daarvan vir my prototipes wys.” 

				“Nee.” Maryn uiter die enkele woordjie doodrustig en baie beslis. 

				Niel se oë rek en hy laat sak sy arms. “Ekskuus?” 

				“Jy het gehoor.” 

				Niel skud sy kop ongelowig. “Maryn, waar het jy leer onderhandel?”

				“Ek sit al van kleins af langs my ma wanneer sy onderhandel. Mens leer maar so hier en daar ’n ietsie.” 

				“Het sy jou geleer van gee en neem, of dat mens redes gee vir sekere goed?” 

				Maryn knik. “Natuurlik. Soos ons pas onderhandel het oor die basisprodukte. Gee en neem. Maar wanneer mens beslis is oor iets en weet jy gaan jou nie laat ompraat nie, is dit nodeloos om in sirkels daaroor te praat. Ek weier om my verpakking aan jou te wys en daar is niks verder daaroor te sê nie.” 

				“En as dit ’n voorwaarde is vir toelating tot die fees?” 

				“Dan skiet jy jouself in die voet. Jy verloor ’n potensiële klant vir jou laventelbasisse.” 

				“En ek moet jou nou net blindweg vertrou dat jou verpakking aanvaarbaar sal wees vir uitsoekhandelaars terwyl dit op die skou veel te wense oorgelaat het?” 

				“Dis reg.” 

				Niel skud sy kop. “Ek kan nie daardie kans waag nie, Maryn. Dit help ook nie Tamaryn kry geen bestellings nie omdat die produk lyk asof dit in ’n plaaskombuis aanmekaargesit is. Dan verkoop ek in elk geval nie my basisse nie.” 

				Maryn kom orent. “Dan is dit tot daarnatoe.” Sy buig oor die lessenaar om die koevert te neem. 

				Niel skiet uit sy stoel en druk haar hand met koevert en al teen die lessenaar vas. Sy gesig is ’n handbreedte van hare af. “Jy bluf goed, Maryn. Ek sou dit nie kon dink nie.” 

				Maryn kyk op in sy oë. “Dis omdat ek nié bluf nie, Niel. Ek is bereid om by baie dinge aan te pas, maar ek moet kreatiewe vryheid behou. Jy het my oë oopgemaak vir baie dinge wat in Tamaryn agterweë gebly het, maar jy weet ook my produkte is uitstekend. En terloops, jy sal nie met die pes geslaan word as jy dit erken nie. Maar nou moet ek self en op my eie tyd my verpakking gaan bedink en behartig, anders word Tamaryn net ’n handperdjie vir La Lavende, en dit sal ek nie toelaat nie.” 

				Sy oë soek rond in hare, asof hy probeer peil hoe ver sy sal gaan. Hy kan maar kyk, dink sy, en hou sy oë sonder skroom, sy was selde so oortuig van haar saak as wat sy op hierdie oomblik is. Wat aanvanklik moontlik begin het as bluf, het ineens vir haar van die allergrootste belang geword. 

				Niel lig sy hand stadig van hare af op en vou sy arms. ’n Sonstraal speel glinsterend in die donker haartjies op sy voorarms waar sy moue opgerol is. “Verras my, Maryn, maar sorg dat dit ’n aangename verrassing is, anders stuur ek jou en jou produkte sowaar as waaragtig terug voor die handelaars hul voete hier gesit het. Verstaan ons mekaar?” 

				Maryn knik en druk die koevert saam met haar handsak onder haar arm vas. “Ons verstaan mekaar. Ek dink nie jy het die lys in die omstandighede nodig nie. Ons het oor droë reukgoedprodukte ooreengekom. Die kulinêre produkte en die res sal nie met jou produkte oorvleuel nie.” 

				“Ek het net ingestem wat die verpakking betref. Ek kom steeds self die produkte oor twee weke toets. En twee weke voor die fees moet jy ’n finale lys van produkte en hul bestanddele vir my gee. Kom ons maak dit Vrydag die twintigste Oktober.” 

				“Jy sal jou lys van produkte en bestanddele kry, maar nie die hoeveelhede van die bestanddele nie. Ook nie die twintigste nie, dis my moeder se verjaardag en ons probeer altyd om ’n gesinsding daarvan te maak. En van bestanddele gepraat, ek wil juis my voorlopige basisbestelling sommer nou plaas en saamneem Bergendal toe.” 

				Maryn haal ’n lysie uit haar handsak en hou dit na hom toe uit. “Ek benodig gedroogde blomme, vars blomme, olie en laventelwater. Ek neem aan jy kan my daarmee help? Dit sal sake ook vir my vergemaklik as jy jasmyn en ilang-ilang en moontlik bergamot, iriswortel en patsjoelie in oorspronklike, gedroogde of olievorm aan my kan lewer. Ek weet jy het daarvan in sekere van jou produkte gebruik en neem dus aan jy het voorraad.” 

				Sy oë gaan vlugtig oor die lys. “Ek kan alles lewer wat jy verlang, maar op ’n Saterdag ná twaalf? Ek is bevrees ek kan net help met olie en laventelwater, en net op een voorwaarde.” 

				Maryn kyk hom vraend aan. 

				“Jy sê vir my waar jy jou kennis van laventel en ander blom- en kruieprodukte opgedoen het.” 

				“Jy kon maar net gevra het. Dis geen geheim nie. Hoofsaaklik op Orange Hall. By Lottie in die kombuis en in die biblioteek daar. En ook in boeke wat my tante gereeld vir my van oorsee af bring of aanstuur. Sy ken my belangstelling.” 

				“Maar hoekom het jy vasgesteek by lemoene as jy so ’n uitgebreide kennis het?” 

				“Ek woon op ’n lemoenplaas, Niel. En lemoene moet verwerk word. Elke greintjie daarvan. Soos Bettie sê,” Maryn grinnik, “ons lyk al soos lemoene.” 

				“En Bettie is?” 

				Maryn se grinnik word ’n glimlag. “My Lemba-grootmaakma.” 

				Niel knik peinsend. “Ek sien. En ek sien uit daarna om Bergendal uiteindelik te besoek. Dit klink na ’n fassinerende plek. Net so fassinerend soos die inwoners.” 

				Maryn laat sak haar oë en tel haar sleutels op. “Ek moet gaan.” Sy kyk weer op na hom. “Dankie dat jy Tamaryn die geleentheid gun.” 

				Niel knik erkentlik. “Kom ons gaan haal die produkte waarmee ek jou nou dadelik kan help, dan wys ek jou sommer bietjie rond ook.” Hy stap om die lessenaar. 

				Maryn voel ineens soos ’n veer wat afgewen is en toe weer ’n entjie verkeerde kant toe opgedraai is. Verlig dat die sakeaspek voorlopig afgehandel is, maar ineens weer geweldig bewus van Niel as man pleks van as sakeman. “Dis gaaf van jou, maar ek is eintlik nogal haastig. As ek net die olies solank kan kry, sal ek bly wees. Jou mense kan die res volgende week kom aflewer.” Sy moet hier wegkom, weet sy, so gou moontlik. Uit hierdie aantrekkingsveld om Niel von Wildenstein kom. 

				“Vlug jy al weer, Maryn?” Die timbre van sy stem het heeltemal verander. 

				Sy kyk vervaard op. Hy staan reg voor haar, ’n tergende glimlag om sy mond. 

				“Ek het werk om te doen,” sê sy bedaard genoeg, maar haar stem is onverwags skor. 

				“En jy stel nie belang in my distilleringprosesse en laboratoriums nie? Die res van die plaas nie? Jy is nie lus om middagete te nuttig in wat die mense hier rond die laventelkasteel noem nie?” Sy oë dans, so diepblou dis feitlik purper. “En dit ís Saterdag.” 

				Maryn skud haar kop. “’n Volgende keer, baie dankie.” 

				“Daarby hou ek jou, Maryn Davel. Ek aanvaar dit as ’n heilige belofte.” Daarmee wys hy galant na die deur en laat haar voor stap. “Ek sal die olies en laventelwater laat haal. Jy sal seker eers wil opfris. Gebruik gerus die geriewe langs ontvangs.” 

				Maryn knik, maar kan nie ’n woord uitkry nie. Sy nabyheid hier langs haar is te oorweldigend. 

				Sy slaak ’n sug van verligting toe sy by die lorrie kom en die produkte reeds ingelaai en stewig gemaak is. 

				Babette kom nader gestap. “Niel sal nou hier wees. Hy praat oor die foon.” 

				“Dankie, Babette, sê maar net vir hom ek sê dankie en tot siens. En dankie vir die heerlike tee.” Sy skud net haar kop toe Babette begin protesteer en klim agter die stuur in. “Ek is jammer, maar ek is werklik haastig.” Sy glimlag, kry die lorrie aan die gang en waai dan deur die venster net voor sy deur die poort ry. 

				In die truspieëltjie sien sy sekondes later hoe Niel uitkom en dan gaan staan. Met sy hande wat familiêr op Babette se skouers tot ruste kom, kyk hy Maryn se lorrie agterna. 

				Maryn stik amper. ’n Laventelhaan met ’n harem, dis wat hy is.

				

			

		

	
		
			
				Veertien

				Veertien

				Sondagoggend wag Maryn Isabelle-hulle voor die groot opstal in en is verlig toe sy hulle aangery sien kom. Dis vreemd om so alleen op die plaas te wees, veral ook omdat Bettie haar langnaweek geneem het. Gisteraand was veral baie eensaam, al het sy probeer besig bly in haar kliphuis. En al die gedink en gewroeg oor Niel en die effek wat hy steeds op haar het, het ook nie gehelp nie. 

				“Izi! Jy weet nie hoe bly ek is om julle te sien nie!” roep sy uit toe Isabelle uit die motor klim en val haar om die hals. 

				“Sjoe, lyk my jy is reeds eensaam!” slaan Isabelle die spyker op die kop en soengroet Maryn laggend. 

				“Dag, Maryn!” Arendt gee haar ’n drukkie as groet. “Voor ek vergeet, neem tog asseblief jou pa se brief.” Hy stop ’n koevert in haar hande en slaan sy arm om Isabelle se skouers. 

				“Dankie, Arendt. Vader is gewoonlik nie so vergeetagtig nie, maar dit was nou die oggend ook so ’n gejaag. Kom ons gaan kliphuis toe. Bettie is nie hier nie, maar ek is darem nou ingerig genoeg om vir julle ’n drinkding en middagete te kan aanbied.” Sy val langs Isabelle in en beduie na die kliphuis toe hulle by die appellaning kom. “Dis wat ek wou hê jy moet sien, Isabelle.” 

				Isabelle steek vas, laat haar oë oor die panorama gaan en kyk dan met ’n breë glimlag na Maryn. “Dis pragtig. Dis wat jy vir die etiket in gedagte het?” 

				“As jy dink dit kan werk. Jy sien, vir die laventelfees is die tema natuurlik laventel. In hierdie prentjie kom die twee bymekaar. ’n Laventellappie en die lemoenboorde. En die kliphuis lyk vir my net reg so met die Magaliesberge op die agtergrond. Die etiketvoorstelle wat jy vir my gestuur het, is pragtig, maar dit bind nie lemoen en laventel nie.” 

				“Natuurlik, dis perfek. Ná ons iets gedrink het, sal ek vinnig ’n paar sketse kom maak. Gee my so ’n week kans. Ek kan sien wat jy bedoel.” Isabelle knik haar kop ’n paar keer en kyk takserend na die berge voor hulle verder stap. 

				“En terwyl jy skets, kan ek en Maryn sommer gou oor die houers praat.” Arendt glimlag vir Maryn. “Jy het my sommer nou ’n idee daarvoor ook gegee. Pleks van die huidige Tamaryn-embleem, dink ek sit ons ’n takkie laventel by. Dit sal ook sagter op die oog wees as net die lemoen met twee blaartjies, en tog net soveel aandag trek.” 

				“Natuurlik, dit klink wonderlik, en dan kan ek sommer ook iets aan daardie ewige oranje lint doen. Maar kom in.” Maryn stoot die hekkie oop en beduie na die voordeur wat oopstaan. 

				“Hoe gaan dit met Eamon?” vra Maryn toe elkeen met ’n koppie tee op die voorstoep sit. 

				Isabelle glimlag. “Hy is goed aan die herstel. Caitlin weet mos net hoe om hom gesond te kry. Moeder het egter laat weet hulle kom eers in November. Caitlin is self glo effens olik. Veral soggens.” Sy kyk Maryn veelbetekenend aan. 

				Maryn gee ’n ongelowige laggie. “Sowaar? So gou ná klein Aidan? Hy’s maar agt maande oud, of hoe?” 

				Isabelle haal haar skouers laggend op. 

				“My swaertjie woeker klaarblyklik met sy talente,” grinnik Arendt. “Hy wil seker maak daar is genoeg erfgename vir Coney House sodat Isabelle nie hoef terug te gaan om gravin te speel nie. Hy weet sy sal hom nooit vergewe nie.” Hy sit sy leë koppie neer. “Sal julle dames my verskoon? Ek wil bietjie rondloop en kyk wat alles gebeur het vandat ek laas hier was.” Hy buk en soen Isabelle op die voorkop. “Buitendien, ek weet julle wil skinder.” 

				Maryn sien hoe Isabelle hom agternakyk met ’n blik so vol liefde, dis amper ’n verleentheid om dit te aanskou. Dan draai sy terug na Maryn en glimlag breed. “Hy’s reg. Ek wil jou vertel van oom Ruben. Hy sit op by Vader se suster, tante Maureen. Kan jy glo!” 

				“Nooit!” Maryn lag saggies. “Maar dis wonderlik. Ek het juis op die lentebal gedink hulle is nogal ’n mooi paartjie, al is tante Maureen soveel jonger.” 

				Isabelle se oë skitter. “Ek kan nie vir jou sê hoe wonderlik dit is om te sien hoe die liefde tussen hulle blom nie. En hulle het juis albei al so swaar gehad. Oom Ruben lyk sommer jare jonger, en tante Maureen is soos ’n jong meisie. Ek dink dis die ware Jakob, hoor! Ek sal nie verbaas wees as hulle nog voor die einde van die jaar afhaak nie.” 

				Maryn slaan haar hande ingenome saam. “En dink jy tante Maureen sal Suid-Afrika toe kom? Op Acorn Manor kom woon?” 

				Isabelle haal haar skouers op. “Ek weet nie, tante Maureen praat nie veel daaroor nie, maar ek dink nogal so. Sy het ’n rukkie terug al vir my gesê die spanning in Holland raak vir haar te veel. Sy voel sy het haar deel gedoen met die vlugtelinge wat sy gehuisves het, haar ereskuld afbetaal nadat soveel mense háár gehelp het toe sy vir die IRB weggekruip het. Jy weet, dis darem al jare dat sy ondergronds bedrywig is. Buitendien, met die dinge in Duitsland is alles baie onseker. Sy sien nie kans om weer iets soos die Groot Oorlog daar te beleef nie. Nie dat daar sprake van nog ’n oorlog is nie, maar Hitler raak al hoe aggressiewer en dit maak haar ongemaklik.” 

				“Dan is dit ’n bestiering sy en oom Ruben het mekaar gevind.” Maryn kyk ingedagte na haar laventeloortrekte werf. “Ek het nog nie weer van Simon ná die lentebal gehoor nie. Net by Gita gehoor hy is Kimberley toe. Hy het haar mos gevra om Ruby op te pas, maar hy is seker al weer vergete terug.” 

				Isabelle knik. “Hy is.” Sy huiwer, maar druk dan tog deur. “Maryn, hoe voel jy werklik oor hom?” 

				“Hartseer.” Maryn sug. “Dis vir my hartseer dat ons mooi vriendskap bederf is deur troupraatjies.” 

				“En jy wil regtig nie met hom trou nie?” Isabelle kyk haar vraend aan. 

				Maryn skud haar kop. “Nee. Ek maak miskien die grootste fout van my lewe, maar ek dink tog ek sal ons albei ’n onreg aandoen om sy huweliksaansoek te aanvaar.” 

				“Sjoe, dis ’n verligting om dit te hoor.” 

				“Hoe so, Izi?” Maryn kan aanvoel daar skuil iets agter Isabelle se woorde. 

				“Nee, jong, sy lewe raak nou baie gekompliseerd. Met tante Maureen wat onlangs op Acorn Manor gaan kuier het, weet ek nou van al die nuus, en ek moet sê, dit klink vir my na ’n ramp wat wag om plaas te vind. Catherine wil nou ewe skielik hê Ben moet met haar trou.” 

				“Nooit!” roep Maryn geskok uit. “Maar sy is jare ouer as hy en hy is al wie weet hoe lank in Australië. Buitendien, sy weet dan nog al die jare te vertel dat Ben haar gedwing het om ... wel, jy weet.” 

				Isabelle klik haar tong. “Ag, twak. Ben het haar net so min gedwing as die man in die maan. Maar dis nie belangrik nie, ek dink sy besef haar dae is getel as tante Maureen daar intrek en sy wil net haar posisie in die Gould-familie verstewig. Maar as Catherine Ben op een of ander manier sover kan kry om met haar te trou, sal dit sake vir Simon bemoeilik om Ruby wettig aangeneem te kry. Oom Gabriël reken hy het ’n goeie kans om Simon se saak vir hom in die hof te bepleit as Simon getroud is en hulle kan bewys Catherine is ’n onverantwoordelike moeder, maar as sy met die biologiese pa van die kind getroud is, is hul kanse nul.” 

				“O, aarde.” Maryn vou haar hande oor haar wange. “Die arme Simon.” 

				“Jy weet seker hy het ’n keer of wat by Jacomien gaan kuier?” Isabelle kyk haar ondersoekend aan. 

				Maryn skud haar kop. “Nee, ek het nie geweet nie.” Iets pyn dofweg in haar, maar sy kan nie mooi besluit wat of waarom nie. 

				Isabelle frons liggies. “Ontstel ek jou met al my praatjies, Maryn?” 

				Maryn sluk. “Dit ontstel my dat Simon dit so swaar het, dis al. Ek weet mos hoe verknog hy aan Ruby is.” 

				Isabelle knik. “In elk geval, Jacomien het hom baie diplomaties ingelig dat hy ’n wonderlike man is en ’n uitstekende vangs vir enige ander meisie, maar sy is binnekort op pad Parys toe met behulp van die prys wat sy gewen het, en te jonk en ambisieus om te trou en sommer gelyktydig ma te word. Sy wil ’n ontwerper word, en dis vir haar op die oomblik die belangrikste.” 

				“Arme Simon,” herhaal Maryn, maar wonder tog of Jacomien nie maar net van Simon weggeskram het omdat sy eintlik hoop om vir Niel beskikbaar te wees nie. 

				“Gedink julle sal sit en skinder oor die Goulds en al hul intriges.” Arendt kom van agter af deur die voordeur gestap en sit sy hande op Isabelle se skouers. “Jou plekkie is pragtig, Maryn.” 

				“Dankie,” glimlag sy flouerig. 

				“Ag nee, toe, moenie so hartseer lyk oor Simon nie.” Arendt laat rus sy hand vlugtig op haar skouer ook. “Elke man moet sy eie heil uitwerk, en as Simon net sy oë wil oopmaak, sal hy sien hy het die ideale vrou reg onder sy neus.” 

				Maryn kyk op na hom en dan na Isabelle, wat hom ook vraend aankyk. 

				“Gita. Sy is een van die lieflikste mense wat ek ken, en oom Ruben sê vir my Ruby is ’n ander kind vandat Gita haar onder hande gehad het. Gita laat haar met geen streke wegkom nie. Ek dink sy’s regtig lief vir Ruby, maar laat nie toe dat jammerte in die pad van dissipline kom nie. Almal het Ruby heeltemal te veel bederf omdat hulle haar jammer kry, en natuurlik met goeie rede. Daardie Catherine-vrou is ’n nagmerrie, en sy misbruik haar eie kind vir eie gewin. Iets wat Gita reguit vir haar gesê het. Sy is dalk ’n sku enetjie in geselskap, maar in haar rol as verpleegster en klaarblyklik ook as tydelike voog vir Ruby, laat sy niks in haar pad staan nie. As daar iemand is wat Ruby emosionele sekuriteit kan gee, is dit Gita. En dis wat sy nodig het. Nie jammerte nie.” Arendt gaan sit. “Nou moet Simon net bietjie verby die haaslippie kyk en sien met wat ’n juweel hy sit.” 

				Isabelle kyk met glinsterende oë na Arendt en vat sy hand. “Jy is ’n wyse man, my lief. Ek kan sommer sien klein Armand of Armandine gaan ’n wonderlike pa hê.” 

				Arendt streel liefderik oor haar hand en glimlag vertederend. 

				Maryn voel haar oë branderig raak. “Julle het reeds die naam gekies?” 

				Arendt knik en kyk na haar. “Ja, ons gaan my broer vernoem, want as dit nie vir sy laaste en waarskynlik enigste edele daad was nie, sou ek en Izi nooit by mekaar uitgekom het nie. Soos jy weet, sonder daardie brief van hom wat hy in die brandkluis toegesluit het voor hy homself geskiet het, sou ek waarskynlik tereggestaan het vir sy ‘moord’. Ons vernoem hom as teken van vergifnis.” 

				Maryn staan op met ’n lip wat effens aan die bewe gegaan het. “Wag, laat ek gaan kyk hoe die skaapboud in die oond vorder voor ek aan die tjank gaan. Bly julle net hier sit. Ek is nou terug.” 

				In haar kombuisie kyk Maryn eers lank by die venster uit voor sy met die kos begin werk. Arme Simon, dink sy weer eens. Miskien gaan sy oë tog oop. Miskien vind hy ook geluk, soos die twee wonderlike mense wat op haar voorstoep sit en hande vashou. 

				En sy? Maryn sug diep. Sy het haar kliphuis en sy het Bergendal. En voorlopig is dit genoeg. Minder as wat Arendt en Isabelle aan mekaar het, wil sy nie hê nie. Daarom kon sy nie met Simon trou nie. En daarom kan sy nooit vrye teuels gee aan haar gevoelens vir ’n man wat agter haar pa se plaas aan is nie. 

				Dis weer stil toe Isabelle en Arendt ná ’n gesellige middagete weg is, maar Maryn se kop draai so van al die nuwe idees wat hulle gedurende die ete bespreek het, dit ontstem haar nie. Sy bekyk weer Arendt se vlugtige sketse en die skets wat Isabelle by haar gelaat het, terwyl opwinding deur haar bruis. Wat die verpakking betref, gaan Niel von Wildenstein lelik op sy neus kyk, dis nie altemit nie. 

				En dis waarop sy haar gedagtes moet fokus. Die laventelfees. 

				Simon moet sy eie probleme uitwerk. En sy self moet haar verraderlike hart nou kniehalter. Daar is werk om te doen. 

				Maryn gaan sit by haar kombuistafel met haar aantekeningboek en die Consul-katalogus wat sy Vrydag in haar kantoor ontdek het. Sy het maar nog net altyd die gewone inmaakbottels gebruik, maar daar is ’n hele paar ander opsies ook. Duurder, maar baie aanskouliker en baie geskik vir die meer gegoede teikenmark wat hulle wil bereik. As Neil dink sy kan nie laventel in haar marmelade en lemoenkonfyt inkorporeer nie, het sy nuus vir hom. 

				Maryn streel oor Katjiepiering se rug toe sy opspring en haar op Maryn se skoot tuismaak. Vader kry ’n toeval as hy haar hier op die Sondag sien sit en werk, boonop met ’n kat op die skoot, dink sy en slaan dan haar hand voor haar mond. “O, gits!” Maryn kyk af na die kat. “Amper vergeet ek van Vader se takelys.” 

				Sy het juis gewonder wat Kleinjan die volgende week te doen staan. Katjiepiering kyk deur skrefiesoë na haar en begin spin. “Ag, nou toe, ek kan jou seker nie nou opjaag om dit te gaan haal nie. Sal later kyk.” 

				Later, wanneer sy nie meer nodig het om haar gedagtes met werk te probeer verdruk nie. 

				Maryn onthou eers weer van die lys toe Kleinjan Maandagoggend vroeg-vroeg met haar kannetjie melk by die kliphuis aankom, net toe sy op pad is kantoor toe. 

				“O, genade, Kleinjan, Vader het ’n lys van take opgeskryf. Kom, ons kyk gou wat alles gedoen moet word.” Maryn woerts weer binnetoe, kry die koevert en skeur dit haastig oop. Dit kom nou van uitstel, kapittel sy haarself. 

				Sy gaan saam met Kleinjan deur die take wat Joshua vir die vorige week gestipuleer het, ’n lysie onder elke weekdag. “Soutlekke uitsit, die groentetuin goed natlei en keerwalle maak. Krippe volmaak in die onderste kamp.” Maryn rits saam met Kleinjan deur die res van die lysie. 

				“Alles gedoen, kleinnôi.” Kleinjan draai sy hoed om en om in sy hande. 

				Maryn frons effens. “Hier by Vrydag se take staan ook: ‘Maak seker die Seville-boord is reg vir inspeksie.’” 

				Kleinjan knik. “Ouwaas het gesê ek moet eers die veegoed doen, sodat ons die Seville-boord kan regkry vir die ander man wat gaan kom kyk. Maar die boord lyk mooi. Geskoffel en alles. Ek het seker gemaak. Hy kan maar kom.” 

				Maryn se frons verdiep en sy blaai na die volgende bladsy om te probeer agterkom waarvan Kleinjan praat. “Goed, hier is Maandag s’n.” Maryn se oë flits oor haar pa se sterk, duidelike skrif: 

				Kleinjan moet Niel v. W. deur die Seville- en ander boorde neem. Hy kom negeuur aan. Maryn, sorg asseblief dat die man ete en drinke kry voor en ná die tyd. Ek neem aan hy sal so tot middagete se kant besig wees. En sê vir hom ons praat wanneer ek terug is van Deborah-hulle. 

				Maryn kyk verdwaas van die lys na Kleinjan. 

				“Negeuur. Ete en drinke. Middagete,” prewel sy. En Bettie is nie hier nie. Die groot huis staan al van Donderdagaand af toe en Bettie kom eers môre terug. Wat op aarde het haar pa besiel? En wat kom soek die laventelhaan in elk geval in hul Seville-boord, en hoekom ... 

				“Nôi?” 

				“Jy moet die man deur die Seville-boord neem. Hy kom negeuur.” Maryn staar na die woorde op die lys, asof sy hulle in die papier kan laat versink en onwaar maak. Daar is net een ding wat Niel in die Seville-boord wil maak. Kom aas agter lemoenblomolie aan. 

				“Dan gaan ek maar eers, kleinnôi.” 

				“Dag, Kleinjan, en dankie, hoor,” prewel Maryn. Vrae vra en antwoorde bedink, sal nie nou help nie. As haar pa gesê het die man kom, dan kom hy. En as haar pa gesê het gee hom iets te ete en drinke, dan is dit presies wat sy moet doen en alle ander gedagtes opsyskuif, anders kom sy nie deur hierdie dag nie. 

				Maryn vlieg weer by die kliphuis in. Dankie tog sy wou vroeg kantoor toe gaan. Dis darem nou eers skuins voor sewe. Sy kan vinnig ’n botterbroodjiemengsel aanmekaarslaan en die Aga se oond regkry. Daarna kan sy die fabriek gaan oopsluit, terugkom en die botterbroodjies in die oond sit vir die aankomslag. En intussen kan sy begin dink aan middagete. 

				“Wag nou, Krisjan, bly onder my voete uit en sie jy uitgaan! Kyk hoe lyk die vloer nou!” raas sy toe sy die agterdeur oopmaak om haar leë houtmandjie aan te vul. Kleinjan het vir haar die voor- en agtertuin afgeskort sodat Krisjan in die agterwerf kan bly wanneer sy nie daar is nie, maar vir Krisjan is dit veel lekkerder by haar in die huis as op die dounat werf. 

				Maryn jaag Krisjan uit en maak die onderdeur toe waar hy bly sit en tjankgeluidjies maak. Sy stook die Aga, maak die vloer vinnig skoon en dra nog hout in. In die verbyloop pluk sy ’n hand vol laventelblomme en begin dan die deeg aanmaak. 

				Verdeksels! Kon haar pa die hele affêre nie vooraf met haar bespreek het nie! Die boorde is miskien sy verantwoordelikheid, maar dis deel van Tamaryn. Hoe kan hy net die man nooi om te kom kyk, dink sy terwyl sy die laventelblommetjies haastig van die takkies afstroop en in ’n bakkie gooi. Die geur bly in haar neus opslaan toe sy botter in die meel begin vryf. 

				As sy ook tog maar net gister onmiddellik na die lys gekyk het. Of as haar pa nie vergeet het om die ellendige ding vir haar te gee nie. Of as ... haar hande verstil. Hoekom het Niel niks daarvan laat blyk dat hy hierheen kom nie? Sy onthou vaagweg hy het iets gesê soos hy sien daarna uit om Bergendal uiteindelik te sien, maar sy het gedink hy verwys na sy afspraak met haar oor twee weke! Maar hy het seker aanvaar sy weet. 

				Ag, hemel, wat ’n gemors. Maryn se hande bewe toe sy die suiker en laventel in die frummels inroer en dan die melk byvoeg. Sy gaan nie nog sukkel om die botterbroodjies af te druk nie. Die kolwyntjiepan moet maar goed genoeg wees. Toe sy die deeg verdeel het, verf sy die bokante met ’n melk-en-eiermengsel, strooi laventelblommetjies oor en toets dan gou die oond. Dié behoort reg te wees as sy die fabriek klaar oopgesluit het. 

				Sy verwens haar pa en haar eie nalatigheid weer van voor af toe sy in die appellaning afstoom fabriek toe. As ’n dag só begin, is dit erg genoeg, maar as ’n week so begin, wil sy nie weet waar dit gaan eindig nie. 

				By die fabriek kry sy die meisies aan die gang met hul dagtake. Uiteindelik kan hulle die laventelolies begin inspan. 

				“Emma, ek moet gou weer kliphuis toe. Hier sal ’n man so oor ’n bietjie meer as ’n halfuur aankom. Stuur hom eers daarheen. Jy laat hom nie in die fabriek toe nie.” 

				Emma frons. 

				“Asseblief, Emma, beduie hom net kliphuis toe,” herhaal Maryn en loer na die horlosie teen die muur. “En kry vir my die bestanddele van die vinkelsouttert uit en stuur dit kliphuis toe. Slaaiblare uit die groentetuin ook. Sommer so ’n paar blare van elke soort, bietjie vars basiliekruid, ’n takkie orego. En tamaties.” Maryn kyk na die plafon. “H’m, wat nog? Viooltjieblommetjies. Die kleintjies. Ek het nog ’n pers ui daar en bokmelkkaas en ek sal sommer self kappertjieblare in my eie tuin pluk. O ja, ’n bottel van die kappertjieslaaiasyn. En kyk of daar ’n ryp avokado aan die boom is. Ek dink dis al. O, wag, skuus.” Maryn skuur verby Emma. “Ek wil ’n bottel vyekonfyt saamvat vir die botterbroodjies.” Sy kies ’n bottel van die rak in die huisspens af. 

				Room afskep en klits, teegoed regsit en die botterbroodjies in die oond druk so tien voor nege, tik sy op haar vingers af terwyl sy op pad terug is kliphuis toe, die bottel vyekonfyt onder haar arm vasgeknyp. Die meisies moet maar ’n ruk lank sonder haar klaarkom. Sy kan die korsdeeg vir die vinkeltert maak en die vulsel regkry ná Niel boord toe is. Die slaai maak sy terwyl die tert in die oond is. 

				Maryn skarrel om al haar takies af te handel en sit die botterbroodjies in die oond. Sy het pas ’n hand vol kappertjies en ’n paar laventelspriete in ’n vasie gedruk en op die kombuistafel neergesit toe sy Niel deur die appellaning sien aankom. 

				Sy pluk haar voorskoot af, maak Krisjan stil met die skaapboudbeen wat van gister se middagete saam met Isabelle-hulle oorgebly het en verjaag Katjiepiering van die tafel toe sy aan die kappertjies gaan ruik. Sy skuif die raam bo die wasbak oop, verlustig haar vlugtig in die uitsig van boorde en berge, adem die laventelgeur in van die vyf kiertsregop plantjies op die vensterbank en kyk vir oulaas rond. Die ketel begin al sis, die teegoed staan reg en die room is opgeklop. Die geur van die botterbroodjies begin die kombuis vul. 

				Sy hoor die hekkie toegaan en stap deur toe terwyl sy ’n paar maal diep asemhaal. Deur die oop bodeur sien sy hoe hy in die paadjie staan en om hom rondkyk voor hy nader stap en teen die stoeptrappies opwip. 

				As hy net nie so verdomp aantreklik was nie, word haar hart week en opstandig tegelyk. Hy is hier agter Bergendal aan, herinner sy haarself doelbewus. Met of sonder Vader se toestemming – hy is hier om haar toekoms te bedreig. 

				

			

		

	
		
			
				Vyftien

				Vyftien

				“Môre, Maryn.” Niel se onweerstaanbare glimlag laat iets in Maryn se maag rondfladder. 

				“Môre.” Sy maak die onderdeur oop. “Kom gerus in.” 

				“Dankie. Ek was bang ek gaan hier ook toegang geweier word soos by die fabriek.” Hy vee sy voete aan die voordeurmatjie af en stap binne. Hy steek vas en kyk rond. “’n Oulike plekkie wat jy hier het.” Hy snuif-snuif in die lug. “En dit ruik verruklik.” 

				“Kom sommer kombuis toe. Die oggendson skyn lekker daar in.” Maryn probeer haar stem neutraal hou, maar die kliphuis voel skielik te klein met haar en Neil albei daar. 

				“Daar is geen vertrek in ’n huis wat lekkerder kuier as ’n kombuis nie.” Hy maak weer ’n aanslag op haar maag met sy glimlag. “O, en wat ’n lieflike kombuisie is dit nie!” verklaar hy toe hy die vertrek binnestap nadat hy sy kop moes laat sak om deur die deuropening te kom. Sy glimlag verdiep toe sy oë na die vyf laventelplantjies gebaai in die oggendson gaan, maar hy sê niks van gesteelde steggies nie. 

				Maryn vou haar arms. “Dit is, maar ek dink ek moet jou waarsku. Jy hoef nie van enigiets ’n ophef te maak om my hart te probeer sag maak nie. ’n Vleiery gaan niks aan my opinie van jou doen nie. Ek weet nie wat Vader besiel het om jou toestemming te gee om na die Sevilles te kom kyk nie, maar ek kan jou waarborg, jou hande lê jy nie op enige deel van Bergendal nie.” 

				“En tog verwelkom jy my met tee?” Hy knik na die teegoed wat regstaan. “En iets wat heerlik in die oond ruik. Waarom al die moeite?” 

				Maryn beduie na ’n stoel by die tafel. “Sit gerus.” Sy lengte oordonder haar en sy groot lyf laat die kombuis beknop voel. “Gasvryheid is so vanselfsprekend op Bergendal soos oral op die platteland. Ek sou ewe veel moeite vir enigiemand anders gedoen het.” 

				Niel trek die stoel onder die tafel uit en gaan sit ewe gehoorsaam, maar sy oë dans. 

				Sy draai om en tel die waterketel met ’n dubbelgevoude oondhandskoen op. ’n Idee skiet haar ineens te binne. ’n Oondhandskoen met ’n lagie gedroogde laventel tussen die lae. Dink net hoe lekker sal dit ruik elke keer as mens die handskoen gebruik. 

				En hoe lekker sou dit nie gewees het om nou haar idee met Niel te bespreek nie? kom nog ’n gedagte heel onverwags by haar op. 

				“Ek hoop jy drink darem Engelse tee ook?” vra sy terwyl sy die water oor die blare skink en die sothede van haar verstand probeer teëwerk. “Laventeltee sou net te veel gewees het saam met die laventelbotterbroodjies.” 

				“Engelse tee is gaaf.” Sy gesig is sedig, maar iets in sy oë verraai binnepret. “Bak jy vir almal teenoor wie julle hier so gasvry is met laventel?” 

				Maryn voel hoe haar wange warm word. “Ek is aanhoudend aan die eksperimenteer, en uiteraard fokus ek nou op laventel, noudat ek self aangeplant het.” Sy trek die oondhandskoene aan en haal die botterbroodjies uit. Perfek goudbruin gebak, sien sy trots. 

				“En dié?” hoor sy hom laggerig agter vra. 

				Sy kyk om en sien hoe Katjiepiering haar op Niel se skoot tuismaak. 

				“Af, liefie!” raas sy, maar kan nie veel doen met die kolwyntjiepan in haar hande nie. 

				“Los haar, dis gesellig.” Hy streel oor die grys strepiespels en kyk Maryn met laggende oë aan. “Ai, Maryn, hoe mis ek nie die geselligheid van ’n kombuis wat lekker ruik en ’n kat op die skoot nie – veral terwyl so ’n lieflike vrou my bederf nie.” 

				Maryn se hande gaan gevaarlik aan die bewe en sy red ’n botterbroodjie net betyds voor dit op die vloer val. 

				“Al is die bederfgedeelte natuurlik geforseerde gasvryheid,” vervolg hy lakoniek. 

				Maryn dra ’n stapeltjie botterbroodjies tafel toe, maak die botterbakkie oop en skuif die bekertjie opgeklopte room en vyekonfyt in die kristalpotjie met sy silwerlepel en dekseltjie nader. 

				Sy beduie met die teesiffie na die kleinbordjie voor hom en lig die teepot op. “Kry gerus, maar pas op, dis warm. Hoe drink jy jou tee?”

				“Skink maar net, ek sal myself help met suiker en melk, baie dankie.” Hy skuif sy stoel nader aan die tafel terwyl sy hand beskermend om Katjiepiering vou sodat sy nie in haar lê versteur word nie voor hy sy hande aan die klam jammerlappie afvee en daarna versigtig ’n botterbroodjie met sy vingers oopbreek. 

				Maryn skink vir albei tee en gaan sit ook. Sy kyk hoe die botter wegsmelt in Niel s’n en hoe hy ’n skep vyekonfyt op die bordjie skep. 

				“Miskien moet ons ’n teetuin met laventelgebak by die fees hê. In een hoek van die binnehof. Met pers en wit sambrele.” Hy skep bietjie konfyt op die botterbroodjie, rond dit af met ’n kloddertjie room en neem ’n happie. Sy oë gaan toe. “H’m.” Hy maak eers weer sy oë oop toe hy klaar gekou en gesluk het. “Maryn, dis voortreflik. Die laventelgeur so saam met die vye is perfek. Waar het jy die resep vir die laventelskons gekry?” 

				“Dis my eie.” Hy hoef nie te weet sy het die laventel sommer op die ingewing van die oomblik in die deeg gegooi nie. “Ek hoop om binnekort te begin laventelsuiker maak, dit sal die geur effens versterk as ek dit in die beslag gebruik.” 

				“Laventelsuiker?” Hy neem nog ’n happie en eet dit weer met toe oë. 

				Maryn glimlag. “My geheim,” sê sy toe sy ook ’n botterbroodjie neem en begin oopbreek. Jy, meneer Von Wildenstein, dink sy in haar skik, weet die helfte nog nie. Bepaal jou maar by jou olies en verbouing van hierdie wonderplant. 

				“Ek is ernstig oor die teetuin, Maryn,” hervat Niel toe hy ná die tweede botterbroodjie sy bordjie wegstoot en die stoel effens agteruitskuif, sy vingers gou weer aan die streel oor Katjiepiering. “As die res van jou gebak só smaak, sal dit ’n treffer wees.” 

				“Ek kan nie so iets ook nog behartig nie, Niel,” skud Maryn haar kop en maak die koppies en bordjies bymekaar. 

				“Natuurlik nie, maar jy kan die resepte bedink en iemand oplei om die bakwerk te doen. En iemand soos Jacomien kan die teetuin self asook die bediening behartig met die hulp van ’n paar kelnerinne.” 

				“Ek het dan verstaan Jacomien gaan Parys toe?” 

				“Eers volgende jaar April. Haar bestelboek is te vol en sy het haar reeds bereid verklaar om met die laventelfees te help om haar spaarvarkie aan te vul. Buitendien raak die weer nou sleg daar anderkant.” 

				Maryn staan op en sit die opwasgoed in die wasbak. “Lottie sal ideaal wees,” mymer sy. “Bettie kook heerlik, maar sy het nie ’n hand vir fyn goed nie.” 

				“Lottie? O, Isabelle se huishoudster?” 

				Maryn draai om, vee haar hande aan ’n vadoek af en knik. “Ja, en sy sal nie my resepte verklap nie,” glimlag sy skeefweg voor sy weer ernstig word. “Maar ek weet nie of Isabelle haar sal kan afstaan nie. Veral nie nou nie.” 

				“Ek verstaan hulle verwag die kleinding eers in April. Dit behoort nie ’n probleem in November te wees nie. Ons sal Lottie natuurlik na behore vergoed en Isabelle gaan in elk geval ook op La Lavende wees met haar uitstalling, nes Arendt.” 

				Wie is die ons na wie hy verwys? wonder Maryn, maar sy knik net nadenkend. “Ek kan Isabelle vra, maar ek weet nie ...” 

				“Gaan dink daaroor en praat met Isabelle.” Hy stof sy broek af toe Katjiepiering afspring en kom regop. “Vyftig-vyftig op die wins. Hoe klink dit?” 

				“Mens gaan nie groot geld daaruit maak nie. Dis immers net die handelaars en dan Saterdag die publiek,” frons Maryn. 

				“Dit is so. In elk geval wat die fees self betref, maar ek dink vir die toekoms aan ’n resepteboek ook, om nie te praat van produkte met ’n rakleeftyd nie. Soos byvoorbeeld die laventelsuiker waarvan jy praat. Buitendien het ek baie planne vir La Lavende. Ons kan ’n permanente teetuin daar vestig wat naweke oop is. Ek beplan in elk geval ook ’n opleidingsentrum en later ’n gesondheidsentrum. En nog ’n hele paar ander dinge ook.” Hy leun met sy heup teen die toonbank en kruis sy enkels. 

				“En wie boer terwyl jy al hierdie dinge doen?” vra sy skepties en vee die krummels van die tafel in die kom van haar hand. 

				“Babette se man, Antoine. Ek was nog nooit ’n boer nie, Maryn. Ek is ’n sakeman en ’n apteker. Ek dag jy weet.” 

				Maryn kyk verras na hom. “Nee, hoe moet ek weet?” Babette is getroud. Die gedagte verras haar amper meer as die feit dat hy ’n apteker is. 

				“Dis waar, jy wou mos nie bly om te sien wat eintlik op La Lavende aangaan nie.” Sy oë terg. 

				“’n Apteker?” 

				Hy knik. “In Heidelberg gestudeer en toe saam met René Gattefossé in sy laboratorium naby Lyon gewerk. Ek het sy jongste broer, Jean, ook ’n apteker, leer ken en hy het my vertel van die werk wat René doen. Dit het my geïnteresseer. Ek is ook saam met hulle Marokko toe om distilleerprosesse daar te bestudeer. Maar dis in húlle laboratorium waar ek die toorkrag van laventel met my eie oë gesien het, Maryn. 

				“Ek weet nie wat René aangevang het nie. Hy was besig met ’n eksperiment en dié het skeefgeloop. Toe ek weer sien, is daar net vlamme en René gil van die pyn terwyl hy sy arm vashou. Die naaste vloeistof aan hom was ’n bak met laventelolie. Hy sê hy het feitlik onmiddellik verligting ondervind toe hy sy arm daarin gedruk en ek kort daarna sy kopvel, wat ook gebrand het, daarmee behandel het. Al sy wonde was binne weke genees, met bitter min letsels. Dit was vyf jaar gelede en dis toe dat ek my op laventel begin toelê het.” 

				Die foon lui voordat Maryn oor haar verbasing kan kom. “Verskoon my.” Maryn haas haar na die eetkamer en lig die gehoorstuk.

				“Juffrou Maryn, Kleinjan is op pad. Hy’t by die groot huis staan en wag vir die man en toe ten einde laaste hier kom soek. Ek het sommer die goed waarvoor juffrou gevra het saam met hom gestuur.” 

				“Dankie, Emma. Kom julle reg? Ek sal waarskynlik eers ná middagete terug wees in die fabriek.” 

				“Alles loop reg, juffrou.” 

				Dankie tog sy het Emma sover gekry om te leer hoe om die foon te hanteer, dink Maryn terwyl sy terugstap kombuis toe, anders moes sy wraggies eers weer fabriek toe gestap het om te hoor of alles daar goed gaan. Emma is darem ’n ware voorslag. Sy moet onthou om die oorgeblewe botterbroodjies vir haar saam te neem. 

				“Ek hoop nie dis om my onthalwe dat jy wegbly uit die fabriek nie, Maryn?” Hy staan skuinsweg gebukkend oor die onderdeur en vryf klaarblyklik Krisjan se ore, want sy hoor die krap- en tjankgeluidjies aan die ander kant. 

				“Ek voer net my pa se opdragte uit. Hy is ’n streng man en baas van die plaas. En baie gesteld op gasvryheid.” Maryn kan haarself skop dat sy so meegevoer geraak het met hul gesprekke en skoon van Kleinjan en die fabriek vergeet het. En natuurlik van die rede waarom Niel von Wildenstein hier is. 

				“Ek sien. En ek sien ook jy het al weer jou laaistok ingesluk.” Hy kom regop, stap wasbak toe en was sy hande. “Oulike brak.” 

				Maryn gee vir hom ’n handdoekie aan. “Wat soek jy hier op Bergendal in die Seville-boord?” 

				Hy droog sy hande langsaam af en hang weer die handdoekie op die hakie voor hy na haar kyk. “Dis ’n saak tussen my en oom Joshua. Jy hét mos gesê hy is die baas van die plaas? ’n Mens wonder soms.” Hy maak ’n effense buiginkie in haar rigting. “Ek sien hier kom ’n man in aller yl aangestap en neem aan hy moet my rondwys. Ek stap hom sommer tegemoet.” 

				“Middagetensuur is om eenuur. My pa het opdrag gegee dat ek jou kos gee.” 

				Niel glimlag. “Dan sal ek stiptelik om eenuur aanmeld en sommer die kontrak saambring. Dankie vir die heerlike tee en skons.” En daarmee stap hy uit. 

				Kleinjan gee die kissie voorraad vir haar en draf dan weer na Niel toe waar hy by die hekkie wag. Maryn kyk hulle tandeknersend agterna, dra dan die kissie kombuis toe en spring aan die werk. Enigiets, enigiets as sy net kan ophou dink aan hoe maklik sy haar laat verlei deur sy mooipraatjies, laat vergeet waaragter hy eintlik aan is. Bergendal se lemoenboorde. 

				“Jy is soos ’n steeks perd wat nie sy ruiter vertrou nie, Maryn.” 

				Maryn ruk van die skrik waar sy besig is om die slaai af te rond. 

				“Dit het ek in die loop van die oggend besef terwyl ek deur julle lieflike boorde gestap het.” 

				Sy kyk oor haar skouer. Niel staan met gevoude arms net binne die kombuisdeur. 

				“Bergendal is nog nie joune nie, jy kan maar gerus klop voor jy inkom.” Sy draai weer haar rug na hom. “En dalk het die perd goeie rede om nie die ruiter te vertrou nie.” 

				Niel sit ’n koevert op die tafel neer. “Ek het geklop. En as jy my nie oor die plankvloer hoor aankom het nie, is jou gedagtes baie ver weg.” 

				Dis waar, weet sy toe sy weer haar rug na hom draai om voort te gaan met haar taak. In haar gedagtes het sy idees vir resepte getoets. En dit nogal vir sy ellendige teetuin. So vies as wat sy vir haarself en natuurlik vir hom was, het die idee haar opgewonde gemaak. Terwyl sy die vinkeltert gemaak het, het honderde idees deur haar kop geflits. 

				Agter haar hoor sy hoe hy ’n stoel onder die tafel uittrek. “Die perd het waaragtig geen rede om nié die ruiter te vertrou nie. Dis die perd self wat glo niemand kan sy mooi lyne, sy sagte geaardheid of vlugheid van voet raaksien nie.” 

				Maryn draai om en sit die helderkleurige bak slaai in die middel van die tafel neer. “Spaar jou en die perd se asem, Niel.” 

				Niel bekyk die slaai. “Wel, die perd weet hoe om slaai voor te sit. Dit lyk soos ’n kunswerk.” Hy loer na haar met glinsterende oë onder sy wenkbroue deur. 

				Maryn draai haar rug na hom en haal die souttert uit die oond. Haar tydsberekening was weer eens perfek. Nou moet sy net hoop die laventel pas so goed by die vinkel as wat sy vermoed. Sy sny die tert versigtig in wiggies en druk die tertskep onder een van die stukkies in. 

				“Dis net ’n ligte ete. Daar is brood en konfyt as jy nie versadig kom nie.” Christiaan sou ’n hartaanval gekry het as hy hier was. Sou waarskynlik die hele tert alleen verorber het en vir die res van die kos gewag het. Sy mis hom ineens geweldig. 

				“Dit lyk heerlik. Ek verkies ligte etes. Ons was gewoond daaraan in Frankryk in die somer.” 

				Maryn skink vir elkeen ’n glas limonade met ’n stukkie suurlemoen in en gaan sit dan ook. “Ons glo op Bergendal om die seën te vra voor ons eet. Sal jy, of moet ek?” 

				Niel se oë blink onpeilbaar. “Ek sal.” Hy hou sy hand na haar toe uit. “Ons het altyd hande gehou terwyl ons bid.” 

				Maryn hou haar hand teësinnig uit en maak maar liewer gou haar oë toe. Sy hand is warm en droog toe dit om hare vou. Nie sag nie, maar ook nie eelterig nie. Sy wag vir die segenvaderwatonseet-gebed waaraan sy gewoond is terwyl dit voel asof ’n blos haar hele lyf inneem. 

				“Ons dank U vir die voedsel wat so mooi lyk en so lekker ruik. Ons dank U vir die fyn hande wat dit voorberei het. Ons dank U vir al u genadegawes. Vir die wondere van u natuur. En vir lemoenbome wat sulke soet bloeisels dra. Amen.” 

				Sy ruk feitlik haar hand los ná sy amen. “Ek het gevra dat jy bid, nie oneerbiedige grappies maak nie.” 

				“Ek het in alle erns en ootmoed gebid, Maryn. As jy nie in erns en ootmoed geluister het nie, is dit nie my skuld nie. Maar ek glo onse Vader het.” Niel kyk haar effens uitdagend aan voor hy sy mes en vurk optel en ’n stukkie van die tert afsny. 

				Sy neusvleuels sper effens oop voor hy sy mond om die happie vou. Hy maak sy oë toe, kou langsaam, asof hy elke krummeltjie afsonderlik proe. Sy oë gaan weer oop. “Jy, Maryn, is ’n kunstenaar. Dit smaak verruklik.” 

				Maryn kan ’n blos van plesier nie onderdruk nie en ook nie die warm plekkies wat sy sensuele genieting van die kos in haar wakker gemaak het nie. “Kan ek vir jou slaai skep?” vra sy, haar stem heserig. 

				“Asseblief?” Hy skuif sy slaaibordjie nader. “Ek is maar onhandig met slaailepels.” 

				“Kry vir jou van die kappertjieasyn en olyfolie.” Sy sit die twee langnekbottels voor hom neer en sy slaaibordjie langs sy ander bord. 

				“A! Jy moes seker by Lottie geleer het ons Franse is dol op olyfolie.” Hy skud die bottel kappertjieasyn, draai die proppie af en ruik daaraan. “Heerlik.” 

				Maryn kan nie help om te glimlag nie. “Ja, ek het baie by Lottie geleer, maar dit help nie veel op Bergendal nie. My pa gril hom morsdood vir die olyfolie. Die Davels is boerekosmense.” 

				“Klaarblyklik nie al die Davels nie.” Hy bedruip sy slaai met olyfolie en bekyk dan die slaai van naderby. “Violas?” 

				“Ek het in een van Orange Hall se vele boeke gelees hulle is eetbaar. Smaak nie na veel nie, maar dit lyk vir my mooi. Viooltjietee is glo ook goed vir hooikoors en verkoues. Ek het vir Bettie daarvan vertel en haar toe eenkeer net betyds gekeer toe sy saint paulias, die sogenaamde African violet, wou gebruik het, en dié is natuurlik doodgiftig.” Maryn begin geleidelik ontspan. “Sy het terstond alle ‘vreemde’ soorte tee en brousels afgesweer.” 

				Niel grinnik. “Mens is geneig om te veel, te vinnig te wil meedeel as jy eers geesdriftig raak oor kruie en dinge. Die opvoedingstaak is ’n lang en uitgerekte proses, die bekeerlinge min. Hier gryp mense eerder na Lennon se medisyne as om vars kruie te gebruik, en tog bestaan die druppels ook maar grotendeels uit goed soos gemmer. En dan praat ek nie van die gruwels vervat in sommige boererate nie.” 

				“Jy ken ons Afrikaners goed. Hoe het dit gebeur dat jy in Suid-Afrika skoolgegaan het?” Maryn kan haar verluister aan sy stem. 

				Niel se gelaat versomber. “My pa het ons hierheen gestuur met die uitbreek van die Groot Oorlog toe ek so tien jaar oud was. My ma het Hugenote-familie in die Kaap gehad. Ná die oorlog het my pa laat weet ons moet maar nog ’n ruk hier aanbly. Dinge was te deurmekaar daar oorkant en hy wou alles eers weer terugkry na normaal voor ons kom. Die ruk het ’n jaar geword, en toe nog ’n jaar. Ons was ses en ’n half jaar hier toe my moeder siek geword het en kort daarna oorlede is.” Hy roer ingedagte met sy vurk tussen die laaste slaaiblare. 

				Maryn bly stil, wag vir hom om voort te gaan. 

				Uiteindelik kyk hy op en glimlag skewerig. “Ek wou nie die nuus sommer net per kabel aan hom meedeel nie. Sonder om my pa te laat weet, is ek terug – na die land wat voor ek weg is Frankryk was, ’n ruk in die oorlog deel van Duitsland geword het, maar gelukkig voor ek teruggegaan het weer Frankryk geword het. Toe ek daar aankom, moes ek agterkom my pa het in die oorlog ’n minnares ryker geword.” 

				Maryn se oë rek. 

				“In die amper sewe jaar dat ek en my ma hier gebly het, was alles wat ons gedoen het daarop gerig om terug te gaan, en toe ek uiteindelik daar kom, was alles anders. My ma dood, my pa saam met sy houvrou, en dorpe steeds besig om uit die puin op te staan. My land het vir my ’n vreemde plek geword – soveel anders as my herinneringe, soveel kleiner. En die mense ... hulle was ook anders. Dit was asof die oorlog elkeen se persoonlikheid gedistilleer het tot die essensie daarvan.” 

				Hy bly weer ’n oomblik stil voor hy voortgaan: “Ek het gaan studeer, is toe Lyon toe en het my pa nooit weer gesien nie. Vier jaar gelede is hy oorlede. Aanvanklik wou ek die enorme erfporsie wat ek gekry het – ek glo dit was my pa se troosprys aan my – van die hand wys, maar René het my aangemoedig om dit te aanvaar en te gebruik om van die wêreld ’n beter plek te maak. Eers wou ek nie. Ons was nog altyd ’n gegoede familie, maar ek weet nou nog nie waar sóveel geld vandaan gekom het nie. Dit kon smokkelhandel in die oorlog gewees het, of net my pa se baie goeie sakesin. Dit sal ek seker nooit weet nie, maar René het my oortuig dit gaan net in die sakke van die regering beland as ek dit nie aanvaar nie. Dit het die deurslag gegee. 

				“Uiteindelik het ek besluit om terug te kom Suid-Afrika toe. So lief as wat ek vir Frankryk is, het ek tog soos ’n vreemdeling daar gevoel. En ek het ook besef Europa is ’n kookpot. Buitendien, die oop ruimtes hier het my gelok, en natuurlik al die moontlikhede wat hier braak lê. Maar in die Kaap wou ek nie bly nie. Die herinneringe aan my ma was te sterk en dis toe dat ek besluit het om noorde toe te kom.” Hy sit sy mes en vurk langs mekaar neer en gee ’n laggie. “En daar het jy my hele geskiedenis in ’n neutedop.” 

				Maryn kyk hom stil aan, sien die effense weerloosheid in sy oë, voel haar hart sag en week word. “En hoe wil jy van die wêreld ’n beter plek maak?” 

				Niel leun vorentoe en vat haar hande. “Ek wil die wêreld leer om gesond en na aan die natuur te leef. Ek wil hê mense moet weer blomme ruik pleks van buskruit en warm geweerlope. Ek wil mense leer om genot te put uit dit wat goed en mooi is. Ek wil help om natuurlike medisyne te ontwikkel.” 

				Hy vleg haar vingers deur syne, druk hulle hande in ’n gesamentlike vuis en kyk diep in haar oë. “Ek wil suiwer leef saam met die vrou wat ek liefhet, haar sien blom in enige rigting waarin haar aanleg lê. Ek wil my kinders voor my sien grootword, te alle tye daar wees vir hulle en vir my vrou. Ek wil my gesin beskerm teen alles wat boos en negatief in die lewe is, sonder om hulle te versmoor. Maar bowenal wil ek een word met my vrou, in liggaam en verstand, in siel en gees.” 

				Maryn sluk. 

				Niel laat gaan haar hand en sit agteroor terwyl ’n moedswillige glimlaggie om sy mond speel. “Maar om van die wêreld ’n beter plek te maak het ek natuurlik neroli nodig. Bergendal s’n.” 

				Vir Maryn voel dit asof sy van ’n donsige wolkie af foeter en hard kennis maak met ’n klipperige moederaarde. 

				Hy skuif die kontrak na haar toe oor. “Lees dit rustig deur. Ons kan dit finaliseer wanneer ek jou produkte kom toets. Saterdag oor ’n week.” Hy staan op. “En dink intussen aan die teetuin en praat met Isabelle.” Hy skuif die stoel onder die tafel in. “Ek het heerlik geëet en gekuier, Maryn, baie dankie. Maar nou moet ek op La Lavende kom.” 

				Uiteindelik vind Maryn woorde en steier orent. “Loop trou met wie jy wil, maar los Bergendal uit!” Sy gee ’n tree in sy rigting, struikel oor iets wollerigs en hoor Katjiepiering benoud skree. 

				Niel gryp haar aan haar skouers en help haar om haar ewewig te herwin. “En om te dink jou vader het my vertel jy is so ’n sagsinnige kind. Hy’t nog gesê dis seker hoekom laventel so tot jou spreek.” Hy skud sy kop en klik sy tong kastig spytig. “Ai, as hy jou moes sien wanneer ons in mekaar se geselskap is!” 

				Hy buig sy kop, eis haar lippe kortstondig op en tree dan terug. “Tot wedersiens, Maryn.” Met ’n lig van die hand en ’n tergende glimlag om sy lippe draai hy om en dan hoor Maryn net sy voetstappe op die plankvloer, die deur oop- en toegaan en dan die hekkie agter hom toeklap. Sy syg op haar stoel neer. 

				Wat hét van die ou Maryn geword? dink sy verwonderd, haar hele wese geskud deur daardie kort maar intense soen. Wat het geword van die sagsinnige Maryn wat almal wil tevrede hou? Wat nog nooit nee kon sê nie. Onskuldige Maryn wat wou trou en kinders hê, maar van aardskuddende emosies en sensasies niks geweet het nie? 

				Hierdie man, hierdie vent, het dáárdie Maryn sweerlik vermoor, want sagsinnigheid is net mooi die laaste karaktertrek wat sy in sy geselskap openbaar, en onskuld het by die venster uitgevlieg toe sy vir die eerste keer in daardie kerslelie-oë gekyk het. Sy vermoë om verwarring, woede, rebellie by haar te ontlok, en nog ’n hoop ander emosies waaraan sy nie eens naam wil gee nie, ruk haar tot in haar siel. Ja-nee, van minsame Maryn het bitter weinig oorgebly. 

				Sy tel Katjiepiering op haar skoot toe sy op die tafel spring en Maryn met verwytende oë aanstaar. 

				“Skuus, Pierinkie, ek het jou nie netnou gesien nie. Is ek vergewe?” Katjiepiering kwispel haar stert. “Dis daardie man se skuld. Hy ontstig my verskriklik.” Die kat staar haar stip aan voor sy haar op Maryn se skoot oprol en begin spin.

				Maryn gaan fabriek toe nadat sy opgeruim het, maak seker alles verloop vlot en gaan dan met ’n fyn kam deur die kontrak. Sy maak aantekeninge oor dit wat sy nie mooi verstaan nie en bel uiteindelik vir Gabriël. Sy sal alleen moet teken aangesien Tamara nie hier is nie en sy wil nie foute maak nie. 

				Een vir een gaan sy deur die punte saam met Gabriël, lees stukke voor en opper haar bekommernisse. 

				“Nee, Maryn-kind,” sê Gabriël uiteindelik, “ek kan wraggies nie foutvind nie. Dit klink vir my na ’n besonder regverdige kontrak wat albei partye se regte beskerm. Jy kan maar met ’n geruste hart teken as jy jou deel van die ooreenkoms kan nakom.” 

				Maryn se oë vlieg vir oulaas oor die swart letters voordat sy haar pen in swart ink doop en dan teken. Volgende aan die beurt is Isabelle. 

				“Natuurlik sal ek by Lottie hoor. Ek is seker sy sal dit ’n welkome afwisseling vind en ’n uitdaging ook om vir die teetuin te bak en brou. O, en terloops, ek vorder met die skildery van jou kliphuis. Ek doen dit in olie sodat die kleure mooi helder uitstaan. Dit sal duur wees om ’n volkleuretiket te laat maak, maar jy sê mos dis vir ryk klante, dus sal jy die prys in jou produkprys kan inwerk. Ek hoop om dit Sondag ná kerk vir jou te kom wys as dit jou pas? Arendt het ook met ’n paar oulike idees vorendag gekom en is kliphard op die pottebakkerswiel aan die werk. En o ja, ek weet van ’n drukker in Pretoria wat relatief billik en baie goed is. As jy wil, sal ek ’n kwotasie kry en die druk van die etikette en kaartjies namens jou behartig.” 

				“Dit sal wonderlik wees en heerlik om julle so gou weer te sien, maar waarsku Arendt maar ek wil ’n paar laventelgeregte op julle uittoets vir middagete.” 

				Isabelle lag. “Hy sal nie omgee nie. Dan sien ons jou.” 

				Toe Emma en die meisies huis toe gaan en Maryn alleen in die fabriek agterbly, voel dit asof sy uiteindelik weer ’n bietjie meer in beheer van haar lewe is. 

				Sy pak haar boeke en aantekeninge op ’n hopie. Sy sal soveel lekkerder verder werk in haar huis met Katjiepiering op haar skoot. Al laat Katjiepiering veel te wense oor as gespreksgenoot. 

				Die res van die week verloop holderstebolder. Die basisprodukte wat sy by Niel bestel het, word die volgende dag deur Babette se man, wat nog minder Engels magtig is as Babette, afgelewer en dus duur die gesprek met hom nie lank nie. Maryn jaag Woensdag inderhaas Rustenburg toe vir ’n paar benodigdhede en daarna kan hulle volstoom begin werk aan haar idees. 

				Die oondhandskoen met die gedroogde laventellagie is aanvanklik nie ’n groot sukses nie, maar nadat sy ’n bietjie geëksperimenteer het, werk dit soos ’n droom. Die laventelsuiker staan gemeng en geseël en sal eers oor ’n maand gereed wees, maar wanneer Niel dit kom toets, sal hy darem al ’n idee kan kry van hoe die eindproduk sal lyk en smaak. Die laventelseep wat sy gemaak het, sal al mooi hard wees teen die tyd dat hy kom. 

				Een van die meisies wat besonder vlytige hande het, het reeds ’n hele paar ringe van gedroogde laventelspriete gemaak wat oor ’n kers pas en lossies op enige kershouer sal rus. Twee van die ander is besig met laventelpomanders. Die meisie wat nog altyd hul moeseliensakkies gestik het, sukkel aanvanklik om met organza en voile gewerk te kry, maar uiteindelik kry hulle die trapmasjien reg ingestel en gebruik vloeipapier om die moedswillige lap onder die naald te tem. Daarna spoeg die masjien behoorlik die verskillende soorte sakkies en houers uit en sal met potpourri gevul kan word wanneer dié gereed is. Sy wik en weeg nog oor die geurkombinasies wat sy wil gebruik. 

				Saterdag breek reënerig en onverwags koud aan. Maryn kry ’n vuur in die kaggel aan die gang, maak haar met pen en papier in haar sitkamer tuis en begin kosteberamings doen. Teen die aand sing haar kop en gee sy bes. Dis die een deel van hul werk wat vir haar aaklig is. Dis altyd beter as Tamara daarmee hand bysit en Maryn mis haar ouers ineens geweldig. Sy kan hulle nie eens bel nie. Deborah-hulle se plaas is myle van die naaste dorpie af en die paaie is verskriklik sleg. Hulle sal haar seker eers kan bel as hulle op Messina aankom voor hulle weer op die trein klim. Intussen is sy op haarself aangewese. 

				Sy probeer die eensaamheid met ’n boek verdryf, maar selfs Jane Austen kan haar nie help nie. Sy kry nie gekonsentreer nie. Uiteindelik gaan maak sy die bredie wat Bettie vir haar gebring het warm en eet bietjie daarvan, maar haar melancholie wil maar nie lig nie. 

				Miskien het sy dit bietjie oordoen met die werkery, dink sy toe sy in die bed klim. Dis alles goed en wel om ’n paar kerslelie-oë uit jou geheue te probeer wegwerk, maar uiteindelik haal die moeg mens tog in. 

				Sy voel hoe Katjiepiering ewe skelm op die voetenent spring. Pleks daarvan om haar aan te spreek tel sy die katjie op en druk haar teen haar lyf. Die spingeluidjies teen haar bors troos op ’n vreemde manier. 

				“Ek is verlief op die man, Katjiepiering. En ek weet nie wat om te dink en te glo nie,” prewel Maryn teen die sagte pels. “Ek verstaan die liefde nie. Ek weet nie waar die liefde vandaan kom of waarheen dit gaan nie, maar dis daar – al werk ek myself in ’n zombie in. Altyd op die randjie van my geheue bly daardie kerslelie-oë vir my kyk, hoor ek sy stem. Onthou ek hoe dit voel as hy my soen, of net aan my raak. En dit maak nie saak hoe hard ek teen hierdie gevoelens baklei nie, dit bly daar.” 

				Maryn maak haar oë toe. Soms wonder sy selfs of dit die moeite werd is om te bly baklei. Miskien moet sy sy woord aanvaar. Hom glo dat hy nie net agter Bergendal en lemoenblomolie aan is nie. En selfs al is hy agter die halsbandjie meer as agter die hondjie aan ... as sy hom lief genoeg het, sal hy haar dalk ook werklik liefkry. Vir wie sy is: die konfytkoker met die voorskoot. 

				Maryn sug diep. Maar intussen gaan sy hom steeds wys waar Dawid die wortels gegrawe het. Op sy laventelfees sal die Tamaryn-reeks so blink skitter as waartoe sy in staat is. En as dit nie goed genoeg is nie, is dit tot daarnatoe. 

				Maryn se oë val toe. Pers kolle dans agter haar ooglede, word die laventelgevulde servetringe waaraan hulle Vrydag begin werk het en dié word op hul beurt kleiner en kleiner totdat dit net mooi groot genoeg is om aan haar vinger te steek, daar waar Niel in sy laventellande voor haar staan en diep in haar oë kyk. “Jy, Maryn Davel, is myne,” hoor sy sy stem. 

				“Ek is,” prewel sy, en net voor alle beelde voor haar oë wegraak, vervolg sy: “Maar jy hoef dit nie te weet nie.” 

				Maryn voel vir die eerste keer in ’n lang ruk uitgerus toe sy wakker word. Die son sit al hoog en Katjiepiering staan en miaau voor haar bed. Buite tjank Krisjan en krap aan die agterdeur. Een blik na die klok op haar bedkassie laat haar orent vlieg. 

				“Genade, Katjiepiering, julle vergaan seker al van die honger, en Arendt en Isabelle sal ook as ek nie nou spring nie.” Sy skuif die gordyne inderhaas groter oop en sien dat die son helder in ’n diepblou hemel brand en die laventel skoon en vars sprankel ná die vorige dag se reën. 

				So ja, besluit sy terwyl sy die diere inderhaas kos gee, saam met die reën is alle melancholie daarmee heen. Dit was maar net die triestige weer wat haar ook triestig gemaak het. Nou kan sy weer die lewe in die oë kyk en die slot aan haar hart toeklik. Die klein kiertjie waardeur sy gisteraand geloer het, dig druk en sorg dat sy Tamaryn red van ondergang en Bergendal uit die kloue van laventelhane hou. 

				Isabelle en Arendt is gelukkig bietjie laat en sy het reeds die laventelgegeurde kaastert gereed om in die oond te druk vir by hul tee, en die pikante aartappels met laventel staan reg vir gaarmaak teen die tyd dat sy hulle aangestap sien kom. Die plaashoender is ook al in die oond en die groente klaar in die kastrolle, reg vir kook. 

				“Jammer ons is bietjie laat, ons het ná kerk by die Van der Stoeps vasgehaak,” maak Isabelle verskoning nog voor hulle gegroet het. 

				“Dag, Maryn.” Arendt gee haar ’n piksoen op die wang verby die kissie in sy hande en sit dit dan op die stoeptafel neer. “Ek gaan net gou terug om die skildery te gaan haal.” 

				“Wil nie eens hê ek moet ’n skildery optel nie,” grinnik Isabelle terwyl sy hom liefderik agternakyk. “Mens sou sweer die baba is van porselein gemaak en ek ook. Ek kan nie glo dis dieselfde man wat my destyds so verpes en my siel so uitgetrek het nie.” Sy lag. “Nie dat hy sy streke heeltemal laat staan het nie.” 

				Maryn glimlag terug. “Noem hy jou nog ‘haar ladyship’ en die ‘opstêrs gravinnetjie’?” 

				“Dikwels, maar ek weet darem nou dis meestal maar net om my te vertoorn.” Isabelle gaan sit en leun agteroor op die stoel met haar hand teen haar rug. 

				“Die teewater kook, maar ons wag maar vir Arendt, of hoe?” vra Maryn. 

				Isabelle knik. “Ja, wat. Jy sal nooit glo wat tante Brigitta vandag vir ons vertel het nie.” 

				Maryn gaan sit oorkant haar en kyk haar vraend aan. 

				“Simon het wraggies vir Gita gevra om met hom te trou.” 

				Maryn se wenkbroue skiet op. “En?” 

				Isabelle haal haar skouers op. “Ek weet nie. Gita het gevra dat hy haar tyd gee om daaroor te dink. Tante Brigitta sê Gita is baie prakties daaroor. Sy besef Simon het haar waarskynlik eerder ter wille van Ruby as ter wille van homself gevra, maar sy self is glo baie gek na Simon.” 

				Maryn knik nadenkend. “Dit kan ek verstaan. Simon is ’n besonder minsame man. En ek glo hy sal baie goed wees vir haar.” 

				“Ja, ek dink al besef sy Simon is dalk nie tot oor sy ore verlief nie, dit nie oor Simon is dat Gita twyfel nie, en definitief ook nie oor Ruby nie. Ek dink sy word eerder afgeskrik deur Acorn Manor. As Simon se vrou, sal oom Ruben waarskynlik verwag dat sy as gasvrou optree, en dis die een ding wat Gita nie sal kan doen nie. Maar,” Isabelle leun nader, “dis nou waar die geluk by die ongeluk kom – as oom Ruben en tante Maureen afhaak, is al die probleme mos opgelos. Sý sal dan koning, of liewer koningin kan kraai oor Acorn Manor.” 

				Maryn glimlag. “Jy is ’n aartsromantikus, Izi. Wil net gelukkige eindes vir almal sien.” 

				Isabelle lag. “Maar natuurlik. Daar is niks mooiers as gelukkige eindes nie. Hier kom my gelukkige einde nou net met die skildery aan. En hy het die tydskrifte onthou. Moeder het dit aangestuur nadat hulle in Frankryk was. Miskien gee dit jou nog ’n paar idees.” 

				Nadat Isabelle-hulle weg is, gaan staan Maryn weer voor die skildery wat sy op die kombuistoonbank staangemaak het. Haar lofprysinge toe Isabelle dit vir haar gewys het, was nie geveins nie. Maryn se oë gaan weer met verwondering oor die fyn kwashale, drink die helder kleure in en kyk dan na die geheel. Dis vir haar die mooiste skildery wat sy nog gesien het. Isabelle het presies vasgevang wat sy self sou wou gedoen het as sy kon skilder. 

				Maryn kan reeds die etikette sien en die kaartjies wat sy wil laat druk vir produkte wat nie plaketikette kry nie. Dit gaan uiters professioneel lyk, en kunstig op die koop toe. 

				Dan draai sy na Arendt se houers wat nog op die tafel uitgepak staan. So mooi as wat die eerstes vir haar was, oortref die nuwes dit verreweg. Die sagtheid van die laventel, gekombineer met die helder lemoenembleem, maak van elkeen op sigself ’n kunswerkie. Arendt het ook vir haar voorbeelde gebring van alternatiewe vir die oranje lint wat hulle altyd gebruik het en al drie van hulle stem saam die gekleurde raffia gee die mooiste effek. 

				Maryn is hoog in haar skik en baie tevrede toe sy en Katjiepiering die aand hul lê kry. Nie eens Niel sal kan foutvind met haar verpakking nie. Inteendeel, hy sal sy hande saamslaan. Daaroor het sy geen twyfel nie. 

				Maryn staan terug van die tafel wat hulle in haar kantoor ingedra het. Die jaarts goiing wat hulle sommer net altyd vir die skou oorgegooi het, is vervang deur ’n ordentlike kantomsoomde goiingtafeldoek. Bo-oor lê ’n oorgooitafeldoek van growwe wit linne met die nuwe embleem van laventel en lemoen daarop geborduur, en ’n pers stiksel om die rand. Dit gee ’n sagter en eleganter voorkoms aan die produkte wat in gelid daarop uitgepak is. 

				Agter staan die konfyt, konserf, sjelei en marmelade in hul nuwe Consul-flesse wat plek gemaak het vir die kênfroetbottels van die verlede. Om die nek van die flesse is pers en sagte oranje raffia gestrik met ’n kaartjie daaraan. Die kaartjies is natuurlik nog die oues wat hulle op die skou gebruik het. Die nuwes sal eers oor ’n maand gereed wees, sê Isabelle, maar Niel hoef nog nie nou al te weet hoe dit gaan lyk nie. 

				Die gedroogde laventelspriete wat in die raffia gedruk is, is die enigste laventelkonnotasie, maar dis effektief. Boepensflessies met laventelsuiker, weer eens afgerond met raffia en laventelspriete, staan in die volgende ry. Voor die flesse staan die pomanders, sommige met naeltjies wat in laventelolie geweek is, sommige met droë laventelblomme in die lemoene deurdrenk met lemoenblomolie ingedruk. 

				Dan is daar die tafelversierings. Die laventelringe om twee wit vetkerse in eenvoudige witgeverfde houtkershouers en servetringe van pers organza, gevul met gedroogde laventel om wit linneservette met ’n pers randstiksel soos die tafeldoek, is vir haar die effektiefste. Die vier verskillende soorte potpourri het sy in mooi glasbakkies uitgestal sodat hy dit kan beruik. Haar gunstelingproduk is egter die oondhandskoene wat sy in matrastyk laat stik het, die binneste laag gevul met gedroogde laventel geweek in laventelolie, en ’n klein sakkie aan die buitekant waarin ’n paar spriete gedruk is – sommer vir die mooi. 

				Sy loer na die muurklok. Amper elfuur. Sy gooi ’n groot moeselienlap oor die uitstalling en stap dan ’n vinnige draai deur die fabriek. Alles is blinkskoon en netjies. Dan gaan sy weer terug kantoor toe, skuif die getekende kontrak haaks en maak seker Arendt se houertjies is buite sig. 

				Op die kop elfuur hoor Maryn ’n voertuig en stap voordeur toe. Niel is reeds uit die Daimler-Benz toe sy op die stoepie kom. 

				“Môre, Maryn,” groet hy met sy hartsvernietigende glimlag. “Jy lyk baie ... bekwaam.” 

				Maryn druk haar hande in die sakke van haar wit stofjas en lig haar ken. “Môre, Niel. Dis die idee.” As hy maar weet hoe sy gewik en geweeg het of sy mooi moet aantrek en haar hare dalk liewer nie in haar vlegselbolla moet maak nie. Maar sy het uiteindelik besluit om hom te ontvang soos sy enige ander klant sou ontvang. En tog het sy gesorg dat sy onder die fabriekjas ’n mooi rok aanhet en het sy besluit om fyner skoene aan te trek as haar gewone dienlike skoene. 

				“Die stofjas laat my aan my jare in ’n laboratorium dink,” glimlag hy. 

				“Wil jy eers na die fabriek self kyk?” vra sy onverstoord. 

				Hy knik en beduie vir haar om voor hom uit te stap. 

				“Die ontvangslokaal,” verduidelik sy toe hulle binnegaan. Daar is geen vergelyking met La Lavende s’n nie, maar die produkte op die rakke is mooi gerangskik en die stoele is gemaklik, die koffietafel netjies. “Ons ontvang nie veel klante persoonlik nie. Gewoonlik maar net plaaslike handelaars.” Sy probeer om nie verskonend te klink nie, maar kry dit nie heeltemal reg nie. 

				Hy knik egter net en volg haar woordeloos deur die res van die fabriek. Die rouproduktekamer, die stikkamer, die toetskombuis, die inmaakvertrek, die store en dan die kookkamer. Laaste wys sy hom die lang tafels waar die meisies sit en werk. Dis vreemd stil en kil sonder hul gesellige gesprekke terwyl hulle houers vul en linte strik, hande vlytig aan die werk. 

				“Ek is beïndruk. Alles is baie netjies en funksioneel. Julle het voorsiening gemaak vir genoeg lig en ventilasie ook, en ek sien daar is voldoende uitgange ingeval van brand,” laat hoor hy uiteindelik. 

				“Ek is bly jy is tevrede. Kom deur na my kantoor toe. Die produkte wat ek vir die fees beoog, is daar.” Maryn loop voor hom uit en druk haar kantoordeur oop. Die geur van die potpourri vou in ’n sagte walm om hulle, ondanks die vensters wat oopstaan. 

				Niel kyk na die rakke gevul met boeke en lêers, die lessenaar met die tikmasjien eenkant, die kontrak in die middel en alles verder weggebêre. 

				“Dit lyk nie normaalweg so nie.” Maryn gee ’n skewe glimlaggie en beduie na die lessenaar. “Dis hoekom niemand behalwe Moeder en Emma gewoonlik hier mag inkom nie. Ek het dit netjies gemaak vir jou koms.” 

				“Jy is ten minste eerlik.” Hy knik na die tafel wat met die moeselienlap toegegooi is. “En dié neem ek aan is ons produkte vir die fees? As die geur van die potpourri enige aanduiding is, lyk dit belowend.” 

				“Wil jy eers tee drink?” Maryn voel hoe haar hart aan die klop gaan en haar hande begin sweet. Haar kalmte is meteens daarmee heen. Sê nou hy lag haar uit, vind die produkte boertig? 

				Niel skud sy kop. “Eers die produkte.” 

				Maryn haal diep asem en lig die wit moeseliendoek versigtig weg en begin dit opvou terwyl sy Niel dophou. Sy oë flits oor die tafel voor hy na die produkte afsonderlik kyk. Sy gesigsuitdrukking bly onleesbaar, selfs toe hy hier en daar iets optel en van nader bekyk. Hy ruik afsonderlik aan elkeen van die bakkies potpourri, dan aan die seepkoekies, en tel uiteindelik die oondhandskoen op. Hy hou dit vraend in die lug. 

				“Trek dit aan, maak jou hande oop en toe en ruik daaraan.” Haar hande pyn van die greep waarin sy hulle agter haar rug inmekaarwring. 

				Niel gehoorsaam en glimlag dan. “A! Baie slim.” Hy sit die handskoen weer terug, voel-voel aan die servetringe, ruik aan die pomanders. 

				“Hoeveel afsonderlike produkte is hier?” 

				“Vyf en twintig, maar as die verskillende verpakkings van die potpourri bykom, sal daar so vyf en dertig wees.” 

				“En wat beoog jy met die potpourri – jy hoef nie detail te gee nie, ek weet mos hoe jy voel oor die verpakking, maar net min of meer?” 

				“Sakkies vir dekoratiewe neersit, keramiekpotjies en -balle, sakkies vir laaie, sakkies vir ophang, ’n muurbehangsel, ’n kussinkie, en nog ’n paar ander idees waaraan ek nog werk. O, en elkeen is beskikbaar in die vier verskillende geure.” Sy beduie na die potpourri-bakkies. Sy hoop hy sien nie hoe haar vingers effens bewe nie en druk vinnig weer haar hande in haar jas se sakke. 

				Neil knik nadenkend, laat sy oë weer oor die produkte speel voor hy sy arms vou en haar takserend aankyk. “En hoe gaan jy groot bestellings oor so ’n uitgebreide reeks hanteer?” 

				“Ons produksielyne is baie effektief, en indien nodig, kan ons meer werkers aanstel. Die fabriek kan nog ’n goeie dosyn ekstra handlangerwerkers akkommodeer.” 

				“Laat ek dit so stel, hoe lank sal dit jou neem om byvoorbeeld sesduisend servetringe te maak buiten ’n bestelling vir sê nou maar duisend pomanders, tweeduisend van die laventelringe om die kerse, en kom ons sê vyfhonderd oondhandskoene?” 

				Maryn probeer haar verbouereerdheid onderdruk. Sy gaan sit agter haar lessenaar, haal ’n aantekeningboek en pen uit die laai en maak ’n paar vinnige somme. Sy byt haar onderlip vas, maak nog ’n paar somme en kyk dan op na hom. “Tussen twee en drie maande, as alles perfek verloop en as ons nog meisies bykry, maar hulle sal opgelei moet word. Veiligheidshalwe sou ek vir ’n eerste bestelling moet reken op drie en ’n half maande.” 

				“En gestel dis net een bestelling van een handelaar? Nou kom daar nog ’n handelaar en bestel vyfduisend items wat strek oor vyf ander produklyne. En dan is daar nog drie ander handelaars wat ...” 

				Maryn hou haar hand op. “Goed, ek sien wat jy bedoel. Ons sal dit nie kan hanteer binne ’n redelike afleweringstydperk nie, laat staan vir Kersfees, maar wat laat jou dink jou handelaars sal sulke reusebestellings plaas?” 

				Niel gaan sit op die stoel aan die ander kant van haar lessenaar. “Die minimumbestelling wat ek van handelaars aanvaar vir byvoorbeeld laventelwater, is duisend flesse op ’n slag. Dis die hoeveelhede waarmee hulle werk, Maryn. Ons praat van afdelingswinkels en die nuwe kettingwinkelkonsep wat in groot stede besig is om vlam te vat. Harrods in Londen is byvoorbeeld maar een van my klante. Ander kom van New York, Los Angeles en Montreal.” 

				Maryn sluk. “Maar hoekom het jy my dan gevra om produkte te maak as jy geweet het ek kan dit nie hanteer nie?” Ergernis gebore uit vernedering brand deur haar. 

				“Want ek het vermoed wat ek nou hier sien.” Hy beduie met ’n swaai van sy arm na die produkte op die tafel. “Jy, Maryn, het eerstens ’n geweldige sterk kreatiewe talent, tweedens is jy prakties ingestel en derdens het jy baie goeie sakevernuf. In een pakket is dit goud werd. Daarby kom nog werkywer, presiesheid en ’n sterk gevoel vir gehaltebeheer. Jy is enige fabriek se droom, maar jy verwaarloos jou kreatiewe talent omdat jy alles self moet doen. Dis te veel om aandag te moet gee aan die boorde – al is dit op hoe ’n elementêre vlak – die fabriek self, personeel, die verkryging van basisprodukte en al die duisende ander dinge wat jy sommer so terloops maar met uiterse bekwaamheid hanteer. Sê my, van al hierdie dinge, wat geniet jy die meeste?” 

				“Die uitdink en uittoets van produkte,” antwoord sy sonder om eens na te dink. “En ek hou daarvan om saam met die meisies te werk om daardie protoprodukte net reg te kry.” 

				Niel knik. “Ek het so gedink. Ek vermoed jy haat die syferwerk, die rompslomp, die produksielyn self, die verantwoordelikheid van die fabriek wat by jou berus.” 

				Maryn knik. “Dit is so, maar Moeder hanteer baie daarvan.” 

				Hy hou sy kop skuins. “En as ek vir jou sê tante Tamara geniet dit ook nie juis nie?” 

				Maryn laat sak haar oë. “Tamaryn is uit nood gebore. Moeder moes dit máák werk.” Sy kyk op. “Vir meer as vyf en twintig jaar al,” sê sy met skielike insig. Sy laat sak haar kop in haar hande en praat eintlik eerder met haarself as met hom. “Moeder haat kombuise en kos maak en enigiets wat daarmee saamgaan. Sy haat dit om binne te wees. Sy hou van die werk met die bome en plante self. Buite. En vir meer as ’n kwarteeu doen sy al die dinge waarvan sy eintlik niks hou nie.” 

				Niel staan op en kom sit op die hoek van die lessenaar hier by haar. “Weet jy wat het my opgeval toe ek jou vanoggend vir die eerste keer in byna twee weke weer gesien het, Maryn?” 

				Maryn kyk op. 

				Hy streel sagkens met sy duim eers onder die een en dan die ander oog. “Die blou kringe hier. En jou gesiggie wat skoon skraal geword het. Jy is doodmoeg, Maryn. Na liggaam en na gees. Jy werk te hard. Probeer te veel doen. Jy dryf jouself omdat jy weet Bergendal het jou nodig en jou werkers vertrou op jou. En jy vergeet jy is ook maar net ’n mens van vlees en bloed. Met jou eie behoeftes. Jy gee te veel van jouself ter wille van ander. En in die proses is jy op pad om jouself te vernietig.” 

				Maryn spring op en gaan staan voor die venster, haar rug na hom gekeer. “Dit sal beter gaan as die Depressie eers verby is en die vleispryse styg. Op die oomblik moet Tamaryn sorg dat ons uit die moeilikheid bly.” 

				Sy hoor sy voetstappe, maar dis aan die hitte van sy lyf hier feitlik teen haar rug dat sy weet hy het reg agter haar kom staan. Selfs deur die stofjas voel sy hoe warm en vertroostend sy hande is toe hy oor haar skouerknoppe streel. 

				“Maryn, jy brand jou uit. En wie weet hoe lank die Depressie nog gaan voortduur. En nou is Christiaan ook nog weg.” Sy stem is warm en simpatiek, roer die haartjies in haar nek. 

				“Juis. Sonder Christiaan en met die lae vleispryse berus Bergendal se inkomste en my werkers se heil by my.” 

				Sy draai om en kyk wrewelig op na hom. “En dis die enigste rede hoekom ek tog jou uitdaging vir die laventelfees aanvaar het. En nou kom maak jy my bespotlik omdat ek in elk geval nie die bestellings sal kan uitvoer nie. Is jy net van nature ’n sadis? Hou jy daarvan om mense te verneder, Niel? Of het jy maar net jou mes in vir my omdat ek tussen jou en Bergendal staan? Toe ek nie vir jou storietjie van kitsliefde wou val nie, het jy besluit om Tamaryn te probeer kelder – die slagaar van Bergendal. Nie waar nie? 

				“Jy moet immers weet die koste wat ek aangegaan het en die weke se werk wat die maak van hierdie produkte geneem het, sou Tamaryn ’n gevoelige knou toedien. Veral as mens in ag neem dat ek in die omstandighede nie moeite gedoen het om moontlike kleiner bestellings en nuwe klante na die skou op te volg nie omdat jou beloftes van groot bestellings my verlei het.” 

				“Is jy van nature agterdogtig, of is dit net vir my dat jy nie vertrou nie, Maryn?” Sy oë is donkerder as gewoonlik, maar sy gelaat steeds rustig. “Kom sit, dan verduidelik ek vir jou wat ek in gedagte het.” 

				Hy lei haar met sy arm om haar skouers terug na die lessenaar. 

				Maryn sak op die stoel neer, ineens tot die dood toe moeg, asof haar liggaam haar uiteindelik aan die verstand gebring het dat sy haar totaal ooreis het. 

				Niel gaan staan by die produktetafel en waai met sy hand oor alles waaraan sy en die meisies so hard gewerk het. “Jou produkte is uiters oorspronklik en van die hoogste gehalte, maar soos ek reeds aan jou uitgewys het, is dit nie prakties moontlik om al die bestellings wat ek reken jy sou kon verwag, uit te voer oor so ’n groot reeks nie. Dit gaan dus vir jou vreemd klink as ek voorstel dat jy die reeks uitbrei tot vyftig produkte.” 

				Hy hou sy hand op toe sy hom in die rede probeer val. “Luister net eers klaar. Wat ek voorstel, is dat jy van die vyftig hoogstens vyf produkte beskikbaar stel vir onmiddellike groot bestellings met ’n vasgestelde minimum. Produkte wat vinnig gaan in ’n produksielyn en maklik verskeep kan word, maar besonders en oorspronklik is. As ek moes raai, sou ek sê byvoorbeeld die servetringe en die oondhandskoen sal uitstekend werk. En dan dalk drie potpourri-produkte wat aan dieselfde vereistes voldoen. Dit kan logieserwys nie betyds vir die Kersfeesmark gelewer word nie, maar jy kan vir die handelaars datums gee van min of meer wanneer jy sal kan lewer. 

				“Kies nog ’n verdere vyf produkte oordeelkundig en stel dit vir bestellings met ’n vasgestelde limiet beskikbaar. Sê maar honderd of tweehonderd per bestelling. Werk uit hoeveel jy vir die Kersfeesmark sal kan lewer. Bestellings wat jou kapasiteit voor Kersfees oorskry, lewer jy ook op ’n ooreengekome datum. Die res stel jy beskikbaar vir direkte verkope op ’n beskikbaarheidsgrondslag. Daarvan hou jy soveel voorraad aan as wat jy kan, maar geen bestellings word daarop geneem nie.” 

				Maryn voel hoe daar nuwe lewe in haar ledemate terugvloei. Dit maak soveel sin. 

				“Maryn, jy sit hier op ’n goudmyntjie, maar as dit nie reg hanteer word nie, kan dit inderdaad Tamaryn se ondergang wees. Net een bestelling wat nie nagekom kan word nie, tas jou betroubaarheid as leweransier vernietigend aan. Daarom wil ek voorstel dat jy hierdie laventelfees na die beste van jou vermoë behartig. Jou ouers kom binnekort terug en dit sal reeds verligting bring. Maar lei intussen jou ekstra meisies op, kry jou produksielyne geolie en dan, ná die fees, stel jy ’n fabriekbestuurder aan. Stel desnoods ’n paar mense aan. ’n Boekhouer, sekretaresse, gehaltekontroleur of wie jy ook al in watter hoedanigheid nodig het om die fabriek te bedryf sodat jy jou kan bepaal by dit waarin jy uitblink – dit wat jou na aan die hart lê. En dis produkontwikkeling. Dis waar jou sterkste punt lê.” 

				Maryn kantel haar kop. “En as ons nie die bestellings kry wat jy voorsien nie?” 

				“Daar is by my geen twyfel dat jy dit wel sal kry nie, maar indien nie, dan is Tamaryn steeds waar dit was net ná die skou, behalwe dat jy nuwe produklyne en meer opgeleide mense het. Jou verkope op die fees self sal ten minste al die kostes dek wat jy daarvoor aangegaan het en waarskynlik boonop sorg vir ’n lekker winsie.” 

				“Jy besef natuurlik jy is besig om my te help om Tamaryn te red?” 

				Hy glimlag en knik. “Ek hoop so.” 

				“Waarom?” 

				“Hoe minder Tamaryn-produkte afhanklik is van lemoene hoe meer bloeisels kan geoes word vir lemoenblomolie. Daarom veto ek jou inlêprodukte. Dit was slim van jou om die laventeltema in die verpakking van die konfyte te inkorporeer, en jy kan julle oorskot op die fees verkoop, maar daar mag geen bestellings geneem word nie. Ek wil hê julle moet so besig gehou word met laventel- en ander produkte, dat jy buiten vir huishoudelik gebruik, nie meer by konfytkokery gaan uitkom nie.” 

				Maryn kyk hom agterdogtig aan terwyl ’n voorvermoede by haar daag. “Wat het jy agter my rug met Vader gekonkel?” 

				Niel glimlag en staan op. “Net ’n mondelinge ooreenkoms, maar sodra hy terug is, gaan ek hom ’n skriftelike aanbod maak om tagtig persent van julle boorde by hom te huur teen ’n prys wat dit waarlik vir hom die moeite werd sal maak. Die orige twintig persent se basisprodukte is dan beskikbaar vir Tamaryn se gebruik vir pomanders en dies meer, asook vir die varslemoenemark, maar die res se bloeisels en blare is myne waaruit ek olies op La Lavende kan distilleer.” 

				Maryn kyk hom wantrouig aan. “En so tussendeur verkoop jy ook jou eie basisprodukte aan Tamaryn – iets wat baie lonend kan wees as die fees vir Tamaryn so goed afloop as wat jy voorspel.” 

				“Dis reg. Ek is in ’n wen-wen-situasie. Maar Tamaryn en Bergendal ook. En boonop kan oom Joshua hom dan met ’n geruste hart toelê op sy veeboerdery en tante Tamara het net ’n vyfde van die boorde om na om te sien, sodat sy tyd het om te woeker met enigiets anders wat haar na aan die hart lê.” 

				Maryn skud haar kop. Sy is skoon verward. Dit klink net te maklik en te netjies. Maar o, om nie meer net met lemoene hoef te werk nie, om die bedryf van die fabriek op ander skouers af te pak en net produkte uit te dink en te toets en te eksperimenteer ... dit klink soos die hemel self. Daar moet ’n vangplek wees, maar sy kan op die oomblik aan niks dink nie. 

				“My afskrif?” Niel tel die kontrak van die lessenaar af op en hou dit in die lug. “Ek neem aan jy het dit bestudeer, geteken, elke bladsy geparafeer en gedateer?” 

				Sy knik. 

				Die kerslelie-oë glinster met iets wat na aan deernis is. “Gaan rus nou die naweek goed uit, Maryn. Raak ontslae van daardie blou kringe onder jou oë en begin Maandag met nuwe moed en fokus. Kom volgende Saterdag oor na La Lavende met jou finale bestelprodukte in daardie twee kategorieë dat ons daaroor kan gesels, en dan neem ek jou deur my distilleringsaanlegte en laboratoriums voor ons middagete eet.” Hy buk en streel onverwags met sy kneukels oor haar wang. “Mooi bly, Maryn.” En dan draai hy om en is by die deur uit voor sy eens kan regop kom.

				

			

		

	
		
			
				Sewentien

				Sewentien

				Maryn sit Sondagmiddag rustig met Katjiepiering op haar skoot, Krisjan aan haar voete en ’n boek in die hand toe sy besef wat haar van gister af so verskriklik oor haar gesprek met Niel pla. 

				Die boek val amper uit haar hand uit. Natuurlik! Sy was net eenvoudig te moeg om dit toe al in te sien. 

				Niel von Wildenstein sal feitlik in volle beheer van sowel Bergendal as Tamaryn wees as sy sy raad volg en as Vader sy aanbod aanvaar. Sy raad maak uitstekende sakesin en sal haar in ’n posisie plaas waar sy bitter graag wil wees – net besig met produkontwikkeling – maar Tamaryn sal heeltemal afhanklik wees van sy basisprodukte en sy handelaarskontakte. As hy boonop tagtig persent van die lemoenboorde huur ... hy sal vir alle praktiese doeleindes hul baas wees. 

				Sy weet dit sal vir sowel Moeder en Vader ’n groot verligting wees om van die boordverantwoordelikhede onthef te wees en steeds ’n inkomste daaruit te kry. Klaarblyklik ’n goeie inkomste, anders sou haar pa nie ’n voorlopige mondelinge ooreenkoms met hom aangegaan het nie. Haar pa se hart is by sy beeste. Die boorde is eerder ’n las as enigiets anders. Dit weet almal. En haar ma ... daar is baie ander dinge wat Tamara veel eerder sal wil doen as om die boorde en Tamaryn aan die gang te hou. Hulle sal laf wees as hulle nie die boorde verhuur nie. Veral noudat Christiaan weg is. 

				En hulle almal weet Christiaan sal nie terugkom om hier te boer nie – ten spyte van wat hy gesê het – tensy iets baie vreemds gebeur. 

				Alles klink goed en mooi, maar net totdat hy besluit hy het genoeg gehad van lemoenblomolie, of ’n ander plaas met lemoenboorde koop. En al wat hy hoef te doen om alle bande met Tamaryn te verbreek, is om langer as drie dae te neem om basisprodukte te verskaf, dan verval hul kontrak – iets waarop sy nogal aangedring het om háár te beskerm! 

				Maryn staar voor haar uit. Hy het hulle in die holte van sy hand. Bergendal is dalk volgens kaart en transport nog die Davels s’n, maar Niel sal binnekort volle beheer oor tagtig persent daarvan hê. Hy sal sy kosbare lemoenblomolie na hartelus kan distilleer en boonop die septer oor Tamaryn swaai. 

				Haar enigste hoop is dat haar pa nie die boorde sal verhuur nie, maar dis ’n ydel hoop. Vryheid en ’n goeie, vaste inkomste sonder om van een akker Davel-grond ontslae te raak, maak soveel meer sin. 

				Ineens onthou sy Niel se woorde daardie dag op die skou onder die verstrengelde jakarandabome: “Soos jy nou aangaan, is Bergendal myne voor die laaste laventelblom van my lande af is.” 

				Sy spring op en Katjiepiering trek met ’n boog deur die lug, maar Maryn kom dit skaars agter. Watwo laaste blom van die land af! Die eerste blom is nog nie eens af nie en hy is reeds baas van Bergendal. 

				Maryn maak haar oë toe. Vir die eerste keer in haar lewe gaan sy ’n baas hê. Iemand wat bepaal wat mag en wat mag nie. En daar is min wat sy daaraan kan doen. Die feit dat haar nuwe baas die man is wat haar hart, lyf en siel vollê, maak dit net erger. Veral noudat hy sonder slag of stoot en sonder ’n ring of gelofte van enige aard, gekry het wat hy wou hê. 

				Maryn loop ’n paar keer op en neer op die stoep, buk dan by Katjiepiering en tel haar troostend op. “Skuus, streepkat,” prewel sy ingedagte. Sy behoort verlig te voel. As alles goed gaan, is hulle almal van die boorde ontslae, sy kan met haar produkontwikkeling aangaan en haar ouers met wat hulle die naaste aan die hart lê. Christiaan kan met gerustheid sy droom navolg. Bergendal het ’n vaste inkomste – of die oeste en afsetgebiede goed is of nie, en Tamaryn kan dalk net floreer. En boonop is Niel nou tevrede en sal hy haar uitlos met sy koperledekant- en troupraatjies. 

				Want dis waarom sy troupraatjies opgedroog het. Dis waarom hy geen poging aangewend het om haar weer te soen nie. Daar is immers geen rede meer vir hom om hom in ’n lemoenplaas in te trou nie. 

				Alles werk dus perfek uit. Sy kyk af in Katjiepiering se groengeel oë. “Perfek, ja. Maar hoekom is my hart dan nou so verskriklik seer?” fluister sy. Katjiepiering knipper haar oë en begin dan woel sodat Maryn haar laat gaan. 

				Maryn sug diep. Dit sal verbygaan. Nes daardie verspotte verliefdheid wat sy destyds gedink sy vir Arendt gevoel het. 

				Die groot huis is al van Dinsdag af in rep en roer in afwagting op Joshua en Tamara se verwagte aankoms Donderdagmiddag. 

				Maryn ry Rustenburg toe om hulle te gaan haal en word vergas op staaltjie na staaltjie van Deborah-hulle. Hulle stryd met die goewerment, klein Joshua, wat op agtjarige ouderdom van argeologie niks wil weet nie en net met beeste wil boer soos sy oupa. Pippa, ook al sewe, wat hulle kort-kort aan die skater gehad het met haar streke en sêgoed. 

				Maryn eet saam met hulle aandete en gaan kort daarna terug kliphuis toe. Dis duidelik dat haar ouers doodmoeg is. 

				Vrydag nadat sy die fabriek toegesluit het, is daar eers weer geleentheid om met Tamara te gesels. 

				“Ek is jammer ek moet so gou weer werk met Moeder bespreek,” maak sy verskoning toe hulle met ’n koppie koffie in die koel voorkamer sit. 

				“Dis in die haak, Maryn. Ek is doodnuuskierig om te sien en hoor wat alles hier aangegaan het terwyl ons weg was. Ek moet sê, ek het heerlik gekuier, maar teen die einde begin huis toe verlang. Selfs fabriek toe. En jou vader het behoorlik miere gehad oor sy beeste.” Sy gee ’n laggie. “Hy’s juis al heeldag daar. Ek hoop nou nie hy oordoen dit nie. Sal jy my môre wys wat alles by die fabriek gebeur het? Die tyd het my vandag ingehaal.” 

				“Ek moet môre elfuur op La Lavende wees.” Maryn sug. “Dis eintlik so ’n lang storie ek weet nie waar om te begin nie.” Sy verduidelik vlugtig van die produkte, van Niel se voorstelle en van die kontrak. Sy wil net begin vertel van haar bekommernis oor die beheer wat Niel sal kan uitoefen toe Joshua ingestap kom, duidelik moeg, maar met ’n tevrede trek op sy gesig. 

				“Mag, maar dis lekker om weer op Bergendal te wees. Kleinjan het hom goed van sy taak gekwyt. Alles is darem wel met die bees.” Hy sak op sy stoel neer en neem die koppie wat Maryn vir hom skink met ’n glimlag. “En hoe het jy so alleen-alleen reggekom?” 

				“Goed, Vader. Ek het julle net baie gemis.” 

				’n Fronsie speel op Joshua se voorkop. “Lyk my jy het maer geword, kind. Het Bettie nie vir jou gesorg nie? En jy lyk moeg. As dit is wat hierdie kliphuiswonery aan jou doen ...” 

				“Nee, Vader, Bettie het goed gesorg. Ek het net hard gewerk,” keer sy voor hy verder gaan. “En ek woon heerlik in my huis. Dinge sal van volgende week af rustiger gaan. Dit was net ’n stryd met die nuwe produkte vir die laventelfees. Moeder kan Vader maar later inlig oor alles wat gebeur het, maar daar is een ding wat ek graag, voor ek môre Magaliespoort toe gaan, by Vader wil weet.” Maryn sien hoe Joshua vlugtig na Tamara kyk voor hy weer sy aandag by Maryn bepaal. “Ek wil weet wat Vader se voorneme met Bergendal is. Of Vader die boorde aan Niel von Wildenstein gaan verhuur.” 

				“Tag, kind, ek het gehoop ek gaan bietjie meer tyd gegun word voor jy my daaroor vaskeer, maar lyk my dinge het vinnig gebeur terwyl ek weg was.” 

				Maryn sit haar koppie met bewende hande neer. “Ek moet weet waar ek staan voor ek La Lavende toe gaan, Vader.” 

				Joshua knik. “Ek verstaan, en ek wou eintlik voor ons weggegaan het met jou praat. Maar eerstens het dinge so vinnig gebeur en het Christiaan se dinge my gedagtes baie besig gehou. En tweedens wou ek juis hierdie tydjie by Deborah-hulle gebruik om mooi na te dink oor die aangeleentheid voor ons gesels.” Hy drink sy koppie met ’n paar lang teue leeg. 

				“Ek en jou vader het baie gepraat en gewik en geweeg. Met Heath en Deborah ook gepraat oor die toekoms van Klipfontein.” Tamara sit agteroor op die rusbank. “Maar laat Vader praat.” 

				Joshua maak gewigtig keelskoon. “Die aanbod wat die laventelman gemaak het, is ’n baie goeie een, my kind. En ek kan nou lang stories maak, maar ek is seker jy het ook reeds tot sekere gevolgtrekkings gekom. Uiteindelik kom dit hierop neer: Dit sal my en jou moeder uitstekend pas as hy die grootste deel van die boorde oorneem. Tamaryn sal inboet op die konfytprodukte, maar ons weet ook jy het daarop gekonsentreer bloot omdat daar lemoene was wat verwerk moes word, nie omdat jy so danig is oor konfyt maak nie. Is ek reg?” 

				Maryn knik swaarmoedig. Alles gaan verander, besef sy. En verandering boesem by haar vrees in. Tamaryn gaan nie meer die ou Tamaryn wees wat ’n moeder en dogter opgebou het nie. Selfs Bergendal gaan nie meer dieselfde wees nie. Davel-grond sonder Davel-lemoene. 

				“Ek en jou moeder het reeds in beginsel besluit om die boorde aan die man te verhuur. Ons sal almal verlos wees van sekere goed, en die geld waarvan Von Wildenstein praat, is amper meer as wat ons met ’n goeie oes op die vars mark kon maak. Een van sy voormanne sal hier kom inwoon, maar hulle sal ons werkers gebruik. Verder kan ons ons hande van die boorde was.” 

				Maryn sit ineens regop. “Voorman? Inwoon?” 

				Joshua knik. “Ek het die man ontmoet, en sy vrou ook. Goeie mense, en die man lyk en klink baie bekwaam.” 

				’n Naar gevoel kom sit op die krop van haar maag. “En waar gaan hulle nogal intrek?” 

				“Ons het gedink, noudat Christiaan in elk geval weg is, kan jy maar weer terugtrek, Maryn. Ons sal die meubels by jou oorkoop en ...” 

				“Nee, Vader.” Maryn voel haar kake in ’n beklemming gaan. Nog nooit het sy haar vader so beslis iets geweier nie. 

				Joshua se oë rek en sy wenkbroue trek saam bo donderwolkoë. 

				Maryn staan op en kyk af na Joshua. “Ek is jammer, Vader, julle kan Bergendal onder my uitverhuur, julle kan Tamaryn sodoende dwing om Niel von Wildenstein se handperd te word en vir my gevolglik sy diensmaagd, maar uit my huis uit sal julle my moet gooi.” 

				Maryn swaai om en marsjeer by die voorkamer uit. 

				“Maryn, as ek my sonde nie ...” hoor sy haar pa bulder. 

				“Laat staan, Joshua,” hoor sy haar ma se stem hom kortknip, maar dan is sy buite en aan die hardloop na haar kliphuis, haar vlugplek, die holte vir haar oujongnooivoet. 

				Waarom sy heel eerste na haar slaapkamer gaan, weet sy nie, nog minder waarom sy onmiddellik haar haarnaalde uitpluk en haar vlegsel losmaak, haar hare skud dat dit wild en onmiskenbaar rooiblond om haar gesig hang. 

				Sy kyk in haar eie oë in die spieël, die pupille groot in die dammetjies van glashelder wilgerblaargroen. Op haar wange vlam twee hoogrooi kolle. “Nee,” sê sy sag maar nadruklik. En dan weer effens harder en selfs nog beslister: “Nee.” 

				Maryn lê met haar kop in die krink van haar arm op die kombuistafel, haar hare soos ’n karos oor haar uitgesprei, toe sy haar ma se sagte voetval hoor, maar sy bly net so agter haar hare skuil. Sy hoor hoe Tamara die stoel uittrek en die gekraak daarvan toe sy gaan sit. 

				“Maryn, jy ken jou vader.” 

				Maryn loer deur die massa hare na haar ma en laat sak weer haar kop. “Ek het vrede met Vader. Ek kan net nie glo Moeder wil my ook uit my huis gooi nie.” 

				Tamara se hand kom lê warm op haar arm, maar Maryn pluk haar arm weg, sonder om op te kyk. 

				“Daar was soveel groot besluite om te neem, Maryn, ek het dalk net nie mooi genoeg hieroor nagedink nie. Ek het nie besef hoe belangrik hierdie huis vir jou is nie, en buitendien, ons mis jou in die groot huis,” verduidelik Tamara paaiend. 

				Maryn vlieg op en gaan staan met die lengte van die tafel tussen haar en haar ma. Sy skud haar hare uit haar oë en klem die stoel se rugleuning vas asof dit haar kan krag gee. 

				“Julle verwag van my om Tamaryn te red sodat Tamaryn ons kan onderhou tot die vleispryse beter raak. Julle verwag van my, sonder om my enigsins by enige besluitneming te betrek, om die hele aard en opset van Tamaryn te verander en steeds winsgewend te hou sonder lemoene. En lemoene is die een ding wat ek, die meisies en die klante ken – dis waarmee Tamaryn vereenselwig word. Julle verwag van my om net stil te aanvaar dat julle my geboortegrond waar ek nog altyd veilig gevoel het, onder my gaan uitverhuur. En dan verwag julle boonop van my om my nuutgevonde individualiteit, my klein bietjie vryheid wat ek vra, sommer net af te staan!” Maryn steur haar nie aan die trane wat oor haar wange loop nie.

				“Maryn ...” 

				“Nee, Moeder, luister klaar. Ek praat min genoeg en baie selde teë, maar ek hou by wat ek vir Vader gesê het. Nee. Ek weier. Ek het hier gesit en dink wat my alternatiewe is. Ek het gedink, laat julle en Tamaryn in julle maai vlieg.” 

				Maryn sien hoe haar ma se oë rek, maar sy steur haar nie daaraan nie. “En toe dink ek, ek wil weggaan, sommer net weggaan, wegkom van alles af. Van my verantwoordelikhede, my verpligtinge, weg van alles wat besig is om óm my te verander. Maar nêrens, Moeder, kan ek doen wat ek hier doen nie. Nêrens sal ek hê wat ek hier het nie. Nêrens anders voel ek my tuis en veilig nie. En ten spyte van alles voel ek my verantwoordelik vir Emma en haar meisies – al voel ek Moeder en Vader kan op hierdie spesifieke moment gaan doppies blaas.” 

				Tamara laat sak haar kop en Maryn kan sweer dis ’n glimlag wat sy probeer wegsteek, maar dit kan nie wees nie. Nog nooit het sy só met een van haar ouers gepraat nie. 

				Maryn haal diep asem en blaas dit stadig uit voor sy effens meer bedaard vervolg: “So min as wat ek lus is om dit te doen, sal ek egter môre met my bestelprodukte La Lavende toe gaan en dit met Niel bespreek. Ek sal sorg dat Tamaryn haar beste vir die laventelfees lewer. Ek sal ’n sukses probeer maak van ons deelname aan die fees. En ek sal dit doen ter wille van Emma en die meisies. Maar as julle my uit hierdie kliphuis gooi, was ek daarna my hande van Bergendal, lae vleispryse en elke Davel wat hierdie aarde bewandel. Dan kan julle nadat die laventelfees se bestellings afgehandel is, self sien kom klaar.” 

				Maryn staan regopper, ineens rustiger en sekerder van haar saak. “Vader en Moeder kan daaroor gaan nadink. Van La Lavende af gaan ek môre Orange Hall toe. Ek sal Maandagoggend weer vroeg in die fabriek op my pos wees. Maandagaand kan julle vir my sê hoe julle die saak sien. As julle wil hê ek moet uit die kliphuis terugtrek groot huis toe, sal ek dit doen, maar net tot die feesbestellings afgelewer is. Waarheen ek sal gaan, weet ek nie, maar êrens sal ek dan ’n veilige holte vir my voet vind waar niemand ooit weer die mat onder my kan uitruk nie.” 

				Tamara sit ’n ruk lank na haar ineengevlegde hande op die tafel voor haar en staar voor sy knik en opstaan. “Ek sal met jou vader praat. Ek sal vir hom sê hoe jy voel en hoe ek voel oor hierdie ultimatum wat jy aan ons gestel het. Jy moet verstaan dat ons hier met ’n praktiese probleem sit. Ons kan immers nie die voorman en sy vrou in die groot huis huisves nie. In elk geval nie vir langer as ’n week of so nie. Dit sal ons en hulle privaatheid te veel aantas. Om ’n huis vir hulle te bou sal eerstens ’n groot uitgawe wees, en tweedens gebeur so iets nie oornag nie. 

				“En ek wil hê jy moet in gedagte hou dat ek, en veral jou vader, nie meer uilskuikens is nie. Jou pa word volgende jaar sewentig en ek word oor ’n week drie en vyftig. Vir meer as dertig jaar bou ons aan Bergendal, en ons het dit met liefde en oorgawe gedoen omdat ons wou sorg dat ons kinders dit makliker kan hê as wat ons dit gehad het. Ons het daarin geslaag, maar ons is moeg, Maryn. Ons wil nou graag die vrugte van ons harde arbeid begin pluk. 

				“As Christiaan nie wynkoors gekry het nie, sou hy geleidelik die leisels kon oorneem. Dis iets wat, soos jy weet, nie gaan gebeur nie. Watter draaie Christiaan se lewe ook al loop, dis nie draaie wat op Bergendal of Klipfontein gaan eindig nie. Klipfontein sal uiteindelik teruggaan na Heath en indirek klein Joshua, maar Bergendal is waar ons wil woon totdat ons ons koppe neerlê. Hier het jou vader vir my, vir ons, die huis gebou waaroor ons gedroom het toe ons in hierdie einste kliphuis geswoeg en swaargekry het. 

				“Niel se aanbod is soos manna uit die hemel self. Ons woon en werk en bly hier, maar iemand anders sien om na die deel van die plaas wat vir ons te veel geword het. Ek verstaan dat jy ongelukkig is en ek wens ek kan aan ’n maklike oplossing dink, maar Maryn, dis nie so maklik as net sê bly hier in die kliphuis, ons weier Niel se aanbod nie.” 

				Tamara lig haar ken. “Nog een ding wil ek vir jou sê, Maryn, jou beskuldiging dat ons nie waardeer wat jy doen nie, is nie gegrond nie. Hoe jy kan dink ons sien nie hoe hard jy werk nie, gaan my verstand te bowe. Ek het egter nie besef dis vir jou ’n straf nie. Ek het altyd geglo jy hou van wat jy doen, en selfs gedink die oplossing wat Niel se aanbod bied, juis so in jou kraam sal pas omdat jy nie meer uitsluitlik met lemoene hoef te werk nie.” 

				Tamara stoot haar stoel onder die tafel in. “Gaan na La Lavende toe en gaan kuier die res van die naweek op Orange Hall, maar gaan dink jy ook mooi teen watter prikkels jy werklik skop.” Sy glimlag ylerig. “En terloops, Maryn, jou hare lyk pragtig so los. Nag, my kind.” Daarmee draai sy om en laat ’n verslae Maryn agter. 

				Maryn sak op haar stoel neer. Moeder is in soveel opsigte reg, besef sy. Die enigste geregverdigde prikkel waarteen sy skop, is dat die kliphuis haar ontneem word, en daarvoor is praktiese redes, maar die res? Waarteen skop sy werklik? 

				Teen Niel. Nie as huurder van Bergendal se boorde nie – as dit enigiemand anders was, sou sy haar hande ook in dankbaarheid saamgeslaan het. Nee, sy het dit teen Niel as man. Omdat sy hom liefgekry het en sy weet hy het ’n ander plan beraam om sy hande op lemoenblomolie te lê. ’n Plan wat beteken dat hy nie meer met haar hoef te trou nie. 

				En dis wat werklik die doring in haar vlees is, want daardie triestige Saterdagaand toe sy met Katjiepiering gepraat het, het sy eintlik besef sy sal met hom trou – al vra hy haar net om sy hande op Bergendal te lê. Al het hy haar nie lief soos sy vir hom nie. En nou hoef hy dit nie meer te doen nie. Hy kan met enigeen trou en steeds sy ellendige lemoenblomolie distilleer. Dis hoekom sy houding so teenoor haar verander het.

				Dis hoekom hy haar nie meer soen soos daar onder die jakaranda of in Orange Hall se roostuin nie. Of met die skoudans nie. Dit was die laaste keer dat hy haar in sy arms geneem het. “Gaan dans, Maryn,” het hy daardie aand gesê, “met wie jy ook al wil. Geniet jou vryheid, want as jy eers agterkom jy is myne, sal jy nooit weer met iemand anders wíl dans nie.” 

				En nou hét sy op hierdie Vrydag die dertiende Oktober agtergekom haar hart behoort onherroeplik aan hom, dat sy syne is en sal wees tot sy haar kop vir haar laaste rus neerlê, maar nou wil hy haar nie meer hê nie, want hy het haar nie meer nodig nie. 

				Selfs Bergendal is nie meer van haar of Tamaryn afhanklik nie. Niemand behalwe die fabriekmeisies het haar nodig nie, en selfs hulle kan deur die aanstelling van ’n fabriekbestuurder die fort bly hou. Sy wat Maryn is, is nie meer onvervangbaar nie. Inteendeel, sy is maar alte vervangbaar. 

				En die ergste van alles is, sy wil inderdaad nooit weer met enigiemand anders as Niel von Wildenstein dans nie. Deur niemand anders vasgehou word nie. 

				En daarom gaan sy vir ewig alleen in haar pragtige koperledekant moet slaap. Totdat dié ook van haar weggeneem gaan word as sy terugtrek groot huis toe om haar lewe as oujongmeisie in haar ouerhuis te slyt. 

				“Nee.” Maryn sê die woord sag maar beslis. Nee, sy sal nie toelaat dat sy dit aan haarself doen nie. Sy is, soos Christiaan ook gesê het, nie ’n marionet nie. As die kliphuis na die voorman en sy vrou moet gaan, dan moet dit gaan, maar as sy terugtrek groot huis toe, sal dit net tydelik wees. Al moet sy haar eie huis bou en elke klip self van die berg af aandra. 

				Die dae van sagsinnige, inskiklike, minsame Maryn is vir altyd verby. 

				Dis tyd dat sy beheer oor haar eie lewe neem, soos wat sy Tamaryn beheer. Met regverdigheid en deernis, sonder dat sy oor haar laat loop. Met ’n seker hand omdat sy weet wat sy wil hê die resultaat moet wees. En nou moet sy besluit wat sy wil hê die resultaat van haar lewe op die oomblik moet oplewer. 

				Die eerste vraag wat sy aan haarself moet stel, is: Wil sy voortgaan met Tamaryn ná die laventelfees? 

				En die antwoord is: Ja, veral noudat daar nuwe moontlikhede oopgaan. 

				Die oplossing? Sy sal dit na die beste van haar vermoë doen en ’n sukses daarvan maak. 

				Nommer twee: Wil sy terugtrek groot huis toe? 

				Nee, maar sy sal dit dalk tydelik doen totdat sy ’n ander plan kan maak, en ’n ander plan sál sy maak. 

				Wil sy die res van haar lewe alleen wees? 

				Nee. 

				Dan sal sy iets daaraan moet doen. 

				Wil sy iemand anders hê as vir Niel von Wildenstein? 

				Nee. 

				Nou maar dan moet sy haar sokkies optrek en sorg dat hy haar om haarself wil hê. En as hy haar steeds nie wil hê nie, sal sy daarmee moet leer vrede maak. 

				Dis die resultate wat sy wil sien. Uit en gedaan, en nou gaan sy slaap sodat sy môre sonder blou kringe onder haar oë by hom kan aankom.

				

			

		

	
		
			
				Agtien

				Agtien

				Maryn voel effens minder braaf toe sy haarself die volgende oggend van kop tot tone in die vollengtespieël bekyk. Sy weet sy lyk mooi. Besonder mooi, eintlik, so met haar hare pas gewas en in die vroegoggendson drooggemaak. Dit kartel en blink en hang minder wild as gisteraand teen haar rug af. Sy het ’n rok gekies wat sy onlangs nog van Annabella geërf het. Maryn wonder of sy nie dalk net probeer het om diplomaties te wees nie. Dalk die rok vir Maryn laat maak het omdat sy altyd so verbeeldingloos aangetrek het. Die feit dat die rok perfek pas, laat haar nogal so dink, en die ligte poeierblou kleur bevestig haar vermoede verder. 

				Maar hoe ook al, dis definitief nie die soort rok wat sy gewoonlik gedra het nie. Dis heeltemal te mooi en te vroulik. Wel, besluit Maryn, daardie verbeeldinglose oujongnooi behoort tot die verlede. Sy sal sommer binnekort vir Jacomien vra om vir haar ’n paar dagtabberds te maak wat net so mooi en vroulik soos hierdie een is. Wat ook haar vol borste subtiel afwys en sensueel om haar heupe uitklok. 

				Maar dis nie die rok of haar los hare wat haar minder braaf laat voel nie. Vandag is die eerste keer in haar lewe dat sy met voorbedagte rade daarop uit is om ’n man se aandag te trek. En dis vir haar ’n skrikwekkende gedagte. 

				Die skrikwekkendheid daarvan neem niks af namate sy nader aan La Lavende kom nie. Inteendeel, dit voel asof hy regdeur haar gaan sien. En as dit wel gebeur? Wat sal hy sien? probeer ’n dapper stemmetjie troos. ’n Mooi vrou in mooi klere op pad vir ’n naweekkuiertjie na haar kleinniggie op Orange Hall. Gelukkig kon sy Isabelle vanoggend in die hande kry en vra of dit hulle pas, en gelukkig het Isabelle regtig bly geklink dat Maryn wil kom kuier. En daar is in elk geval soveel wat sy nog met haar en Arendt wil bespreek, dit behoort vir niemand vreemd te wees dat sy Orange Hall toe gaan nie. Maryn klik tong vir haarself. Asof sy haar kom en gaan aan enigiemand hoef te regverdig. 

				En tog bly sy oomblikke in die lorrie sit nadat sy onder die sering in die binnehof geparkeer het en haal eers ’n paar maal diep asem. ’n Beweging in haar truspieëltjie trek haar aandag net voordat sy die deurhandvatsel afdruk. Hulle kom by ontvangs uitgestap. Niel en Jacomien. Sy arm om haar skouers. Jacomien kyk glimlaggend op na hom, staan op haar tone, gooi haar arm om sy nek en soen hom op die mond voor hulle na die perdekar stap wat, ingespan met drywer en al, op haar wag . 

				Die pyn wat deur Maryn trek, is vlymskerp en onmiddellik. Hoe kon sy van Niel se verbintenis met Jacomien vergeet het? En tog het Niel haar nog laas vertel Jacomien gaan in April Parys toe. Sy het aangeneem Jacomien gaan alleen, maar wie sê Niel gaan nie saam nie? Of wie sê hy wag nie vir haar om terug te kom voor hulle ’n toekoms saam aanpak nie? Daardie oom by die skou het immers gesê Niel was danig oor Jacomien voor hy sy tande vir Bergendal begin slyp het. En nou is Bergendal syne en kan hy weer terugval op sy eerste keuse. Jacomien – wat hy aangewys het as die mooiste van al die deelnemers in die skoukoninginkompetisie. 

				Asof sy in ’n droom verkeer, sien sy Jacomien met ’n wuif van die hand wegry en hoe Niel na die Tamaryn-lorrie aangestap kom, sy verwoestende glimlag om sy mond. 

				“Maryn, goeiedag!” groet hy toe sy die deur oopstoot en hou sy hand uit om haar uit die hoë lorrie te help. 

				“Môre, Niel,” groet sy so bedaard moontlik toe sy langs hom staan en trek haar hand uit sy greep. Hoe haar hart so woes aan die klop kan gaan terwyl dit eintlik in stukkies gebreek is, weet sy nie, maar sy weet dit het iets met sy waarderende blik te make toe sy oë oor haar gaan. Aartjie na sy vaartjie, besef sy ineens. ’n Oog vir ’n mooi vrou, al het hy pas uit die omhelsing van ’n ander gestap. En sy wil sy aandag op háár vestig? Sy moet van haar verstand af wees. Hierdie gekheid moet nou end kry. Sy is hier vir haar produkte en basta met die res. 

				“Jy lyk pragtig, Maryn.” Die kerslelies kyk in haar oë en hou hulle. Hy lig sy hand en streel amper verwonderd oor haar hare. “Hoe mooi is jy nie,” glimlag hy. 

				Die effek is bedwelmend en Maryn ruk haar met moeite reg. “Dankie, Niel. Ek is eintlik op pad Orange Hall toe. Ek gaan bietjie vir Isabelle en Arendt kuier. Vergewe my dus dat ek nie jou aanbod vir middagete en ’n toer deur jou laboratoriums kan aanneem nie, maar ek het die tien produkte hier.” Sy beduie na die kissie op die passasiersitplek. 

				Hy kyk haar takserend aan. “Verbeel ek my, of het jy laas ’n heilige belofte afgelê om wel die volgende keer saam met my te gaan?” 

				Maryn voel ’n blos na haar wange styg. “Ek verbeel my weer jy het my bevéél om vandag na die laboratoriums te kyk, en ek neem nie graag bevele van enigiemand nie.” 

				Hy kyk haar geamuseerd aan. “Daar is ’n groot verskil tussen beloftes, bevele en vriendelike voorstelle, maar kom ons laat dit daar. Ek sal die toer kort hou en jou vergewe as jy in die omstandighede nie vir middagete bly nie, maar dis belangrik dat jy sien wat ek besig is om te doen.” 

				“Kom ons kyk eers hoe lank ons vergadering duur,” skerm sy koelweg. 

				Niel stap om na die passasiersdeur en haal die kissie uit. “Nou toe, stap gerus. Babette is saam met Antoine Rustenburg toe, dus is daar nie tee terwyl ons gesels nie, maar ons sal ná die tyd iets te drinke kry by die laboratoriums.” 

				Maryn verwonder haar weer aan die mooi kantoor, maar dit doen sy terwyl sy die produkte uitpak. Niel bekyk elkeen deeglik, luister na haar verduidelikings oor waarom sy elkeen gekies het en knik ’n paar keer voor hy alles weer terugpak. “Gaaf.” 

				Maryn kyk hom verstom aan. “Gaaf? Dis al wat jy te sê het?” 

				Hy draai na haar en vou sy arms. “Jy het gesê jy is haastig. Ek probeer die vergadering so kort moontlik hou. Die produkte is in die kol, jou motivering suiwer, die pryse is reg. Wat meer is daar om te sê as ‘gaaf’? Buitendien, as jy nog een keer oor daardie kissie buk met jou verleidelike décolleté in my rigting gedraai, aanvaar ek nie verantwoordelikheid vir my dade nie.” 

				Maryn gaap hom verontwaardig aan. “En ek dag jy is veronderstel om op die produkte te konsentreer,” kry sy dit uiteindelik uit. 

				Niel grinnik met duiwels wat in die kerslelies ronddans. “O, maar ek kan op twee dinge tegelyk konsentreer. Vir ’n beperkte tyd, natuurlik.” 

				Voor haar geestesoog sien sy weer sy arm om Jacomien se skouers geslaan, sy gesig wat afbuig toe sy hom gesoen het. “Natuurlik,” sê sy sarkasties. “Dis hoekom jy kan vry en tegelykertyd sien daar is ’n nuwe aankomeling in die binnehof.” 

				“Vry?” Niel gooi sy kop agteroor en lag. “Nee, Maryntjie, dáár oorskat jy my. As ek vry, kan ek net daarop konsentreer. Dan kan hoor en sien vergaan sonder dat ek dit agterkom. Vry doen mens nie met verdeelde aandag nie. Ek het jou lorrie hoor aankom voor ek Jacomien na buite begelei en haar gegroet het.” Hy vou sy hand om ’n gerf van haar hare en lig haar gesig op na hom toe. “Verbeel ek my, of hoor ek bietjie nyd in daardie mooi, heserige stem van jou? ’n Tikkie jaloesie, dalk?” 

				Maryn kyk op na hom, hou sy oë ’n wyle. “Jy sal jou wat verbeel, Niel von Wildenstein. Jy’s ’n vry man en kan soen wie jy wil, wanneer jy wil.” 

				Hy grinnik. “Ja, ek verbeel my nogal. Ek verbeel my daar het ’n totale houdingverandering by jou ingetree. Sou dit die effek van jou mooi tabberdjie wees? Of dalk die ilang-ilang wat in die reuklampie in die vensterbank brand?” 

				“Moontlik, maar dis waarskynlik eerder omdat ek die afgelope ruk ’n paar insigte verwerf het. Besef het jy het gekry wat jy wou gehad het, naamlik Bergendal se boorde, en my genadiglik nou sal kan uitlos.” Maryn weet nie mooi waar die woorde vandaan kom nie. 

				Sy weet nie waarom sy hom tart nie. Al wat sy weet, is dat dit goed voel om hom so klein bietjie van balans af te sien. En hy ís effens van balans, dit kan sy aan ’n klein flikkering in sy oë sien. Al is hy steeds heeltemal in beheer van homself, voel hy nie heeltemal in beheer van die situasie nie omdat sy nie optree soos hy verwag het sy gaan optree nie. Maar sy het pas sy modus operandi ontdek. Hy hou daarvan om haar te skok, háár van balans te hou. En nou doen sy dieselfde met hom, en hy weet nie mooi hoe hy dit met haar het nie. 

				“Wat laat jou dink ek gaan jou uitlos, Maryn?” murmel hy en bring sy gesig nader aan hare. 

				Hoe smag sy nie daarna dat hy die klein afstand tussen hul lippe sal uitwis nie, haar in sy arms toevou en nooit weer sal laat gaan nie. Haar nooit sal wil uitlos nie. “Jy kan nie bekostig om jou produkontwikkelaar so kort voor die fees te verloor nie. En as jy my nie uitlos nie, is dit presies wat sal gebeur. Moenie dink ek gaan jou ooit vergewe vir jou agterbakse planne om Bergendal in te palm nie.” 

				“En jy, Maryntjie, moenie dink jy lees my so goed dat jy met dreigemente gaan wegkom nie. Buitendien, as jy my in elk geval nie gaan vergewe nie, is een ekstra sonde seker nie doodsake nie.” Hy kam sy vingers amper hardhandig in haar hare, bring haar gesig tot teen syne en dan sluit sy lippe met iets na aan desperaatheid oor hare. 

				Maryn snak na haar asem en gun hom so toegang tot haar mond. Sy het hom onderskat, besef sy met een deel van haar verstand, terwyl die ander deel week en wollerig raak onder die aanslag van sy liefkosing. En sy het haar eie behoefte aan hom ook onderskat, is die laaste verstandige gedagte wat deur haar kop flits voor haar hande vanself teen sy bors opkruip, hul heerlike weg teen sy skouers op vind en dan teen sy agterkop in sy hare verstrengel raak. 

				Niel kreun teen haar lippe en wroet haar lyf stywer teen die harde kontoere van syne vas. “Maryn,” prewel hy hees, “o, hemel, Maryn.” Sy lippe brand saam met sy woorde oor haar wangbene en dan teen haar nek af, langs die lyne van die V wat haar halslyn maak. 

				“Niel ...” adem sy uit en voel hoe alle weerstand wat haar verstand nog kon bied, vervloei in die hemelse sensasies wat haar deurspoel. 

				Dis hy wat sy kop lig en haar dan net styf teen hom vashou, met sy ken op haar kroontjie heen en weer wieg, terwyl hul asem jaag en sin vir rede druppel vir druppel terugkeer. Hulle harte dawer nog teen mekaar, maar hul asemhaling is weer in bedwang toe hy haar ’n entjie van hom af weghou en afkyk na haar. “Maryn ...” 

				Sy stamp hom weg, ineens redeloos kwaad. “Hoe durf jy?” sis sy dit uit. “Hoe durf jy sommer net so van die een meisie, die een omhelsing na die ander wals, asof dit jou reg is? Het jy dit van jou pa geleer? Of het jy maar net sy geaardheid geërf?” 

				Niel word wit om sy mond en sy oë, wat oomblikke gelede warm in hare gebrand het, word hard en kil. “Waar het jy geleer om so wreed te wees, Maryn? Op dieselfde plek waar jy geleer het om alles en almal met ongegronde agterdog te bejeën?” Die wit randjie om sy mond word dowwer. “Of is jy maar net ’n kat wat in ’n hoek gedruk is en spoeg en byt omdat sy nie weet wat anders om te doen nie? Omdat sy voel sy kan niks en niemand vertrou nie, terwyl dit die een ding is wat sy eintlik die heel graagste wil doen? Iemand genoeg kan vertrou sodat sy nie so verdomp selfstandig en op haarself aangewese hoef te wees?” 

				Maryn staar hom sprakeloos aan, haar kake so styf opmekaar geklem sy kan haar tande teen mekaar hoor kners. “Vlieg hel toe en druk jou danige laventelfees waar dit pynlik is.” Sy swaai om, gryp die lorrie se sleutels en haar handsak en mik vir die deur, maar hy keer haar voor en kry haar aan die skouers beet. 

				“Dis nie mý danige fees nie, Maryn, dis óns s’n. Besef jy dit dan nou nog nie? Gaan bedaar en dink mooi oor alles.” 

				“Dink mooi oor alles! Bedaar! Is dit al wat julle klomp wat so lekker agter my rug heul vir my kan sê? Ek gaan dieselfde vir jou sê as wat ek vir my ma en my pa gesê het: Nee.” Haar stem wil-wil breek, maar sy druk deur. “Nee, dis nie my fees nie, net so min as wat Tamaryn nog myne is, of Bergendal. En nou kom vat jou ellendige voorman nog my kliphuis ook. Nee, Niel von Wildenstein, ek het genoeg gehad. Julle kan almal gaan vlieg! As ek so vervangbaar is, kan julle maar sien kom klaar. 

				“Dáár is die produkte op jou lessenaar. Die meisies is opgelei. Hulle weet wat gedoen moet word. Kry ’n fabriekbestuurder. Dalk nog vir Jacomien. Ek is seker dit sal besónder gerieflik wees vir jou.” Sy ruk haar met geweld los uit sy greep. “En snork verder maar self op!” snou sy hom toe voor sy met die spiraaltrap afhardloop en net deur die grootste genade nie val en ’n been in die proses breek nie. 

				Isabelle gee haar net een kyk toe sy uit die lorrie klim en lei haar boudoir toe. Sonder ’n woord skink sy vir Maryn ’n stewige sjerrie en druk dit in haar hande. “Drink,” is al wat sy sê en wag dan tot Maryn die glasie gehoorsaam, slukkie vir slukkie, leegmaak en die soet drank sy lê brandend in haar maag kry. 

				“So ja, nou is daar ten minste weer kleur in jou gesig. Wil jy daaroor praat?” vra Isabelle, haar oë simpatiek. 

				Maryn skud haar kop. “Nie nou al nie, maar ek wil baie graag die kothuis huur waarin Arendt gewoon het. Vir ’n onbepaalde tydperk.” Wanneer sy die besluit geneem het, weet sy nie. Sy weet net sy kan nie teruggaan Bergendal toe nie. Nie Maandagoggend al nie. Miskien nooit weer nie. En as sy dan haar woord teenoor haar ouers breek, is dit tot daarnatoe. Sy sien nie kans vir die laventelfees nie. 

				“Kom sit, Maryn.” Isabelle beduie na die rusbank en gaan sit ook. “Jy voel miskien nie na praat nie, maar dis vir my baie duidelik dat jy moet. Jy is skoon oorstuur. Jy laat my dink aan ’n bottel sjampanje wat te veel rondgeskud is en die prop enige oomblik kan afskiet.” 

				Maryn gehoorsaam, vou haar hande voor haar gesig en bly ’n ruk lank so sit voor sy weer na Isabelle kyk. “Ek is so deurmekaar, Izi. Ek weet nie hoe ek dit het nie. Alles het net vir my te veel geraak. Tamaryn, Bergendal, Moeder en Vader, Christiaan se weggaan, die ding met Simon, die laventelfees, alles wat op die skou gebeur het ...” Sy sluk moeilik. 

				“En Niel von Wildenstein.” Isabelle vra nie. 

				Maryn vou weer haar hande oor haar oë. 

				“Ai, Maryn.” Isabelle klink vreemd geamuseerd. “Kom ons laat Niel voorlopig daar. Ek is meer bekommerd daaroor dat jy ’n struweling met jou ouers het.” 

				“Dis ook Niel se skuld,” bars Maryn los. “Net mooi alles is Niel von ellendige Wildenstein se skuld. Ek moes destyds Simon se huweliksaansoek aanvaar het. Dan sou ek nou waarskynlik besig gewees het met troureëlings pleks van die danige laventelfees, en niks sou my meer regtig geraak het nie. Nie eens die verwikkelinge binne Tamaryn en op Bergendal nie.” 

				“Vertel my van die verwikkelinge,” nooi Isabelle. “Van die begin af. En vergeet van Simon, hy was nooit vir jou bedoel nie. Buitendien, hy is besig om sy eie heil uit te werk, en ek stel op die oomblik meer belang in joune.” 

				Maryn sug diep en dan begin alles oorborrel. Sy vertel Isabelle alles van die verwikkelinge en onderstrominge binne Tamaryn en op Bergendal, van Niel se aandeel ook, maar nie van haar gevoelens vir hom nie. Dit maak nog te seer ná die laaste tafereel wat hom op La Lavende afgespeel het. 

				“Ek het uiteindelik geleer om nee te sê, Izi,” sluit sy af, “maar nou sê ek vir die verkeerde goed en die verkeerde mense nee. Mense wat nog altyd my belange op die hart gedra het.” 

				Isabelle knik langsaam. “Dit is so, Maryn, dat jou ouers bitter lief is vir jou, soos vir elkeen van hul ander kinders, en hulle dra jou belange natuurlik op die hart. Tante Tamara en oom Joshua is wonderlike mense en hulle wil net die beste vir julle almal hê.” Isabelle leun effens vorentoe. “Maar Maryn, soos die res van ons, is hulle ten spyte van hul beste intensies nie volmaak nie.” 

				Sy huiwer ’n oomblik, maar gaan dan tog voort. “Arendt het al ’n rukkie gelede vir my gesê hulle bedoel dit glad nie, maar indirek misbruik jou pa en ma, en Christiaan ook, jou inskiklikheid en sagsinnigheid. Maar in alle regverdigheid ... jy laat dit toe. Of het, in elk geval.” 

				Isabelle glimlag. “Ek dink dis hoog tyd dat jy uiteindelik ’n bietjie jou voet neergesit het. Dis uiters onbedagsaam en onsensitief van oom Joshua om te verwag dat jy net weer die kliphuis moet ontruim nadat jy dit so mooi gemaak en so gelukkig daar is. Jou hele lewe word deur Tamaryn ingesluk – die minste wat jy verdien, is vryheid en privaatheid saans en oor naweke. Hemel, ek sou gek geword het as ek nog saam met my ouers en Gran, en nou nog Eamon en Caitlin en klein Aidan ook, in Coney House moes gebly het. 

				“Daar kom ’n stadium in mens se lewe dat jy jou eie huis en haard nodig het. Meeste van ons trou en kry dan outomaties ’n eie huis en haard, maar dit het nie vir jou gebeur nie. En een van die redes is omdat jy so besig is met Tamaryn en so verstrik is in jou familie se verwagtinge van jou, dat jy nooit vir verhoudings ontvanklik was nie. Jou vriendskap met Simon het ook nie gehelp nie, want hy was maar altyd aan jou sy en het ander moontlike vryers afgeskrik.” 

				Maryn kyk Isabelle verslae aan. “Dink jy regtig my uitbarsting was geregverdig?” 

				“Ek het op die moeilike manier geleer uitbarstings is nie die gewenste manier om jou sin te kry of ’n boodskap oor te dra nie, Maryn. En ek kan nou vir jou vertel wat ’n beter manier sou gewees het. Hoe jy eerder vroegtydig al die probleme deur gesprek kon opgelos het, voordat dit so erg geraak het dat dit wel tot ’n uitbarsting gelei het, maar dit sal jou op hierdie oomblik net mooi niks help nie. Maar gewens of nie gewens nie, soms moet mens net die sweer laat bars en klaarkry, hoe pynlik dit ook al is.” 

				“Dan verstaan jy ek moet wegkom? Dan sal jy Arendt se kothuis aan my verhuur?” Maryn voel haar hart effens ligter word. 

				Isabelle kou haar onderlip. “Maryn, ek haat dit om dit juis nou vir jou te sê, maar ek kan nie. Lottie se seun trou binnekort, en ek het die kothuis aan hulle beskikbaar gestel. Jy kan met die grootste liefde vir die volgende paar dae daar bly, maar Hentie het gevra of hulle van Vrydag die twintigste af die plekkie kan begin inrig sodat hulle die eerste November daar kan intrek.” 

				“Vrydag. Die twintigste Oktober,” prewel Maryn. “O, hemel, dis my ma se verjaardag. En Christiaan is vir die eerste keer ook nie daar nie. O, nee!” 

				’n Ligte kloppie aan die deur laat Maryn opkyk. 

				Isabelle frons effens. “Binne?” 

				“Dag, Maryntjie, goed om jou weer te sien. Jammer om te steur, Izi, maar daar is ’n oproep vir jou.” Lottie se oë gaan vlugtig na Maryn voor sy weer na Isabelle kyk. “Ek dink dit sal goed wees as jy dit neem. Dis jou tante Tamara. Sy het spesifiek vir jou gevra.” 

				Isabelle knik en staan dadelik op. “Maryn, ek is nou terug. Moenie bekommerd wees nie.” 

				Maryn sak agteroor op die rusbank toe Lottie en Isabelle uit is. Waarom sal Moeder nou hierheen bel? Hoekom vir Isabelle vra? Hoekom werk niks uit nie? Hoekom kry sy nêrens ’n heenkome nie? Maryn maak haar oë toe, skielik tot in haar siel toe moeg. 

				Sy maak eers weer haar oë oop toe Isabelle terugkom. 

				“Alles is onder beheer,” glimlag Isabelle gerusstellend en gaan sit weer. “Niel het jou ma gebel. Gesê julle het ’n onderonsie gehad – iets waarvan ek natuurlik binnekort heelwat meer wil weet – en hy is doodbekommerd oor jou. Jou ma wou by my weet hoe dit met jou gaan. Ek het gesê jy is moeg en ontsteld, maar jy’s veilig en wil bietjie uitrus. Sy het gesê jy moet so lank bly as wat jy wil, sy sal na Tamaryn omsien totdat jy gereed is om terug te kom.” 

				Maryn glimlag ylerig. “En as ek nooit weer gereed is nie?” 

				Isabelle skud haar kop en gee ’n laggie. “Ons weet almal Tamaryn, Bergendal en jou ouers lê jou te na aan die hart. Jy het net rus nodig. Ek het vir Lottie gevra om die kothuis net vinnig netjies te laat maak en dan jou goedjies daarheen te neem. Jy is natuurlik baie welkom om in die huis saam met ons te bly, maar ek het so ’n spesmaas jy het ’n behoefte om bietjie alleen te wees. En ek vermoed jy sou in elk geval teen Vrydag teruggegaan het, al voel dit nie nou so nie. Ek weet jy sal nie wegbly op jou ma se verjaardag nie. Daarvoor is julle te na aan mekaar.” 

				Maryn skud haar kop en moet die trane afsluk. “Jy is so goed vir my, Izi. Ek weet nie hoe om jou te bedank nie. En kyk nou hoe tegemoetkomend is Moeder. En dit nadat ek so te kere gegaan het.” 

				“Nou toe, kom ons gaan drink tee op die stoep, en teen die tyd dat ons dors geles is, is die kothuis gereed. As jy lus voel, kan jy vanaand hier kom eet, of anders sal Lottie met die grootste liefde vir jou kos bring. Ek weet sy bars in elk geval om met jou te praat oor die teetuin en die gebak wat jy beoog. Sy is al dae lank aan die rondsoek tussen haar resepte.” 

				“Net nie nou nie, nie enigiets oor laventel nie.” Maryn glimlag bewerig en volg Isabelle se voorbeeld toe sy opstaan. 

				Miskien vind sy genoeg rus en vrede hier om weer lus te raak vir enigiets wat met die laventelfees te doen het, dink sy terwyl hulle in die gang af stap, maar soos sy nou voel, wil sy net die ekwilibrium terugvind wat Niel so wreed kom versteur het. En tog was hy bekommerd genoeg oor haar om haar ma te bel ... 

				Maryn teug diep aan die vars lug toe hulle op die stoep kom. Dit ruik so anders hier as op Bergendal. En dis wat sy nodig het. Nuwe geure in haar neus. Dit, en rus en kalmte. 

				

			

		

	
		
			
				Negentien

				Negentien

				Sy voel soos ’n nuwe mens, besef Maryn toe sy Vrydag ná middagete terugry Bergendal toe. Isabelle en Arendt se kreatiwiteit en opgewektheid het haar geïnspireer, en Lottie se entoesiasme en voorstelle vir die teetuin ook. Die stil tye dat sy net oor die meer uitgekyk en gemymer het, het rus vir haar siel gebring. 

				Wat sy ook al op Bergendal gaan aantref, sy sien nou daarvoor kans. Gelukkig het sy ’n paar keer met sowel Emma as Tamara gepraat oor Tamaryn-dinge en oor Krisjan en Katjiepiering, maar oor die saak tussen haar en haar ouers het hulle nie gepraat nie. Byna asof dit afgespreek was. Ook Niel se naam het nooit te berde gekom nie. Behalwe in haar gesprekke met Isabelle. 

				By Isabelle, het sy gevind, kon sy bieg. In Isabelle het sy vir die eerste keer in haar lewe ’n ware vriendin gevind. Iemand wat simpatiek is, maar nie huigel of doekies omdraai nie. En iemand wat heerlik kon lag en erken sy self was laas jaar met hul reünie op Orange Hall doodjaloers op Maryn toe Arendt háár as prys gesoen het omdat hy die wyn wat Christiaan vir hom gegee het, reg geïdentifiseer het. 

				Daarna het sy eintlik so half vanselfsprekend vir Isabelle vertel wat tussen haar en Niel gebeur het. Nie alles nie, maar sy kon vir die eerste keer aan iemand erken hoe sy oor Niel voel. Isabelle het nie probeer voorskryf of raad gee nie. “Luister na jou hart, Maryn. ’n Hart is ’n wyser ding as wat mens dink,” is al wat sy gesê het. 

				In haar hart het Maryn ’n paar insigte gevind. Niel was reg. Sy wás soos ’n kat wat in ’n hoek vasgekeer is. Sy het te kere gegaan omdat sy hom so graag sou wou vertrou. Maar sy kan nie, en hoe lief sy ook al vir hom is, en hoe wonderlik sy ander eienskappe dalk is, as sy hom nie kan vertrou nie, is hy taboe. 

				Maar sy het ook weer eens besef Niel se aanbod sal sake moontlik verander, maar dit is die heel beste opsie vir haar ouers, vir Bergendal asook Tamaryn. Verandering kan lei tot vernuwing, en hoe moeilik dit ook al is om met verandering en vernuwing saam te leef, beteken dit groei. 

				Toe Maryn die laning met die lemoenboorde weerskante na die groot huis binnery, voel sy enersyds bly om terug te wees en andersyds tog gespanne oor die ontvangs wat op haar wag. Veral van haar pa se kant af. 

				Tamara staan op die drumpel van die fabriek se deure toe Maryn die lorrie in die skuur langs die gebou intrek. Sy is by toe Maryn uitkom. 

				“My kind,” is al wat sy sê voor sy Maryn teen haar vasdruk. Maryn slaan haar arms om haar ma en laat rus haar kop op Tamara se skouer. Oomblikke lank bly hulle net so staan voor Tamara haar ’n entjie van haar af weghou en ondersoekend aankyk. 

				“Jy lyk goed, Maryn. Beter as wat ek jou in baie weke sien lyk het.” 

				“Dankie, Moeder. Ek voel ook baie beter. Lekker uitgerus. Baie geluk met Moeder se verjaardag. Van Isabelle en Arendt en Lottie ook. Ek het geskenkies in my bagasie.” 

				“Dankie, my kind, maar kom in. Kleinjan sal sorg dat jou goedjies in die kliphuis kom. Vader is al op hete kole. Hy het nie eens na Klipfontein toe uitgery nie en was heeldag so lastig soos ’n vlieg voor ’n donderstorm.” Tamara slaan haar arm om Maryn se skouer en begin na die groot huis toe aanstap. 

				“Emma-hulle het goed gevaar die week. Ek dink jy sal baie tevrede wees met ons vordering. En almal is baie entoesiasties. Ek moes net keer, hulle wou vanmiddag selfs oortyd werk, maar ek weet dit was eerder om seker te maak dat jy regtig gaan terugkom.” Tamara grinnik. “Ek is natuurlik stokflou. Ek het nie besef hoe baie verskillende balle jy so gemaklik in die lug gehou het nie.” 

				“Ek is jammer, Moeder.” Maryn voel vir die eerste keer bietjie skuldig. 

				“Moenie jammer wees nie, Maryn. Dit was hoog tyd dat ons oë bietjie oopgaan vir wat jy alles doen. Daar staan jou vader al op die stoep en wag. Gaan groet hom tog gou.” Tamara stuur haar met ’n hand in die rug vooruit. 

				Joshua kom met die trap afgestap. 

				“Maryn.” Hy hou sy arms vir haar oop, en vir Maryn voel dit asof sy waarlik tuisgekom het toe hy haar omhels en teen sy beerlyf vasdruk. 

				“Dag, Vader,” groet sy gesmoor. Die trane dreig, maar dis trane van blydskap en verligting. Hier is geen kwade gevoelens nie, weet sy sommer. Net liefde. 

				“Nou maar kom, kind. Die gemeste kalf sal tot vanaand moet wag, maar ons kan darem eers koffie drink.” 

				Bettie groet haar ook asof sy maande pleks van dae weg was en dra dadelik ’n sjokoladekoek aan. Terwyl Maryn koffie skink, dra sy groete van Orange Hall oor. Maar toe sy gaan sit, weet sy hul gesprek gaan nie by koeitjies en kalfies eindig nie. 

				“My kind,” begin Joshua ná die eerste slukkies koffie, “ons is baie bly jy is terug en lyk soveel beter. En miskien moet ons jou moeder se verjaardag ontsien en vir jou tyd gee om jou weer tuis te maak, maar ek dink ons wil almal maar die onmin wat was, agter die rug kry.” 

				Maryn voel haar maag op ’n knop trek, maar sy knik. “Ek dink ook dit sal beter wees, Vader.” Sy kyk na Tamara. “Moeder, ek was nou die aand baie ontsteld. Ek is jammer as ek dinge gesê het wat Moeder ontstem het. En ek is jammer ek het sover gegaan om ’n ultimatum te stel. Ek wil nie regtig weggaan van Tamaryn of Bergendal nie, maar ek wil ook nie weer my vryheid inboet deur in die groot huis in te trek nie.” 

				Tamara knik. “Ons was albei oorstuur en het goed gesê wat mens eerder rustig moet beredeneer pleks van bespreek wanneer gemoedere hoog loop. Ek begryp egter, Maryn. Beter as wat jy besef, en nou ook beter as voorheen. My kragte is ná ’n week getap, en ek het nie eens by alles uitgekom wat jy gewoonlik behartig nie.” 

				Maryn glimlag effentjies en kyk dan na Joshua. “En Vader, ek weet Vader moet Niel se aanbod aanvaar. Dit maak honderd persent sin, en Bergendal is uiteindelik Vader s’n om mee te doen soos Vader goed dink. Ons sal egter ’n oplossing moet vind vir die voorman se verblyfprobleem.” 

				Joshua kug effens en sit sy leë koppie neer. “Ek is bly jy sien die saak so in, Maryn. Ek het toe inderdaad ’n kontrak met Niel geteken. Een wat ons almal pas. Ek moet sê, hy is ’n baie regverdige man. ’n Aangename een ook.” 

				Maryn laat sak haar oë. Niel is die laaste mens oor wie sy wil praat. 

				“Maar dit daar gelaat. Ek het aan hom verduidelik wat die situasie met die kliphuis is en hy verstaan. Hy reken dis glad nie ’n probleem nie. Kleinjan kan voorlopig na die boorde omsien, en sy voorman sal twee keer per week hierheen kom om te sien hoe alles verloop. Hy sê dat hy buitendien met my toestemming uiteindelik eerder ’n huis verder van die groot huis af vir die voorman wil laat bou. Hy voel dit sal ons almal se privaatheid aantas as ons en die voorman so na aan mekaar woon. Die kliphuis sou in elk geval net ’n tydelike oplossing gewees het, en dit lyk my hy reken alles sal met verdrag uitgesorteer raak. Jy kan dus heeltemal gerus voel oor die aangeleentheid, al sou ek jou natuurlik self graag weer in die groot huis wou sien intrek.” 

				“Dankie, Vader. Dit beteken oneindig baie vir my.” Maryn se stem breek effens van aangedaanheid. 

				“Nou toe, daar is alles nou opgelos en afgehandel. Jy wil seker jou dierenasie gaan groet. Die twee het jou behoorlik gemis. En jy kom eet natuurlik vanaand hier by ons. Bettie gebruik my verjaardag as verskoning om jou na behore terug te verwelkom.” Tamara staan op. “Ek stap gou saam met Maryn, Joshua. Dalk kan jy nou genoegsaam tot rus kom om jou koerante gelees te kry.” Sy draai na Maryn. “Niel het ’n spul nou die dag hier aangebring, maar jou vader het geen rus of duurte geken nie,” verduidelik sy. 

				Maryn glimlag, maar heimlik skram sy weg van die gedagte dat Niel in haar afwesigheid klaarblyklik heerlik hier gekom en gegaan het. En sy kan nie help om te wonder of dit in die toekoms ook so sal wees nie. Maar nee, troos sy haarself, dit sal die voorman wees wat van nou af sal kom en gaan. 

				“Ek sien die kerslelies kom mooi aan.” Tamara beduie na die beddings weerskante van die paadjie toe hulle deur die hekkie van die kliphuis stap. 

				Maryn gaan staan verras. “Weet Moeder, ek het nie eens raakgesien dat hulle grond breek nie, en kyk hoe groot is die plantjies al, hulle maak al knop.” 

				“H’m, een van die dae is die eerste blomme daar. Dit gaan pragtig lyk.” Tamara haak by Maryn in. “Jy het die kliphuis so mooi gemaak, Maryn, ek kan verstaan dat jy nie hier wil weg nie.” 

				Maryn begin aanstap voordeur toe, ineens opgewonde om weer haar dierkinders te sien. “Dit sou my hart gebreek het, Moeder.” 

				“H’m.” Tamara kyk ondersoekend na Maryn. “Nie besef jou hart is nog heel genoeg om oor die huis ook te kan breek nie.” 

				Maryn steek op die drumpel vas. “Moeder?” 

				“Nee wat, Maryn, ek dink ook maar my dinke. Maar nou dink ek jy moet ingaan. Hoor net daardie gemiaau en getjank. Het natuurlik lankal jou stem geëien.” 

				Maryn is Maandagoggend verstom om te sien hoeveel Emma en die meisies uitgerig het terwyl sy weg was. Al die stelle voorbeelde vir die twee bestelreekse is klaar en hulle het reeds aan die kitsvoorraad begin werk. 

				Tamara het voorgestel dat sy voorlopig die verantwoordelikheid vir die produksielyn en gehaltebeheer op haar neem sodat Maryn kan reël vir die aankope, en reëlings vir die fees kan tref. En Maryn is bitter dankbaar daaroor toe sy besef wat alles binne twee weke nog gedoen moet word. 

				Daar is nie tyd vir grondvat nie. Die fabriek is soos ’n honger wolf wat gevoer moet word. Die matrastyk raak op, die droë laventel vinnig minder. Dan is die garing aan die opraak en die kramerywinkel het nog nie Tamaryn se bestelling ingekry nie. Maryn sweer die eienaar die dood voor die oë as hy die bestelling nie op Bergendal laat aflewer sodra dit inkom nie en ry van winkel tot winkel en koop al die garing op Rustenburg. Einde ten laaste gaan soek Maryn selfs vir Jacomien op. 

				“Garing. Pers, en baie daarvan,” val sy met die deur in die huis toe Jacomien die deur vir haar oopmaak. “Asseblief. Dag, Jacomien.” 

				Jacomien lag vrolik. “Dag, Maryn, kom in. Danksy jou voorliefde vir pers het ek ’n hele paar tolle in verskillende skakerings.” Sy loop voor Maryn uit na haar werkkamer en haal ’n skoendoos vol tolletjies pers garing uit haar naaldwerkkas. 

				“Jy red my lewe,” glimlag Maryn verlig. “Skakerings maak nie saak nie. Dis gelukkig vir die kitsprodukte, nie die bestelreekse nie, dus hoef alles nie presies eners te lyk nie. Ek betaal jou vir vol tolletjies en geen teëpraat nie.” Maryn tel die geld af. “Ek wou in elk geval in een of ander stadium ’n draai by jou gemaak het. Ek wil graag ’n paar dagtabberds laat maak.” 

				“Graag. Jy sny ook die tyd bietjie fyn vir die laventelbal. Ek het jou eintlik lankal hier verwag.” 

				Maryn slaan haar hand voor haar mond. “Kan jy glo, ek het skoon daarvan vergeet. Maar ek kan seker maar die rok aantrek wat jy vir Isabelle-hulle se lentebal gemaak het.” 

				“Nog nooit nie!” roep Jacomien uit. “Jy is dan die gasvrou. Hoe kan jy met ’n rok wil gaan wat die mense al gesien het?” 

				Maryn kyk haar verward aan. “Nee, man, ek is nie die gasvrou nie, ek stal net daar uit.” 

				Jacomien kyk haar fronsend aan. “Dis nie hoe ek dit verstaan het nie. Niel het my baie pertinent gesê jy is die gasvrou en ek moet ekstra moeite met jou rok doen. Dit was nog nou die Saterdagoggend toe ek vir hom gaan dankie sê het dat hy my reis vir my gereël het vir April.” 

				Haar oë begin blink. “Kan jy glo, hy en Isabelle de Leeuw het my ingeskryf gekry by ’n ontwerperskool in Parys. Met my reis betaal aangesien ek eerste gekom het, en die prysgeld wat ek as skoukoninginfinalis gekry het, asook met al die werk wat ek op en vir La Lavende doen en al die bestellings wat instroom, is my spaarvark vet genoeg om vir ’n jaar daar te gaan studeer! O ja, jammer ek het nie daardie oggend gegroet nie, ek was so opgewonde ek het eers later besef dit was die Tamaryn-lorrie wat daar gestaan het. Die arme Niel, ek weet nie wat hy moes gedink het toe ek hom so om die nek beetgekry en kaplaks gesoen het nie. As daar iemand van die dorp daar was, het die stories weer vrot geloop dat daar iets tussen ons aan die broei is!” Sy gee weer ’n vrolike laggie. “Jy weet mos hoe mense kan aandik, aanlas en sommer net fabriseer.” 

				“En is daar dan nie?” vra Maryn hees. “Ek bedoel, iets aan die broei nie?” 

				Jacomien lag klokhelder en skud haar kop. “Waar is daar tyd vir muisneste as mens ’n ontwerper wil word? En dit nogal in Parys. Buitendien, Niel is baie wonderlik en alles, maar as ek ogies vir iemand sou moes maak, sou dit veel eerder daardie sjarmante broer van jou wees. Sjoe, hy speel nou behoorlik met my hartsnare. En kan hy dáns! Niel is eerder soos ’n ouer broer, of ’n jong oom of ’n ding.” Jacomien rek en haal ’n rol lap van ’n rak af. “Maar stories op ’n stokkie. Toe ek dié lap gesien het, het ek gedink jy sal dalk daarvan hou. Hulle noem dit lamé en dis verskriklik sensueel, nes jy – as jy die dag daarna voel.” 

				Maryn hoor hoe Jacomien verder klets, maar neem weinig in. Toe sy terugry Bergendal toe, kan sy nie eens mooi onthou wat hulle ooreengekom het oor die aandrok of die dagtabberds nie. 

				Sy weet nie wat haar die meeste verwar nie, die feit dat daar klaarblyklik niks behalwe toegeneentheid tussen Jacomien en Niel is nie, of die feit dat Niel klaarblyklik verwag dat sy gasvrou by die laventelbal moet speel. Maar een ding besef sy wel deeglik, sy verstaan nie die konsep agter skinderpraatjies nie. Miskien omdat sy nog nooit vreeslik by die dorpsmense betrokke was nie, maar waarskynlik veral omdat hulle op Bergendal nog altyd volgens die eerlikheidsbeginsel leef. 

				As daar nou een ding is wat vir Joshua Davel doodsonde is, is dit lieg. En miskien het sy maar net nog altyd gedink almal voel so daaroor. Miskien is dit die rede waarom sy nou eers besef skinder is nie dieselfde as iets wat oorvertel word uit bekommernis oor ’n ander se wel en wee nie. Soos Isabelle wat vertel het van Simon en Gita – waarskynlik ook meer om Maryn te laat besef dat sy haar nie oor Simon hoef te bekommer nie as om haar in te lig oor die stand van Simon se hartsake. Dis nie skinder nie, dis omgee. Die dinge wat sy die afgelope tyd by ander mense gehoor het van haar en die kastige ryk Davels, van Niel en Jacomien ... Dit was nie omgee nie. Dit was dikwels venyn. En klaarblyklik in ’n groot mate ontdaan van die waarheid. 

				Liewe hemel, besef sy, sy het Niel beskuldig dat hy soos sy pa is, en dit op grond van stories wat versprei is deur mense wat niemand se heil op die hart dra nie. Hoe seer moes sy hom nie gemaak het nie. En so het sy ook geglo sy troupraatjies het hul oorsprong daarin gehad dat hy Bergendal wou hê – as gevolg van één oom se opmerking. Iemand wat sy nie eens ken nie. 

				Maryn trek ineens die lorrie van die pad af, te ontstig om die sinkplaatpad nou aan te durf. Sy laat sak haar kop op haar hande op die stuur. Waar het haar oordeelsvermoë haar in die steek gelaat? En waarom? 

				Vrees. Maryn knyp haar oë styf toe, asof sy die besef só kan afweer. Vrees vir verandering. Onvermoë om te vertrou omdat sy verlies en ontnugtering vrees. Daarom ook moet sy so hard werk, moet alles perfek wees, want sy wil tog net seker maak dat sy nooit die oorsaak is dat dinge verander nie. 

				En nou het alles verander. Onherroeplik. Haar skop teen die prikkels het net mooi niks gehelp nie. Vir die eerste keer in haar volwasse lewe is sy nie meer in beheer van alles wat met en om haar gebeur nie. En sedertdien veg sy met alles tot haar beskikking om weer die beheer terug te kry. Maar dis ’n vergeefse stryd. Niks sal ooit dieselfde wees nie, want Niel von Wildenstein het volle beheer oorgeneem. 

				Sy byt haar onderlip so hard dat sy sout proe. Sê nou alles wat Niel gesê het ... sê nou hy het dit werklik bedoel? Sê nou hy het werklik ook soos sy gevoel daardie dag by die vendusie? Het sy dalk ’n totale gemors gemaak van iets wat oneindig mooi kon gewees het? Want hy sal haar nooit vergewe nie. Nie daardie aanmerking oor sy pa nie. Hy het haar in sy vertroue geneem oor iets wat hom oneindig pyn moes aangedoen het en sy het dit teen hom gebruik op die wreedste moontlike manier. 

				Sagsinnige Maryn? Minsame Maryn? Wat ’n grap. Teenoor die man wat sy liefhet, was sy nog altyd net Venyn Maryn. En dit bloot omdat sy daardie dag by die vendusie, toe sy vir die eerste keer in daardie kerslelie-oë gekyk het, êrens in die dieptes van haar wese besef het sy het beheer oor haar hart, haarself, haar lewe aan hom verloor. Onherroeplik. En dit lank voordat hy eens geweet het van Tamaryn en Bergendal. 

				Hoe meer Maryn met haar kitsvoorraad werk, hoe meer besef sy sy het uiteindelik haar regte nissie gevind. Terwyl sy voorraad van die een produk opbou, skiet idees vir ’n rits ander haar te binne. Met die resepte gebeur dieselfde. En om te dink sy kon vir die res van haar lewe lemoenkonfyt gekook het, dink sy toe sy die Sondag voor die fees ’n blaaskans neem en op haar stoep sit en uitkyk oor haar welige laventel en kerslelies in volle blom. 

				Woensdagoggend baie vroeg moet hulle La Lavende toe om die uitstalling te begin regkry. Donderdagaand word die fees met ’n dinee vir die handelaars geopen en Vrydag kan hulle die produkte besigtig, aankope doen en bestellings plaas. Saterdag is die fees oop vir die publiek en die aand is die laventelbal. 

				Opwinding en benoudheid word ’n stywe koeksister in haar binneste. Sê nou hulle sit weer met ’n oorskot soos ná die skou? Sê nou hulle het te min voorraad? Sê nou hulle kry nie bestellings nie? Daar is duisend sê-nous waaraan sy kan dink. Maar sê nou dis ’n reusesukses is die opwindendste een van almal. 

				Gedagtes aan Niel skuif sy doelbewus op die agtergrond. Daar is nie nou tyd vir hartsake nie. In elk geval nie om iets daadwerkliks daaraan te doen nie. Dink, ja, dié doen sy baie. Veral saans wanneer sy pootuit in die bed klim met Katjiepiering by haar voete. Maar by dink, bly dit ook nie. Verlang ook. Ja, verlang na die gevoel om deur hom vasgehou te word, gesoen te word. Net met hom te gesels oor alles en nog wat. Te luister na sy mooi stem en die metodiese manier waarop hy goeie sakeoorwegings uiteensit. 

				En wens. As sy maar net Niel se woord van die begin af aanvaar het. As sy hom maar net die voordeel van die twyfel gegee het. As sy maar net dadelik ja gesê het toe hy geterg het oor gebooie laat loop. Teruggeterg het pleks van op haar perdjie te spring. 

				Maar as is verbrande hout. Sy het Niel finaal met haar wrede beskuldiging vervreem, en daarmee sal sy moet vrede maak. Dis vir haar baie duidelik. Nog nie een keer het hy haar sedertdien probeer kontak nie. Selfs navrae oor feesdinge rig hy tot Tamara. Dis dalk omdat sy so min op kantoor was die afgelope tyd, het Maryn al probeer verskoning soek, maar dit verklaar steeds nie waarom hy haar nie saans by die kliphuis bel, of haar kom besoek nie. 

				Maryn sit Katjiepiering op die vloer neer en kom orent. Sondagmiddagete op Bergendal is weer by die groot huis vandat haar ouers terug is. En dis maar goed. Daar sit sy ten minste nie so en tob nie.

				

			

		

	
		
			
				Twintig

				Twintig

				Maryn is een bol senuwees toe sy Woensdagoggend wakker word. Die lorrie is reeds gepak, al wat sy moet doen, is aangetrek kom, Emma kry en ry. Haar ma sal die fabriek behartig, en die laaste produkte wat hulle nog vervaardig kan kry, kan môreoggend aangery word. 

				Babette ontvang Maryn en lei haar na ’n lokaal wat klaarblyklik spesiaal vir die uitstalling ingerig is. Tyd om haar te vergaap is daar nie, maar sy kan nie help om bewonderend rond te kyk na die hoë klipmure en die mooi afwerking en kandelare raak te sien nie. 

				“Niel maak verskoning. Hy is besig met ons eie produkte en die laboratoriums,” verduidelik Babette in haar bekoorlike, gebroke Engels. “En moenie bekommerd wees oor die teetuin nie. Lottie kom saam met Isabelle en Arendt. Jacomien sal haar ontvang, na die kombuis neem en help. Al waarop jy hoef te konsentreer is op jou eie uitstalling. Niel het vir jou handlangers beskikbaar gestel om te help. O, en ek het slaapplek gereël vir Emma, soos jy gevra het. Is jy seker jy wil nie vanaand ook oorbly nie?” 

				Maryn knik haar kop beslis. “Baie dankie, Babette, maar ek is seker. Ek sal egter wel môre, Vrydag en Saterdag oorbly. Jy het mos gesê ek kan?” 

				Babette knik. “Ons het vier gastekamers hier in die kompleks. Dis bedoel vir handelaars. Arendt en Isabelle sal in een bly en Lottie in ’n ander. Jy sal môre en dalk oormôre met haar moet deel, aangesien handelaars die ander twee gebruik, maar Saterdagaand sal jy jou eie kamer hê,” sê sy verskonend. 

				“Dis heeltemal in orde, baie dankie” glimlag Maryn. “Ek en Lottie het baie om oor te gesels.” 

				Terwyl sy en Emma en die handlangers werk en woeker, besef Maryn La Lavende loop op geoliede wiele. Niks is vir enigiemand te veel moeite nie, alles wat sy nodig het, word tot haar beskikking gestel, en verversings word kort-kort aangedra. Toe die werknemers vyfuur huis toe gaan, gaan Emma saam met die kombuispersoneel en is daar veel meer gedoen as wat Maryn gedink het mens kan in een dag vermag. En al moet sy dit self sê, sy het haarself oortref. Môreoggend sal sy net die laaste produkte bring en hier en daar ’n paar goed afhandel, maar teen die middag sal alles gereed wees vir die handelaars. 

				“Ek neem aan ek mag nou maar sien wat jy met die verpakking aangevang het?” 

				Maryn swaai om. Niel staan op die drumpel van die dubbeldeure. Sy kuif is deurmekaar en hy lyk effens verkreukel, maar hy het nog nooit vir haar aantrekliker gelyk nie. 

				“Jammer ek lyk so, maar ons het nogal hard gewerk vandag,” grinnik hy en kom na haar toe aangestap. Hy kyk af na haar en sy kan behoorlik die trajek van sy oë voel toe dit oor haar speel. Hy lig sy hand, trek iets uit haar hare, wat in ’n lae poniestert vasgebind is, en hou die droë laventelspriet verduidelikend op. “En jy het ook hard gewerk, sien ek, maar jy lyk so fris en vars soos ’n laventelblom. Dag, Maryn.” 

				“Dag, Niel.” Haar stem kom hees oor haar lippe wat ineens droog voel. “En ja, jy mag nou maar kyk. Dis nog net die finale afronding wat môre oorbly.” 

				Lang oomblikke bly hy in haar oë kyk voor hy glimlag en knik. “Die geheelbeeld,” hy maak ’n gebaar wat die groot vertrek insluit, “is lieflik, maar dis die detail wat my interesseer.” 

				Maryn knik en neem hom na die eerste uitstalling. “Arendt het vir my die keramiekhouers gemaak. Sommige is gevul met potpourri, en soos jy kan sien, is ander omskep in staanhouers vir pomanders. Isabelle het vir my die etikette en pryskaartjies laat maak van haar skildery van die kliphuis af. Binne-in die kaartjies is inligting oor Tamaryn.” Sy kyk op na Niel, maar sy aandag is op die produkte toegespits. Hy tel hier en daar iets op, besigtig dit van naderby, bekyk ook die etikette, vou die pryskaartjie oop en lees wat daarin staan. Dan stap hy sonder ’n woord na die volgende uitstalling waar sy die produkte verpak in voile en organza gegroepeer het. Van die een uitstalling na die volgende beweeg hy, neem in, voel en vat en kyk, maar steeds sê hy niks. 

				Eers toe hy alles aandagtig bestudeer het, draai hy na haar toe en vou sy arms. 

				Maryn se senuwees is tot breekpunt gespanne, maar sy hou sy oë terwyl sy op sy uitspraak wag. 

				“Jy het my gevra om jou met die verpakking te vertrou, Maryn, en hoewel ek my bedenkinge gehad het, het ek ingestem. Jou die voordeel van die twyfel gegee.” Hy huiwer, en dan sprei daar ’n breë glimlag oor sy gesig, vorm kepies in sy wange en spoortjies om sy oë. “En jy, Maryn, het my stoutste verwagtinge oortref.” Sy arms kom skielik los en dan tel hy haar hoog die lug in. 

				Maryn gee ’n verskrikte gilletjie, gryp sy boarms vas en staar met groot oë af na hom. “Jy is ’n fenomeen, Maryn. Moet jouself nooit weer onderskat, of toelaat dat ander jou onderskat nie.” Hy sit haar versigtig neer, maar sy hande bly op haar middel. “Die nuwe Tamaryn gaan ’n reusesukses wees. Daarvoor kan jy my woord neem.” Hy vou sy hande om haar wange terwyl sy steeds verwonderd na hom opstaar. “Jy het jouself bewys, Maryn, die resultate sal ons van môre af al begin sien, daaroor het ek geen twyfel nie.” Hy soen haar sagkens op haar mond. “Baie geluk by voorbaat.” 

				Maryn kan hom oomblikke lank net bly aanstaar. Dan laat sak sy haar oë. “Dankie, Niel.” Sy draai verward om en soek met haar oë tot sy haar handsak sien staan en stap daarheen. “Ek moet ry. Môre gaan ’n vol dag wees.” 

				“Maryn ...” 

				Haar hande wat na die sleutels in haar handsak vroetel, verstil en sy kyk om na hom. 

				Hy wik en weeg, sien sy. “Ek wil jou graag die res van die uitstalruimtes wys,” sê hy dan uiteindelik, maar sy kry die idee dis nie was wat hy oorspronklik wou gesê het nie. 

				Sy laat hom toe om haar by die dubbeldeur uit te lei. In die vertrek langsaan verwonder sy haar oor Isabelle en Arendt se gesamentlike uitstalling. Isabelle se helder, interessante skilderye slaan haar asem behoorlik weg, en sy kyk verruk na die eetserviese, teestelle, dienbakke en selfs dienlepels en ander tafelversierings wat Arendt so kunstig gemaak en verskillende laventelpatrone daarop aangebring het. Die hele vertrek is ’n fees van kleur en opgewekte elegansie. 

				“Dis asemrowend,” is al wat Maryn uitkry. 

				“Ek het vir ons ’n volledige stel van elkeen van die ontwerpe by Arendt vir die huis bestel, en alle benodigdhede vir die teetuin ook. Daarop sal La Lavende ingeskilder word en klante sal daarvan as aandenkings kan koop by die winkeltjie wat ek by die teetuin beoog. Maar kom, ek gaan wys jou die res.” Hy neem haar na die volgende vertoonlokaal – ’n reusevertrek wat ’n permanenter en heelwat meer uitgebreide weergawe is van wat hy in die markiestent op die skou gedoen het. 

				“Hier gaan ek die demonstrasies en lesings aanbied,” beduie hy na ’n kateder met ’n tafel weerskante en voor ’n paar rye stoele. “Later hoop ek om die aangrensende vertrek in ’n behoorlike demonstrasielokaal te omskep, maar daarvoor was daar nie tyd nie. Wat dink jy van ons tentoonstellings?” 

				“Ek dink dit lyk baie, baie goed. Maar waar is die ander uitstallers?” frons Maryn. 

				Niel gee ’n sagte laggie. 

				“Daar is nie ander uitstallers nie, is daar?” daag die besef by haar. 

				Niel skud sy kop. “Op La Lavende is net die beste goed genoeg, Maryn. En jy is die beste. Ander uitstallers het my genader, maar hul produkte was power in vergelyking met Tamaryn s’n. Ek het besluit dis ons vier se fees. Isabelle en Arendt s’n en myne en joune. Maar veral myne en joune, want ons werk met die rou produkte van die lande af. Ons werk met al vyf sintuie, waar Isabelle en Arendt s’n pragtig mooi en ongelooflik kunstig is, maar sintuiglik beperk bly.” Hy glimlag en sy oë is ineens sag. “Vandat ek die kissie Tamaryn-ware op die skou gekoop het, het ek eintlik reeds geweet dit gaan ons fees wees.” 

				O, hemel, eers het sy gedink hy is agter Bergendal aan – en hy was, hoewel nie op die manier wat sy gedink het nie – en nou moet sy agterkom hy is eintlik agter haar produkte aan. Wanneer gaan sý aan die beurt kom? Maryn? Nie meer bloot ’n konfytkoker in ’n voorskoot nie, maar ’n onverklaarbaar warmbloedige vrou wat toevallig ’n paar talente het waarmee sy graag woeker – en die man hier voor haar liewer het as wat sy ooit gedink het moontlik is. Sy warmte, sy entoesiasme, sy vlymskerp brein, die passie waarmee hy alles aanpak en deurvoer. Sy goedhartigheid, soos hy teenoor Jacomien geopenbaar het, sy sin vir orde en organisasie. Sy terglus en lewensvreugde. Maar veral sy passievolle liefkosings waarvan sy nog heeltemal te min ervaar het, en waarskynlik nooit genoeg van sou kon kry as dit haar gegun was nie. 

				“Ek moet ry,” sê sy vervaard. 

				“Maar, Maryn, dis amper donker en ...” 

				Maryn skud haar kop verwoed. “Ek moet gaan. Dankie vir alles, Niel, ek sal jou môre sien.” En daarmee slaan sy behoorlik op die vlug. 

				Maryn vat Donderdag skaars grond. Gelukkig het Tamara wondere verrig en vir haar nog ’n hele paar kissies voorraad gereed gehad, en so haar vrese besweer dat daar nie genoeg kitsvoorraad sal wees nie. Toe Babette haar uiteindelik na haar kamer toe neem, is sy dankbaar sy hoef nie weer in die donker te ry nie. Gisteraand was erg genoeg. 

				Die dinee is ’n uithanggeleentheid. Saam met Niel en Isabelle en Arendt, beantwoord sy die twaalf stuks handelaars van oor die hele wêreld se vrae. Sy probeer onthou wie van waar af kom, maar uiteindelik gee sy bes en probeer ten minste net die regte name by die regte gesigte plaas. Nou en dan kry sy ’n glimlag of bemoedigende kyk van Niel af, maar hy word die besigste van almal gehou deur sy gaste. 

				Sy is te moeg om senuagtig te wees toe sy Lottie nag sê en die lig afsit, maar Vrydagoggend staan sy met ’n knop op haar maag op. 

				Dis gelukkig stralende weer. Dit word ’n dol dag, een waarin duisende vrae gevra en antwoorde herhaal word. Sy is doodmoeg, maar voel of sy op wolke sweef toe die laaste handelaar sy laaste bestelling plaas. Tamaryn is ’n sukses. ’n Reusesukses, besef sy verdwaas toe hy die deur agter hom toetrek. Tamaryn-produkte gaan in afdelingswinkels die wêreld vol wees. Selfs haar kitsvoorraad was byna te min. Gelukkig bring Moeder môre die voorraad saam wat vandag en gister vervaardig is en die voorbeeldstelle vir die bestellings kan ook nou verkoop word, anders was daar feitlik niks vir die publiek om te koop nie. 

				Saterdag breek net so helder aan en verloop met minder senuwees, maar dis soveel besiger met mense wat van heinde en verre kom kyk wat agter La Lavende se poort lê. Selfs Simon en Gita, met Ruby wat hand in hand tussen hulle loop, daag op. Terwyl Gita en Ruby geskenkies uitsoek, kom Simon nader. 

				“Maryn.” Sy oë blink sag agter die brilglase. 

				“Dag, Simon,” groet Maryn terug, onseker wat om te verwag. 

				“Ek en Gita ...” Hy haal sy skouers op en gee ’n verleë laggie. “Jy’t seker gehoor?” 

				Maryn knik. “Ek hoop julle sal baie gelukkig wees, Simon.” 

				Simon druk sy hande in sy sakke en kyk af na sy skoenpunte voor hy weer opkyk. “Almal dink ek trou net met Gita ter wille van Ruby. En aanvanklik was dit my beweegrede, maar hoe beter ek Gita leer ken ...” Hy skud sy kop. “Ek is besig om haar bitter lief te kry, Maryn. Sy is die wonderlikste ding wat nog met my gebeur het.” 

				Maryn sluk en dan soen sy Simon op sy wang. “Ek is só verskriklik bly, Simon,” kry sy gesê voor klante weer haar aandag opeis. 

				Maryn verwonder haar vir die soveelste maal oor die purper lamérok. Jacomien het dit kom aflewer met die verwarrende opdrag dat sy halfsewe moet reg wees vir een of ander voorafviering, al begin die bal eers agtuur. ’n Sagte kloppie aan haar deur laat haar vlugtig in die spieël kyk. Sy trek-trek aan die lae hals, maar daar is nie veel wat sy nou daaraan kan doen nie. 

				Sy verwag half en half dis Lottie wat nog in die kombuis doenig was toe sy kom bad het en gee instinktief ’n tree terug toe sy die deur oopmaak en Niel in sy aandpak voor haar sien staan. 

				Sy adamsappel gaan op en af. “Maryn, ek het nie gedink jy kan nog mooier lyk as wat ek jou al gesien het nie.” 

				Maryn glimlag effens verbouereerd. “Dis te vroeg. Die bal ...” 

				Hy skud sy kop. “Ek het jou nie vir die bal kom haal nie. Ek wil graag hê ons moet eers ’n welverdiende glasie sjampanje op die sukses van die fees drink.” Hy hou sy arm na haar uit. “En was dit nie ’n reusesukses nie! Isabelle sit sonder ’n enkele skildery oor en Arendt kla steen en been omdat hy omtrent die volgende jaar net sal sit en laventelware maak.” 

				Maryn huiwer, maar haak tog by hom in. “En Tamaryn gaan vir ’n goeie tien maande net bestellings uitvoer. Ek twyfel of ons eens gaan tyd hê om die skou volgende jaar by te woon. Ek neem aan dit het vir La Lavende ook goed afgeloop?” 

				“Baie goed.” Sy let op dat hy op die deure van nog ’n poort regoor die ingangspoort afstap – deure wat tot dusver gesluit gebly het. 

				Hy druk die swaar houtdeur oop en dan snak Maryn liggies na haar asem. Om haar is die mooiste tuin, uitgelê met ’n kronkelpaadjie wat lei na iets wat lyk soos ’n château uit Provence. In die vroegskemer glim die laaste lig op die diepgoue klip van die huis, glimmer teen die ruitjies van die baie vensters, en streel oor die laventellande wat morg na morg na morg na agter en weerskante uitstrek. 

				Sy verrek omtrent haar nek om alles in te neem terwyl hulle aanstap. “Ek het nie woorde nie, Niel. Dis so ongelooflik mooi.” 

				“Ek is bly jy hou daarvan. Ek probeer die huis so privaat moontlik hou, dié dat dit heeltemal weg en afgesluit is van die ander geboue.” Hy druk die sierlike dubbelvoordeur oop en neem haar na ’n knus vertrek met opgestopte banke en leunstoele. Die jonkmanskas staan reeds met sy rakkie oopgeslaan en daarop ’n silweremmer met ’n bottel sjampanje. 

				Maryn kyk verruk om haar rond terwyl hy die prop afwoel, herken dadelik Isabelle se skilderye, almal van La Lavende – die sakesentrum wat sy nou darem leer ken het, die huis, en ’n ander reeks geboue wat waarskynlik die distilleringsaanleg en laboratoriums huisves. 

				“Maryn?” 

				Sy draai om na Niel en neem die glasie bruisende drank by hom. “Op ons laventelfees.” Sy oë vonkel nes die wyn toe hy sy glasie teen hare klink. 

				“Moet ons nie vir Izi-hulle wag nie?” 

				Hy skud sy kop. 

				Maryn hou sy oë terwyl elkeen ’n teugie neem. Die borreltjies prik in haar neus en bruis op haar tong. 

				“Maryn ...” Sy stem is ineens swaar van erns. “Ek het jou die afgelope weke die tyd en die geleentheid gegun om ongestoord klaar te maak. Met fees- en emosionele sake.” Hy neem haar glas by haar en sit albei op die jonkmanskas neer voor hy sy hande op haar skouers laat rus. “Ek weet jy was onder baie druk en ek wou nie nog verder daartoe bydra nie, maar as ek nie nóú jou lippe onder myne voel nie, weet ek nie of ek dit gaan oorleef nie.” 

				Maryn sien met verwondering hoe sy pragtige mond nader kom en wonder of sy aan die hallusineer geraak het. Maar dis werklik, weet sy. Sy ruik hom hier by haar, daardie vae, laventelrige, aardse Niel-geur onder die geur van seep. Sy hoor sy asemhaling effens ongereeld raak. Sy voel die hitte van sy lyf so na aan hare, die tekstuur van sy palms op haar kaal skouerknoppe. Haar oë is toe teen die tyd dat hul lippe mekaar vind en haar arms reeds om sy nek. Die sagte warmte van sy mond smaak na ’n honger wat sy ook in haarself voel eggo, na ’n dringendheid wat vervul wil word, maar tog ook effens teruggehou word. 

				Toe hy haar laat gaan, bly sy na hom opkyk met oë wat vol trane raak. 

				Hy trek haar onmiddellik weer nader. “En nou, Maryn?” 

				“Ek is jammer oor wat ek nou die dag gesê het. Van jou pa, bedoel ek. Dit was onvergeeflik.” 

				Die kerslelies verdonker. “Maryn, dit het my bitter seergemaak, maar onvergeeflik was dit nie. Ek kan insien dat jy die toneeltjie tussen my en Jacomien kon verkeerd gelees het. En ek begryp dat jy meer tyd nodig het as ek om aan verandering gewoond te raak, oor jou vrese te kom. Dis nie doodsonde nie, dis deel van jou geaardheid, en boonop het te veel dinge te vinnig opmekaar vir jou gebeur, op te veel vlakke. Tussen gesprekke deur met jou ma en pa, Isabelle en Arendt, het ek ’n redelik goeie prentjie gekry van alles wat jy binne ’n kort tydjie moes verwerk. Die verbreking van jou vriendskap met die professor, jou broer se weggaan, die fiasko van die skou, en nog ’n klomp dinge. 

				“Maar bowenal begryp ek dit neem jou langer om na jou hart te luister as wat dit my geneem het, en jy het jou uiterste bes gedoen om teen jou gevoelens vir my te veg.” Die lagplooitjies om sy oë keep dieper in. “Hoe kon jy ooit gedink het jy kan van my af wegkom? Ons is gemaak vir mekaar. Van voor die skepping af al was ons vir mekaar bedoel. Teen so iets kan mens veg, Maryn,” hy streel rakelings oor haar wang, “maar nooit wen nie. Besef jy dit darem nou al?” 

				Maryn sluk swaar terwyl sy steeds verdrink in die emosie wat uit sy oë spreek. Droom sy dalk tog? 

				“Ek het jou lief, Maryn. Ek wil jou vir ewig aan my sy hê, as my produkontwikkelaar, as my vennoot, as die moeder van ons kinders eendag, maar bowenal as die vrou van my hart wat ek liefhet met alles in my, ook met my siel, my gees en my verstand.” Hy trek haar haarnaalde uit en laat sy vingers verdwaal in die weelde van haar hare voor hy haar gesig met sy palms teen haar wange na hom toe lig. “Sal jy en Katjiepiering en Krisjan die kliphuis vir La Lavende verruil? Kan ek maar vanaand met die laventelbal ons verlowing aankondig? Sal jy met my trou?” 

				Maryn sluk nog swaarder. “Nee.” 

				As die oomblik nie so ernstig was nie, sou sy haar kon verkneukel in die geskokte uitdrukking op sy gesig. 

				“Nee?” 

				“Nee. Dis die kragtigste woord wat ek nog ooit leer gebruik het, Niel, en ek het dit danksy jou geleer.” Sy glimlag. “Maar jy mag my eendag in die middel van ’n laventelland weer vra, en dan ook net as jy vir my die presiese rede kan gee waarom jy met my wil trou. In een sin.” Maryn gebruik sy verwarring om onder sy hande uit te swaai en hardloop dan behoorlik by die sprokieshuis uit, in die swaar skemer deur die sprokiestuin, deur die poort na die uitstalskompleks en reguit na die ritsie gastekamers wat ook op die binnehof met die spuitfontein uitloop. 

				Niel leun teen ’n seringboom se stam toe sy uitasem om die hoek kom. “Tsk, tsk, tsk, Maryn. As jy voorheen bereid was om saam met my na die laboratoriums te gaan, sou jy geweet het hier is kortpaaie.” 

				Maryn probeer haar asemhaling in bedwang bring ná die dolle gehardloop in haar deftige skoene. Dan maak sy die kamer se deur oop. “Ek ken dalk nie die kortpaaie nie, maar ek weet darem dié is nie ’n laventelland nie.” Sy sit nog haar voet op die trappie toe hy sy skouer onder haar inskuif en haar soos ’n sak patats oplig. “Niel, nee!” 

				Hy steur hom nie aan haar vuiste wat teen sy skouers klop nie. “Jy, Maryn, het broodnodig gehad om te leer nee sê, maar nou moet jy leer vir wie en waarvoor jy kan waag om nee te sê. Vir ’n man wat aan die sterwe is van liefde, sê mens nie nee nie. Vir ’n man wat jou vra om met hom te trou, sê jy nie nee as jy eintlik wel met hom wil trou nie. En as jy dan nou regtig so ’n groot behoefte het om nee te sê en ultimatums te stel, dan moet jy maar die gevolge dra.” 

				Maryn ruik die laventel voordat sy dit kan sien. Haar enigste uitsig is immers Niel se rug en agterstewe, en die pad wat hy noemenswaardig vinnig in die rigting van die lande aflê. En dan sit hy haar met ’n effense steungeluid neer, vat haar hand en lei haar dieper die land in. 

				“Dis ver genoeg,” laat hoor sy uitasem. 

				Niel steek vas en kyk om na haar. “Is jy seker? Dis nie presies die middel van die land nie, en ek wil nie weer ’n nee vanaand hoor nie.” 

				“Jy sal – as jou rede nie goed genoeg is nie.” Maryn wil nog bietjie verder terg, maar dan trek sy haar asem in. “Niel, kyk!” Sy wys na die verste punt van die laventellande. 

				Niel slaan sy arm eers om haar skouers, asof hy bang is dis ’n truuk voor hy ook kyk. “Ongelooflik,” fluister hy dan en saam kyk hulle hoe die silwer ballon van die maan hom agter die laventellande van die aarde losmaak. 

				Toe die maan ligvoets en suiwer aan die laaste laventelbloeisels ontsnap het, draai Niel na haar toe. Die oomblik is ineens swaar gelaai, asof die reuk van laventel hul emosies geaard het. 

				“Maryn ...” begin hy, maar Maryn druk haar vinger teen sy lippe. 

				“Ja.” Sy glimlag op na hom, haar hart en lyf so vol liefde, dit voel asof alles te klein raak om dit te berg. “Ja, Niel, ek sal bitter graag die kliphuis vir La Lavende verruil. Met jou wil trou. Maar ek wou vir jou ja sê tussen die laventel wat ons bymekaargebring het.” 

				“En vra jy nie die rede – in een sin – waaraan ek ’n ewigheid lank gedink het terwyl ek jou eers moes inhaal en toe boonop myle hierheen moes dra nie?” 

				Sy skud haar kop. “Dis nie meer nodig nie.” 

				“Wel, ek gaan in elk geval vir jou sê.” Hy trek haar vas teen sy lyf en kyk in haar oë. “Ek wil met jou trou, want jy, Maryn, is die essensie wat die lewe spesiaal vir my gedistilleer het uit alles wat vroulik en goed en mooi en reg en wonderlik is. Jy is my geurigste essensie, my lemoenblomolie van voortye af, en ek eis jou nou op.” Sy kop buig oor hare. 

				Dit is so, weet sy. Sy is syne. En nou kan sy dit uiteindelik aan hom erken. 

				Net voor sy lippe oor hare sluit, hoor sy tarentale “kelkiewyn” skree, sien sy deur haar wimpers oor sy skouer die maan ligter en ligter raak, ruik sy die gekneusde laventel om hulle. 

				“Lavender’s blue, dilly, dilly, lavender’s green,” hoor sy weer hoe hulle as kinders oor en oor agter Shevaun aan herhaal het ... “when I am king, dilly, dilly, you shall be queen.” 

				En dan is sy net bewus van die man, die koning van haar hart, wat haar lippe en haar wese opeis met ’n dringendheid en passie wat antwoord vind in die diepste skuilplekke van haar menswees, haar vrouwees, haar eie essensie. 

			

		

	
		
			
				Liewe leser 

				Liewe leser 

				Maryn is die sesde en voorlaaste boek in die sage van die Davel-vroue. As jy Tamara, Willemien, Annabella, Deborah en Isabelle geniet het, behoort jy Maryn ook te geniet.

				Ek het die skryf van Maryn baie plesierig gevind, veral omdat ek ook baie belang stel in kruie, my eie kruietuintjie troetel en gek is na laventel. 

				Soos met al my boeke het ek weer intensief navorsing gedoen, maar weer nie toegelaat dat geskiedkundige en ander feite in die pad van die storie staan nie. 

				René-Maurice Gattefossé is byvoorbeeld inderdaad die vader van aromaterapie en hy het werklik die helende krag van laventelolie ontdek, maar inligting oor hom is skraps. Daarom het ek bietjie voortborduur. Inligting oor essensiële olies en kruie is na die beste van my wete korrek, maar ek bly steeds ’n leek op die gebied. 

				Magaliespoort is ’n denkbeeldige dorpie, nes Orange Hall, Bergendal en La Lavende ook denkbeeldig is. 

				Volgende is Fleur, die sewende en laaste boek in die reeks. Daarin beleef ons die vrou wat haar hart aan Christiaan Davel verloor, se wel en wee saam met haar. 

				Hoewel ek die verhale só probeer skryf dat elkeen op sy eie staan, verskaf dit tog ’n ryker agtergrond om die hele reeks te lees.

				Ek hoop jy geniet die Davel-vroue en hul stories! Laat weet my gerus wat jy van die Daveltjies dink op my blog by http://chanettepaul.wordpress.com. Daar is ook meer inligting oor hulle op my webwerf by http://www.chanettepaul.co.za

				Reeks

				Kolofonbladsy

				Maryn word ook opgedra aan Ina Meyer, my wonderlike ma wat my deur die Davel-reeks gebid het. Ná Tamara, was Maryn haar gunsteling.

